
Lui Ruth Cohen, care îmi este mai mult 
decât un simplu agent literar 


prolog 


Cu o atitudine ezitantă care nu-i stătea deloc în fire, Lady Forrester, 
văduva moștenitoare, trase aer adânc în piept, apoi rosti: 

— De vreme ce ai refuzat să-ţi găsești singură o doamnă de 
companie, mi-am permis să o caut eu pentru tine. 

Lady Antonia Thornton se încruntase preventiv, înainte ca mătușa 
ei să înceapă să vorbească, dar auzind-o ce grozăvii turuia, se răsuci 
brusc și o săgetă cu privirea. 

— Ce-ai făcut? o întrebă ea pe un ton furibund. 

Era un fapt cunoscut că până și bărbaţii cu un caracter de oţel se 
făceau mici în fața ochilor cu nuanţe de scorțișoară ai tinerei 
aristocrate, dar mătușa acesteia avea nervii mult mai tari. Lady 
Forrester o abordase anume în budoar, sperând că pe teritoriul ei s-ar 
fi dovedit mai maleabilă. Trebuise să se agaţe de orice speranţă. 

— Ti-am găsit o doamnă de companie. Deja ai întrecut măsura 
insistând să te ocupi de întreaga moșie după moartea tatălui tău, dar 
nici să nu-ţi treacă prin cap că ai putea locui singură de acum înainte. 

Antonia ocoli scaunul și își ridică privirea pentru a o înfrunta 
direct. 

— Am douăzeci și patru de ani, sunt fiica celui de-al nouălea conte 
de Spenston, baroneasă cu drepturi depline și posed o avere de-a 
dreptul indecentă, declară ea pornită. Pentru ce naiba ar trebui să stau 
să înghit toate capriciile unei muieri cu minte de găină? 

— Pentru că faci parte din societate, nu trăiești singură, oricât ai 
vrea tu să nu iei în considerare acest fapt, ridică vocea și Lady 
Forrester. Nici măcar faptul că ești de viţă nobilă sau bogată nu îţi 
garantează libertatea absolută. Deja ţi s-a dus buhul că ești mult prea 
erudită și excentrică, chiar înainte de a-l lăsa pe lordul Ramsay cu 
buza umflată. Ce crezi că ar spune tatăl tău dacă te-ar vedea cum te 
porți? 

Antonia încremeni, apoi își îndreptă spatele și îi răspunse cu 
francheţe: 

— Tata m-ar fi încurajat să procedez așa cum cred eu că ar fi cel 
mai bine. Avea oroare de toate fandoselile astea; mai mult, chiar el m- 
a învăţat că majoritatea regulilor impuse de societate sunt de-a dreptul 
stupide. 

Bătrâna doamnă își dădu seama că n-ar fi trebuit să-l aducă în 


discuție pe tatăl Antoniei. Defunctul conte fusese un politician 
cunoscut pentru principiile lui radicale, pe care i le transmisese și 
fiicei. Prin urmare, se gândi să schimbe tactica. 

— Nu pot să te contrazic, multe dintre regulile sociale sunt într- 
adevăr ridicole. Pe de altă parte, vreau să subliniez un lucru: dacă ești 
în stare să păstrezi aparențele, atunci capeţi mai multă autonomie și te 
poţi dedica activităţilor care te pasionează. Sunt convinsă că și tatăl tău 
ti-ar fi spus că ar fi mai bine să-ţi focalizezi energia asupra lucrurilor 
care contează cu adevărat. Remarcând că vorbele ei avuseseră efect, 
continuă: Să știi că am destulă minte și experienţă ca să nu angajez o 
„muiere cu mintea de găină“, cum ai numit-o tu în mod foarte vulgar. 
Judith Winslow este o văduvă tânără, rudă din partea soţului meu. Cu 
doar câţiva ani mai mare ca tine, e foarte inteligentă și nu se dă deloc 
în vânt după chestii siropoase și inutile. Părerea mea este că v-aţi 
înţelege de minune. 

— Poate să fie membră și în Societatea Regală, sări Antonia ca arsă. 
Nu am nevoie de nici o doamnă de companie și cu asta, basta. Dacă 
vrei să-ți plasezi ruda săracă, trebuie să cauti în altă parte. 

Ușa budoarului era deschisă, așa că toate cuvintele de ocară 
zburau nestingherite către tânăra slăbuţă care aștepta cu o expresie 
impasibilă pe chip în salonașul alăturat. Judith Winslow se obișnuise 
să nu fie dorită. Rămăsese orfană de mică, iar de atunci se perindase 
prin casele multor neamuri, care o trataseră ca pe ceva între rudă 
săracă și servitoare. 

Învăţase de timpuriu că pentru a-i evita pe bărbaţi și mai ales 
problemele cauzate de aceștia trebuia să se îmbrace cât mai șters. Din 
același motiv nu se îngrijea și nu se dichisea mai deloc. Singurul care îi 
arătase interes fusese vicarul, cu care și fusese măritată o scurtă 
perioadă. 

De-abia după cununie, Edwin Winslow îi mărturisise adevărata lui 
intenţie, și anume că, suferind de o boală incurabilă, își dorise o 
femeie care să-l îngrijească până-n clipa morţii. Măcar se purtase 
onorabil. 

În ciuda calmului pe care îl afișa, mâna îi tremură când încercă să- 
și aranjeze o șuviţă rebelă. Bănuise că avea să bată drumul de pomană 
până acolo. Trebuise însă să cedeze în faţa insistențelor lui Lady 
Forrester, care nu se lăsase intimidată de protestele ei. 

Peste câteva minute însă aveau să se lămurească definitiv și să 


poată pleca fiecare la treburile sale. Probabil că Lady Forrester o va 
găzdui câteva săptămâni, până va izbuti să-și găsească ceva de lucru 
printr-o agenţie londoneză. 

Ascultă cuminte schimbul de replici din ce în ce mai acide. 
Experienţa o ajutase să recunoască starea de spirit a celorlalţi, iar 
acum nu încăpea îndoială că Lady Antonia nu era deloc încântată de 
propunerea mătușii sale. 

Judith se cam săturase să fie pasată de familia Forrester de la unul 
la altul, mai ceva ca o cârpă. Era momentul să-și caute un loc de 
muncă și să nu mai depindă de ei. Dacă avea noroc, putea găsi un post 
de guvernantă. 

În cele din urmă Lady Forrester cedă. 

— Foarte bine atunci, dacă nu vrei s-o primeşti pe doamna 
Winslow, spune-i cu gura ta. Stă și așteaptă în camera de zi. 

— Poftim? Vocea contrariată a Antoniei mai urcă două octave. Ai 
târât-o pe biata femeie până aici și ai lăsat-o la ușă să ne audă cum ne 
certăm? Știam că ești în stare să te cobori foarte jos, dar de data asta ai 
întrecut orice măsură. Cum ai putut să faci așa ceva? se răsti ea, 
pornind în grabă spre ușă. 

Judith se ridicase deja în picioare când stăpâna casei năvăli în 
cameră, dar nu își putu stăpâni un suspin adânc. 

Auzise zvonuri cum că Lady Antonia era splendidă, dar acum 
înclina să nu le dea crezare. Deși toate moștenitoarele unor mari averi 
erau frumoase prin definiţie, ascultându-i limbajul colorat se așteptase 
ca tânăra aristocrată să aibă trăsături de băieţoi. 

Femeia care-și făcu apariţia furtunoasă în cameră n-avea însă nici 
cea mai mică trăsătură masculină. Lady Antonia era de o frumuseţe 
naturală desăvârșită, cum rar se întâlnea. Un pic mai înaltă decât 
media, avea un chip minunat și deborda de vitalitate. Trăsătura cea 
mai pregnantă era părul voluminos, nici roșcat, nici blond, ci o nuanţă 
intermediară, ceva între culoarea caiselor și aceea a soarelui la apus. 

Ochii ei mari și limpezi aveau o căldură aparte, dată de nuanţa de 
scorțișoară, iar obrajii semeţi îi dădeau un aer jovial. Chiar dacă ar fi 
plâns, tot ar fi strălucit. Peste toate acestea, veșmintele negre i se 
potriveau de minune. 

În faţa unei făpturi atât de impozante, Judith își vâri capul între 
umeri, ca și cum ar fi așteptat din moment în moment să fie dată pe 
ușă afară. Desigur, avusese parte de situaţii și mai jenante ca aceasta, 


însă acum nu fusese ideea ei să vină, așa că nu avea de ce să se simtă 
umilită dacă era respinsă. 

Cele două femei se priviră câteva momente. Deși mătușa ei îi 
dăduse câteva informaţii despre candidata la postul de damă de 
companie, Antonia era profund surprinsă de faptul că o văduvă putea 
fi atât de tânără. 

Era greu de crezut că Judith ar fi fost măritată, darămite deja 
văduvă. Avea o constituţie minionă și fragilă, părul castaniu îi era 
ferm strâns la spate, iar hainele de doliul accentuau mohorala 
aspectului general. Probabil că în alte împrejurări chipul ei ar fi fost 
atrăgător, dar acum era palid și emaciat. 

Conta prea puţin cum era îmbrăcată. Întreaga atenţie a Antoniei 
era atrasă de ochii cenușii și dezolant de triști care o fixau cu 
resemnare. 

Într-un moment de profundă empatie, aristocrata îi înţelese viaţa 
plină de privaţiuni și sărăcie fără speranţă. Se puse pentru o clipă în 
locul ei și văzu ce înseamnă să-ţi duci traiul stând la mila celorlalți. 

Cu toate acestea, Judith Winslow nu i se părea o ființă care și 
cedase în faţa sorții. În privirea aceea semeaţă se citeau puterea și 
curajul. Antonia aprecia aceste calități; chiar se întrebă dacă ea, una, s- 
ar fi dovedit la fel de bravă în aceleași condiţii. 

— Îmi cer iertare, doamnă Winslow, că aţi asistat la discuţia 
noastră. Probabil aţi înţeles deja că nu agreez deloc ideea de a avea o 
escortă. 

Văduva își ridică bărbia micuță ca și cum ar fi așteptat lovitura 
finală, iar gestul ei demn își găsi răsplata într-o decizie impulsivă a 
Antoniei. 

— Nu am nevoie nici de o escortă, nici de o sclavă, dar mi-ar 
prinde tare bine o prietenă, spuse aceasta, apoi traversă încăperea și îi 
întinse mâna. Vrei să încercăm să fim prietene? 

Judith tresări şocată, apoi fu năpădită de un val de emoţii atât de 
copleșitor, încât se temu că avea să izbucnească în lacrimi. Antonia 
sesiză imediat că femeia din faţa ei încerca din greu să se stăpânească. 
Știa bine că atunci când o persoană este obișnuită să sufere, orice gest 
de bunătate e mai greu de acceptat decât cruzimea. 

În cele din urmă, Judith reuși să se controleze și strânse mâna 
care-i fusese întinsă. 

— Mi-ar plăcea foarte mult, șopti ea pe un ton politicos. Foarte, 


foarte mult. 

Antonia nu avea de unde să știe că prin gestul ei spontan și pripit 
de generozitate faţă de o fiinţă disperată își câștigase o prietenă care 
urma să-i fie loială toată viaţa. 


capitolul 1 


Antonia stătea cu privirea pierdută în cartea din poală când își 
dădu seama că citise pagina de trei ori la rând fără să priceapă nimic. 
De altfel, nici titlul cărții nu-l reţinuse. Un roman oarecare. Își ridică 
privirea și se uită în partea cealaltă a camerei spre Judith. 

— Crezi că Adam ajunge curând? Nu mai e mult și trebuie să 
sosească. 

Cuibărită în scaunul de la fereastră cu broderia în mână, Judith îi 
zâmbi înţelegător. 

— M-ai mai întrebat și acum cinci minute același lucru, și să știi că 
tot atât de mult mai este până la amiază. 

Antonia făcu o mutră chinuită și renunţă la citit. Lăsă cartea pe o 
masă și începu să se plimbe agitată prin cameră. De când primise 
scrisoarea de la verișorul ei — cu aproape o lună înainte - nu-și mai 
găsea deloc liniștea. 

— Dacă aș fi știut cu care vapor sosește m-aș fi dus să-l aștept. 

La fel ca de multe alte ori, Judith îi răspunse cu răbdare: 

— Sunt sigură că tocmai de asta nu ţi-a spus. Deși nu v-aţi mai 
văzut de opt ani, vărul tău te cunoaște foarte bine. Și-a închipuit că te- 
ai fi dus alergând în port, iar Isle of Dogst nu e deloc un cartier sigur 
pentru o lady. 

— Mă scoţi din minţi cu logica ta! râse nervos Antonia. 

Începu să se fâţâie iar de colo, colo prin camera de zi, unde își 
petreceau cea mai mare parte din timp când se aflau în capitală. 
Încăperea, mult mai simplă decât salonul de primiri, avea ferestrele 
orientate înspre minunata grădină Grosvenor Square. Mobila fusese 
aleasă mai curând pentru comoditate decât pentru stil, iar cărţile, 
revistele și instrumentele muzicale creau o atmosferă prietenoasă. Era 
departe de opulenţa sălilor din reședința Antoniei de la Thornleigh, 
dar era într-adevăr cea mai confortabilă încăpere din casa de la 
Londra. 

Cu mintea în altă parte, începu să ciupească alene corzile harpei lui 
Judith. 

— Ai dreptate, să știi. Chiar după opt ani, Adam mă cunoaște mai 
bine decât oricine altcineva. 

Adam Yorke nu era o rudă apropiată, era văr de gradul al doilea, 
dar copilăriseră împreună. Cu trei ani mai mare decât Antonia, îi 


fusese ca un frate. Când erau mici, îl socotea cea mai importantă 
persoană din viaţa ei; odată chiar se gândise că... 

Își alungă rapid acel gând din minte. Conta doar că îi fusese cel mai 
bun prieten. Îi aruncă lui Judith o privire plină de vinovăţie și se 
corectă în sinea ei: Adam îi fusese cel mai bun prieten de sex 
masculin. 

Nu existase zi din ultimii doi ani în care Antonia să nu 
mulțumească Proniei cerești pentru că i-o scosese în cale pe Judith. 
Deși aparent erau total diferite, aveau același mod de a privi lumea și 
râdeau la aceleași glume. Judith era doamna de companie perfectă, 
știa când să se retragă și să-i respecte dreptul la intimitate, pentru că și 
ea la rândul ei avea nevoie de momente în care să rămână singură. 

Mătușa Lettie încă se mai umfla în pene pentru succesul 
intervenției sale, intuind că bunul-simţ și calmul lui Judith aveau să 
triumfe asupra pornirii vijelioase de care dăduse dovadă Antonia la 
început. 

În acest răstimp, Judith înflorise într-o atmosferă în care nu era 
doar încurajată, ci și provocată să-și exprime sincer orice opinie. 
Micuța văduvă palidă fusese înlocuită de o tânără încântătoare, iar 
părul ei lung și castaniu îi încadra perfect chipul delicat, astfel încât 
nu-și arăta deloc vârsta de douăzeci și opt de ani. 

Ambele ieșiseră din perioada de doliu cam în același timp, iar 
Antonia profitase de ocazie pentru a-i înnoi garderoba, argumentând 
că, de vreme ce o angajase, voia să beneficieze de o însoțţitoare 
cochetă. Dacă ar fi știut Judith cât de mult costau ţinutele ei simple și 
elegante ar fi refuzat-o cu siguranţă, dar acest detaliu rămăsese secret 
între Antonia și croitoreasă. 

Antonia lăsă harpa și se duse către cămin. Luă de pe poliţă o mică 
sculptură în lemn ce reprezenta un șoim călător care se odihnea pe o 
creangă, într-o poziţie de parcă urma să-și ia zborul imediat. Adam 
fusese cel care o sculptase pe când avea cincisprezece ani și i-o dăruise 
la a treisprezecea aniversare. O mângâie cu afecţiune. Era un obiect 
cioplit cu migală; vărul ei se pricepea să meșterească tot felul de 
lucruri. Pe când erau copii, cutreierau dealurile în căutare de cuiburi și 
aveau mare grijă să nu sperie păsările sau să spargă ouăle. 

În timp ce Antonia așeza sculptura la loc pe poliţă, Judith spuse: 

— Poate că n-ar trebui să întreb așa ceva, dar ţi-a trecut prin cap 
posibilitatea ca vărul tău să se fi schimbat mult de când nu v-aţi mai 


văzut? Avea abia douăzeci și unu de ani când a plecat în Indiile de Est. 
Acum e bărbat în toată firea. Lucrurile n-o să mai fie la fel. 

— Prostii! replică prietena ei, mângâind curbele sculpturii. Ne-am 
scris atât de multe scrisori în această perioadă, că sigur aș fi băgat de 
seamă. Sigur că s-o fi schimbat — cine nu se schimbă în opt ani? - dar 
este în continuare tot Adam. 

Antonia încercă să-și descreţească fruntea și să-și alunge această 
temere. Oricum, nu înțelesese niciodată de ce Adam plecase așa, pe 
nepusă masă, din Anglia. Tatăl ei intenţionase să-i cumpere un post de 
ofițer în armata regală după ce își termina studiile la Cambridge. 

Pe neașteptate însă, tânărul dispăruse, lăsându-i doar un bilet 
lapidar în care o înștiinţa că hotărâse să se angajeze la Compania 
Britanică a Indiilor de Est și că trebuia să plece imediat pentru a prinde 
vaporul. Se scuzase apoi printr-o scrisoare că nu apucase să-și ia 
rămas-bun după cum se cuvenea, dar niciodată nu-i explicase în 
detaliu de ce nu discutase acest subiect cu ea înainte de a lua această 
decizie. 

Antonia își reținu cu greu un suspin. Da, Adam intuise că ar fi 
încercat să-l facă să se răzgândească. Plecarea lui bruscă fusese un 
adevărat șoc pentru ea; abia atunci își dăduse seama că se înșelase 
amarnic în privinţa sentimentelor lui. 

Se scutură de parcă ar fi avut friguri. Acum nu mai conta decât că 
el se întorcea și că legăturile de sânge și prietenia dintre ei erau mai 
puternice decât visurile romantice pe care le avuseseră la un moment 
dat. 

Judith o privea cu multă simpatie. Ajunsese să aștepte întoarcerea 
lui Adam Yorke cu tot atâta nerăbdare ca stăpâna ei. Tot auzise povești 
despre el în ultimii doi ani și, după ce ascultase pasaje întregi din 
scrisorile lui recitate de Antonia, și-l imagina ca pe un bărbat foarte 
inteligent, cu o inimă mare și cu un sănătos simţ al umorului. Acum, 
în sfârșit, avea să-l cunoască personal. 

Uneori se întrebase dacă nu cumva Antonia nutrea și unele 
sentimente romantice faţă de vărul ei, dar nu o văzuse niciodată 
exteriorizându-le. De fapt, n-o văzuse niciodată manifestând vreo 
urmă de tandreţe fată de vreun bărbat, în ciuda mulțimilor de 
pretendenti care roiau în jurul ei de fiecare dată când erau la Londra. 

Stăpâna ei reprezenta în continuare o enigmă. Avea o fire caldă și 
exuberantă, iar cu admiratorii se purta foarte prietenos, afișând o 


anume cochetărie. În același timp însă, avea nevoie de spaţiile 
deschise de la proprietatea ei din Peak District? pentru a se putea 
bucura pe deplin de libertate. 

Deoarece era extraordinar de frumoasă avea foarte puţini prieteni 
apropiaţi. Femeile n-o puteau suferi, iar bărbaţii voiau să o bage în 
paturile lor. Nu prea mai era loc și de amiciţii pure și sincere. Existau 
șanse destul de mari ca stăpâna lui Judith să-și petreacă restul zilelor 
ca o fericită și încăpățânată fată bătrână, pentru că n-avea nevoie să se 
mărite nici pentru avere, nici pentru un titlu. 

Judith, știind atâtea mariaje de care se alesese praful, înțelegea 
perfect de ce Antonia evita să se căsătorească. De ce ar fi făcut-o, atâta 
vreme cât nu i-ar fi îmbunătăţit sau înfrumusețat în nici un fel viața? 
Și chiar dacă ar fi crezut că urma să-i fie mai bine, era foarte posibil să 
se înșele. Ea, de pildă, se înșelase. Mai exista și varianta ca Antonia să 
nu-și fi găsit încă alesul — deși Judith o suspecta de întreţinerea unei 
legături romantice secrete. 

Încercă să-și abată gândurile reluându-și lucrul de mână. În tot 
cazul, dacă Antonia s-ar fi decis la un moment dat să facă acest pas, 
avea de unde alege. 

Se concentră asupra broderiei minuţioase, sperând ca Adam Yorke 
să sosească în cel mai scurt timp. Nu-i prea plăcea să se afle în preajma 
stăpânei ei când era în starea asta; parcă ar fi fost închisă într-o cușcă 
cu un tigru. Firește că era un tigru simpatic, dar și stresul era pe 
măsură. 

Minutele se scurgeau greu. Judith își văzu de cusut, iar Antonia se 
apucă să cânte la pianină, abţinându-se să mai întrebe cât era ceasul. 
Se făcuse aproape amiază când tânăra văduvă, dornică să ia o pauză, 
se duse la fereastră să se întindă, trăgând cu ochiul spre Grosvenor 
Square. Pe stradă tocmai oprise o birjă, iar bărbatul care coborâse 
privea fix la casa Antoniei. 

Nu putea fi decât Adam Yorke. Soarele îi bătea drept în faţă și nu 
putea vedea în casă, dar Judith îl putea observa nestingherită. 

Interesant. În opinia Antoniei, nu conta cât timp trecuse, dar era 
posibil ca realitatea să-i demonstreze contrariul. Poate că cei opt ani în 
care Adam strânsese o avere la celălalt capăt al lumii îl marcaseră 
altfel decât dacă și i-ar fi petrecut în ciclul monoton al vieţii din Anglia. 

Parcă pentru a se juca puţin cu nervii întinși ai stăpânei sale, Judith 
rosti cu cea mai monotonă voce din lume: 


— Am impresia că a sosit. În orice caz, este un domn cu un bagaj în 
faţa casei, tocmai se pregătește să bată la ușă. 

Pianina se opri brusc, iar în casă se așternu o liniște mormântală. 

— Cum arată? 

— Piele tăbăcită de soare, constituţie solidă. Nu-i văd culoarea 
părului deoarece poartă pălărie, raportă imediat Judith. 

Nu mai apucă să continue, pentru că Antonia deja o luase la goană 
spre ușă. Cu temperamentul ei vulcanic, ar fi fost exclus să se poată 
stăpâni. Amuzată, doamna de companie se ridică și o urmă, 
bineînțeles cu demnitate. Se opri în capul scărilor care duceau în 
foaierul de la intrare, de unde avea o vizibilitate perfectă. 

Nou-venitul îi înmână pălăria și bagajul majordomului, 
dezvăluindu-și părul castaniu-deschis, și el ars de soare. Undeva pe 
parcursul călătoriilor sale întâlnise un croitor talentat, însă nici măcar 
Weston: n-ar fi putut conferi eleganţă acelei siluete. Judith presupuse 
că Adam Yorke avea o constituţie prea musculoasă și o energie mult 
prea debordantă pentru a se conforma rigorilor modei. Arăta ca o 
persoană care muncise din greu, iar oamenii muncitori nu făceau 
deloc casă bună cu moda. 

Antonia nu-și pierdu timpul să-l analizeze din cap până în picioare. 
Se năpusti pe scară, cu pletele de culoarea caisei fluturându-i libere pe 
umeri. 

— Adam! strigă ea. 

Auzind-o, vărul ei își înălţă privirea, iar Judith îl putu vedea bine la 
față. Avea trăsături bine conturate, care îi dădeau un aer plăcut, fără a 
fi un model de frumuseţe; pentru o secundă, chipul său păru să fie 
umbrit de nesiguranţă, însă atunci când o zări pe Antonia alergând 
spre el se lumină brusc. 

Nu cobori treptele, ci se aruncă drept în braţele lui, de parcă ar fi 
vrut să-i testeze reflexele și forța. Reuși să o prindă din zbor, rotindu-se 
din inerție cu ea în brațe. O îmbrăţțișă cu mare drag, apoi o lăsă pe 
podeaua de marmură. 

Amândoi începură să zburde fericiţi și să râdă. Antonia îl ţinea pe 
după gât și îl privea radioasă. 

— Dumnezeule mare, Lady Hoyden, tot o copilă ai rămas? 

— Ba bine că nu! Nu ai fi fost îngrozitor de dezamăgit dacă m-aș fi 
maturizat între timp? 

— Mai întrebi? râse el, mângâindu-i părul strălucitor. 


Judith înţepeni în loc, jenată că trebuia să asiste la clipe de o 
asemenea intimitate. Apoi însă, observând că majordomul era și el 
spectator, și încă unul mult mai interesat decât ea, începu să coboare 
alene treptele. Era drept că Antonia îl trata pe Adam ca pe un frate, dar 
pentru persoanele din afară purtarea ei ar fi putut fi considerată 
extrem de indecentă. Cum una dintre îndatoririle unei doamne de 
companie era să se asigure că stăpâna ei nu cădea victima oprobriului 
public, se impunea să intervină fără zăbavă. 

Ajunse lângă ei, iar Antonia o întâmpină cu un zâmbet foarte larg. 

— Judith, ţi-ai dat desigur seama că acesta este extravagantul meu 
verișor, Adam Yorke. Adam, ţi-o prezint pe însoţitoarea mea, doamna 
Winslow. 

Adam se întoarse spre Judith, care observă că, datorită constituţiei 
sale robuste, i se păruse mai înalt decât era în realitate. Ochii lui verzi 
cu reflexii căprui erau blânzi, iar când se uită spre ea, tânăra văduvă îi 
descifră în privire o emoție spontană. 

Bărbatul se aplecă și făcu o reverență elaborată care-i vădea 
încântarea, apoi îi prinse mâna cu o gentileţe proprie bărbaţilor care 
știu că dispun de o forţă considerabilă și încearcă să nu fie prea brutali. 

— Îmi pare tare bine de cunoștință, doamnă Winslow. Mirarea pe 
care o citiți probabil pe chipul meu are drept cauză faptul că Tony m-a 
dezinformat sistematic în ultimii doi ani, spuse el, aruncând o privire 
spre verișoara lui. Deci aceasta este văduva fioroasă pe care Lady 
Forrester te-a păcălit să o accepţi ca doamnă de companie. Am bănuit 
eu că ceva nu se lega în povestea ta - nu mă aşteptam să te lași 
păcălită de nimeni. 

— Te asigur că este cel mai de temut balaur-păzitor, chicoti 
Antonia. Judith, zi ceva în balauriană, te rog. 

Luându-și o mutră extrem de serioasă, Judith se răsti: 

— Așa ceva nu se cade, Lady Antonia. Ai întrecut orice limită, Lady 
Antonia, ridică ea glasul, imitând-o perfect pe Lady Forrester când își 
mustra cu severitate interlocutorul. Este de neconceput unde s-a ajuns 
cu lipsa de respect din ziua de azi, Lady Antonia! continuă ea, spre 
deliciul celor doi. 

— Acum m-am convins cât de fioroasă este doamna Winslow. 
Putem merge în salon? întrebă Adam, recuperându-și bagajul din 
mâinile majordomului. Ca un călător care se respectă ce sunt, v-am 
adus câteva mizilicuri de pe unde am umblat. 


Merseră în salonul de primiri, unde Adam începu să scoată tot 
felul de cadouri superbe, care numai mizilicuri nu puteau fi numite. 
Din geantă ieșiră pe rând un pandantiv extraordinar lucrat în 
cloisonne, figurine din fildeș fumuriu, apoi o sticluță de cristal 
chinezească pentru parfum, pictată cu un peștișor auriu. 

Antonia desfăcu capacul și adulmecă închizând ochii. 

— Mmm, ce frumos miroase. Mi se pare atât de neenglezesc! Parcă 
mă și văd într-un bazar din Orient, spuse ea, dându-i sticluţa și lui 
Judith. 

— Orientul e plin de miasme deloc plăcute, dar se spune că acest 
parfum este favoritul concubinei preferate a împăratului Chinei, zise 
Adam, apoi se opri și zâmbi amar. Acum că am revenit în Anglia, va 
trebui să mă abţin să povestesc astfel de lucruri unei lady nemăritate. 

— Să nu îndrăznești să mă iei cu prostii de-astea! îi aruncă Antonia, 
încă râzând. 

Era în culmea bucuriei că Adam era chiar lângă ea, de parcă nici 
nu-i venea să creadă. Pe de altă parte, unele schimbări erau 
perceptibile, își zise ea studiindu-l cu mare atenţie. Deși chipul lui 
zâmbitor i se părea mai cunoscut decât propriul chip, își dădea seama 
că perioada în care fuseseră despărțiți își pusese o amprentă de 
neșters. Căldura ochilor era aceeași, zâmbetul lui șugubăţ era același, 
dar anii petrecuţi în bătaia soarelui și a vântului îi accentuaseră 
trăsăturile, făcându-l să pară mai în vârstă și mai impozant. 

Știa din auzite că Adam se descurcase bine în afaceri și că avusese 
tot felul de experienţe pe care ea, una, nu le-ar fi putut înţelege. Îi era 
ușor să și-l imagineze ca pe un adversar redutabil. Până la urmă însă îl 
percepea ca pe vărul și ruda ei preferată, și nu ca pe un străin. 

Între timp, Adam scosese o bucată de țesătură de mătase și o ţinea 
în mâini. Antoniei îi scăpă un oftat de uimire văzând materialul 
incredibil de strălucitor și absolut spectaculos, cu toate nuanțele acelea 
în ape. 

Pe margini, pânza era tivită cu o broderie aurită. Antonia nu-și mai 
găsea cuvintele. Întinse mâna spre mătasea străvezie și îi admiră 
moliciunea și felul minunat în care drapa. 

— Adam, e cea mai frumoasă țesătură pe care am văzut-o 
vreodată. De unde e? 

— Din India. Se cheamă sari și este un veșmânt tipic femeilor 
indiene, explică el, scoțând din buzunarul interior al hainei un plic pe 


care i-l înmână. Nici un bărbat nu s-a încumetat vreodată să-și dea cu 
presupusul despre cum se îmbracă, dar am rugat o femeie din 
Bombay pe care o cunoșteam să-mi scrie câteva instrucțiuni pentru a-l 
putea purta corect. Probabil că vei dori să-ți faci o rochie din acest 
material, dar eu m-am gândit că ti-ar plăcea să încerci stilul indian 
măcar o dată în viaţă. 

— Cum să nu! exclamă ea repezindu-se să-l sărute pe obraz. Și de 
data asta te-ai gândit la toate. Mulţumesc foarte mult. 

Adam tresări foarte ușor în momentul în care îi simţi buzele lipite 
de obrazul lui. Deși era proaspăt bărbierit, Antonia se înțepă ușor în 
firele de păr care dădeau să-i iasă din piele într-o expresie supremă a 
virilității. 

Acest sărut inocent avu un efect mult mai mare decât ar fi avut 
niște cuvinte, reamintindu-i că nu mai avea de-a face cu un băieţel, ci 
cu bărbat în toată firea. Un pic năucită de această constatare, se retrase 
cu repeziciune de lângă el. 

Avu senzaţia că Adam ezitase puţin înainte de a-i zâmbi din nou și 
de a scoate ultimul cadou din bagaj. 

— Iar dumitale ţi-am adus asta, doamnă Winslow. 

Judith încercase să stea cât mai retrasă pentru a nu-i deranja, așa 
că tresări când îl văzu pe Adam Yorke întinzându-i un cadou. 
Generozitatea lui o impresionă profund. 

— Nu trebuia să-mi aduceţi nimic, domnule Yorke! Nici măcar nu 
mă cunoaşteţi! 

— Așa este, dar scopul meu a fost să o mai îmbunez puţin pe 
doamna de companie a Antoniei, spuse el serios. M-am gândit că unei 
văduve bătrâne i-ar prinde bine o casetă în care să-și țină 
medicamentele. 

Judith îl privi în ochii aceia calzi și avu impresia că Adam Yorke 
știa din experienţa proprie ce înseamnă să fii exclus din anumite 
cercuri. Se întrebă pentru prima dată de ce crescuse împreună cu 
Antonia și ce se întâmplase cu părinţii lui. 

Era însă limpede că nu trebuia să-și bage nasul în astfel de treburi. 
Își cobori privirea pentru a examina caseta. 

— Este confecţionată din lemn de santal, explică el. 

Caseta avea incrustaţii de fildeș și era sculptată cu ornamente 
bogate ce reprezentau flori și frunze. Deschise capacul, iar dinăuntru 
se răspândi o mireasmă exotică fină. Interiorul era divizat în 


compartimente de diferite dimensiuni, toate căptușite cu catifea. Cu 
siguranță costase o grămadă de bani și reprezenta un cadou util 
oricărei femei, indiferent de vârstă ori starea materială. 

— Este cel mai minunat lucru pe care l-am avut vreodată, 
murmură ea, ridicându-și privirea spre el. Dacă ar fi fost și ea 
verișoara lui Adam, cu siguranţă că l-ar fi sărutat, dar așa se mulțumi 
să-l recompenseze cu un zâmbet. Vă mulțumesc. O să am mare grijă 
de ea. Este perfectă pentru pastilele și leacurile mele băbești, mai 
adăugă ea în glumă. 

Râseră cu toţii, apoi ea se retrase la scaunul de la fereastră și își 
văzu de cusut, lăsându-i să discute în voie, ca două rude sau doi 
prieteni foarte apropiaţi ce erau. 

Mai întâi însă chemă majordomul și îi ordonă în șoaptă să strângă 
masa. Antonia și Adam aveau multe de vorbit înainte să le stea mintea 
la mâncare. 

După aproape o oră de discuţii neîntrerupte, în sfârșit, Antonia 
dădu glas întrebării care tot îi stătuse pe limbă de când vărul ei o 
anunţase în scris că se întorcea în Anglia. 

— Cât o să stai, Adam? Cel puţin câteva luni, trag nădejde. 

Adam ridică intrigat dintr-o sprânceană. 

— O să te superi rău dacă-ţi spun că m-am întors definitiv? 

— O, ce grozav! sări Antonia atât de fericită, încât era să răstoarne 
scaunul și să se prăvălească pe podea. Toată ziua se exprimase numai 
în propoziţii exclamative. Norocul ei că mătușa Lettie nu era prin 
preajmă. Și ce planuri ai? 

O aţinti cu privirea și șovăi câteva clipe înainte să-i răspundă. 

— Încă nu m-am hotărât. Întâi să mă obișnuiesc din nou cu viaţa 
de aici. Dar tu, Tony? Aproape un an am crezut că ești deja femeie 
măritată la casa ei, ca după aia să aflu din scrisorile tale că l-ai trimis la 
plimbare pe lordul Ramsay. S-a mai ridicat careva până la nasul tău de 
atunci? 

— Vai, vere, ce vulgar ești, se strâmbă ea. Sunt o grămadă care mă 
cer de nevastă, dar nici unul care să merite să-l accept ca soţ. 

— Dar cu Ramsay ce s-a întâmplat? Mi-ai zis că ai anulat nunta, dar 
nu mi-ai zis de ce. S-a purtat urât cu tine? 

— Nu trebuie să-ţi faci griji pentru mine, Adam. Lordul Ramsay era 
un gentleman desăvârșit, răspunse ea strâmbându-se, în timp ce se 
juca cu sticluța de parfum. Asta a fost și problema, de fapt. Eu 


hotărâsem că a venit momentul să mă mărit, iar Ramsay era 
perfecțiunea întruchipată din toate punctele de vedere - atrăgător, 
bogat, cu un titlu demn de tot respectul, bun... și din cale-afară de 
plictisitor. L-am amânat cât am putut, dar până la urmă mi-a dat un 
ultimatum. Cică ori fixez data nunţii, ori logodna e anulată, chicoti ea. 
Nici nu-ți închipui cât de repede m-am grăbit să-i dau răspunsul: 
Anulare! 

— Obrăznicătură ce ești! 

— Ba cred că în momentul ăla s-a simţit la fel de ușurat ca și mine. 

— Eşti așa de hotărâtă să nu te măriţi niciodată, Tony? 

Antonia se gândi mult înainte de a-i răspunde. Nu îndrăznea să-i 
mărturisească nici măcar lui, sau mai ales lui, ce fire romantică era cu 
adevărat și cât de mult își dorea să se îndrăgostească. 

— Mi-ar plăcea să mă mărit, spuse ea încet, dar totodată mi-ar 
plăcea și să simt ceva mai mult pentru soțul meu, nu doar o afecţiune 
caldă. 

— Ai rămas la fel de romantică, replică Adam, zâmbindu-i cum 
numai el putea s-o facă. Să știi că poţi să te măriţi cu mine oricând. Mi- 
a mai trecut și mie prin cap să mă liniștesc la casa mea, iar tu ești 
singura femeie pe care o cunosc în toată Anglia. 

După alte câteva momente de liniște, poate prea multe, Antonia 
izbucni în râs. 

— Ai grijă ce spui! N-ai mai avea nici o portiţă de scăpare dacă aș 
accepta. 

— M-am gândit deja și accept toate consecinţele, răspunse el 
imediat. 

Judith, care trăgea cu urechea, distinse în vocea lui o intonaţie mai 
aparte care o făcu să-și ridice privirea. Poate că doar un străin își putea 
da seama cât de serios vorbise el acum, căci Antonia nu părea să 
înțeleagă. Ea îl trata pe Adam ca pe fratele ei, pe când, în mod limpede, 
el nu o privea pe frumoasa lui verișoară ca pe o soră. 

Se aplecă din nou asupra gherghefului, simțindu-se jenată că 
asistase la asemenea declaraţii. Era o situaţie cam nefericită. Antonia 
nutrea o mare afecţiune pentru Adam, dar nu dintr-o perspectivă 
romantică. Judith se gândi că ar fi fost spre binele lui Adam să nu 
înceapă să tânjească după ceva ce nu ar fi putut avea niciodată. Era 
cazul să-și caute pe cineva care i-ar fi răspuns cu același gen de 
afecţiune. 


Iar femeia aceea s-ar fi putut considera foarte norocoasă. 

În încăpere își făcu apariţia majordomul, care le atrase discret 
atenţia tușind ușor. 

— Lady Fairbourne, doriţi să luaţi acum cina? 

Antonia aruncă o privire fugară către ceas. 

— Doamne, Dumnezeule, cât de târziu este! Fac rămășag că 
bucătarul s-a înfuriat deja. O să coborâm în zece minute. 

După retragerea lui Burton, Adam o întrebă puţin nedumerit: 

— Lady Fairbourne? 

— Nu ţi-am scris despre asta? se miră ea. 

— Din ce-mi aduc aminte, Fairbourne era un titlu minor deţinut de 
tatăl tău, care i-a revenit precis vărului tău Spenston. 

Antonia își îndreptă spatele și rosti cu trufie: 

— Eu, domnule, sunt baroneasă de Fairbourne, baroneasă cu 
drepturi depline. Peste o clipă însă, toată aroganţa i se topi brusc și 
începu să chicotească. S-a întâmplat cel mai ciudat lucru. După 
moartea tatei, pe când avocaţii își băteau capul cu tot felul de detalii 
legale, cineva a remarcat că titlul Fairbourne corespundea gradului de 
baron de drept. 

— Adică? 

— Titlurile astea de baron datează de pe vremea normanzilor și 
pot fi moștenite de o femeie în cazul în care nu există nici un alt 
moștenitor de sex masculin. Un asemenea titlu poate să rămână în 
latenţă și să fie scos la iveală când există doar o femeie moștenitoare și 
nici un bărbat. Celelalte titluri ale tatei, precum și proprietatea, i-au 
fost cedate vărului Roger, el devenind conte de Spenston, dar titlul de 
baroneasă de Fairbourne mi-a rămas mie. Înflăcărată de subiect, 
continuă: Avocatul tatei mi-a spus că titlul de baron de Ros, care se 
bănuiește că este cel mai vechi titlu nobiliar din Anglia, s-a schimbat 
după opt sau nouă nume de familie. E îngrozitor de complicat. Dacă 
aveam surori, am fi fost toate moștenitoare ale titlului, dar nici una 
dintre noi n-ar fi putut fi apelată ca Lady Fairbourne. Titlul ar fi fost 
suspendat și ar fi rămas așa până când ar fi putut fi asociat unei 
singure persoane — de exemplu, dacă una dintre surori avea un copil, 
iar celelalte nici unul. Unele titluri de baroni sunt suspendate de 
secole. Remarcând expresia complet năucită a lui Adam, adăugă cu 
blândeţe: Nu-i nici o problemă dacă nu înţelegi. Și mie a trebuit să-mi 
explice avocatul de o mulțime de ori până am priceput. 


— Văd foarte bine de ce, replică el sec. Deci până la urmă tu cine 
sau ce ești, Lady Antonia sau Lady Fairbourne? 

— Stai că și aici e distractiv, zâmbi Antonia ștrengărește. Pe de o 
parte, ca fiică de conte, rangul meu este automat mai mare decât cel 
de baroneasă. Dar Lady Antonia este un titlu de curtoazie, în timp ce 
titlul de baroneasă este cu drepturi depline, adică îmi recunoaște 
rangul aristocratic - în Anglia sunt doar câteva femei care-l posedă. 
Prietenii vechi și servitorii mi se adresează cu Lady Antonia, dar Lady 
Fairbourne ar fi mai corect. Burton este în serviciul meu de curând și 
respectă cu stricteţe eticheta, așa că el îmi spune întotdeauna Lady 
Fairbourne. 

— Și dumneavoastră pe care îl preferaţi, Alteță? 

— Să nu îndrăznești să mi te adresezi așa, Adam, sau o să te... O să 
te... se opri, neputând să găsească o pedeapsă potrivită. 

Adam se ridică și îi oferi braţul. 

— Sau o să mă ce? o zgândări el. 

— O mă gândesc eu la ceva, replică ea enigmatic. 

— O pedeapsă care va implica ceva ud și lipicios, dacă-mi mai aduc 
bine aminte. 

Antonia îl ciupi de braţ, apoi se întoarse brusc spre fereastră. 

— Judith, vii cu noi? 

— Eşti sigură că aveţi nevoie de a cincea roată la căruţă? o întrebă 
Judith. Sigur aveţi un milion de lucruri să vă spuneți. 

Adam o măsură atent cu privirea. 

— Nici nu ești din lemn, nici nu te învârţi. Mie nu mi se pare că ai 
semăna cu o roată de căruţă, zise el, întinzându-i celălalt braţ. Vrei să 
vii cu noi, sau crezi că amintirile pe care le vom depăna vor fi prea 
anoste? 

Judith râse, apoi se ridică și îl luă de braţ. Pe parcursul cinei 
remarcă fiecare efort al lui Adam Yorke de a o include și pe ea în 
discuţie. Era foarte adevărat că-și adora verișoara, dar de fiecare dată 
când se uita la ea, îi demonstra că o asculta cu mare atenţie. 

Era un bărbat foarte atrăgător, cu mult mai interesant decât toţi 
ceilalți gentlemeni care se ţineau după Antonia. Chiar dacă Judith îi lua 
partea stăpânei sale din principiu, de data aceasta trebuia să 
recunoască faptul că el se ridica la nivelul baronesei de Fairbourne. 

Când li se aduse un coș cu fructe provenite de la sera din 
Thornleigh, Antonia întrebă brusc: 


— Chiar așa, dar bagajul tău unde este? Să trimit pe cineva să ţi-l 
recupereze din port? 

Adam clătină din cap în semn că nu. 

— Stau la hotelul Clarendon. 

— Ce ridicol! Nici nu încape discuţie să nu stai aici! 

— Tony, cu toată supravegherea de cerber a doamnei Winslow, tot 
nu se cade să stau în casa ta. 

— Dar faci parte din familie! exclamă ea, mușcându-și buzele. 
Adevărul crud era că Adam avea o viaţă proprie, din care ea nu făcea 
parte. Probabil că i-ar fi fost peste mână să stea cu verișoara lui. Iartă- 
mă, n-ar trebui să te presez. Dar nu mi-am închipuit că o să rămâi aici. 

— Mi-ar fi plăcut foarte mult, recunoscu el, dar nu mai suntem 
copii și nici nu suntem rude de gradul întâi. În afară de asta, mai sunt 
și alte motive pentru care reputaţia ta ar putea fi știrbită de o relaţie 
prea apropiată cu mine. 

— Nu fi caraghios! ripostă ea aruncându-i o privire de gheaţă. 
Desigur, exagerezi. 

— Aș vrea eu, murmură Adam. 

Judith trase iar cu coada ochiului și simţi tensiunea dintre ei în 
timp ce se scrutau, ca și cum ar fi fost adusă în discuţie o ceartă mai 
veche. Era curioasă să știe despre ce o fi fost vorba, dar nici aceasta nu 
era o chestiune care să o privească. 

— Toată lumea știe că la Londra se bârfește mult, interveni ea în 
cele din urmă, dar în curând oricum ne mutăm înapoi la Thornleigh, și 
nici cel mai mare cârcotaș n-ar avea ce să mai comenteze dacă 
domnul Yorke ne va vizita acolo. 

— O idee minunată, zise Antonia, luminându-se din nou. Aveam 
de gând să stau în Londra cât stăteai și tu aici, dar dacă ai veni cu noi la 
Thornleigh, Adam, ar fi cel mai bine. Sunt sigură că poţi să-ţi iei o 
vacanţă înainte de a reveni la muncă. 

— Aş vrea, dar am un prieten, lordul Launceston, care s-a întors în 
Anglia cu același vapor, spuse el după o scurtă ezitare. Poate-ţi aduci 
aminte de el, l-am pomenit în scrisori. Simon își vizitează mama în 
Kent acum, dar peste vreo două săptămâni vrem să plecăm împreună 
în vacanţă, poate în Ținutul Lacurilort. 

— Parcă mi-aduc aminte că i-ai menţionat numele. Exceptând 
cazul în care Lord Launceston nu este genul de gentleman pe care să-l 
prezinți unei doamne respectabile, aţi putea să ne faceţi amândoi o 


vizită. Derbyshire vă e în drum, îi sugeră Antonia. 

— A, Simon nu prezintă nici un pericol, chiar dacă și el a fost plecat 
mulți ani din ţară. Dacă știi sigur că nu te-ar deranja prezenţa unui 
străin la Thornleigh, îl invit și pe el. 

Mult, mult mai târziu, Antonia avea să-și reamintească această 
discuţie și mai ales faptul că un lucru care începuse atât de obișnuit 
avea să aibă consecinţe atât de neprevăzute și de trainice. 


1 Isle of Dogs („Insula câinilor“) - peninsulă situată pe malul Tamisei, în partea estică a 
Londrei (n.tr.) 

2 Peak District — regiune deluroasă din centrul și nordul Angliei (n.tr.) 

= John Weston - croitorul prințului regent George (1762-1830) (n.tr.) 

* Lake District — regiune muntoasă din nordul Angliei, chiar la granița cu Scoţia (n.tr.) 


capitolul 2 


În cea de-a doua dimineaţă petrecută la Thornleigh, Judith ciocăni 
la ușa camerei Antoniei, așteptă să fie invitată înăuntru, apoi intră. 
Lady Fairbourne stătea ghemuită cu genunchii ridicați pe o canapea 
micuță lângă fereastră și se uita pe geam. 

Deși o vedea în fiecare zi și se obișnuise deja cu faptul că stăpâna ei 
era o femeie frumoasă, nu-și putu reprima uluirea. Soarele îi lumina 
pielea arămie și expresia visătoare, iar părul de culoarea caiselor îi 
cădea ca o cascadă pe deasupra halatului albastru, de parcă ar fi fost 
aur topit. 

Antonia o întâmpină cu un surâs, apoi se întoarse să admire 
peisajul sălbatic și grandios. 

— Am citit undeva că niciodată nu ne dăm seama că suntem 
fericiţi — doar peste un timp, când ne gândim la trecut, înțelegem că de 
fapt eram fericiţi atunci, medită Antonia cu voce tare. Dar nu este 
adevărat. Eu sunt fericită acum și știu că sunt fericită. Sunt la 
Thornleigh cu prietenii mei cei mai buni, soarele strălucește pe cer și 
n-am absolut nici o grijă. E oare nevoie de mai mult de atât ca să te 
simţi fericit? 

— Nu, replică Judith, așezându-se într-un fotoliu confortabil, 
mulțumită de starea în care era prietena ei. Darul tău special este că 
știi asta. 

Această calitate a Antoniei era într-adevăr un dar. Cinicii ar fi putut 
spune că nici o femeie cu un titlu nobiliar străvechi, o avere 
impresionantă și o frumuseţe de invidiat n-ar fi avut motive să se 
simtă mizerabil, dar Judith mai întâlnise persoane aflate în aceeași 
situație cărora le lipsea capacitatea Antoniei de a se bucura. Ei îi 
oferise prietenia și siguranţa zilei de mâine, precum și altele la fel de 
preţioase, dar peste toate acestea îi oferise cel mai elocvent exemplu 
de cum poți fi fericit. 

Judith n-avusese parte de multe clipe fericite când fusese tânără. 
După aceea avusese nevoie de timp pentru a învăţa să recunoască 
fericirea. 

— Aproape că-mi pare rău că lordul Launceston sosește astăzi, 
murmură Antonia. Sunt sigură că este un tip grozav, altfel n-ar fi 
prieten cu Adam, dar rămâne un necunoscut. Nu e același lucru. 

— N-o să fie necunoscut prea mult timp, sublinie cu tact Judith. Știi 


cum s-au întâlnit ei? 

— Da. Din toate locurile de pe pământul ăsta, fix la observatorul 
din Bombay. Laucenston se ocupa cu observaţii astronomice. Se pare 
că este un cercetător de prestigiu al științelor naturii. 

— Serios? Judith, care era la rândul ei interesată de acest domeniu, 
ciuli urechile. Și ce anume studiază? 

— Mai multe, se încruntă Antonia, încercând să-și aducă aminte. 
Nu este interesat ca tine de botanică, dar este unul dintre fondatorii 
Asociaţiei Geologice, precum și membru al Societăţii Regale și al 
Asociaţiei Astronomice. 

— Impresionat. Nu e de mirare că e prieten cu Adam. Vărul tău 
pare interesat de orice. 

— Așa a fost întotdeauna, consimţi Antonia, apoi o scrută cu 
privirea. Acum, după ce l-ai cunoscut pe Adam, ce părere ai despre el? 

— Dacă aș fi fost pisică, aș fi vrut să-i sar în poală și să torc, 
mărturisi Judith după o clipă de gândire. 

— Același efect îl are și asupra mea, râse Antonia. 

Se simțea ușurată că cei doi prieteni ai ei se înțelegeau bine. Ar fi 
fost extrem de neplăcut dacă s-ar fi antipatizat reciproc. 

Se ridică de pe scaun și sună după servitoare. 

— Ar fi cazul să mă îmbrac, altfel risc să întârzii. Adam și cu mine 
avem de gând să ne plimbăm călare până la marginea pădurii. Vrei să 
vii și tu cu noi? 

Judith clătină din cap în semn că nu. 

— Trebuie să mă întâlnesc neapărat cu menajera să discutăm 
despre rufărie. Cred că o să dureze mai mult decât ar trebui, pentru că 
doamnei Heaver nu-i place să se grăbească. 

— Dar nu trebuie să te ocupi tu de asta. Ești doamna mea de 
companie, nu șefă peste servitori! 

— Dar mă simt mai utilă așa, zâmbi Judith, apoi se retrase. 

Aptitudinile manageriale ale Antoniei se concentrau asupra 
proprietăţii, nu și a gospodăriei. Chiar și cea mai bună dintre menajere 
trebuia să știe că era supravegheată în permanenţă de cineva. La 
Thornleigh, acea persoană era Judith Winslow. 


O oră mai târziu, Antonia își desfăcea casca de echitație și râdea 
fericită, lăsând vântul să-i zburde în voie prin păr. Conacul era așezat 
într-o vale, pe un teren fertil străbătut de un pârâu, iar ea și Adam 


porniseră la deal înspre pășuni. 

Se opriră în vârf, chiar lângă una dintre „creste“, numele dat în 
Derbyshire stâncilor care se ridică deasupra văilor. În sud se zărea 
stațiunea balneoclimaterică Buxton, iar în nord Kinder Scout, cel mai 
înalt punct al ținutului Peak. Pe cer zbura maiestuos un șoim. 

— Adam, nu cred că în India ai văzut un peisaj comparabil cu ăsta. 

Adam își opri fără nici un efort calul nărăvaș, apoi se întoarse spre 
ea zâmbind. Întotdeauna fusese un călăreț destoinic și părea să nu-și fi 
pierdut nimic din pricepere. 

— Fiecare ţinut are frumuseţile lui naturale, care nu se compară 
cu nimic altceva, iar regiunea asta este una dintre mândriile Angliei. 
Cuprinzând cu privirea dealurile verzi cu petice de pământ și stânci, 
adăugă în șoaptă: Mă simt acasă. 

Tatăl Antoniei decisese să-i lase Thornleigh chiar după ce se 
născuse, dar și Adam petrecuse mult timp acolo. Antonia se bucura să 
știe că-i împărtășea dragostea pentru acele pământuri. În copilărie 
cutreieraseră toate dealurile și văile din Derbyshire. Uneori își luau 
câte ceva de mâncare și dispăreau toată ziua, întorcându-se fericiţi, 
bătuţi de soare și de vânt, la căderea nopţii. 

În timp ce călăreau agale pe creastă, tânăra femeie întrebă: 

— Ţi-ai putea permite să-ţi cumperi o proprietate în zona aceasta? 
Am auzit că în partea cealaltă a stațiunii Buxton o să fie scoasă una la 
vânzare. Simțindu-i ochii sfredelitori, își dădu seama că făcuse o gafă: 
Scuze, am uitat că nu trebuie să pomenesc nimic despre bani. 

Adam râse. Nici el nu purta nimic pe cap, iar vântul i se juca prin 
părul castaniu ars de soare. 

— Cred că a trecut deja prea mult timp ca să ne mai formalizăm, 
Tony. Adevărul este că sunt putred de bogat, dar, după cum ţi-am mai 
zis, e un pic cam devreme ca să știu exact ce-o să fac mai încolo. 
Poteca se îngustă și Adam își îndreptă atenţia către calul care se 
străduia să înainteze printre bolovani. Am de gând să mă axez tot pe 
comerțul cu India. După cât se pare, Compania Britanică a Indiilor de 
Est nu-și va mai putea reînnoi certificatul de monopol după expirarea 
celui prezent, ceea ce deschide noi oportunităţi. Sunt interesat și de o 
investiție mai aproape de casă. 

— Ce fel de investiție? se interesă Antonia, de îndată ce poteca se 
lărgi suficient de mult încât să încapă amândoi. 

— Motoare cu aburi. Cercetările în domeniu sunt încă la început, 


dar motoarele cu aburi se folosesc de mult în minerit, de exemplu. 
Mai nou au apărut și vapoarele. În curând vor exista tot felul de 
mașinării acţionate de astfel de motoare. Am auzit că la Macclesfield 
este un inginer foarte bun, pe care vreau să-l contactez cât mai repede. 
Până acum n-am auzit de nici un caz în care un inventator să nu fi 
avut nevoie de bani pentru a-și continua activitatea și de un om de 
afaceri care să-l ajute să-și exploateze financiar ideile, rânji Adam. 

Antonia era mirată. 

— Adică ești de părere că în curând n-o să mai avem nevoie de cai? 
întrebă ea, mângâindu-și iapa pe grumaz. Nu pot să cred așa ceva! 

— Transportul pe distanţe mari ar fi mult ușurat de vehiculele cu 
aburi, care vor fi proiectate, din câte înţeleg, să se deplaseze pe șine. E 
adevărat că asemenea motoare ar fi foarte scumpe, așa încât s-ar 
putea realiza conexiuni doar între marile orașe. Prin urmare, tot o să 
avem nevoie de cai pentru distanţe scurte. 

— Chiar te fascinează mașinăriile, așa-i? 

— Ele reprezintă viitorul, Tony, și eu cred că e mai bine să privești 
viitorul cu optimism decât cu spaimă. Din păcate, majoritatea 
aristocraților așa ca tine preferă să rămână în coconul lumii pe care o 
cunosc, ignorând tot ce se petrece dincolo de graniţele Angliei. 

— Adam, cum îți permiţi să vorbești astfel despre cei „așa ca 
mine“? sări Antonia ca arsă, trăgând atât de tare de hățuri încât calul ei 
necheză. Nu văd nici o diferenţă între noi doi. 

Cu o expresie sumbrăpe chip, Adam își trase calul lângă iapa ei. 

— Suntem total diferiţi în tot ce înseamnă chestiunile importante, 
Tony. Tu poate nu faci asemenea distincţii, dar toţi ceilalți le fac. Eşti 
aristocrată, ai de la naștere o avere imensă și o mulţime de privilegii. 
Eu sunt în cel mai bun caz un comerciant de succes și în cel mai rău o 
pată pe blazonul familiei mele. 

O privi crispat, iar Antonia își reaminti că nu mai erau copii. Vărul 
ei avusese multe de înfruntat pentru a-și face un rost în lume, spre 
deosebire de ea, care trăise în puf toată viaţa. 

— Eşti ce ai ales tu să fii, șopti în cele din urmă. Ţi-a fost greu? 

— N-am nevoie de mila ta, spuse el, pe un ton pe care nu i-l mai 
auzise niciodată. 

— Dar atunci ce vrei? 

lată că se ivise ocazia perfectă pentru Adam, dar văzându-i 
expresia atât de concentrată își pierdu tot curajul. 


— Cred că aș vrea ca lumea să fie altfel, murmură el. 

Era adevărat, doar că dorinţele lui erau ceva mai precise de atât. 

— Lumea întreagă, precum și vremea din Anglia, se schimbă 
permanent, zise ea cu un surâs șugubăţ. Dacă nu-ţi place cum este 
acum, mai așteaptă câteva minute. Sigur o să fie altfel, poate chiar mai 
bine. 

— Mă bucur cel puţin la gândul că va fi altfel. 

— Mai știi cum ne întreceam ca nebunii? 

Adam chicoti când își aduse aminte de cursele demente din 
adolescenţa lor. Unul dintre ei pornea călare în frunte, iar ceilalți 
încercau să-l ajungă din urmă și să-l întreacă. 

— Da! Mare minune că n-a murit careva. 

— Sper că asta nu înseamnă că acum n-ai mai face-o. Ia vezi, poţi 
să mă prinzi? strigă ea, pocnind din cravașă. Calul se smuci și o porni 
în mare goană spre panta abruptă din faţa lor. 

Pentru câteva momente, omul de afaceri chibzuit care devenise 
Adam rămase pe loc, gândindu-se la vizuini de animale și pietre 
ascuţite, la riscul ca Antonia să-și rupă gâtul. Apoi izbucni în râs. 
Amândoi cunoșteau ca-n palmă acest ținut. 

„Și în afară de asta, cine ar vrea să fie nemuritor?“ se gândi el. 
Împunse calul cu pintenii și o porni ca din pușcă spre Antonia. Se lipi 
de grumazul armăsarului, mânându-l cât mai repede. Nu, n-avea rost 
să discute serios cu ea, era prea devreme. 

N-avea de unde să știe că în curând timpul avea să-i devină cel mai 
mare inamic. 


Simon Launceston, al cincilea baron de Launceston, sosi în acea 
după-amiază. Venirea lui avea să se întipărească adânc în memoria lui 
Judith ca unul dintre evenimentele importante. 

Se aflau în salonașul dinspre grădină și își beau ceaiul. În zare se 
vedeau culmile verzi, soarele se mai domolise, iar razele lui 
îmbogăţeau culorile aprinse ale covorului persan. Părul Antoniei, 
galben-portocaliu, strălucea ca o aură în timp ce ea râdea și le turna 
ceai celorlalți. 

În acel moment își făcu apariţia Burton, care anunţă solemn: 

— Lordul Launceston. 

Toţi trei își ridicară privirile, Adam încântat, iar cele două femei 
curioase. 


Bărbatul rămase în pragul ușii. Judith făcu ochii mari și rămase cu 
gura căscată. Timpul parcă se oprise în loc, precum polenul într-o zi 
toridă de vară. Aflată lângă ea pe canapea, Antonia încremeni la 
rândul ei. 

Pe scurt, Simon Launceston era cel mai frumos bărbat pe care 
Judith îl văzuse sau visase vreodată. Hainele superb croite îi veneau ca 
turnate, punându-i și mai mult în evidenţă înălțimea și proporţiile 
perfecte. 

Deși era lat în spate și avea o siluetă elegantă, primul lucru care 
atrăgea atenţia la el erau ochii, de un albastru magnetic și profund. Al 
doilea lucru era chipul, cu trăsăturile conturate atât de bine, încât 
orice sculptor grec ar fi fost mândru să-l aibă drept model. În bărbie 
avea o gropiţă care îi aducea un plus de farmec; în lipsa acestui mic 
defect, faţa lui ar fi fost desăvârșită, ceea ce l-ar fi făcut inabordabil. 

În primul moment, Judith se gândi să-l compare cu Apollo, dar 
frumuseţea lordului Launceston era mai degrabă celtică. Așa trebuie 
să fi arătat și zeul Soarelui, cu singura diferenţă că părul lordului era 
negru și lucios ca obsidianul și contrasta puternic cu tenul lui deschis. 

Launceston era însă mai mult decât chipeș; era întru totul 
imaginea cavalerului parfit gentil: pe care Judith îl visase pe vremea 
când era atât de tânără încât mai putea visa. Dar chiar și acum, după 
ce experienţa vieţii de zi cu zi o învățase că prinţul din fanteziile ei nu 
avea să-și facă niciodată apariţia, avu un moment de rătăcire în care i 
se păru că iubitul ei din povești o găsise în cele din urmă. 

Reveni iute cu picioarele pe pământ, suprimând fără milă ideea 
absurdă care îi întunecase mintea preț de câteva clipe. La urma urmei, 
nu simţise nimic anormal - admirase și ea, ca orice femeie, un 
exemplar masculin perfect. 

Pe când Judith își bătea capul cu aceste gânduri, Launceston 
aruncă o privire distantă și rece prin toată încăperea, oprindu-se într- 
un final asupra lui Adam. În acel moment zâmbi atât de fermecător, 
încât ar fi putut topi pe loc inima împietrită a Medusei. 

Adam se ridică și își întâmpină prietenul cu o strângere de mână, 
apoi făcu prezentările. Noul sosit luă mâna lui Judith și făcu o 
reverență, rostind câteva cuvinte de salut. 

Tânăra văduvă era atât de fascinată de el, încât nu înţelese mare 
lucru din ce-i spusese. Deși ar fi vrut să-și revină și să se comporte ca o 
fiinţă raţională, nu putea decât să se holbeze la el cu gura căscată. 


Tonul cald al vocii lui de tenor i se potrivea de minune. 

După ce îi dădu drumul la mână, Judith se gândi că bărbatul din 
fața ei avea ceva curaj de vreme ce, de fiecare dată când făcea 
cunoștință cu o reprezentantă a sexului frumos, se expunea riscului să 
nu mai scape din strânsoarea ei. Dacă până și pe ea, femeie practică și 
fără nici o legătură cu romantismul, o făcuse să ameţească și să i se 
înmoaie genunchii, cu siguranţă că era un pericol public pentru toate 
celelalte. 

Apoi lordul Launceston se întoarse spre stăpâna casei. Îi strânse 
mâna, dar uită să se încline, absorbit de frumuseţea ei. 

Antonia arăta excepţional în acea zi, cu părul strălucind ca un apus 
de soare, cu ochii lucitori, întruchipând visul oricărui bărbat. Își reveni 
mult mai repede decât Judith. 

— Bine aţi venit la Thornleigh, rosti ea pe un ton ușor timorat. 

După care îi întâlni privirea și se blocă. Rămaseră ochi în ochi, 
ținându-se în continuare de mâini, energia dintre ei pulsând ca o 
furtună. 

Judith auzise că există dragoste la prima vedere, dar nu crezuse că 
este ceva real. Acum însă își schimbase complet părerea. Cei doi 
păreau niște arhetipuri ale frumuseţii și nu încăpea nici o îndoială că 
erau făcuţi unul pentru celălalt. 

Avu senzaţia că le invada intimitatea dacă ar mai fi continuat să-i 
privească, așa că își roti capul în altă direcţie. În acel moment îl zări pe 
Adam. 

Expresia chinuită de pe faţa lui îi concretiză brusc bănuielile. Îl 
suspectase încă de la început că era îndrăgostit de Antonia. În acel 
moment își dădea și el seama ce prostie făcuse și cum își distrusese 
singur toate speranţele, făcându-i cunoștință Antoniei cu prietenul lui. 

Lui Judith i se strânse inima pentru el. 

— Aţi dori niște ceai, Lord Launceston? întrebă ea, spulberând 
dintr-odată vraja din cameră. 

Acesta se înroși și dădu drumul mâinii Antoniei. 

— Da, mi-ar prinde tare bine un ceai. 

Se așezară toţi patru și începură să discute tot felul de banalităţi, ca 
și cum n-ar fi existat nici un moment stânjenitor înainte. Lordul 
Launceston aduse vorba despre istoricul geologic al ținutului Peak, 
Antonia pomeni despre cât de vechi era conacul de la Thorleigh, iar 
Judith îi puse întrebări despre cercetările sale. 


Adam Yorke nu scoase nici un cuvânt. Din când în când mai 
sorbea câte o gură de ceai, cu o privire complet absentă. Judith de-abia 
mai putea suporta felul în care Antonia și Lord Launceston se priveau 
și își vorbeau, de parcă ar fi făcut dragoste chiar acolo, în faţa lor. 

La un moment dat nu mai rezistă. Trebuia să facă ceva înainte să o 
biruie gelozia. Și mai important însă era să-l ia pe Adam de acolo. Se 
ridică de la locul ei și spuse: 

— Cred că mă duc să mă plimb puţin prin grădină. Adam, vrei să 
vii cu mine, te rog? 

— Sigur, răspunse el mașinal. 

Îl luă de braţ, mai mult cu forţa, apoi îl conduse în grădina încă 
însorită. Adam nu părea foarte interesat, așa că îl trase spre aleea 
principală, încercând să se îndepărteze cât mai repede de casă. 

Atunci când conacul rămase în afara razei lor vizuale, își luă inima 
în dinţi și-i spuse: 

— Îmi pare rău. 

Îi simţi braţul încordat la maximum sub palma ei, ca și cum n-ar fi 
vrut să-i ascundă că înţelesese foarte bine la ce se referise. 

— Trebuia să-mi dau seama că asta o să se întâmple, dar îl știu de 
atâta amar de vreme pe Simon încât se pare că am uitat ce efect are 
asupra femeilor. 

— Păi, fiind tot bărbat, sublinie Judith, nu l-ai văzut cu aceiași ochi 
cum îl vedem noi, femeile. 

— Da, spuse el cu un zâmbet chinuit. Mi-aduc aminte că atunci 
când l-am cunoscut chiar mă gândeam că, fiind atât de prezentabil, 
probabil că oamenii nici nu-i mai bagă de seamă celelalte calităţi, și are 
destule. E un om inteligent, cu un caracter impecabil. 

— E greu să rămâi indiferent în fața frumuseţii lui, încuviință 
Judith. La fel se întâmplă și cu Antonia. Oamenii sunt tentaţi să o 
admire ca pe un trandafiraș perfect, dar ea este mult mai mult de atât. 
Tăcu o clipă, apoi îl întrebă: o iubești dintotdeauna? 

— Dintotdeauna. 

Ajunseră lângă pârâiașul care curgea vioi la baza dealului și se 
așezară pe o bancă, stând cu faţa către firul zglobiu de apă. Adam își 
lăsă capul în jos și își așeză coatele pe genunchi, cu palmele 
împreunate. 

Judith își pironi privirea asupra mâinilor lui mari și puternice, 
gândindu-se că fuseseră capabile, pe vremuri, să sculpteze pentru 


Antonia figurinele acelea delicate din lemn. Poate că avea forța fizică a 
unui atlet, dar cu siguranţă avea suflet de artist. 

— Sunt multe moduri în care poți să iubești pe cineva, murmură 
Adam, cu privirea pustie. Pentru Tony simt ceva amestecat — prietenie, 
recunoștință și admiraţie. Nu cred că se compară cu dragostea aceea 
adevărată, romantică. Poate că doar din obișnuinţă și din nostalgie faţă 
de vremurile de odinioară mi se pare că sunt de fapt îndrăgostit de ea. 
Chiar dacă mâine fuge cu Simon la Gretna Greens, relaţia noastră va 
continua în modul în care contează cel mai mult. O legătură amoroasă 
ar putea distruge această dragoste. Dădu din umeri, iar haina lui 
roșiatică îi scoase și mai mult în evidență mușchii spatelui. Poate e mai 
bine așa, continuă el. Simon este un bărbat respectabil, inteligent și 
taman bun de însurătoare. Nu cred că există un soţ mai potrivit pentru 
Tony. Ar însemna... ar însemna ca toată căldura și iubirea pe care ar 
putea-o ea oferi să se piardă dacă nu s-ar mărita niciodată. 

Judith îl studie cu mare atenţie din profil. Bărbie puternică, trup 
musculos - se întrebă dacă realmente credea ce declarase. Din 
experienţa ei, femeile erau cele care visau la dragostea platonică, pe 
când bărbaţii îmbinau totdeauna romantismul cu pasiunea. 

El minţise când îi spusese că nu avea sentimente romantice pentru 
Antonia, dar fusese o minciună nobilă, izvorâtă dintr-o dragoste 
aleasă. Oricine s-ar fi aflat în încăpere când Antonia și Simon 
Launceston se cunoscuseră ar fi ajuns la aceeași concluzie, iar Adam 
încerca acum din răsputeri să facă faţă noii situaţii. 

Ar fi putut să se înfurie sau să încerce să lupte în continuare 
pentru ea. Totuși, se resemnase, vădind deopotrivă curaj și mărinimie. 
Judith se întrebă dacă Antonia își dădea seama cât de mult avea de 
pierdut dacă alegea să se mărite cu altul. 

După câteva clipe de tăcere încercă să-i abată atenţia de la acel 
subiect dureros. 

— Cum de s-a întâmplat să fii crescut de familia Spenston? Antonia 
nu mi-a povestit niciodată. 

— Nu, sigur că nu ţi-a spus. Sunt un copil nelegitim, adăugă el 
repede, fără s-o privească. 

Judith făcu ochii mari. Acum înțelegea de ce tânărul îi spusese 
Antoniei că orice asociere cu el i-ar fi pătat reputaţia. Ea îi replicase sus 
și tare că nimănui nu-i păsa de astfel de lucruri, dar Adam avea 
dreptate. Existau o grămadă de oameni care ar fi arătat-o cu degetul 


dacă ar fi văzut-o purtându-se atât de familiar cu un bastard. 

— N-ar trebui să conteze, oftă ea, dar din păcate, în lumea asta atât 
de imperfectă, contează chiar foarte mult. 

— Tatăl meu, un politician radical, era verișorul ţicnit al tatălui 
Antoniei, își începu el mărturisirea cu ochii spre pârâul care curgea 
voios la vale. A fugit cu fata unui preot nonconformist? și a început o 
viață nouă la Londra. Era prea radical ca să creadă în căsătorie, chiar și 
după ce amanta lui a născut. Ambele familii i-au renegat. Când aveam 
doi ani el a murit într-un accident de trăsură, iar mama a trebuit să mă 
crească singură. A lucrat ca croitoreasă. Mi-o aduc aminte cum cosea 
la lumina unei singure lumânări, cu ochii roșii de oboseală și purtând 
niște mănuși albe de bumbac pentru ca rănile și degerăturile de pe 
mâini să nu strice cumva materialele. Înainte să împlinesc șapte ani și- 
a dat seama că nu mai avea mult de trăit, așa că s-a dus la tatăl ei să-i 
ceară ajutorul, însă el a trimis-o să ardă în iad. S-a văzut nevoită să-i 
scrie lordului Spenston, despre care tatăl meu îi zisese că era cel mai 
prietenos dintre toate rudele. Până să ajungă scrisoarea la Spenston 
murise deja, iar proprietăreasa casei unde stătuserăm m-a vândut 
unui coşar ce avea nevoie de un băiat care să poată intra cu ușurință 
în hornuri. 

Judith scoase un icnet de indignare. 

— Cum a putut să facă așa ceva? 

— Uite așa bine, răspunse el sec. Spre sfârșit, mama nu mai putuse 
munci, așa că rămăsesem în urmă cu chiria. Proprietăreasa a 
considerat că poate să-și însușească toate bunurile răposatei, inclusiv 
pe mine. Sau poate s-a gândit că o să-mi fie mai bine cu coșarul, 
întrucât celelalte variante pe care le aveam erau cerșitul și trăitul pe 
străzi. Cel puţin coșarul avea grijă de băieţii lui, ne mai dădea din când 
în când și să mâncăm - nu prea mult, ca să nu creștem și să nu mai 
încăpem pe horn. 

Lordul Spenston nu fusese niciodată apropiat de tata, dar s-a simţit 
cumva obligat faţa de fiul vărului său. Și-a trimis oamenii să-l caute pe 
coșar, iar după ce l-au depistat a venit personal să mă ia de acolo; deci 
am stat la coşar cam trei luni. Cred că l-am costat trei lire, iar coșarul a 
făcut un profit frumos de pe urma mea, deoarece îi plătise 
proprietăresei doar treizeci de șilingi. 

Judith scrâșni din dinţi la auzul poveștii spuse atât de monoton. 
Tratamentul la care erau supuși băieţii care trebuiau să se caţere pe 


coșuri era o rușine. Mulţi dintre ei nu mai apucau să crească. Era o 
formă de sclavagism practicată chiar în inima Angliei, și în ciuda 
numeroaselor apeluri de reformă, legislația care viza eliminarea 
abuzurilor nu fusese adoptată de Parlament. 

Tonul lui Adam era nefiresc de detașat. Dar poate că doar așa 
putea vorbi despre întâmplările acelea din trecut. 

— Contele m-a adus la reședința familiei Spenston. Voia să mă lase 
într-o odaie și să cheme niște servitoare să mă spele, dar era ziua lui 
Tony, care dădea o petrecere în sala destinată învăţăturii. M-a dus 
direct acolo și n-o să uit niciodată expresia de pe chipurile a douăzeci 
de copii, toți scrobiţi, apretaţi și îmbrăcaţi după ultima modă, toţi fetițe 
și băieţi de nobili: se holbau la mine de parcă eram un șobolan care se 
strecurase în cameră direct din canalizare. 

Judith vizualiză perfect scena și simţi că i se pune un nod în gât. Nu 
știa sigur ce o impresiona mai mult, durerea lui de atunci sau 
amintirile ei. Cunoștea pe propria-i piele cu ce dispreţ te puteau privi 
cei din clasa de sus. 

— Și apoi ce s-a întâmplat? 

— Antonia a făcut un pas înainte. Arăta exact ca o prințesă, 
îmbrăcată cu o rochie albă imaculată și cu părul ei incredibil prins în 
coadă cu panglici albastre. A venit lângă mine și mi-a zis: „Tu trebuie 
să fii verișorul meu, Adam. Îmi pare tare bine că ai reușit să ajungi la 
timp la petrecerea mea!“ Și, cu toate că eram negru de funingine, 
jigărit și slab ca un ţâr, m-a sărutat pe obraz, apoi m-a prezentat 
tuturor copiilor din cameră. Pe cei care nu erau politicoși cu mine îi 
străfulgera cu privirea, iar la sfârșit m-a întrebat dacă vreau niște 
zahăr candel. Probabil că planul tatălui ei a fost să mă îngrijească un 
pic și pe urmă să mă încredințeze unei familii care să se ocupe de 
mine sau să mă dea la o școală mai modestă, dar Tony a vrut să mă 
păstreze, ca pe un căţeluș rătăcit care îi plăcuse. Și uite așa am ajuns să 
cresc în acea familie. 

— Antonia este o persoană foarte loială, spuse Judith cu blândeţe. 
Și pe mine m-a acceptat când eram într-o perioadă grea - tocmai 
rămăsesem văduvă, n-aveam nici un ban și nici un rost pe lume. Și nu 
m-a transformat în servitoare, ci în prietena ei. 

Cuvintele ei avură darul să-l trezească la realitate - tocmai își 
destăinuise cele mai adânci sentimente în faţa lui Judith Winslow. 
Faptul că îl ascultase și îl înțelegea era ca un pansament pentru 


sufletul lui. Și ea o iubea pe Antonia; mai mult decât atât, și ea suferise 
mult și știa ce înseamnă să nu fii dorit. 

Îi plăcuse de Judith de prima oară când o zărise, dar până acum nu 
își dăduse seama cât de atrăgătoare era de fapt. Avusese ochi doar 
pentru Antonia, așa că abia după momentul acesta în care își făcuseră 
confidente o vedea cu adevărat pe Judith. 

Soarele după-amiezii îi lucea în părul castaniu cu reflexii roșcate. 
Silueta ei zveltă era graţioasă și feminină, iar trăsăturile delicate. Lui 
Adam i se părea foarte ciudat că nu-i remarcase mai devreme tenul 
atât de fin, atât de curat încât părea aproape transparent. Faptul că era 
ușor trecută cu vederea se datora personalităţii ei retrase. Totuși nu 
era timidă; în ochii aceia cenușii se citea o mare încredere în sine. 

— De doi ani ești văduvă? o întrebă el. 

— De un pic mai mult, oftă ea, apoi se întoarse spre apă. De fiecare 
dată când spun că sunt văduvă stârnesc mai multă compasiune decât 
ar fi cazul. N-am avut cine știe ce căsnicie. 

— Soţul tău te-a tratat rău? 

— Nu pot spune că da, doar că era foarte bolnav de dinainte să ne 
căsătorim. I-am fost ceva mai mult decât servitoare, cu deosebirea că 
o servitoare poate da preaviz să plece. O soţie nu poate. 

Era multă tristeţe în cuvintele ei. 

— Şi nu ţi-a lăsat nimic? 

— Era vicar, n-avea altceva decât leafa, zâmbi ea strâmb. Până 
atunci fusesem guvernantă pentru niște verișori, dar fără să primesc 
vreun ban. Sunt ca și tine, n-am avut o familie. Eu eram ruda săracă, o 
obligație pentru rudele mai înstărite, care mă puneau la muncă în 
schimbul unui pat și al unei mese. Domnul Winslow era vicar la 
biserica parohială. Un om simpatic, cel puţin până s-a îmbolnăvit. 
Când m-a cerut de soţie eram convinsă că o să-și revină și-o să se facă 
bine. 

— Dar n-a fost așa. 

Privirile li se intersectară, iar Judith îi zâmbi cu toată onestitatea. 

— Dacă nu m-aș fi măritat cu domnul Winslow și n-aș fi rămas 
văduvă, acum aș fi fost încă guvernantă, iar Lady Forrester nu ar mai 
fi încercat să mă vâre pe sub pielea Antoniei. Având în vedere că 
ultimii doi ani au fost cei mai buni din viaţa mea, pot să spun cu mâna 
pe inimă că tot răul a fost spre bine. Așa se întâmplă în general. 

Mintea lui Adam fugise deja la Antonia și Simon, iar durerea fusese 


imediată și cruntă, ca un cuţit împlântat în cele mai secrete visuri ale 
sale. Nu își închipuise niciodată cu adevărat că Antonia ar fi putut să-i 
aparțină. Întotdeauna îi fusese superioară, atât prin naștere, cât și prin 
firea ei excepțională. 

Dacă privea lucrurile din acest punct de vedere, atunci apariţia în 
peisaj a lui Simon era cel mai bun lucru care se putea întâmpla. Doar 
Dumnezeu putea ști cât timp s-ar mai fi foit prin preajma ei, temându- 
se să vorbească, așteptând la nesfârșit momentul perfect. Venise 
timpul să se trezească din această fantezie. Avea șanse mult mai mari 
să spere la Judith Winslow. Se întrebă cum ar fi reacționat dacă n-ar fi 
cunoscut-o niciodată pe Tony și s-ar fi întâlnit cu Judith. Răspunsul îi 
veni imediat în minte -— s-ar fi gândit că era o ființă minunată și ar fi 
vrut să o cunoască mai bine. Se simţea confortabil cu Judith, așa cum 
nu se mai simţise cu nimeni altcineva — în afară de verișoara lui. 

Nu vedea nici un motiv pentru care să nu încerce aprofundarea 
relaţiei cu Judith. Mariajul ei nu fusese unul prea fericit; cu toate astea, 
nu-i înveninase sufletul. Aprecia că erau de aceeași vârstă și că 
avusese câteva urcușuri și coborâșuri în viaţă. N-ar fi putut niciodată 
să-și deschidă inima în fața unei fetișcane insipide. 

Se ridică și îi întinse mâna, iar Judith se ridică la rândul ei și îi oferi 
cu încredere palma ei micuță. 

— Îţi mulțumesc pentru că m-ai ascultat, rosti el, sperând ca 
întreaga lui recunoștință să transpară din acele vorbe. 

Fu răsplătit cu un zâmbet blajin și sincer. 

— Mă bucur că am venit aici. Și mie mi-a prins bine această 
discuție. 

Între ei tocmai se deschisese o punte care putea duce într-o 
mulțime de direcții. 


> Referire la versul „He was a verray, parfit, gentil knyght“ din Poveștile din Canterbury ale 
marelui scriitor englez Geoffrey Chaucer (n.tr.) 

£ Gretna Green -— orășel în sudul Scoției renumit pentru faptul că aici se oficiază, începând 
cu anul 1754, căsătorii între tinerii care nu au acordul familiei (n.tr.) 

1 Nonconformist- protestant care nu se supune Bisericii Anglicane (n.red.) 


capitolul 3 


Fără să-i pese de faptul că purta pantaloni de călărie albi, lordul 
Launceston îngenunche și lovi ușor cu ciocanul în rocile de la baza 
aflorimentului. Pentru că aflase de interesul lui pentru geologie, 
Antonia îl adusese în acest loc, unde obișnuia să caute fosile cu Adam 
pe când erau copii. 

Acum, când Simon examina interesat fragmentele de roci, putea 
să-l admire în liniște. Deși trecuse deja o săptămână de când sosise și 
își petrecuseră aproape fiecare oră din zi împreună, tot nu se putea 
sătura de el. 

— Avem noroc, zise el triumfător, arătându-i ce descoperise. 

— Ce drăguţ! spuse Antonia, luându-i fosila din palmă. Îl atinse în 
treacăt pe mână și se înfioră de plăcere. Bucata de calcar se 
sedimentase în plan orizontal și păstra impresiunea perfectă a unei 
ferigi. Urma lăsată de plantă era întunecată la culoare și contrasta cu 
roca. A găsit și Adam odată ceva asemănător, dar era un fragment mai 
mic și destul de erodat, în nici un caz nu era într-o stare atât de bună. 
Tânăra femeie se mai gândi puţin, apoi adăugă: Cea mai grozavă fosilă 
descoperită de mine a fost o bucată de schelet. Cred că era un gât de 
pește. 

— Peștii nu au gât, declară el solemn. 

Antonia nu se putu abtine, așa că îi replică pe cel mai serios ton din 
lume: 

— Și atunci de ce se vând cravate pentru pești? 

Simon o privi fără să înţeleagă nimic. 

— Iartă-mă, am spus o chestie absurdă, încercă ea s-o dreagă. Nu 
prea am simţul umorului. 

Lordul Launceston îi surâse cu unul dintre acele zâmbete care 
frângeau inimi. 

— Cred că problema e mai degrabă legată de simțul meu al 
umorului. Când încep să gândesc în termeni știinţifici despre o 
chestiune care mă interesează devin cel mai plicticos om, spuse el, 
apoi începu să studieze fosila. Am găsit un specimen atât de deosebit, 
încât îmi întrece cu mult cunoștințele și nu-l pot evalua. Se uită 
contemplativ spre afloriment și spre fragmentele de roci, mărturisind: 
Locul ăsta este raiul pe pământ pentru orice geolog. 

Așa cum și Simon era raiul pe pământ pentru orice fată, se gândi 


Antonia, sorbindu-l din ochi - profil bine conturat, șuviţe răzlețe de 
păr brunet pe gât. Antonia se pomeni că zâmbește fără nici un alt 
motiv. 

Era conștientă că îi sucise minţile, dar nu-i păsa absolut deloc. Avea 
douăzeci și șase de ani și tocmai se îndrăgostise pentru prima oară. Cât 
Adam, dar se pare că dăduse dovadă de prea puţină imaginaţie. 

Ulterior, i se mai întâmplase să aibă tot felul de pasiuni trecătoare 
pentru diverși, ca orice tânără, dar niciodată nu simţise că obiectul 
pasiunii ei avea să-i devină partener pe viaţă. Avusese tot timpul 
convingerea secretă că trebuia să există un bărbat special pentru ea, 
un bărbat pe care merita să-l aștepte și care avea s-o iubească la fel de 
mult cum l-ar fi iubit și ea. 

Odată cu trecerea anilor însă, convingerea aceea începuse să-și 
mai piardă din tărie. Încredinţată că nu avea rost să se mai păcălească 
singură, într-un acces de pragmatism acceptase logodna cu Lord 
Ramsay. După ce pragmatismul și-a arătat limitele a ajuns la altă 
concluzie, și anume că mariajul cu acel om ar fi fost o greșeală 
dezastruoasă. 

Inevitabil, ajunsese în cele din urmă să se întrebe dacă nu cumva 
așteptase prea mult; dacă nu cumva avea să rămână fată bătrână și să 
nu facă copii niciodată. 

Iar acum apăruse Simon - viaţa ei căpătase brusc sens. 

Din prima clipă în care îl zărise știuse că făcuse bine să-l aștepte. 
Cum ar fi fost dacă s-ar fi măritat cu Adam și abia pe urmă l-ar fi 
cunoscut pe Simon? Cum ar fi fost dacă și-ar fi întâlnit dragostea vieţii 
pe când era soţia altui bărbat, la care ţinea foarte mult? Gândul acesta 
îi dădu fiori. 

Simon îi remarcă tresărirea cu colţul ochiului. 

— Ai răcit? Sunt o bestie egoistă pentru că te ţin în vântul ăsta. 

— Câtuși de puţin, îi surâse ea veselă. Arma mea secretă este că 
sunt la fel de rezistentă ca un cavalerist, n-am nici urmă de delicateţe 
feminină, nici mentală, nici fizică. 

Pentru o clipă, Simon avu senzaţia că iar nu pricepea nimic, dar 
apoi îi zâm bi amuzat. 

— Mă faci să mă simt un bărbat slab, Lady Antonia. Crezi că voi 
scădea cu mult în ochii dumitale dacă îţi propun să ne luăm gustarea 
la adăpostul acelui perete de piatră, unde oasele mele fragile vor fi 


protejate de vânt? 

Antonia râse încântată de dibăcia cu care întorsese el discuţia. 
Trebuia să admită că briza era puţin cam prea rece. Ridicându-și 
grațios poalele rochiei bleumarin de călărie, se duse la cai și scoase din 
desagi pachetele cu mâncare. 

Unul dintre lucrurile care îi plăceau la Simon era capacitatea lui de 
autoironie. Orice alt bărbat atât de atrăgător ar fi fost din cale-afară de 
vanitos, dar el parcă nici nu băga de seamă ce efect avea asupra 
femeilor. Cu ea se purta aproape cu timiditate, ca și când nu i-ar fi 
venit să creadă că era băgat în seamă. 

Zona de lângă peretele de piatră era însorită și caldă și oferea o 
priveliște spectaculoasă asupra dealurilor accidentate din nordul 
ținutului Peak. Se așezară pe pătură și mâncară pateu, brânză, pâine 
proaspătă cu coaja crocantă, apoi băură vin, conștienți că între ei se 
înfiripase un sentiment fermecător de apropiere. După ce se sătură, 
Simon se rezemă de stâncă, își încrucișă picioarele și își luă un pahar 
de vin roșu. 

— Care dintre aceste dealuri este Peak? 

Antonia clătină din cap. 

— În pofida numelui, nu există un vârf anume care să se cheme 
așa. Nici Kinder Scout nu e chiar un munte, deși este cel mai înalt 
punct din regiune. Acest ţinut se aseamănă mai degrabă cu Highland- 
ul scoţian sau cu mlaștinile din Yorkshire. Aruncă o privire spre 
panoramă, încercând să-și imagineze ce impresie îi făcea peisajul 
cuiva care îl vedea pentru prima dată. Unele zone sunt sterpe, nu 
crește nici iarba, și acolo se merge doar pentru a vâna potârnichi. 
Poate că unora li se pare dezolant, dar mie, uneia, îmi place foarte 
mult, deși mai mult de jumătate din terenul nostru de la Thornleigh 
nu este arabil, completă ea. 

— Chiar este frumos; și spectaculos. Simon avea un stil aparte de a 
vorbi, accentuând fiecare silabă în parte. Demult, acest ţinut era 
acoperit de mare. Aici au trăit și au murit creaturi marine, ale căror 
fosile uimitoare s-au păstrat până în ziua de azi. După aceea, apele s-au 
retras și au apărut ferigile, poate și o junglă tropicală cu făpturi pe care 
mintea noastră nici nu și le poate imagina. Apoi pământul s-a ridicat, 
iar straturile de rocă s-au curbat și sedimentat unele peste altele, exact 
cum se mulează hainele când le punem pe noi. Simon gesticulă spre 
vale, părând că visa cu ochii larg deschişi: Forțe uriașe, pe care nici nu 


putem să ni le închipuim, au modelat pământul. Acum prin văile 
fertile curg râuri, dealurile sunt acoperite de poieniţe, culmile lor se 
înalță sfidător spre cer, iar pământul se mișcă în continuare, încet, dar 
inexorabil. Se opri și zâmbi spășit: Te rog să mă oprești când mă las 
purtat de val. Nu vreau să te plictisesc cu detalii atât de neinteresante. 

— Nu mă plictisești deloc, spuse Antonia încet, fascinată de 
viziunea nouă pe care încercase să i-o creeze despre ţinutul ei iubit, 
precum și de umărul lui atât de aproape de al ei. De fiecare dată când 
vorbești, parcă ai recita poezii. De fapt, îmi place foarte mult stilul tău 
de a vorbi, atât de rar și meditativ. Cred că te-aș asculta captivată și 
dacă ai citi cea mai plicticoasă predică din istorie. 

— Presupun că mi-ai făcut un compliment, zise el amuzat, dar nu-l 
merit. Vorbesc așa pentru că am fost îngrozitor de bâlbâit când eram 
copil și ăsta era singurul mod în care mă puteam face înţeles de 
ceilalți. Am exersat ani la rând să scap de bâlbâială. 

— Bietul de tine! Antonia avusese și ea la școală o colegă puţin 
pâlbâită, așa că înţelegea perfect această suferință. Cred că te necăjeau 
foarte tare copiii. 

— Băieţii pot fi uneori niște bestii oribile. Copilăria mi-am petrecut- 
o în mare parte îngropat în cărţi, pentru că așa puteam evita să 
vorbesc. 

Antonia tăcu o vreme, dându-și seama că Simon tocmai îi 
dezvăluise o parte din trecutul lui care explica modul în care evoluase. 
Îi era ușor să și-l imagineze ca pe un băiat timid și sensibil, retras în 
lumea cărților și trăindu-și viaţa printre lucruri, și nu printre oamenii 
care l-ar fi făcut să sufere. Lipsa de încredere în sine putea fi explicaţia 
pentru faptul că nu ajunsese un tip arogant din pricina frumuseţii lui. 

— Cărţile se dovedesc întotdeauna niște prieteni de nădejde. Adam 
mi-a spus că ești considerat un om de știință strălucit. 

— Adam mă flatează, protestă el. Am scris câteva articole, dar nu 
am făcut nici o mare descoperire și nici n-am formulat vreo teorie 
nouă. Își ridică paharul și luă o gură de vin sub privirea fascinată a 
Antoniei. Dintre noi doi, Adam este cel genial. Cred că știe câte ceva 
despre absolut orice. În plus, poate vedea aplicaţiile practice ale 
oricărei teorii. 

Antonia își trase picioarele sub ea, aranjând cu sfială pătura la loc. 

— Cum v-aţi întâlnit? Adam povestea ceva despre un observator. 

— Da, Compania Britanică a Indiilor de Est are în proprietate 


câteva observatoare. Eu lucram la cel din Bombay, unde a apărut într- 
o noapte Adam. Nu pusese în viaţa lui mâna pe un telescop, dar era 
foarte curios să cerceteze cerul. L-am lăsat să se uite și am început să 
vorbim. Dacă aș fi știut cine era, spuse Simon ușor ironic, probabil că 
mi-ar fi fost rușine să vorbesc cu el, dar din fericire habar n-aveam. 

— Cum adică? Dar cine era el? 

— Cum, nu știi? întrebă el surprins. Orice englez din India a auzit 
de Adam Yorke. Era cunoscut ca unul dintre cei mai ingenioși și 
îndrăzneţi comercianţi din Orient, cineva care făcea afaceri foarte 
complicate și era întotdeauna extrem de cinstit. Tinereţea și viteza cu 
care și-a strâns averea l-au transformat într-o legendă locală. 

— Vorbim despre vărul meu, Adam? mai întrebă ea o dată, 
nevenindu-i să creadă. 

— Chiar despre el. Presupun că este foarte modest, de vreme ce nu 
ţi-a menţionat nimic în scrisori, adăugă el după un moment de 
reflecţie. 

Antonia dădu încet din cap, cu mintea la această informaţie 
extrem de surprinzătoare. 

— Eu am bănuit că îi merge bine, dar nici nu mi-a trecut prin cap 
că a ajuns o persoană atât de cunoscută și de influentă, spuse ea, 
culegând absentă o floricică galbenă. Judith desenează extraordinar 
plante ca aceasta. Rămânând cu privirea ațintită asupra florii, spuse 
pornită: Ce mă enervează că Adam nu mi-a zis nimic. Să vezi ce-i fac! 

— Ba să nu-i faci nimic. Nu vreau ca din cauza mea să i se întâmple 
ceva rău, rosti Lord Launceston, privind-o serios cu ochii aceia 
albaștri. Dacă nu m-ar fi ajutat când am moștenit titlul, acum aș fi fost 
la mare ananghie. Sub privirea ei întrebătoare, continuă: Nu mă 
așteptam să moștenesc nimic, pentru că fusesem informat greșit 
despre bunurile familiei. Mai mult, cu afacerile nu aveam nici în clin, 
nici în mânecă. La un moment dat, fratele și tatăl meu au murit în 
urma unei epidemii. Finanţele familiei Launceston erau atât de în 
ceață, încât m-am trezit pe nepusă masă cu administratorul averii, un 
avocat, la Bombay, care mi-a expus situaţia și m-a obligat să iau o 
decizie. Fratele meu pierduse o grămadă la jocurile de noroc, iar 
proprietatea noastră era plină de datorii. Avocatul era de părere că 
trebuia să vând rapid o mare parte din moștenire pentru a acoperi 
sumele acelea. Mi-ar fi rămas totuși ceva bani, dar nu cine știe ce, se 
strâmbă el. 


Nu m-am priceput niciodată la chestiunile financiare. Am luat de 
bun tot ce mi-a spus avocatul și eram gata să semnez orice hârtie mi- 
ar fi pus în faţă. Adam însă nu m-a lăsat, a citit toate actele acelea și a 
pus toate întrebările care trebuiau puse. Până la urmă am înţeles și eu 
că sfatul pe care mi-l dăduse avocatul i-ar fi adus mai multe beneficii 
lui decât mie. 

Adam mi-a recomandat un nou administrator, apoi m-a îndrumat 
pas cu pas cum să investesc profitabil banii pentru a reface averea 
familiei. Mi-au trebuit patru ani ca să acopăr datoriile, dar mulțumită 
verișorului tău am putut păstra proprietatea și acum am și eu ce lăsa 
generației următoare a familiei Launceston. 

Antonia îl ascultase ca vrăjită, uitând să se mai comporte ca o 
adevărată lady. Își strânsese genunchii la piept și și-i îmbrăţișase, iar 
privirea i se pierduse spre dealurile din zare. 

— Deși întotdeauna l-am considerat pe Adam un tip extraordinar, 
tot mi se pare ciudat să mă gândesc la el ca la un comerciant de mare 
succes, spuse ea cu un aer meditativ. Pe de altă parte, îmi este ușor să 
mi-l închipui ca pe un om gata întotdeauna să facă orice sacrificiu 
pentru a-și ajuta un prieten la nevoie. 

— Eu aveam mai mult de o singură nevoie, replică Simon. Mi-a 
împrumutat până și banii pe care apoi i-am investit, tot la sugestiile lui. 
N-aș fi reușit niciodată fără ajutorul pe care mi l-a acordat. Dar să știi 
că nu ajutorul financiar a fost cel mai important, a mai făcut și altceva 
pentru mine, încheie el cu emotie în glas. 

Antonia simţi un fior. În ultima săptămână se purtaseră impecabil, 
nimeni nu spusese nimic deplasat, dar parcă între ei plutea ceva mai 
mult. 

Sperând că avea să-l audă rostind exact cuvintele după care tânjea, 
se întoarse spre el, deși era conștientă că privirea ei arzătoare risca s-o 
dea de gol. 

— Cel mai minunat gest al lui a fost să-mi facă cunoștință cu tine, 
își duse Simon ideea până la capăt. 

Ochii lui albaștri erau atât de aproape și de strălucitori, încât 
Antonia avu senzaţia că avea să se topească acolo, pe loc, ca zahărul 
udat de ploaie, din cauza emoţiilor. 

Simon se întinse extrem de încet să o sărute. În momentul în care 
îi simţi buzele calde lipite de gura ei, Antonia oftă și se trase mai 
aproape, apoi își înfundă mâna în cârlionţii bruneţi de pe ceafa lui. 


Visase toată viața la acest moment unic, care era exact așa cum 
sperase. 

O cuprinse încet de talie și o îmbrăţișă cu tandreţe, apoi se sărutară 
prelung și pasional, până când Simon începu să-și piardă stăpânirea de 
sine. O strânse mai tare în braţe, încercând totuși să-și păstreze o 
brumă de autocontrol. 

— Îmi pare rău, Antonia, murmură el, simțindu-se vinovat. Am 
încercat din răsputeri să mă comport ca un gentleman perfect, dar îmi 
este imposibil. 

— Mie nu-mi pare rău, Simon, spuse tânăra femeie, ridicându-și 
privirea spre el. Nu vreau să-mi exemplifici codul bunelor maniere. 
Acum îmi vine să mă urc pe acoperișuri să-mi strig fericirea. 

Trăsăturile lui parcă sculptate prinseră viaţă. Genele negre, ridicol 
de lungi, îi încadrau ochii de un albastru intens de cobalt. Se priviră 
câteva momente, apoi el zâmbi și îi mângâie ușor o șuviță de păr 
blond de pe obraz. 

— Mi-e foarte greu să cred că îmi împărtășești sentimentele. 

— Dar este adevărat, Simon, este adevărat! Se întinse spre el, 
sperând că avea s-o sărute iarăși. 

— Mi s-a părut atât de banal și nepotrivit să ne cunoaștem într-un 
salonaș! mărturisi el, fără a schiţa vreun gest. Am intrat și te-am văzut 
acolo -— arătai ca o zeiță coborâtă pe pământ pentru a aduce un pic de 
strălucire omenirii. Nici nu-mi venea să cred că ești o făptură în carne 
și oase. 

— Așa am simţit și eu când te-am văzut pe tine. Și am știut din 
primul moment. 

Se ghemui în brațele lui și se gândi că dacă nu-i cerea mâna în 
scurt timp, atunci avea să comită ea un faux pas incredibil cerându-l 
de bărbat. Pur și simplu, clipa i se părea prea minunată ca să fie reală. 

— Antonia, știu că ne cunoaștem doar de câteva zile, dar aș vrea 
să-mi fii soţie, spuse el, apoi șovăi puţin. Poate că m-am grăbit, dar 
există vreo speranţă? 

Aceasta era declaraţia pe care o așteptase toată viaţa. 

— Nu te-ai grăbit, Simon, rosti ea pe cel mai ferm ton. Nimic nu m- 
ar putea face mai fericită decât să mă mărit cu tine. Lăsându-se purtată 
de val, râse fericită: Și cu cât mai repede, cu atât mai bine! 


Excursia era plăcută. Judith avea nevoie de aţă pentru brodat, iar 


Adam se oferise să o ducă la Buxton, staţiunea balneoclimaterică din 
apropiere pe care un predecesor al actualului duce de Devonshire 
încercase să o transforme într-o destinaţie la fel de căutată ca Bath?. 
Orășelul nu reușise să-și câștige aceeași faimă, însă era frumos și 
prosper, iar arhitecţii ducelui proiectaseră un pavilion termal la fel de 
elegant ca acela din Bath. 

Făcură cumpărături la mercerie, apoi mâncară ceva la un han. Își 
petrecuseră practic toată săptămâna împreună, iar Judith nu mai 
fusese niciodată atât de fericită. După episodul din grădină, când Adam 
îi făcuse atâtea destăinuiri, între ei se formase o legătură foarte 
strânsă. 

După părerea tinerei văduve, Adam părea mai fericit acum, după 
ce renunțase la speranţele legate de Antonia. O însoțea pretutindeni, 
era fermecător și atent cu ea. Lui Judith îi plăcea felul lui de a fi, calm 
și gentil, care îi completa perfect forţa fizică, precum și căldura cu care 
o privea de fiecare dată. 

În cei doi ani de când era dama de companie a Antoniei mai 
existaseră bărbaţi care să o curteze, atrași fiind de latura ei liniștită, 
dar nici unul nu făcuse vreun efort să o scoată din carapacea ei. Adam 
fusese singurul. 

Pe drumul de întoarcere la Thornleigh, el îi povesti o întâmplare 
hazlie din călătoria în India, când un băiat îl convinsese să accepte o 
maimuţă la schimb pentru mărfuri. Fusese de acord, iar maimuța 
scăpase în dulapul cu băuturi alcoolice. Judith râdea de se prăpădea; 
intrară așa veseli în casă, unde îi găsiră pe Antonia și Simon chiar în 
foaierul de la intrare. 

Era evident că și celălalt cuplu de abia sosise. Se opriseră lângă 
scări și se priveau în ochi, iar mâna Antoniei se odihnea pe braţul 
lordului Launceston. Judith, simțindu-se ca o intrusă, se retrase un 
pas, dar dădu peste Adam, care îi bloca drumul. 

Antonia auzi mișcare în hol și se întoarse spre ei cu un zâmbet 
radios. Câteva raze de soare îi cădeau pe părul care strălucea 
asemenea unei văpăi. Nu arătase niciodată mai frumoasă ca acum. 

— Avem vești minunate. Vă bucurati pentru noi? 

Fusese evident că asta urma să se întâmple din prima secundă în 
care Antonia și Simon se cunoscuseră. Cu toate acestea, Judith se 
simţea de parcă îi fugise brusc pământul de sub picioare. Se întoarse 
spre Adam și se uită lung la el. Îi venea să-l strângă la piept pentru a-l 


ajuta să absoarbă șocul. 

Apoi Adam făcu un pas înainte cu zâmbetul pe buze, iar verișoara 
lui îi sări fericită în braţe. 

— Sigur că mă bucur pentru tine, Tony, spuse el, învârtind-o prin 
aer. 

Când o lăsă jos pe podea, lordul Launceston interveni imediat: 

— Deoarece ești fratele onorific al acestei lady, mă gândesc că 
poate că ar fi trebuit să-ţi cer întâi permisiunea să-i fac curte. 

— Prostii, râse Adam întinzându-i mâna. Din partea mea, erai 
oricum bine-venit, dar să știi că Tony nu ascultă oricum de nimeni și 
face doar ce vrea ea. Ar fi nevoie de un bărbat cu mult mai multă 
putere de convingere decât mine ca s-o facă să se răzgândească. 

Judith era mândră de stăpânirea de sine arătată de Adam. Era cert 
că în spatele felicitărilor și a bucuriei aparente suferea, dar nu voia ca 
ceilalți să observe și să se mâhnească din pricina lui. 

O îmbrăţișă pe Antonia, apoi îi întinse mâna lordului Launceston. 
O fracțiune de secundă se pierdu în ochii lui adânci și își deplânse 
toate visurile romantice care nu aveau să devină nicicând realitate 
pentru ea. Adevăratele povești de dragoste era doar pentru oameni 
născuți cu stea în frunte, binecuvântaţi de zei. Pentru femei ca Lady 
Antonia Thornton. 

— Felicitări, milord. Sunt convinsă că veţi fi extrem de fericiţi 
împreună. 

— Mulţumesc, spuse el, fără a o scăpa din ochi pe Antonia. Nici nu- 
mi vine să cred cum a dat norocul peste mine. 

— Cred că peste amândoi a dat norocul, murmură Judith. 

În acea clipă, cei doi își dădură seama că încă se ţineau de mână; 
Simon și-o retrase repede. 

— V-aţi gândit când o să aibă loc nunta? se interesă Judith, vrând 
să spargă tăcerea. 

— În curând, răspunse Antonia în locul logodnicului ei. După cele 
trei săptămâni obligatorii pentru publicarea anunţului. 

— N-ai vrea să mergem la Londra să cumperi de acolo rochia de 
mireasă? întrebă lordul Launceston încântat, dar ușor circumspect. Și 
trebuie să întocmim și contractul prenuptial. 

Antonia îi aruncă o privire drăgăstoasă. 

— Am deja o grămadă de rochii potrivite pentru o nuntă; în afară 
de asta, cui îi pasă de niște amănunte atât de nesemnificative precum 


contractul ăsta? 

— Atâta vreme cât căsătoria nu înseamnă doar afecţiune, ci și 
punerea în comun a bunurilor lumești, „amănuntele“ acestea nu pot fi 
ignorate, Tony, interveni Adam. Dar sunt sigur că o să ajungeţi repede 
la un consens în ce privește proprietăţile fiecăruia. Nu cred că nunta 
va fi întârziată din cauza contractului. 

— Aș vrea să mă sfătuiesc cu tine, Adam, zâmbi lordul Launceston. 
Ești la curent cu finanţele în mult mai mare măsură decât mine. 

— Sigur, oricând poftești. 

— Nu prea aș fi vrut să abordez acest subiect, dar presupun că 
trebuie, și încă foarte mai repede, oftă Simon. Ce-ai zice să vorbim 
chiar acum? 

Adam pufni în râs, iar frumoșii lui ochi verzi-cenușii scăpărară. 

— N-o să înţeleg niciodată cum de un om capabil să rezolve cele 
mai complicate calcule astronomice nu poate pricepe niște chestii 
mult mai simple care, pe deasupra, sunt în interesul lui. Tony, ar fi 
bine să asiști și tu la discuţie. Dacă ne punem de acord acum cu 
punctele esenţiale ale contractului, îi vom scuti pe avocaţi de mare 
parte din muncă. 

— Prea bine atunci. Mă duc să mă schimb și ne vedem în 
bibliotecă, replică Antonia, care observase surprinderea lui Simon 
când Adam o invitase și pe ea. 

Într-adevăr, era cam neobișnuit ca o viitoare mireasă să participe 
la o asemenea discuţie, dar Lady Fairbourne se implicase încă de când 
avea optsprezece ani în administrarea averii sale. Nu avea nici o 
intenţie să renunţe acum. 

— Judith, zise Antonia, luându-și prietena de braţ, vrei, te rog, să 
vii cu mine să mă asculti cum sporovăiesc? 

Zis și făcut. Antonia vorbi întruna cât își schimbă rochia și cât 
camerista îi aranjă părul într-o coafură nouă. Întreg monologul îl avea 
în centru pe Simon - cât de minunat și superb era și cât de norocoasă 
fusese ea să întâlnească un asemenea bărbat. Judith nu avea nici un 
motiv să o contrazică. 

După plecarea slujnicei, Antonia se întoarse spre Judith. 

— O să mă ajuţi cu pregătirile de nuntă, nu-i așa? Nici nu-mi trece 
prin cap să apelez la altcineva. 

— Sigur că da, răspunse Judith cu un zâmbet plin de afecţiune. Este 
ultimul și cel mai important rol al unei doamne de companie. 


Bucuria Antoniei fu umbrită brusc de cuvintele auzite. După un 
moment de gândire, exclamă: 

— Ultimul? Dar n-ai de gând să mă părăsești, nu? 

— Femeile măritate nu mai au nevoie de o însoţitoare, sublinie 
Judith. Și nici nu cred că un cuplu proaspăt căsătorit are nevoie de 
cineva care să se ţină în permanenţă după ei. 

Antonia făcu un gest a lehamite. 

— Nu fi caraghioasă! Tu nu ai nici o obligaţie față de gospodărie, 
ești doar prietena mea. Măritișul nu înseamnă renunţarea la prieteni. 

Judith căzu pe gânduri. Era cât se poate de adevărat că putea 
rămâne în continuare lângă Antonia ca prietenă și că putea să i se facă 
utilă în o mie și unul de moduri, iar în schimb ar fi beneficiat de 
confort și siguranţă financiară. 

Apoi îi răsări în minte Simon, aplecat pasional peste Antonia, și se 
răzgândi. Trebuia să plece. Le dorea tot binele din lume, dar nu voia ca 
fericirea lor să-i aducă în permanenţă aminte că ea nu avea pe nimeni 
care să o iubească la fel. 

S-ar fi simţit din ce în ce mai nefericită. 

— Nu se poate, Antonia. Îmi place nespus de mult să stau în casa 
ta, dar mi-am dorit dintotdeauna să călătoresc și, pentru că salariul 
oferit de tine este ridicol de mare, acum îmi permit să o fac. Poate mă 
duc în America. Întotdeauna mi-am dorit să vizitez Lumea Nouă, 
poate chiar să mă mut acolo. 

Antonia se abţinu să mai protesteze, știind că nu avea nici un 
drept. 

— Dar... o să-mi scrii? America este foarte departe. 

— Bineînţeles că o să-ţi scriu. Chiar dacă mă duc, nu cred că o să 
rămân acolo, spuse Judith, îmbrăţișând-o. Rădăcinile mele englezești 
sunt prea puternice ca să pot trăi în altă ţară. 

Antonia oftă și o îmbrăţișă și ea. Cumva, crezuse că în afară de 
faptul că avea să fie măritată, viaţa ei nu avea să se schimbe absolut 
deloc. Nu putea fi însă atât de simplu. 

— Chiar acum mă duc jos să discut despre acel contract cu Adam și 
Simon, zise ea cu tristeţe. Tocmai am aflat că mariajul presupune mai 
mult decât să fii îndrăgostit. 


X 


Antonia, verișorul și logodnicul ei se aflau în bibliotecă. Li se 


aduseseră un ceainic mare și o farfurie cu prăjiturele care să le dea 
puteri pe parcursul lungilor discuţii despre averi, drepturi de 
moștenire ale viitorilor copii, clauza de preciput în cazul decesului 
unuia dintre ei și toate celelalte chestiuni care trebuiau așternute pe 
hârtie. 

— Ce venit ai tu? întrebă Simon sceptic. 

— În jur de douăzeci de mii de lire pe an, repetă Antonia. Într-un 
an bun, și mai mult. 

— Bănuiam eu că tatăl tău ţi-a lăsat o sumă considerabilă, dar nu 
mă așteptam ca averea ta să fie chiar atât de mare. Chiar după 
achitarea tuturor taxelor, diferenţa dintre averile noastre va fi 
substanţială, constată lordul Launcenston, amuzat de situaţie. Dacă aș 
fi știut cât ești de înstărită, n-aș mai fi avut obrăznicia să te cer. 

— Păi atunci nu pot decât să mă bucur că n-ai știut, zâmbi ea șiret. 
Prietenii tăi vor crede că te-ai descurcat de minune să pui mâna pe o 
moștenitoare putred de bogată. 

Simon nu se amuză deloc de gluma ei. 

— Nu m-am visat niciodată în postura de vânător de averi, declară 
el băţos. 

Antonia îl privi debusolată, neștiind cum să continue discuţia. Un 
om mai de joasă speţă s-ar fi bucurat imediat, dar celor ca Simon le 
displăcea orice manifestare a lăcomiei. Nu l-ar fi iubit dacă nu ar fi fost 
un bărbat onorabil, însă acum scrupulele lui puteau constitui o 
problemă. 

Adam se uită peste notițele pe care le luase. Având în vedere că 
perechea proaspăt logodită avea încredere în onestitatea și 
imparțialitatea lui, se gândi că era mai bine pentru toată lumea să 
acționeze ca un mediator pentru negocieri. 

— Oricine te-a văzut cum lăsai câte o guinee picolilor din cârciumi 
știe că n-ai avut nici un interes să-ţi găsești o fată bogată, își linişti el 
prietenul. În afară de asta, tatăl lui Tony a impus niște clauze atât de 
constrângătoare asupra averii, încât nici dacă ai vrea n-ai putea să 
capeţi mare lucru. 

— Asta așa e, consimţi Antonia, gândindu-se la unele dintre 
prevederile testamentului. Una dintre condiţii, zise ea, aruncându-i o 
privire vinovată lui Simon, este ca soțul meu să-și ia numele de 
Thornton. Tata nu a vrut ca numele nostru să dispară, după ce titlul lui 
nobiliar i-a revenit vărului meu. 


Bogaţilor le place tare mult să-și știe numele dus mai departe. Nu 
era ceva neobișnuit în acele vremuri ca în testamente să se stipuleze 
clar obligaţia ca un moștenitor indirect ori soțul unei moștenitoare să 
preia numele binefăcătorului său. Lordul Launceston nu era o 
persoană egocentrică, dar și numele lui avea o rezonanţă și 
însemnătate aparte, așa că nu primi vestea prea bine. 

— Bătrânul conte se aștepta să te măriţi cu un oportunist, gata să 
facă orice pentru a pune mâna pe bani? întrebă el sarcastic. 

— Se presupune întotdeauna că femeile trebuie să renunţe la 
numele lor de familie, ripostă Antonia, ușor iritată. Cred că Anglia este 
singura ţară din Europa unde practica aceasta este încă în vigoare. Ti 
se pare corect? 

— Probabil că nu este corect, admise Simon, dar asta e cutuma. Se 
încruntă și, după o clipă de gândire, spuse: Deși nu m-am încrâncenat 
niciodată de chestiunile care ţin de respectarea tradiţiilor, de data asta 
sunt un pic cam reticent în ce privește schimbarea numelui. Sper că tu 
mă înţelegi, i se adresă el lui Adam. 

— Eu nu am un nume de familie onorabil, așa că nu-mi pot 
exprima opinia, replică sec acesta. Oricum, dacă îmi aduc bine aminte, 
testamentul permite și alăturarea celor două nume. 

— Thornton-Launceston e cam greu de pronunţat, dar cred că mă 
voi obișnui destul de repede, zise Simon, înmuindu-se. E un preţ mic 
față de ceea ce primesc, adăugă el, privindu-și afectuos logodnica. 

Ușurată, Antonia îi zâmbi și ea, pierzându-se în ochii lui albaștri. 
Când doi oameni se iubesc, orice problemă se poate rezolva la fel de 
uşor ca aceea pe care tocmai o depășiseră. 


è Peak — vârf muntos (n.tr.) 
* Bath -— oraș din comitatul Somerset renumit pentru băile lui termale (n.tr.) 

Se crede îndeobște că pentru orice cuplu recent logodit o noapte 
petrecută sub clar de lună este unul dintre cele mai romantice 
momente. Ei bine, nu a fost valabil și pentru Antonia și Simon. 

Noaptea era suficient de răcoroasă încât tânăra femeie să-și fi dorit 
o îmbrăţișare tandră și caldă, dar de când ieșiseră afară iubitul ei era 
mult mai interesat de telescopul micut pe care îl luase cu el. 

Trecuseră trei zile de la anunţarea logodnei. Antonia își înăbuși un 
suspin. În perioada aceasta a anului se întuneca abia după zece, iar 
acum era aproape de miezul nopții. I-ar fi plăcut să fie mai multă 
lumină pentru a-l putea admira pe Simon, dar din păcate abia îi 
deslușea silueta în beznă. 

— Aha, uite acolo! strigă el triumfător. Am orientat perfect 
telescopul. Uită-te prin el, dar ai grijă ca nu cumva să-l atingi, că altfel 
iar n-o să se mai vadă nimic. 

Antonia se supuse imediat, apropiindu-se de trepiedul pe care era 
fixat tubul telescopului, care n-avea mai mult de treizeci de centimetri 
lungime și cinci în diametru. Se aplecă să se uite prin ocular și fu 
surprinsă de ce minunății văzu. 

— Ce frumos e cerul! exclamă ea. 

Prin ochiul acela magic se vedea o sferă alb-aurie înconjurată de 
câteva inele perfect delimitate la ecuator, o imagine pe cât de 
minunată, pe atât de incredibilă. 

— Am auzit că Saturn ar avea inele în jur, dar nu mă așteptam la 
ceva atât de impresionant. În entuziasmul ei, se mișcă brusc și dădu 
peste un picior al trepiedului, răsturnând instrumentul cu totul. Sări 
speriată într-o parte. Of, Dumnezeule! Simon, îmi pare tare rău. Te-ai 
străduit atât și uite ce am făcut. 

— Nu contează, rosti el imperturbabil. În noaptea asta oricum nu 
se puteau observa prea multe pe cer. Planeta Saturn am mai văzut-o și 
altă dată. Eu voiam să o vezi și tu, pentru că mi se pare cea mai 
frumoasă de pe toată bolta. 

Se așeză apoi pe o bancă de lângă telescop, iar când Antonia se 
cuibări lângă el o luă în braţe. 

— Este absolut uimitor cum printr-un instrument atât de mic poţi 
să vezi asemenea lucruri extraordinare, zise ea fericită. 

— Este o copie fidelă a primului telescop cu reflecţie inventat de 


Sir Isaac Newton, pe care l-a prezentat în faţa Societăţii Regale, spuse 
Simon, mângâind afectuos instrumentul cu mâna liberă. L-am luat cu 
mine prin toate peregrinările, în toate colțurile lumii. Mărește de 
numai cincizeci de ori, dar mi-e de mare folos când nu e nici un 
observator astronomic prin preajmă, chicoti el. Din nefericire, e un fel 
de lege nescrisă care zice că dacă ai un telescop mic, îţi vei dori 
neapărat unul mai mare. 

— Vrei să-ți iau eu unul drept cadou de nuntă? întrebă Antonia, 
care oricum intenţiona să-i ofere ceva cu adevărat deosebit. 

— Nu, în nici un caz. Cele bune sunt foarte scumpe, spuse el 
trăgând-o mai aproape. O să-mi cumpăr eu unul la un moment dat. 
Între timp am la dispoziţie Observatorul Regal de la Greenwich. Însuși 
Herschel m-a invitat să-l vizitez la Slough, iar acesta este într-adevăr 
un privilegiu. 

— Herschel? repetă Antonia, aducând o expresie de consternare 
pe chipul lui Simon. 

— N-ai auzit de astronomul de la curtea regală? William Herschel 
are aproape șaptezeci de ani, dar este încă activ și probabil cel mai bun 
astronom al zilelor noastre. De la vechii greci încoace, este primul om 
care a descoperit o planetă nouă. Unii astronomi au numit-o chiar 
„Herschel“ în onoarea lui, dar se pare că „Uranus“ are mai mult 
succes. 

— Mă tem că nu prea mă pricep la știință și matematică, se scuză 
ea, propunându-și să se intereseze cu prima ocazie despre modalitatea 
de procurare a unui telescop. 

Poate că nu știa prea multe despre subiectele care-l pasionau pe el, 
dar avea posibilitatea să-l ajute financiar pentru a-și continua 
cercetările. 

— Iar eu nu mă prea pricep la politică, agricultură și în general la 
chestii practice, recunoscu Simon. Dar asta rămâne doar între noi, 
adăugă el, mângâind-o pe obraz. Înainte ca buzele să li se atingă, îi 
șopti: Când o să fie lună plină o să-ţi arăt craterele acelea faimoase. O 
să-ți placă, o să vezi. 

Antonia prefera să amâne contemplarea craterelor. Întunericul 
nopții era făcut parcă special pentru săruturi fierbinți. 

Îl cuprinse în braţe, dar nu putu să nu se gândească la nopţile în 
care logodnicul ei avea să prefere compania telescopului. 


Antonia se răsuci încet în faţa oglinzii, studiind modul în care 
cădeau faldurile sariului. Durase destul de mult până și-l înfășurase în 
jurul corpului, dar acum mătasea lucioasă se mula perfect și chiar 
semăna a veșmânt. Își petrecuse un capăt brodat cu auriu peste 
umărul stâng și-l lăsase să atârne liber pe spate. Celălalt umăr îi era 
dezgolit. Se simţea îndrăzneață și exotică, deși sariul nu dezvăluia mai 
mult decât ar fi făcut-o o rochie de bal. 

— Crezi că l-am prins cum trebuie, Judith? 

— N-aș băga mâna în foc, dar arăţi magnific, îi răspunse prietena ei 
cu un zâmbet. În Derbyshire nu se va mai vorbi toată vara decât 
despre veșmântul tău. 

— Perfect! 

Ca orice femeie îndrăgostită, Antonia își dorea cu înflăcărare ca 
bărbatul ei să o admire; sau, mai precis, își dorea să fie înnebunit după 
ea. 

Își mai aranjă niște bucle rebele care reușiseră să-i scape din coc, 
apoi cobori din cameră împreună cu Judith. Toţi patru erau invitaţi la 
o serată dansantă la o proprietate din vecinătate. Era prima ei apariţie 
împreună cu logodnicul ei și ardea de nerăbdare să-l scoată în lume. 

Amândoi bărbaţii le așteptau în salonaș, iar când intrară pe chipul 
lui Simon apăru un sentiment de adâncă satisfacţie și mândrie. 

— Arăţi ca o zeiţă, zise el cu gentileţe după ce îi sărută mâna. 

Preţ de o clipă, Antonia se lăsă copleșită de admiraţia lui sinceră. 
Așteptase toată viaţa un moment ca acesta. Îl privi și ea din cap până 
în picioare. Era elegant și incredibil de chipeș în ţinuta sa de gală. Într- 
adevăr, el era bărbatul pe care îl dorea cu pasiune. 

În cele din urmă își aduse aminte că nu erau singuri în încăpere, 
așa că își retrase mâna și se întoarse spre vărul ei. Adam era ocupat să 
o complimenteze pe Judith, care arăta și ea minunat într-o rochie albă 
de muselină brodată cu fir argintiu. 

— Arăt ca o indiancă autentică? îl întrebă ea încântată. Am pierdut 
o groază de vreme cu Judith încercând să descifrăm și să respectăm 
instrucțiunile de punere a sariului. 

Din păcate însă, Adam nu era la fel de impresionat ca prietenul lui. 
O cercetă din cap până la picioarele încălțate cu pantofi aurii, apoi zise 
pe un ton nonșalant: 

— Nu prea ai cum să arăţi ca o indiancă autentică, ţinând cont de 
tenul tău palid. Dar cred că oricum te interesează mai mult să fii 


complimentată pentru cât de frumoasă ești decât pentru sariul de pe 
tine. 

Incapabilă să-și reprime zâmbetul, Antonia reflectă puţin asupra 
vorbelor lui. 

— Ai perfectă dreptate. Dacă ar fi după mine, aș vrea să aud doar 
complimente la adresa mea. 

— Prea bine atunci, râse el. Arăţi nemaipomenit, după cum bine 
știi. Eşti îngrijorată ca nu cumva sariul să cadă de pe tine când o să 
dansezi? 

— Mi-a trecut prin cap că se poate întâmpla o nenorocire, 
recunoscu tânăra femeie, așa că am plasat strategic niște ace de 
siguranţă în câteva locuri invizibile. N-am încredere că faldurile o să 
stea cum le-am pus. Dacă-mi aduc bine aminte, i se adresă ea lui 
Simon cu un zâmbet răutăcios, Sir Isaac Newton a lansat o teorie în 
legătură cu efectele neplăcute ale gravitaţiei asupra unui sari prins 
incorect. 

Râseră cu toţii, apoi se urcară în trăsura care îi ducea la Ansley 
Place, reședința lui Sir Ralph Edgeton și a familiei lui. Antonia și Judith 
îi vizitaseră de foarte multe ori, dar însoțitorii lor de abia așteptau să-i 
cunoască. 

Inevitabil, toate femeile prezente acolo tresăriră de uimire când îl 
zăriră pe lordul Launcenston. Acesta însă își păstră calmul și afișă 
expresia aceea de detaşare politicoasă pe care Antonia nu i-o 
remarcase decât o singură dată, atunci când ajunsese prima oară la 
Thornleigh. Între timp își dăduse seama că indiferența lui era doar o 
mască menită să-i ascundă firea timidă. 

Simon și Adam ar fi putut constitui subiectele unui studiu 
interesant despre contraste, la fel ca statuile clasice care puneau faţă în 
față personaje diametral opuse precum Gânditorul și Atletul. Amândoi 
erau foarte bine îmbrăcaţi și cam de aceeași vârstă, dar asemănările 
dintre ei se opreau aici. Simon era mai înalt, brunet, mai zvelt, avea un 
glas mai puţin răsunător și emana o aură de calm stăpânit. 

Deși Adam nu arăta la fel de bine ca Simon, era o prezenţă 
puternică și dinamică ce ieșea imediat în evidenţă. În mod paradoxal, 
atrăgea tot atâtea priviri ca și Lord Launceston și se mișca mult mai 
natural prin încăpere, salutând cunoștințe mai vechi sau prezentându- 
se unor oameni necunoscuți. 

Nimeni nu știuse de logodna celor doi, așa că petrecură o mare 


parte din timp ascultând exclamaţii de uimire și felicitări. După ce 
luară o cină excelentă și dansară câteva melodii, ieșiră să ia o gură de 
aer, iar Antonia își exprimă uimirea față de viitorul ei soţ. 

— Mi se pare bizar că nimeni nu a aflat până acum că ne-am 
logodit, spuse ea în timp ce se plimbau pe aleea pietruită. 

La auzul acestor cuvinte, Simon se opri în loc și făcu o mutră 
jignită. 

— Îmi cer scuze, dar am uitat să trimit anunţul la ziarele 
londoneze. Văzându-i expresia profund revoltată, se grăbi să adauge: 
Mă tem că am tendinţa să uit astfel de lucruri. 

Antonia rămase cu privirea aţintită spre el. Cum putuse să uite 
ceva atât de important? Se strădui din răsputeri să-și păstreze calmul și 
să nu-l ia la rost. 

— Nu era chiar așa de important. Aș fi vrut doar ca toată Marea 
Britanie să afle de cât de norocoasă sunt. 

— O să trimit mâine anunţurile, promise el. 

— Sau am putea să așteptăm și să trimitem o înștiințare după 
nuntă. Mai sunt doar două săptămâni până atunci. 

— Perfect, deși două săptămâni mi se par o eternitate, spuse 
Simon, acoperindu-i palma care îl ţinea de braţ cu palma lui. 

— Da, și mie, murmură ea. 

Lumina din salon cobora direct pe trăsăturile clare ale chipului lui, 
umbrindu-i parțial gropiţa din bărbie. 

Se priveau fascinaţi în ochi, dar Antonia începea să aibă îndoieli. 
Era prima dată când se întreba dacă ea însemna tot la fel de mult 
pentru Simon cât însemna el pentru ea. 


Odată pătrunsă în minte, îndoiala începe să crească cu o viteză 
ameţitoare, marcându-i toate gândurile și acţiunile. A doua zi, în 
cursul obișnuitei plimbări călare, Antonia îi explică, printr-o pledoarie 
atent argumentată, că dorea să-și petreacă o mare parte a timpului la 
Thornleigh. Era de acord să meargă și la Londra și la reședința din 
Kent a familiei Launceston, dar pentru ea singurul loc în care se 
simţea cu adevărat acasă era acolo, în ţinutul Peak. 

Era de acord că putea veni și singură, dar ar fi preferat ca Simon să 
o însoţească. Nu voia să aibă o căsnicie modernă în care partenerii se 
vedeau extrem de rar. 

Simon o asculta concentrat, iar Antonia fu aproape sigură că-l 


convinsese. La încheierea tiradei îi ceru o opinie sinceră, moment în 
care logodnicul ei remarcă absent că profilul dealurilor din ţinutul 
Peak îi amintea de o zonă din Elveţia unde stâncile sunt acoperite de 
ghetari. 

Iritată de senzația că lui nu-i păsa de un subiect atât de important 
pentru ea, tânăra femeie se răsti la el. Simon se închistă imediat; nu 
era ceva nou pentru Antonia, Îl mai văzuse retrăgându-se în cochilia 
lui în care nu-l mai interesa și nu-l mai atingea absolut nimic, dar era 
prima dată când avea reacţia asta vizavi de ea. Se dojeni în gând că nu- 
și putuse ține gura și își ceru imediat scuze. Se scuză și el pentru că 
fusese neatent și o asigură că deja uitase de această mică ciorovăială, 
dar din acea clipă începură să se comporte mai distant unul cu celălalt. 

Cu zece zile înainte de nuntă, tensiunea escaladă până la nivelul 
unei certe în toată regula. Tocmai luau ceaiul de dimineaţă, iar 
Antonia Îl întrebă dacă se îngrijise să le asigure ţăranilor arendași de la 
moşia Launceston un doctor și un învăţător. 

Simon îi aruncă o privire profund inexpresivă. 

— Habar n-am care e situaţia acolo. 

Crescută de un aristocrat care fusese membru în partidul Whig! și 
care pusese accentul întotdeauna pe responsabilităţile care decurgeau 
din titlul nobiliar, Antonia fu profund șocată de răspunsul lui Simon. 
În continuare însă nu voi să îl judece prea aspru. 

— Îmi închipui că încă nu te-ai pus la curent cu situaţia de pe 
moșia ta. 

— Ca să fiu sincer, niciodată cât am stat la Abbosden nu l-am 
întrebat pe administratorul proprietăţii despre astfel de lucruri, 
răspunse Lord Launceston neinspirat. 

— Dacă nici tu nu te interesezi de bunăstarea oamenilor care 
muncesc pentru tine, cine crezi că o s-o facă? îl mustră ea. 

— Păi nu administratorii trebuie să se ocupe de asta? 

— Oricât de competent ar fi administratorul, nu trebuie să te 
bazezi doar pe el, spuse Antonia, încercând din răsputeri să-și ascundă 
exasperarea. Din păcate, mulți se apucă să-și fure stăpânul dacă nu 
sunt bine supravegheați. 

— Sunt convins că ai dreptate, dar ideea de a sta cu ochii pe 
angajaţii mei mi se pare de-a dreptul plicticoasă, oftă el. Prefer să mă 
dedic studiului. 

— N-am nimic împotriva acestui aspect, replică Antonia ţâfnoasă, 


dar întâi trebuie ca fiecare să-și respecte îndatoririle faţă de ceilalți. Au 
arendașii de pe moșia ta un acoperiș asupra capului? Au ce mânca? Au 
cum să ajungă la un doctor în caz de nevoie? A semnat tatăl tău vreun 
act prin care le lua localnicilor dreptul asupra terenurilor comune? 
Dacă da, respectivii au fost despăgubiţi corect? Copiilor înzestrați li se 
asigură șansa de a-și vedea de școală? 

— Pentru că te văd atât de preocupată de soarta supușilor mei, 
pufni Simon, vădit iritat, atunci te deleg pe tine să te ocupi de ei după 
ce ne vom căsători. Neîndoielnic îţi va face plăcere. 

— Uite o idee excelentă, spuse ea printre dinţi. Cuiva trebuie să-i 
pese și de oamenii aceia, și se pare că acel cineva nu ești tu. 

Părerile lor despre chestiuni fundamentale se deosebeau în așa 
măsură, încât dintr-odată toată căldura care existase între ei se 
risipise. Simon își puse masca aceea de nepăsare care o scotea pe ea 
din sărite, dar în priviri i se putea citi suferința. 

— Simon, îmi pare rău, murmură Antonia întinzându-se spre el. 
Nu intenţionez să mă transform în administratoarea proprietăţii tale. 
Nu ai fost crescut în acest spirit, iar acum am greșit foarte tare 
criticându-te că nu poţi deveni peste noapte un stăpân model. 

Logodnicul ei o strânse de mână ușurat. 

— Dar ai dreptate, iubito. Proprietatea familiei Launceston are 
mulți angajaţi. Este într-adevăr o rușine că nici măcar nu știu câţi 
oameni sunt acolo, darămite în ce condiţii trăiesc. Mare tragedie că 
fratele meu a murit, zise el cu năduf. El se pricepea la chestiunile 
practice. De fapt, acesta era și motivul pentru care nici nu ne-am 
înțeles vreodată. Vrei, te rog, să mă ajuţi să învăţ tot ce-ar trebui să 
știu? Bunăstarea angajaţilor mei este mult mai importantă decât 
aiurelile mele științifice. 

Antonia îi sări în braţe și se agăţă de el ca și cum astfel ar fi putut 
da uitării toate ciondănelile și neînțelegerile dintre ei. 

— Nu trebuia să spun ce-am spus, șopti, cu faţa pitită în haina lui 
albastră. Orice proprietar își poate vedea de gospodăria lui, însă 
inteligenţa și talentul tău pentru științele naturii sunt mult mai rare și 
mai preţioase. Pe termen lung, gânditorii și savanții sunt cei care 
reușesc să îmbunătăţească traiul tuturor oamenilor. 

Simon o strânse cu putere, iar ea își ridică privirea spre el. Se 
sărutară, însă de data asta cu mai multă disperare ca oricând. 


În bibliotecă se afla un bărbat cu ochelari care citea, iar pentru o 
clipă Judith nu-l recunoscu. Abia când acesta își ridică privirea își dădu 
seama că era lordul Launceston - uimitor ce schimbare produsese o 
pereche de ochelari cu ramă de aur. Deși era în continuare cel mai 
arătos bărbat pe care îl văzuse vreodată, acum aducea mai mult a 
profesor decât a erou romantic. 

Fără să fie conștient de efectul pe care îl produsese asupra ei, 
Simon se ridică politicos și îi arătă volumul pe care îl citea. 

— Am remarcat că este exemplarul tău din Teoria Pământului!?. 
Sper că nu te superi că l-am împrumutat puţin. Îl am și eu, dar a rămas 
în Kent. Voiam doar să verific ceva, zise el, așezând cartea pe masă. 
Dar spune-mi, te rog, tu ce părere ai despre ideile lui Hutton? 

— Înţeleg de ce este considerat blasfemator de toţi cei care cred că 
Pământul ar avea doar șase mii de ani, răspunse Judith precaut, dar 
mie teoriile lui mi se par pertinente. E logic să ne gândim că formele 
de relief s-au format în perioade foarte mari de timp, ca urmare a 
acțiunii apei, vântului și căldurii. 

— Sunt de acord. Într-o bună zi va fi considerat părintele geologiei. 
Teoriile lui simple și logice sunt geniale. După ce se așezară amândoi 
în fotolii, Simon se interesă: Ai citit mult despre geologie? 

— Nu cine știe ce. Sunt fascinată de natură, dar plantele și florile 
mă interesează mai mult decât rocile. Când eram mică îmi petreceam 
aproape tot timpul în mijlocul naturii. 

— Antonia mi-a spus cât de frumos desenezi tu florile sălbatice, își 
aminti Lord Launceston, vădit interesat. Ar fi grozav dacă mi-ai arăta 
planșele tale într-o bună zi, evident, dacă vrei. 

— Serios? întrebă Judith, nevenindu-i să creadă. 

— Serios, îi răspunse el cu un surâs convingător. Arta ne arată 
lumea dintr-o altă perspectivă, iar tu, sunt încredinţat, ești foarte 
talentată. 

— Desenele mele nu sunt chiar atât de artistice. Sunt doar 
reprezentări destul de fidele ale florei locale, îl preveni Judith în drum 
spre celălalt capăt al bibliotecii, unde se afla mapa cu planșe. Nu putea 
rezista tentatiei de a-i arăta munca de care de altfel era foarte mândră. 

Se așteptase ca el să frunzărească repede foile, dar Simon examină 
fiecare desen în parte, apoi citi notițele de alături. 

— Sunt foarte reușite, remarcă el la final, cu o licărire nouă în ochii 
săi albaștri. Mai important mi se pare însă faptul că sunt reprezentate 


din perspectiva unui naturalist autentic. Ai izbutit să redai cu acuratețe 
fiecare detaliu. Cel puţin așa mi se pare mie. Te-ai gândit vreodată să le 
publici? 

— Să le public? exclamă Judith, în culmea uimirii. Pe cine ar putea 
interesa reprezentarea unor flori atât de obișnuite? 

— Pe foarte mulţi, pentru că, repet, desenele sunt foarte bune. Nu 
că te-ai îmbogăţi din asta, dar presupun că ti-ar plăcea să te bucuri de 
un oarecare succes, zise el, coborându-și din nou privirea către mapă. 
Din notițe am observat că multe dintre plantele reproduse aici se 
găsesc doar în regiunea muntoasă. Acestea ar putea fi cel mai 
interesant capitol dintr-un eventual album. 

— Mă simt foarte măgulită, spuse Judith, dar nici nu știu unde și 
cum aș putea găsi pe cineva care să le publice. 

— Cunosc eu la Londra pe cineva care publică lucrări serioase de 
științele naturii, inclusiv studii despre viața sălbatică. De fapt, este 
aceeași persoană care ba mă roagă, ba mă ameninţă să-mi termin mai 
repede cartea de geologie. Dacă-mi dai voie, i-aș putea trimite o 
mostră. 

— Sigur că-ţi dau voie, zâmbi ea încântată. 

Era într-adevăr mulțumită. Chiar dacă editorul nu avea să fie 
interesat, simplul fapt că crescuse în ochii lui Simon, care o privea cu 
mai mult respect acum, îi era suficient. Poate că nu era la fel de 
frumoasă și de fermecătoare ca Antonia, dar avea și ea unele calităţi și 
talente care o făceau deosebită. 

Nu trebuia însă să fie așa de vanitoasă, așa că își alungă imediat 
aceste gânduri. 

— Dar Antonia unde este? Credeam că aţi plecat împreună la o 
plimbare. 

Lord Launceston își mută privirea în altă direcţie, iar entuziasmul 
îi pieri rapid de pe chip, transformându-se într-o expresie de răceală. 

— A plecat singură. Nu-mi place deloc modul sinucigaș în care se 
avântă în goană pe dealuri, iar ieri am făcut greșeala de a-i reproșa 
acest lucru. 

Judith își dădu ochii peste cap, încercând din răsputeri să 
glumească: 

— Sunt sigură că poţi învăţa rapid din greșelile tale. 

— Da, zâmbi el într-o doară. Mi-a zis că n-am decât să călăresc cu 
viteza melcului, dar că ea nu stă după mine. 


— Of, Doamne, se încruntă Judith, mâhnită de cuvintele obraznice 
ale prietenei sale. Știi că nu a vorbit serios. 

— O, ba da, însă nu a vrut să mă jignească. Antonia are dreptate. 
Mă pot ţine în șa, dar nu sunt cine știe ce călăreț iscusit. Nici trăsura nu 
prea mă pricep să o mân. Pentru mine, caii și căruțele sunt doar 
mijloace de transport, n-am făcut o pasiune pentru ele, zise el, în timp 
ce își îndepărta un fir de păr auriu de pe mânecă. Și-a cerut scuze după 
aceea. 

Părând să înțeleagă dincolo de aceste cuvinte, Judith întrebă 
aproape șoptit: 

— S-a întâmplat ceva între voi? 

Lord Launceston își scoase ochelarii și se îndreptă cu mersul lui 
elegant spre fereastră, unde se opri și se uită spre dealurile din 
depărtare. Vocea îi tremura ușor. 

— Nu știu. Ne certăm întruna, după aceea ne simțim amândoi 
prost și ne împăcăm imediat, spuse el, gesticulând vag. Întotdeauna ne 
luăm din nimicuri și de fiecare dată avem păreri opuse și la limită. 
Urăsc asta, mărturisi el, întorcându-și chipul contrariat către Judith. Tu 
ai fost măritată, trebuie să știi. Este posibil ca doi oameni să se 
iubească, dar în același timp să se rănească permanent? 

Judith observase în ultimele zile aceeași tensiune și pe chipul 
Antoniei. Experienţa ei maritală nu o făcea nici pe departe expertă în 
domeniu, dar încercă să-i dea cele mai bune sfaturi. 

— Poate că aceasta este o consecinţă normală a faptului că v-aţi 
îndrăgostit fulgerător unul de celălalt, îi sugeră ea. În toate cuplurile 
există disensiuni. Din ce am observat eu de-a lungul timpului, 
majoritatea covârșitoare a căsniciilor fericite se bazează pe faptul că 
amândoi sunt de acord că nu sunt de acord. V-aţi logodit imediat și de 
după aceea aţi început să vă observati cu atenţie și să constataţi că nu 
sunteți la fel, ci în unele privinţe aveţi idei diametral opuse. Asta nu 
înseamnă că nu vă puteţi înțelege până la urmă. 

Simon se întoarse din nou să se uite pe geam, parcă pentru a se 
feri de ea. 

— Antonia și cu mine facem tot timpul așa — suntem de acord că 
nu suntem de acord. 

— Da? Înseamnă că învăţaţi treptat cum să trăiţi în armonie, îl 
încurajă Judith. Este doar o chestiune de timp până când fiecare va 
cunoaște ideile și opiniile celuilalt. 


— Poate că de asta am mai avea nevoie, oftă el. De timp. 

Își aplecă fruntea și începu să-și maseze tâmplele. Era un om 
introvertit, așa că Judith se simțea onorată că o tratase ca pe un 
prieten de încredere. Îi părea rău să-l vadă în acea stare și ar fi vrut să-i 
spună ceva care să-i spulbere tristeţea. 

— Când doi oameni se iubesc se poate rezolva aproape orice. O să 
vezi. 

Simon își îndreptă ochii spre ea și o privi stăruitor. 

— Îţi mulţumesc, Judith. Eşti foarte înţeleaptă... și bună la suflet. 

Complimentul lui îi provocă o plăcere aproape absurdă. 


Chiar dacă între Lady Antonia și Lord Launceston se crease o 
anumită tensiune, în general în casă domnea o atmosferă plăcută. De 
obicei dimineţile erau rezervate activităților personale. Antonia se 
îngrijea de responsabilităţile care decurgeau din statutul de stăpână a 
proprietăţii, Judith se sfătuia cu menajera sau desena, Simon citea 
lucrări sau articole științifice pe care și le cumpărase când revenise în 
Anglia, iar Adam se ocupa de teancurile imense de hârţogărie care îi 
tot soseau din partea agentului comercial de la Londra. 

După-amiezile și le petreceau în cupluri, iar serile se întâlneau toţi 
patru la cină și vorbeau și râdeau până se făcea ora de culcare. 

A doua zi după discuţia din bibliotecă dintre Simon și Judith făcură 
însă o excepţie. Pentru că era frumos afară, deciseră să plece într-o 
excursie în pitorescul orășel Castleton. 

Drumul întortocheat trecea printr-un defileu sălbatic numit 
Windgates15 datorită curentului de aer care se simţea în permanenţă. 
La fiecare cotitură de-a lungul Văii Castleton se vedeau prăpăstii 
spectaculoase. 

În partea superioară a defileului se afla un orășel la poalele unei 
stânci în vârful căreia se întrevedeau ruinele unui castel normand. 
Castelul Peak fusese o fortăreață inexpugnabilă în vremea ei. Chiar și 
acum, când nu mai avea catapulte, arcași și cazane cu smoală încinsă, 
Antonia își dădea seama că nu ar fi putut să se caţere cu ușurință până 
sus. 

Atracția specială o reprezentau cele câteva grote din zonă. Cea mai 
frumoasă era peștera Peak, aflată în muntele din spatele castelului. Era 
un fel de emblemă locală, iar Simon se arătase interesat să o viziteze 
de îndată ce auzise despre ea. 


Antonia nu era la fel de entuziasmată. Deși trăise toată viaţa în acel 
ținut, nu simţise niciodată vreo dorinţă să se vâre sub pământ. Era însă 
convinsă că ar fi fost interesant, iar în afara de asta, oricum ar fi vrut 
să participe la orice activitate care era pe placul lui Simon. 

Mâncară ceva la hanul din orășel, apoi tocmiră un ghid care să-i 
ducă în măruntaiele pământului. Când ajunseră la intrarea în grotă, 
Simon se arătă bucuros să descopere pârâul care dispărea în bezna 
deschizăturii. 

— Apa sapă în calcar și așa ia naștere peștera, îi informă el. Roca se 
dezagregă încetul cu încetul. 

— Fascinant! exclamă Judith, arzând de nerăbdare să înceapă 
explorarea. Mi-am dorit dintotdeauna să intru într-o peșteră, dar n-am 
mai avut ocazia până acum. Tu ai mai fost și în altele? 

Înainte ca Simon să apuce să răspundă, în discuţie interveni ghidul 
musculos, care găsise de cuviință să-și facă simțită prezenţa chiar în 
acel moment. Îi informă pe un ton ameninţător că peștera intra cam 
un kilometru și jumătate în munte, că avea multe săli și galerii, dar că 
nu era nimic periculos. Tot ce aveau de făcut era să stea în preajma lui, 
iar doamnele să aibă grijă pe unde calcă. 

După ce termină acest preambul, aprinse trei torţe, îi dădu una lui 
Adam, una lui Simon, iar pe ultima o păstră pentru el. 

Antonia scrută intrarea în peșteră cu o ușoară aversiune; n-ar fi 
vrut să părăsească lumina zilei ca să se scufunde în beznă. Pe de altă 
parte, nu putea fi primejdios, de vreme ce mai erau și alţi vizitatori, 
așa că își adună tot curajul și acceptă. 

Porniră în șir indian - ghidul, Judith, Simon, Antonia și Adam în 
coadă. Traversară o zonă spațioasă în care pe vremuri se adunau 
sforarii să facă frânghii, apoi o galerie îngustă, iar în cele din urmă 
pătrunseră într-o sală enormă. 

Tavanul se arcuia frumos, mult deasupra capetelor lor, și era 
negru de fum. Torţele lor nu puteau răzbate prea adânc în bezna 
aceea. 

— Bun venit în Caverna Diavolului, zise ghidul, iar vocea lui 
răsună cu ecou. 

Judith se răsuci încet pe călcâie și admiră cu evlavie tot ce era în 
jur. 

— Ce frumos este! 

— Dacă eram în India, aici s-ar fi construit un templu, completă 


Adam cu vocea lui baritonală. 

— E o peșteră superbă, încuviinţă Simon, apoi își ridică torta și 
cercetă sala centimetru cu centimetru. Îngenunche lângă apă și pipăi 
pereţii umezi. În lumina aceea difuză, părea mult mai arătos și 
romantic decât atunci când vorbea pur și simplu despre stalactite și 
stalagmite. 

În timp ce Adam și Judith discutau înflăcăraţi despre interiorul 
fascinant al peșterii, Antonia încerca să se concentreze asupra 
norocului care dăduse peste ea scoțându-i un bărbat atât de chipeș. 
Totuși, pe măsură ce înaintau în străfundurile pământului, se simţea 
din ce în ce mai rău. Avea senzaţia că purta pe umeri milioanele de 
tone de rocă de deasupra capului, care o presau atât de tare, încât 
plămânii ei erau în pericol să explodeze. 

Continuară să se deplaseze în șir indian de-a lungul pârâului. Aerul 
era umed și foarte rece. 

Antonia tremura de frig, chiar dacă era îmbrăcată cu o rochie 
groasă de călărie. Bolovanii de sub picioarele ei erau alunecoși, astfel 
încât înainta cu mare grijă. Își ţinea poalele rochiei cu degetele 
încleștate, iar tâmplele îi zvâcneau în același ritm cu pașii și cu 
clipocitul apei. 

Ajunseră într-o sală numită C, unde apa dispărea pe sub unul 
dintre pereţi. Antonia încercă să se entuziasmeze alături de ceilalţi, dar 
îi era atât de teamă, încât credea că o să se sufoce. 

Încercă să se controleze și își spuse cu furie în sinea ei că se 
comporta ca o caraghioasă, că nu avea de ce să-i fie frică. Oamenii se 
perindaseră secole întregi pe acolo. Nu putea să se întâmple nimic rău. 

— Aveţi grijă la capete, îi preveni funebru ghidul. Urmează o 
galerie joasă, apoi vom ajunge în Sala Orchestrei. Dacă domniile 
voastre ar fi interesate, continuă el pe un ton foarte subtil acuzator, în 
această sală ar putea fi adus un cor care să cânte. Acustica este absolut 
remarcabilă. 

Pe Simon îl pufni râsul, apoi se cocoșă puţin și porni spre 
următoarea sală. 

Când îi văzu dispărând prin deschizătura aceea strâmtă, Antonia 
încremeni. Era perfect convinsă că nici în numele dragostei, nici 
pentru toţi banii din lume, nici în schimbul vieţii veșnice n-ar fi putut 
să intre după ei pe acel coridor. Inima îi bătea să-i sară din piept, iar 
faţa și palmele erau leoarcă de sudoare, deși altfel tremura de frig. 


Judith tocmai se pregătea să se ducă după ceilalţi, dar se întoarse și 
o întrebă îngrijorată: 

— Hai, nu vii? 

Antonia vru să-i răspundă ceva, dar nu fu în stare să articuleze nici 
un sunet. Aproape să aibă o criză de isterie, își duse mâna la gură, 
știind că în loc să vorbească ar fi început să tipe. 

— Tony, s-a întâmplat ceva? vru Adam să știe. 

Întrebarea aceasta, mult mai directă, o panică și mai tare. Se 
întoarse instinctiv spre el. Detectându-i groaza de pe chip, Adam se 
apropie de ea și încercă să o îmbrăţișeze cu braţul rămas liber. 

Antonia se agăţă de el. Respira precipitat, dar măcar se simţea la 
adăpost în mijlocul acelei lumi cumplite. 

— Hai, Tony, nu te teme, acum o să ieşim din peșteră, o linişti 
vocea lui calmă. O să vezi, de îndată ce ieşim de aici o să-ţi revii. 

Antonia înghiţi în gol de câteva ori, apoi încercă să vorbească 
normal. 

— Nu vreau să vă stric plăcerea din cauza acestei toane, zise ea, 
dar vocea i se sparse la ultimele cuvinte. Îl ţinea strâns pe Adam, 
sperând să se încălzească lângă trupul lui și să se oprească din 
tremurat. 

Adam îi ignoră protestele, cuprinzând-o protector cu braţul. 

— Judith, tu du-te mai departe. Eu o scot pe Antonia la aer. 

— Vin și eu cu voi, zise alarmată Judith. 

Antonia stătea atât de lipită de vărul ei, încât îi simţi carnea 
vibrând când vorbise. 

— Ba nu, Simon și ghidul trebuie să știe că am plecat de bunăvoie, 
nu să-și facă griji că ne-am rătăcit și frânt gâturile pe undeva. După 
cum a zis și Tony, nu are nici un rost să vii și tu dacă-ţi place peștera. 

Judith stătu în cumpănă un moment, apoi dispăru prin pasaj. 

Antonia auzi în depărtare ecoul vocii lui Simon, dar îl ignoră. 
Acum nu mai conta decât că Adam era lângă ea și o ajuta să înainteze 
cu atenţie, că îi murmura la ureche și că vorbele lui o linișteau. 
Lumina torței arunca umbre înfiorătoare și distorsionate pe pereţii 
întunecoși, dar se știa în siguranţă alături de Adam. 

Puterea și calmul lui îi evocară niște întâmplări pe care le crezuse 
uitate. Mai fuseseră și alte ocazii în care Adam o protejase de demonii 
beznei. Când era mică, i se întâmpla să aibă coşmaruri din care să se 
trezească urlând, iar dădaca descoperise că verișorul ei o putea liniști 


mult mai repede decât ea. Servitorii fuseseră cu toţii impresionați de 
legătura puternică dintre cei doi copii. 

Drumul de întoarcere părea că nu se mai termină. Ajunseră în cele 
din urmă în prima sală, iar în curând văzură mult iubita lumină a 
soarelui. Antonia își duse mâna la ochi și trase aer adânc în piept, de 
parcă până atunci își ţinuse răsuflarea. 

Sentimentul de panică dispăru rapid, fiind înlocuit de jenă, întrucât 
Adam o ţinea încă de talie. După ce-și stabiliză respiraţia, își întoarse 
privirea către faţa lui bronzată. Erau atât de aproape, încât îi putea zări 
ridurile subțiri din colțurile ochilor, cauzate de soarele tropical. 

— Acum te simţi bine, constată el. 

Antonia încuviință din cap, după care Adam se depărtă de ea și se 
duse să stingă torţa într-un morman de pământ de lângă intrarea în 
peșteră. 

Tânăra femeie își duse încet mâna încă tremurândă la frunte și își 
aranjă o șuviță răzleață de păr auriu, apoi rosti pe un ton cât mai 
convingător cu putinţă: 

— Mi-e foarte bine, nu știu ce m-a apucat. Aruncă o privire rapidă 
spre gura grotei, cât să simtă un nou fior pe șira spinării. Mă simt ca o 
caraghioasă, m-a luat cu leșin când nu aveam nici un motiv să mă 
sperii atât de tare. 

Adam o scrută cu privirea, apoi decise să o creadă. 

— Hai să ne plimbăm un pic. Satul e atât de mic, încât n-avem cum 
să ne pierdem de ceilalți; o să ne găsească fără întârziere. Antonia îl 
luă de braţ și o porniră către centrul localităţii. Nu ai nici un motiv să 
te învinuiești pentru reacția ta, urmă el. Dacă te ajută, să știi că 
problema ta are un nume. 

— Serios? se miră Antonia. Deja i se părea că totul fusese doar un 
vis. 

— Se cheamă fobie și provine din limba greacă, unde phobos 
însemna frică. Desemnează o reacție de teamă obsedantă și ilogică. 
Există diferite fobii - unii au fobie de peșteri, alții de înălțime, de 
păianjeni și câte și mai câte. Ideea este că deși frica nu are nici un 
temei obiectiv sau precis, e teribil de reală. 

— Tu ai vreo fobie? se interesă ea după o clipă de reflecţie. 

— Nu una care să se ridice la rangul fobiei tale, glumi el, dar 
trebuie să recunosc că nici eu nu mă dau în vânt după peșteri. De 
aceea am și insistat să te scot de acolo. Am profitat și eu de ocazie. 


Antonia zâmbi, convinsă fiind că Adam tocmai îi turnase o 
scorneală, numai ca s-o facă pe ea să se simtă mai bine. Adevărul era 
că reușise. 

— Există vreun leac pentru fobia mea? 

— Da, răspunse el vesel. Să nu mai intri altă dată în peșteră. 

— Nici nu mai aveam de gând! 

Ajunseră în curtea bisericii, iar Adam își înălţă privirea spre turnul 
cu bază pătrată. 

— Dacă am reţinut corect, ce-am citit în ghid, are un prezbiteriu 
normand, un baptisteriu octogonal și cu siguranţă și alte minuni 
arhitectonice. Vrei să intrăm să le admirăm? 

— Nu, mulțumesc frumos, îl refuză ea încreţindu-și nasul. Pe azi 
mi-am făcut portia de locuri umede și reci. Hai mai bine să stăm la 
soare. 

Se așezară pe o bancă lipită de zidul sudic al bisericii. Antonia se 
sprijini cu spatele de perete, apoi scoase un suspin de ușurare când 
soarele îi alungă ultimul fior de pe șira spinării. Nici nu era nevoie să 
vorbească. Se știau de prea multă vreme și puteau să tacă fără să se 
teamă că tăcerea ar fi putut deveni stânjenitoare. Ea își dorise mult un 
frate sau o soră, dar nici măcar aceștia n-ar fi putut să-i fie mai aproape 
de cum era Adam. 

Poate că din cauză că o salvase iarăși, așa cum o făcuse de multe 
ori când erau copii, își îngădui să-i mai mărturisească o temere. 

— Mă simt de parcă l-aș fi dezamăgit pe Simon. 

— De ce? Pentru că nu-ţi plac peșterile? Nu poate să-ți reproșeze 
așa ceva, îi spuse Adam, sigur pe el. De fapt, sunt convins că își va cere 
scuze pentru că te-a dus acolo. 

— Eu cred că mai degrabă o să regrete că s-a logodit cu mine, 
izbucni Antonia, cu ochii la inelul cu sigiliu de pe deget, dăruit de tatăl 
ei în ziua în care împlinise optsprezece ani. Pecetea avea gravat 
blazonul familiei Thornton. Avea un motto simplu, și anume Valor“. 
Nu îi fusese întotdeauna simplu să-l urmeze și să-l respecte întocmai. 

Urmă o pauză lungă. La un moment dat, se uită cu coada ochiului 
spre Adam. Așa cum arăta acum, cu părul ars de soare și aura de calm 
sub care se simţea clocotind pasiunea, semăna cu un leu. 

— De ce spui asta? întrebă el într-un final. Până atunci stătuse cu 
privirea pironită în gol, fără nici o expresie pe chip. 

Antonia ezită, nevrând să intre în detaliile micilor conflicte care 


erau de altfel doar simptome, și nu esenţa problemei. 

— Se îndepărtează din ce în ce mai mult de mine, răspunse ea 
anevoie. Este politicos și nu pasional. Sigur greșesc eu pe undeva, dar 
nu știu cum aș putea să mă schimb. Se opri, simțindu-se cuprinsă din 
nou de spaimă. De data aceasta nu mai era o spaimă iraţională, ci 
conștientizarea faptului că risca să-l piardă. Poate ar fi mai bine să-i 
redau libertatea, zise, apoi respiră adânc, de teamă să nu o podidească 
plânsul. Dar nu pot, Adam. Nu pot. Îl iubesc din cale-afară de mult, 
continuă ea cu vocea tremurată. Își plecă bărbia în piept, dorindu-și să 
fi avut o pălărie mai mare, nu peticul acela de material care se asorta 
cu rochia de călărie, apoi își acoperi ochii cu palmele. Ce mă fac? mai 
șopti ea. 

Ar fi vrut ca Adam să o ia din nou în braţe și să o liniștească, dar 
nici nu se clinti din loc. 

— Tony, nu am ce sfat să-ți dau în această privinţă. Eşti singura 
care poate ști ce e de făcut mai departe. Se întrerupse câteva 
momente, apoi rosti măsurându-și cuvintele: Foarte puţini bărbaţi 
sunt coerenţi când vine vorba de limbajul inimii. Faptul că Simon are 
momente când preferă să se închidă în el nu înseamnă că nu-i mai 
pasă de tine. 

Antonia se simţi dintr-odată foarte confuză și singură, așa că își 
întinse ezitant mâna spre el. Se temu că avea s-o ignore, dar Adam îi 
strânse cu putere degetele subțiri în palma lui puternică. Acest contact 
fizic o revigoră. Vărul ei nu o dezamăgise niciodată — poate doar atunci 
când plecase din Anglia. 

— Credeam că atunci când în sfârșit mă voi îndrăgosti, toate vor 
merge ca în povești, suspină ea. 

Degetele lui se încleștară și mai aprig pe mâna ei. 

— N-a susținut nimeni vreodată că dragostea e o chestiune simplă, 
replică el pe un ton aspru. Asta nu înseamnă că nu merită să iubești. 

Antonia închise ochii și-și sprijini ușor capul pe piatra încălzită de 
soare. I se părea extrem de ciudat ca tocmai ea, care se considera o 
femeie modernă și independentă, să cadă victima iluziilor romantice. 
Cumva, crezuse din tot sufletul că odată ce-și întâlnea sortitul avea să-l 
recunoască imediat și că singurele discuţii mai aprinse aveau să fie 
legate de alegerea numelui copiilor. 

De recunoscut îl recunoscuse, dar era cert că se înșelase cu privire 
la restul poveștii. Cine zisese că dragostea adevărată nu este niciodată 


lipsită de griji? Probabil că Shakespeare. Nici el nu-și dăduse seama ce 
mare adevăr grăise. 

Acest gând o făcu să zâmbească. Adam o salvase încă o dată, așa 
cum făcuse de nenumărate ori. Avea dreptate. Nimeni nu susținuse 
vreodată că dragostea e o socoteală simplă, dar răsplata merita orice 
sacrificiu. Tot ce avea de făcut era să încerce mai mult. 

Auzi vocea lui Simon pronunţându-i numele și deschise ochii. Îl 
văzu traversând cu repeziciune curtea bisericii, îngrijorat. 

— Te simţi bine? Judith mi-a spus că ai avut o mică indispoziţie, 
dar de-abia după ce am ieșit la lumină mi-a mărturisit că nu ti-a plăcut 
absolut deloc în peșteră. 

Adam se ridică și se duse înspre Judith, care se apropia mai încet. 

Simon îngenunche în fața Antoniei și îi luă mâna într-a sa. Chipul 
lui frumos era aproape schimonosit de îngrijorare. 

— Am auzit că peșterile pot avea efectul ăsta asupra unora, dar pe 
tine te știu atât de neînfricată, că nici nu mi-a trecut prin cap că vei 
avea o asemenea reacţie. 

Antonia preferă să creadă că tocmai îi făcuse un compliment. 

— M-am simţit bine de îndată ce am ieșit din grotă. Îmi pare teribil 
de rău că am dat dovadă de slăbiciune în așa măsură. 

Simon o privi ușurat. 

— O să mă ierti că te-am coborât în infernul lui Hades? o întrebă el 
cu blândeţe. 

Era atât de drăguţ... 

— Nu am pentru ce să te iert. Se ridică încet și arboră un zâmbet 
care ar fi topit și cele mai insensibile inimi. Vreţi să bem un ceai 
înainte să ne întoarcem la Thornleigh? 

Își așeză o mână pe umărul lui Simon și luă o hotărâre. Oricât de 
întortocheată i-ar fi fost calea, avea să se dedice în totalitate unui 
singur scop. La urma urmei, era ceea ce își dorise cu toată ardoarea — 
să iubească și să fie iubită. 


£ William Herschel (n. 1738 Hanovra - d. 1822 Slough, Anglia) - astronom, muzician și 
inventator. A elaborat un nou tip de telescop și a descoperit planeta Uranus. (n.tr.) 

1 Whig - partid liberal din Anglia condus de Sir Robert Walpole, primul duce de Oxford și 
fost prim-ministru al Marii Britanii, aflat în opoziţie cu Tory, partidul conservator al 


ducelui de York. (n.tr.) 

2 The Theory of the Earth -— carte scrisă de James Hutton (1726-1797), considerat părintele 
geologiei moderne (n.tr.) 

 Windgates — literal, „Porţile vântului“ 

£ Valor — „curaj în apărarea unei cauze nobile“ (n.tr.) 


capitolul 5 


Soarele amiezii atingea cu graţie harpa aurită, iar camera se 
umpluse de sunete melodioase sub degetele vrăjite ale lui Judith. 
Adam stătea la câţiva metri, bucurându-se atât de ea, cât și de muzica 
aceea pogorâtă parcă din ceruri. 

Îmbrăcată în rochia ei albă și simplă de muselină, Judith arăta 
fabulos și ireal de fiecare dată când vibra odată cu harpa. Chipul ei 
părea transpus într-o altă lume, iar buclele castanii îi străluceau în 
razele blânde. Aparenta fragilitate a trupului ei subțirel era perfect 
mascată de pasiunea și forța cu care interpreta piesa muzicală. 

Sonata se termină cu o ploaie de note divine. Pătrunsă până în 
adâncul sufletului de muzică, Judith rămase cu capul aplecat și chipul 
învăluit de extaz chiar și după ce ultimul ecou se stinse și în cameră se 
așternu liniștea. 

— Ai un mare talent, spuse Adam, după ce o văzu că revenise cu 
mintea la cele pământești. 

Rostise acele cuvinte aproape șoptit, nevrând să sfărâme senzaţia 
de apropiere și seninătate dintre ei. 

Judith îi aruncă un surâs ștrengar. 

— Pe mătușa Janet o scotea din minţi că nici una dintre fetele ei nu 
avea talent și nici vreo aplecare spre muzică, iar eu le aveam pe 
amândouă. Asta n-a fost o piedică pentru ea, a insistat ca verișoarele 
mele să ia în continuare lecţii. Mătușa era de părere ca harpa este 
instrumentul perfect pentru orice domnișoară. 

— Păi avea dreptate, zise Adam, privind-o cu multă căldură. 

— Da, atâta vreme cât fiicele ei n-au făcut greșeala să-i atingă 
corzile, chicoti ea. Atunci mătușii i s-au spulberat pe loc toate iluziile. 

— Deci ai fost singura care a urmat cu stricteţe lecţiile? se interesă 
el amuzat de istorisire. 

Judith își lăsă privirea în jos și ciupi distrată o coardă. 

— O, lecţiile erau prea scumpe pentru a fi irosite pe mine. Dar de 
fiecare dată când sosea profesoara, eu stăteam într-un colț și o 
ascultam, apoi exersam după plecarea ei. Își ridică privirea și, citindu-i 
expresia de pe chip, urmă: Nu trebuie să-ţi fie milă de mine, să știi. Eu 
am fost cea norocoasă. Să-ţi fie milă de bietele mele verișoare, care au 
fost și sunt incapabile să înţeleagă bucuria pe care ţi-o produce 
muzica. 


Judith era într-adevăr o femeie bravă, iar valul de tandrete pe care 
îl simţi brusc Adam îi clarifică dintr-odată toate sentimentele care îl 
încercaseră în ultimele săptămâni. 

— Judith... Se opri șovăitor, speriat de gravitatea lucrurilor pe care 
voia să le spună. Cred că ţi-ai dat seama cât de mult ţin la tine, și îmi 
imaginez că nici eu nu-ţi sunt indiferent. 

Tânăra femeie îl privi în ochi și se prinse mai strâns de cadrul 
harpei. Adam îi studie trăsăturile fine și își dădu seama că cererea în 
căsătorie i se părea mai grea decât orice altă propunere de afaceri pe 
care o avansase. Trase aer adânc în piept. 

— Aș fi mândru și onorat dacă ai accepta să fii soția mea. Cum 
Judith nu zise nimic, mulțumindu-se să-l scruteze cu ochii ei căprui, 
continuă șovăitor: Am făcut bani din comerţ și am strâns ceva avere. 
O să-ți aloc un venit, astfel încât pe viitor să nu mai trebuiască să 
depinzi de nimeni. Nici măcar de mine. 

Ea clătină încet din cap. 

— Asta contează mult mai puţin decât... Se opri, apoi urmă fără 
menajamente: Ai iubit-o dintotdeauna pe Antonia. Vrei să te 
căsătorești cu mine pentru că n-o poţi avea pe ea, așa că te mulțumești 
cu oricare alta? N-aș vrea să-mi petrec tot restul vieţii știind că de 
fiecare dată când te vei uita la mine te vei gândi că ai fi vrut să fie 
altcineva în locul meu. 

Adam se ridică și începu să se plimbe prin cameră, reflectând la 
teoria stranie, dar perfect plauzibilă a lui Judith. Puterea aceasta de a 
sintetiza și a spune lucrurilor pe nume era calitatea pe care i-o admira 
cel mai mult. 

Îi luă ceva timp să-și pună gândurile în ordine, știind cât de 
important era să găsească un argument care să risipească orice dubiu. 
În cele din urmă se întoarse spre ea. 

— Da, o iubesc pe Antonia. Am crescut împreună și este ruda cea 
mai apropiată pe care o mai am. O să aibă întotdeauna un loc special 
în inima mea, zise el pe cel mai onest ton. Dar când mă uit la tine văd 
o minte sclipitoare și un suflet bun. Tu ești originală și cu tine vreau să 
mă căsătoresc. 

— Eşti sigur? întrebă Judith cu fermitate. 

Adam traversă toată încăperea până la ea. 

— Dragostea mea adolescentină pentru Antonia a fost doar un vis 
romantic, zise el, apoi îi luă bărbia micuță în palmă, remarcându-i 


privirea neînfricată. Acesta este purul adevăr, mai spuse, apoi se 
aplecă și o sărută ușor. 

Judith tresări și ciupi din greșeală cozile, care scoaseră un sunet 
discordant, din cauza senzaţiei pe care o avu când Adam își lipi buzele 
de gura ei. Soțul ei fusese de părere că plăcerea senzuală nu-și avea 
locul în căsnicia unor oameni cu frica lui Dumnezeu. 

Avuseseră de câteva ori relaţii intime, înainte ca boala lui să se 
agraveze. De fiecare dată însă fusese ceva pe furiș și pe dibuite, ceva 
monoton care se termina rapid. Judith îi tolerase răbdătoare toate 
gesturile neîndemânatice, convinsă că experienţa ar fi putut fi mult 
mai plăcută și totodată mulțumită că nu era și mai dezagreabilă de 
atât. 

Acum Adam o săruta, provocându-i senzaţii complet noi. 
Inconștient, își puse mâna pe umărul lui și îl trase mai aproape. El 
reacționă imediat, o cuprinse de talie și o ridică în picioare. Judith se 
simţea foarte mică în braţele lui, dar protejată și preţuită. 

Adam, intuind că experienţa ei maritală nu fusese prea grozavă, o 
învăluia cu multă tandreţe, având o grijă deosebită să nu o ia prea 
repede și să o sperie. Când mâinile lui îi mângâiară cu deosebită 
pricepere spatele și gâtul, Judith știu clar că el avea să-i poată stârni 
pasiunea. 

Dar încă mai ezita, întrebându-se dacă sentimentele ei constituiau 
o bază suficient de rezistentă pentru o căsătorie. Își jurase că avea să 
se recăsătorească doar din dragoste, dar ce simţea acum era oare 
dragoste, sau pur și simplu confort și afecțiune? Ea și Adam aveau 
foarte multe în comun și ar fi putut avea o relaţie extrem de 
satisfăcătoare pentru amândoi. Pe deasupra, dacă se mărita cu el n-ar 
mai fi știut niciodată ce înseamnă lipsurile și nu s-ar mai fi simţit 
nicicând neajutorată. 

— Da, Adam, aș fi onorată să fiu soţia ta, spuse într-un târziu, 
mirată să constate că avea lacrimi pe obraji. 

Dintr-odată destins, îi zâmbi ușurat și scoate o batistă cu care îi 
șterse lacrimile. 

— Așa de tare te sperie această perspectivă? își permise el din nou 
să glumească. 

— Nici pe departe, surâse Judith, dar nu-mi vine să cred ce 
norocoasă sunt. 

O trase iar spre el și îi făgădui solemn: 


— O să fac tot ce-mi stă în putinţă să nu regreţi niciodată că te-ai 
măritat cu mine. 

— Nu o să regret nicicând, răspunse ea încet, sigură acum că luase 
decizia bună. Se potriveau foarte bine și aveau să petreacă multe clipe 
fericite. 

— Când și unde dorești să aibă loc fericitul eveniment? întrebă el 
după ce se așezară pe canapea. Îţi pot oferi orice, mai puţin o logodnă 
prea lungă. 

— Acum înțeleg de ce ești un prosper om de afaceri. Nu 
precupeţești nici o clipă, remarcă Judith, topindu-se de plăcere în 
braţele lui. Nu mi se pare că așteptarea este o virtute, dar aș prefera să 
ne hotărâm abia după ce se cunună Antonia și Simon. Chiar dacă 
nunta lor va fi simplă, am o grămadă de lucruri de făcut zilele acestea. 
De fapt, se încruntă ea gânditoare, cred că ar fi mai bine să nu 
anunţăm logodna decât după nunta lor. Deja e destulă agitaţie în casă. 

— Dacă ar fi după mine, aș anunţa imediat, dar prefer să mă bucur 
doar eu de veștile bune câteva zile, replică el. 

Judith era recunoscătoare că Adam putea discuta fără nici o 
problemă despre nunta Antoniei. Nu avea de ce să se mire că fusese 
îndrăgostit de frumoasa lui verișoară, dar acum credea cu adevărat că 
depășise acel stadiu. 

Pe de altă parte, nu pomenise nici un cuvânt de dragoste — e drept, 
nici ea. Amândoi depășiseră vârsta la care să mai creadă în iluzii 
romantice. 


Lord Launceston își dădu seama că stătea cu privirea în foaia albă 
de hârtie de mai bine de o oră, fără să noteze nimic. Lucra chipurile la 
un tratat prin care încerca să contrazică neptunismul, teoria aceea 
geologică potrivit căreia rocile s-ar fi format doar prin sedimentare 
oceanică și că activitatea vulcanică n-ar fi avut nici o contribuţie. De 
ani întregi făcuse tot felul de observaţii și analize, așa că ar fi trebuit să 
aștearnă cu ușurință totul pe hârtie. 

Dar de câte ori se uita la foaie o vedea doar pe Antonia în toată 
splendoarea ei și în toate stările sufletești posibile. Încă nu se obișnuise 
cu ideea că o creatură atât de sublimă îl dorea taman pe el. 

Știa foarte bine că era considerat un bărbat extrem de atrăgător, 
dar știa și că era tot timpul cu mintea aiurea la cercetările lui, ceea ce 
nu îi conferea vreun farmec deosebit în relaţiile cu ceilalți. Era convins 


că o femeie ca Lady Antonia - aristocrată putred de bogată și 
extraordinar de drăgălașă - ar fi putut să-și găsească un soţ mai 
pricopsit decât el. Dar în ciuda defectelor lui, Antonia părea la fel de 
vrăjită de el cum era și el de ea. Câștigase o femeie la care nici nu 
îndrăznise să viseze. Timp de câteva zile fusese în culmea fericirii. 
Apoi însă, între el și logodnica lui se infiltraseră tot felul de 
neînțelegeri mărunte, iar acum începea să se teamă că nu avea să se 
ridice niciodată la nivelul pe care îl aștepta și merita ea. 

Când i se confesase lui Judith Winslow, vorbele ei îl puseseră pe 
gânduri. Într-adevăr, el și Antonia avea nevoie de timp, și lucrul acesta 
nu-i mai ieșise din minte de atunci. Logica îi spunea că singura 
variantă era să mai amâne nunta. 

Era încredinţat că nu mai exista o altă cale. La fel de sigur era că 
propunerea lui de contramandare temporară a nunţii nu avea să fie 
primită deloc bine de Antonia, ba chiar risca să o piardă definitiv. 

Oftă și își scoase ochelarii, apoi își frecă tâmplele. Oricât de mult i- 
ar fi displăcut certurile, nu avea altă soluție decât să discute cu ea. Mai 
era doar o săptămână până la nuntă. 

Chiar atunci, în ușa biroului se auzi o ciocănitură, după care, 
aproape imediat, apăru și capul Antoniei. Ochii ei căprui străluceau de 
bucurie, așa că Simon simţi un junghi în inimă gândindu-se la ce voia 
să-i spună. Trebuia să o convingă de faptul că amânarea nunţii era cea 
mai bună opţiune. 

— Pot să te întrerup puţin? întrebă ea veselă. 

— Da, zise el ridicându-se în picioare. Nu am nici un spor astăzi. Iar 
în afară de asta, urmă trăgând aer în piept, vreau neapărat să-ţi 
vorbesc. 

Pentru o fracțiune de secundă, Antonia avu o presimţire rea, după 
care zise senină: 

— În regulă, dar mai întâi am o surpriză pentru tine. 

Mirat de aerul ei nerăbdător, Simon o urmă imediat afară, 
simțindu-se ca un laş pentru că amâna discuţia neplăcută. 

Antonia îl conduse pe moșie până la ușa unei căsuțe de piatră în 
care nu locuia nimeni. 

— Acum trebuie să închizi ochii, zise ea luându-l de mână. 

Simon se conformă, neputând să reziste entuziasmului ei 
copilăresc. Una dintre calităţile care îl atrăgeau în mod deosebit la 
Antonia era pofta ei de viaţă, molipsitoare pentru toţi cei din jur. 


Dădu ușa de perete și îl lăsă în prag. 

— Acum poţi să-i deschizi. 

Lordul Launceston se supuse cuminte, apoi scoase un icnet de 
uimire: în faţa lui se afla o mașinărie extrem de sofisticată, un telescop 
cu reflexie gigantic. 

Cum el rămase fără cuvinte, Antonia simţi nevoia să-i ofere o 
explicaţie. 

— Acesta este darul meu de nuntă pentru tine. Îmi pare rău că nu 
este gata asamblat, dar bănuiam că îţi va face plăcere să te ocupi 
personal de asta. Neprimind răspuns, continuă pe un ton șovăielnic: 
Dacă vrei să-l montezi aici, la Thornleigh, clădirea aceasta poate fi 
transformată într-un observator. Nu știu însă, poate vrei să-l muţi în 
Kent. 

Simon era cotropit de emoţii. Instrumentul costase enorm, dar, în 
afară de suma fabuloasă cheltuită pentru el, conta și faptul că Antonia 
reușise să-i ofere ceva realmente special. 

Știa că făcuse alegerea perfectă. Simon ar fi fost în stare să trăiască 
un an doar cu pâine și apă doar să poată pună mâna pe o asemenea 
mașinărie. Antonia era într-adevăr o femeie extraordinară și eficientă. 
Reușise să găsească și să cumpere un obiect de asemenea dimensiuni 
în nici două săptămâni, fără măcar să fi plecat din casă. Era absolut 
covârșit de generozitatea ei. 

Pe de altă parte, era chinuit de remușcări. În timp ce Antonia se 
ocupase de achiziționarea acelui dar minunat, el se lăsase pradă 
îndoielilor. Mai rău, nici nu se gândise să-i cumpere un cadou de 
nuntă. 

— Parcă ţi-am spus destul de clar că nu vreau să-mi iei un telescop, 
zise într-un final cu o voce stridentă, bântuită de vină. Nu trebuia să-l 
cumperi. 

— Este un instrument foarte precis. A fost construit chiar de 
Herschel; acum s-a retras, nu se mai îndeletnicește cu asta, spuse 
Antonia cu o umbră de nervozitate. Ai fi preferat un telescop cu 
refracție? Din câte am aflat, chiar și cele mai bune tot distorsionează 
imaginea. 

În alte împrejurări, Simon ar fi fost impresionat de informaţiile 
științifice pe care le adunase ea. Acum însă, faptul că Antonia insista 
să-i facă pe plac în momentul în care el era ros de vină nu făcea decât 
să-l tortureze. O privi neputincios. 


— Este prea mult, crede-mă. Totul e prea mult și prea rapid pentru 
mine. 

Antonia încremeni, sesizând că nu se referise doar la telescop. 

— La ce te referi? 

— Ne cunoaștem doar de câteva săptămâni, iar peste câteva zile 
urmează să ne căsătorim. Mi se pare că lucrurile au evoluat prea 
rapid. 

— Cum poţi să spui că dragostea evoluează prea rapid? ripostă ea, 
îngălbenindu-se la față. Sau vrei să spui că ţi-ai dat seama că ai făcut o 
greșeală și că de fapt nici nu mă iubești? 

— Nu asta am spus, protestă el, făcând un pas înainte. Antonia se 
dădu mai în spate. Te iubesc, dar nu am avut timp să ne cunoaștem. 
Căsătoria este ceva pe viaţă, iar noi ne grăbim mult prea tare. Cred că 
ar trebui să ne amânăm nunta cu câteva luni. 

— Ce-ar fi să recunoști cinstit că nu vrei să te însori cu mine? ţipă 
ea, la limita unei crize de isterie. 

Simon încercă să găsească rapid o replică plauzibilă și se blestemă 
în gând pentru propria stângăcie. 

— Vreau să mă însor cu tine, dar ai văzut și tu ce tensiuni s-au 
creat între noi. Ai văzut că putem să ne facem foarte ușor nefericiți 
unul pe celălalt. Iar opinia mea sinceră este că o mare parte a 
problemelor are drept cauză derularea extrem de rapidă a 
evenimentelor. Am fixat nunta doar peste câteva zile, dar orice am 
făcut și am zis în perioada asta n-a făcut decât să cântărească tot mai 
greu în balanţă și de fiecare dată am sfârșit certându-ne. Avem nevoie 
de timp pentru a ne învăţa rosturile unul altuia și pentru a ne putea 
simţi confortabil cu celălalt. Antonia îl fixa cu ochii mari și pierduţi. 
Lui Simon îi trecu prin cap că probabil se gândea la reacţia celor din 
jur, astfel că simți nevoia să adauge: Sunt puţini cei care știu despre 
logodna noastră, așa că nu trebuie să te simţi jenată de amânarea 
nunții. 

— Puțin îmi pasă de ce spun ceilalți! Nu contează decât ce simţi tu. 
Dacă m-ai fi iubit cu adevărat, n-ai fi putut rosti lucrurile acestea. Dar 
spune-mi, te rog, dacă și după câteva luni o să fie probleme, o să mai 
vrei să te însori? 

Simon bănuise că discuţia avea să fie dificilă, dar nu-i trecuse prin 
minte că avea să fie și extrem de dureroasă. Gândul că ar fi putut să o 
piardă pe Antonia, o fiinţă atât de frumoasă și plină de viaţă, i se părea 


de neconceput. Dar... 

— Crezi că ar fi un lucru înţelept să ne căsătorim în condiţiile în 
care suntem nefericiţi împreună? 

— Oare ce fel de dragoste acceptă doar bucuria, nu și durerea 
celuilalt? întrebă retoric Antonia, tremurând din tot corpul. Nu poti ști 
niciodată ce-ţi rezervă viitorul, iar simplul fapt că vrei să mai aștepți 
încă șase luni „pentru a ne cunoaște mai bine“ nu garantează fericirea. 

Spusele ei se întemeiau pe o anume logică, dar și el avea dreptate, 
își zise Simon. 

— Bineînţeles că nu există nici o garanţie, dar dacă viaţa e ca o 
ruletă, putem să ne mărim șansele la fericire cu bun-simt... 

— Cum poate fi vorba de „bun-simt“ în ceea ce privește dragostea? 
îl întrerupse ea. Nu sunt nici teoremă, nici o bucată de rocă, nici 
planetă. Sunt femeie și am nevoie să fiu iubită. Simţind că lacrimile îi 
șiroiau pe obraji, se șterse furioasă cu dosul palmei. Perfect, o să am 
bun-simt și ce mai vrei tu. Este evident că ideile noastre referitoare la 
căsătorie sunt incompatibile și că nu ne potrivim. Prin urmare, declar 
nulă această logodnă în care te-ai aruncat în necunoștinţă de cauză. 
Iar de vreme ce nu te-ai obosit nici măcar să dai anunţ în gazete, ești 
scutit până și de efortul de a scrie o retractare. 

Chinuit de durere, Simon făcu câţiva pași spre ea. 

— Antonia, nu vreau să rupem logodna. Te iubesc. 

Tânăra femeie se feri cu un gest brusc; pe chip i se putea citi o 
nefericire adâncă. 

— Nu înrăutăţi lucrurile și mai tare, te rog. Ai dreptate, a fost o 
mare greșeală. Sunt o femeie frivolă și aiurită, în nici un caz nu pot fi o 
alegere convenabilă pentru un bărbat serios. Doamne ferește să te 
supui hazardului într-o chestiune atât de importantă precum este 
căsătoria! 

Simon întinse mâna spre ea, dorindu-și să nu fi deschis niciodată 
subiectul. Până la urmă, poate că le-ar fi fost bine dacă s-ar fi căsătorit 
și și-ar fi rezolvat diferendele după aceea. Dar nu mai apucă să o atingă 
și nici nu mai avu șansa să-și ceară iertare. 

— Pleacă, Simon, zise Antonia, ferindu-se din nou. Nu vreau să te 
mai văd niciodată. 

Se strecură pe lângă el și ţâșni afară, cu lacrimile șiroaie. Arăta 
incredibil de tânără și de tristă. 

Lordul Launceston știa o mulțime de lucruri despre roci, planete și 


comete, dar habar nu avea despre modul în care trebuia să se 
comporte cu o femeie înnebunită de supărare. Când reuși să se adune 
cât de cât și să iasă după ea, Antonia alerga departe, înspre grajduri. 
Bănui că urma să ia un cal și să galopeze nebunește peste dealuri. 

Dacă asta avea de gând să facă, el, unul, n-o putea opri. Se rugă 
fierbinte ca și de data aceasta priceperea și norocul să o ferească de a- 
și frânge gâtul. În cazul în care s-ar fi rănit cumva, ar fi fost numai și 
numai vina lui. Rămase împietrit în ușa căsuţei, copleșit de 
sentimentul că tocmai făcuse cea mai mare greșeală a vieţii lui. Îi era 
greu să conceapă că în doar câteva minute de ceartă reușise să 
distrugă tot ce existase între ei. 

Gândul acesta îi dădu speranţe. Cu siguranţă că sentimentele care 
îi uniseră până atunci nu se puteau evapora așa, pur și simplu. Antonia 
se simţise rănită și furioasă și reacționase pe moment. Poate că după 
ce avea să se calmeze i s-ar fi făcut și ei dor de el, așa cum lui îi era deja 
dor de ea. 

Putea aștepta două sau trei săptămâni, apoi să vină să o caute iar. 
Cel mai rău lucru pe care îl putea face era să-l gonească din nou, deși 
doar Dumnezeu știa că asta ar fi fost o pedeapsă cumplită. 

Era un plan improvizat, dar măcar avea de ce să se agaţe să mai 
uite de durere. Până atunci însă trebuia să plece imediat de la 
Thornleigh, căci nu mai putea rămâne sub același acoperiș cu ea după 
o asemenea ceartă. 

Se întoarse la conac și-i ordonă valetului să-i împacheteze lucrurile 
și să aranjeze plecarea pentru aceeași după-amiază, apoi plecă să-l 
caute pe Adam. 

Prietenul lui era în salonul de muzică împreună cu Judith. Dacă n- 
ar fi fost atât de orbit de suferinţă, Simon ar fi putut observa cu 
lejeritate atmosfera destinsă dintre cei doi. Imun însă la tot ce se 
petrecea în jurul lui, se grăbi să le dea vestea care-l măcina. 

— Am venit să-mi iau rămas-bun. 

Văzându-i chipul, Adam se ridică numaidecât în picioare și veni 
lângă el. 

— Ce s-a întâmplat? 

— Lady Antonia și cu mine am decis de comun acord că nu ne 
potrivim, așa că plec de la Thornleigh, declară Simon pe un ton pe care 
îl voise indiferent. După expresiile celorlalţi se părea că nu reușise. Își 
cobori apoi vocea pentru a fi auzit doar de Adam. S-a dus să călărească 


pe dealuri. Poa... poate... poate ar fi mai bine să te duci după ea. Era 
foarte supărată; să nu facă vreo prostie. 

— Mă duc, răspunse Adam vădit îngrijorat. Pot să te ajut cu ceva? 

Lord Launceston își aduse aminte de așa-zisul lui plan. 

— După ce Antonia se va aduna și se va mai gândi, este posibil să 
regrete că a reacționat atât de impulsiv. Eu o să-ți scriu. Vreau să te rog 
să mă ţii la curent cu sentimentele ei pentru mine. 

După ce închise gura, își dădu seama că tocmai își rugase prietenul 
să-i spioneze logodnica. Dacă l-ar fi pus cineva pe Adam să aleagă între 
el și Antonia, cu siguranţă ar fi ales-o pe ea. 

Din fericire însă, Adam îi interpretă cu totul altfel rugămintea. 

— Cu alte cuvinte, Antonia a exagerat iar. Fii fără grijă, o să încerc 
să te ajut. 

Li se alătură și Judith. 

— Îmi pare tare rău, zise ea cu afecţiune, întinzându-i o mână. 

Simon făcu o plecăciune, apoi încercă să zâmbească. 

— Și mie. 

Își strânseră mâinile, iar apoi Simon se grăbi să iasă din încăpere, 
temându-se ca toată această simpatie să nu-i provoace o cădere 
nervoasă. 


După plecarea lordului Launceston, Adam înjură în barbă. Judith 
încercă să interpreteze acest gest, dar apoi se lăsă păgubașă și se hotări 
că cel mai bine era să-l întrebe direct. 

— Poate că Antonia nu mai este un vis de neatins pentru tine, zise 
ea, reținându-și cu greu lacrimile. Dacă regreţi că m-ai cerut în 
căsătorie, să știi că acum este momentul să rupem logodna. 

Cuvintele ei plutiră prin aer o eternitate sfâșietoare până când 
Adam răspunse: 

— Așa puţină încredere ai în mine? Ce s-a întâmplat între Simon și 
Tony nu are nici o legătură cu noi doi. 

Judith răsuflă ușurată și încercă să-și canalizeze gândurile în altă 
parte. Trebuia să aibă încredere în el, altfel ar fi fost ca și cum și-ar fi 
picurat singură otravă în suflet. 

— Iartă-mă, șopti, dar îmi vine greu să cred că un bărbat m-ar 
prefera pe mine în condiţiile în care Antonia este disponibilă. 

— Faptul că nu se mărită cu Simon nu o face automat disponibilă 
pentru mine, zise el cu o notă de amărăciune în glas. În afară de asta, 


am convingerea că ruptura dintre ei nu este definitivă. Sigur o să-i 
pară rău că l-a gonit după ce o să se calmeze, iar Simon părea dispus să 
mai facă o tentativă de reconciliere. 

Mintea lui Judith fugi la momentul acela plin de magie când 
Antonia îl cunoscuse pe Simon. 

— Sper să ai dreptate. 

— Și eu, chiar dacă îţi vine greu să crezi, zise el, apoi o sărută. 
Simon zicea că Tony și-a luat calul și a plecat valvârtej pe dealuri, 
chestie care mi se pare tipică pentru ea. Ar fi cazul să plec în căutarea 
ei. 

— Tu ești singurul care știe unde s-ar fi putut duce, oftă Judith. 
Între timp o să mă apuc de aranjamentele pentru contramandarea 
nunții. 

După plecarea lui, constată cu ironie că îi revenea rolul să facă 
ordine după ce niște visuri romantice care începuseră atât de frumos 
se năruiseră brusc; în definitiv, se pricepuse întotdeauna la astfel de 
lucruri. 


Unul dintre rândași confirmă că stăpâna își scosese unul din caii 
preferaţi, chiar dacă nu era îmbrăcată în costumul de călărie. 
Grăjdarul nu se mirase; foarte puţine gesturi de-ale stăpânei îi mai 
puteau lăsa cu gura căscată pe cei de la Thornleigh. 

Adam nu se grăbi să pornească în căutarea verișoarei lui. Avea o 
idee destul de plauzibilă despre unde se putea duce și nu avea nici un 
rost să ajungă prea repede acolo. Antoniei îi trebuia timp pentru a-și 
pune singură ordine în gânduri. De-abia ulterior urma să aibă nevoie 
de cineva care să o consoleze și să o sprijine, moment în care el putea 
interveni. 

Sus, între crestele accidentate, era o porțiune adăpostită sub o 
stâncă pe care el și Tony o numiseră „Cuibul“. Din acel loc acoperit de 
iarbă și flori le plăcuse încă din copilărie să contemple abisul și lumea 
înconjurătoare. Obișnuiau să vină acolo și să stea de vorbă, să viseze și 
să privească șoimii planând deasupra văii. Adam nu mai parcursese 
traseul de mai bine de zece ani, dar tot îl știa și cu ochii închiși. 

Probabil că Tony își legase calul puţin mai jos. Adam descălecă și 
își priponi și el bidiviul, apoi începu să se caţere pe panta abruptă. 
Când ajunse sus, se strecură printr-o despicătură în stâncă și pătrunse 
în Cuib. 


Antonia stătea pe iarbă cu mâinile încolăcite în jurul genunchilor. 
Rochia galbenă pe care și-o pusese în dimineaţa aceea se murdărise 
rău între timp. 

Îl auzise apropiindu-se, dar nu se uită înspre el, ci rămase cu 
privirea aţintită asupra unui șoim călător care plutea cu graţie pe un 
curent de aer. Știa că doar Adam putea s-o găsească acolo. 

Se așeză lângă ea și își încrucișă picioarele. 

— Ai chef de vorbă? o întrebă. 

— Doar cu tine, replică sec Antonia, acceptându-i prezenţa. 

Plânsese și era atât de palidă, încât îi ieșiseră la iveală urmele 
pistruilor aurii care îi acoperiseră faţa în copilărie. Pielea i se făcuse de 
găină, așa că Adam își scoase vestonul și i-l aranjă pe umeri. Haina era 
suficient de mare cât să o poată petrece de două ori în jurul ei. 

— Mulţumesc, zise ea, apoi tăcu mult înainte să continue: Ţi-a spus 
Simon ce s-a întâmplat? 

— Doar în linii mari, răspunse el cu precauţie. Mi-a zis că aţi decis 
amândoi că nu vă potriviti. Cred că a plecat deja de la Thornleigh. 

Cuvintele lui o făcură să izbucnească din nou în plâns. Așadar, 
Simon se lăsase convins de vorbele ei și plecase. Nu avea să-l mai vadă 
niciodată. 

O parte din ea sperase că avea să-i pese destul de mult încât să vină 
pe urmele ei călare, sau că măcar avea să rămână la Thornleigh. Ar fi 
vrut foarte mult să primească o dovadă de iubire. Din păcate însă, 
avusese dreptate. Sentimentele lordului Launceston nu erau nici pe 
departe la fel de intense ca ale ei. Poate că în acel moment se felicita că 
scăpase din laţul unei căsnicii nedorite. 

Adam o trase mai aproape și îi lipi capul de pieptul lui, lăsând-o să 
plângă pentru a-și elibera durerea. El era sprijinul pe care se putea 
bizui întotdeauna, dar povestea de astăzi nu se compara cu groaza 
aceea incontrolabilă din peștera Peak. De data asta, lumina soarelui nu 
mai putea disipa norii negri. Antonia plânse - plânse pentru tinereţea 
și visele pierdute, plânse pentru toate iluziile frumoase despre 
dragoste care i se spulberaseră într-o clipită. 

Fără a rosti vreun cuvânt, el îi dădu o batistă; după un timp, 
Antonia se mai potoli, apoi tăcu. Singurele sunete care se mai auziră o 
bună bucată de vreme erau vântul și uneori câte un strigăt de pasăre. 

— Oare dragostea chiar există cu adevărat, Adam? rupse ea 
tăcerea, cu vocea răgușită de atâta plâns. 


— Sigur că da, răspunse Adam pe cel mai optimist ton. Din 
nefericire, „dragoste“ este un termen cam vag, folosit pentru a descrie 
mai multe sentimente. Grecii erau maeștri — au găsit câte un cuvânt 
pentru fiecare tip de dragoste. Dar până și ei au descris doar câteva 
dintre nevoile, dorinţele și pretenţiile pe care le numim generic 
„dragoste“. 

Antonia încercă să priceapă, dar mintea îi era încă amorțită de 
durere. 

— Cum adică? 

— Există dragostea mamei pentru copilul ei, dragostea 
prietenească, dragostea frățească, dragostea pentru un obiect, 
dragostea de ţară sau pentru un ideal. Fiecare este reală, fiecare este 
diferită. Și mai sunt o mulțime de tipuri de iubire. Dacă eram vreun 
filozof, aș fi împărtit-o în doar două categorii, reflectă el. În prima 
categorie aș pune dragostea generoasă, a celui care dorește tot binele 
din lume pentru persoana iubită, chiar dacă asta presupune o pierdere 
pentru el. Tot aici aș include și dragostea necondiționată, adică a celui 
care își acceptă persoana iubită exact așa cum este, știind că și 
defectele ei sunt adorabile. Adam se suci un pic, căutând să stea într-o 
poziţie cât mai confortabilă pentru Antonia, și urmă: A doua categorie 
include dragostea egoistă, a celui care e mai preocupat de propria 
persoană decât de celălalt. Aici mai intră obsesia, întâlnită la cei care 
vor să posede și să-și transforme partenerul. „Pentru că te iubesc 
trebuie să fii așa cum aș vrea eu să fi.“ Dragostea generoasă și 
dragostea egoistă sunt total diferite, dar uneori se pot întrepătrunde 
atât de muult, încât nu le mai poţi deosebi. 

Tu m-ai întrebat dacă dragostea există realmente, dar de fapt te 
refereai doar la aspectul romantic. Eu știu că există, însă oamenii au 
percepții diferite despre ea. De multe ori, „dragoste romantică“ 
înseamnă de fapt atracţie fizică. Contează și asta foarte mult, dar fără 
prietenie și respect nu poate constitui o bază solidă pentru un mariaj. 
Făcu o pauză pentru a-i lăsa timp Antoniei să priceapă tâlcul vorbelor, 
apoi reluă: Concepţia ta despre iubirea romantică ar putea fi extrem 
de greu de atins în realitate. Dacă tu însă știi exact ce înseamnă 
„dragostea“ pentru tine, atunci ar trebui să-ți fie ușor să îţi răspunzi 
singură la întrebarea dacă există sau nu. 

În ciuda confuziei care pusese stăpânire pe ea, Antonia știa un 
lucru cu certitudine: Adam îi era un sprijin solid și îi oferea sfaturi 


înțelepte. Dar oare dragostea ei pentru Simon cum era? Generoasă, 
egoistă sau poate puţin din amândouă? Îl criticase de multe ori, nu îl 
acceptase așa cum era, dar în același timp făcuse orice ca să-l 
mulțumească. 

Era simplu să recunoască faptul că ideea ei de iubire romantică 
presupunea niște criterii stricte pe care să le îndeplinească partenerul. 
Simon nu se putuse ridica la nivelul impus de pretențiile ei. Poate nici 
un bărbat n-ar fi putut. 

Încet, încet, se văzu nevoită să accepte că logodna fusese ruptă 
doar din cauza ei. Se simţise rănită și nesigură, își pierduse controlul și 
dăduse vina pe el pentru că îndrăznise să gândească altfel decât ea. 

Se îndoia că Simon ar fi vrut s-o ierte după ce se purtase atât de 
îngrozitor cu el. El era bun și blând, iar ea îl făcuse să se simtă 
mizerabil. 

Adam nu făcu nici o tentativă să-i întrerupă șirul gândurilor. Stătea 
pur și simplu acolo cu ea în braţe, fără să-i mai spună nimic. Era 
singura persoană din viaţa Antoniei pe care ea putuse să se bazeze de 
fiecare dată. Încă din copilărie avusese grijă de ea chiar și când se 
purta ca un drac împielițat, chiar și când își pierduse controlul și se 
purtase urât cu el. 

Și atunci de ce să nu-l ia de soț? Poate că nu exista atracţie fizică 
între ei, dar dragoste precis era - dragoste generoasă, bazată pe 
bunătate, prietenie și încredere. Prin urmare, de ce să nu se mărite cu 
Adam? Deja o ceruse de soţie, chiar dacă mai mult în glumă. Antonia 
nu îl văzuse niciodată prin prisma aceasta romantică, ba chiar îl 
considera exact opusul ideii de romantism. Poate că în opinia lui 
mariajul ideal însemna tocmai acest gen de prietenie afectuoasă care 
exista între ei. Dacă percepţia ei despre dragostea romantică era în 
niște sfere mult prea îndepărtate, atunci poate că trebuia să-și coboare 
ștacheta la un nivel pe care îl putea atinge. 

Era însă prea devreme să se gândească la alegerea altui sot. 
Imaginea lui Simon era prea vie în mintea ei, iar durerea prea mare. 
Poate că mai târziu... 

Nici nu-i trecea prin cap că cererea în căsătorie a lui Adam nu mai 
era valabilă. 


capitolul 6 


Antonia nu-i mărturisi lui Judith împrejurările care duseseră la 
ruperea logodnei. După ce se întorsese împreună cu Adam, părea 
complet refăcută și le zâmbea tuturor. Doar cine o privea cu mare 
atenţie îi putea observa tristeţea din ochi. Pe doamna ei de companie o 
durea sufletul să o vadă în starea aceasta. 

Judith și Adam stabiliră de comun acord să nu-și anunţe logodna. 
Ar fi dat dovadă de cruzime să-și afișeze fericirea tocmai acum, când 
Antonia era cu moralul la pământ. 

Singura alinare pe care o avea Antonia era Adam. În fiecare 
dimineaţă ieșeau să se plimbe împreună călare. 

Tânăra văduvă îl urmări cu mare atenţie pe Adam, dar nu observă 
nici un semn că el ar fi regretat logodna sau că ar fi tânjit în continuare 
după Antonia. Judith mulțumea din suflet cerului pentru asta. Nu ar fi 
putut să-l învinovăţească dacă ar fi fost în continuare îndrăgostit de 
verișoara lui, dar ar fi preferat să-l ţină pentru ea. 

La câteva zile după plecarea lordului Launceston, Adam primi de 
la acesta un bilet prin care îi dădea adresa hotelului din Londra unde 
se cazase. Adam îi arătă misiva lui Judith, care, citind printre rânduri, 
trase concluzia că Simon intenţiona să revină în Derbyshire pentru a 
mai încerca o reconciliere cu Antonia. În acest caz, era de presupus că 
Antonia l-ar fi primit cu braţele deschise. 

La doar o săptămână după plecarea lui Simon, Adam anunţă că 
voia să-i facă o vizită unui inginer care locuia la periferia orașului 
Macclesfield. Oare vreuna din ele era curioasă să cerceteze împreună 
cu el motorul cu aburi al domnului Malcolm? 

Gândindu-se că Antoniei i-ar fi prins bine să plece o zi de la 
Thornleigh, Judith acceptă propunerea pentru amândouă. 

— Motoarele cu aburi al domnului Malcolm sunt mai speciale? 
întrebă ea pe drumul spre Macclesfield. 

— Sunt mașinării care funcţionează la presiuni foarte mari, așa că 
un singur motor compact poate furniza o cantitate enormă de energie, 
explică Adam. Există un număr impresionant de aplicaţii posibile în 
industrie, transporturi și minerit. 

— Dar dacă presiunea este foarte mare, nu există pericol de 
explozie? 

— Teoretic da, dar nu și dacă dispozitivul este construit temeinic și 


este bine întreținut. Malcolm a avut mare succes cu motoarele lui în 
zona centrală a ţării, iar acum caută un investitor care să-l ajute să 
ridice o fabrică. 

Judith încuviință gânditoare din cap. Din câte observase ea până 
acum, dacă Adam se decidea să investească într-un proiect, succesul 
era garantat. 


Ucenicul, pe numele lui Dickie Stokes, luă o cheie enormă și 
încercă să strângă șurubul motorului cu aburi. Agăţă apoi cheia de un 
braţ al supapei de siguranţă și începu să scotocească într-o trusă de 
scule după o șurubelniţă. 

Se îndreptă de spate și începu să caște. Din nefericire, barmaniţa 
de la localul Stars and Garters acceptase să cedeze farmecelor lui, așa 
că nu pusese geană pe geană toată noaptea. Nu că ar fi regretat. 

În mod obișnuit, nu ar fi avut probleme, dar chiar astăzi domnul 
Malcolm, neghiobul ăla bătrân, aștepta un mare mahăr pe care voia cu 
tot dinadinsul să-l impresioneze. Își pusese ucenicul să robotească 
toată dimineaţa - întâi să frece tot atelierul, apoi să testeze fiecare 
cilindru, ax și șurub al motorului în parte. Firește, bătrânul ar fi trebuit 
să aibă mai mulţi ucenici, dar n-o ducea prea bine cu banii. Tocmai de 
aceea trebuia să-l impresioneze pe nabab. 

Dickie verifică nivelul apei și cazanul. Toate erau bune și 
frumoase, așa că începu să-și strângă sculele. Nu se făcea să le lase 
împrăștiate în văzul oaspetelui de seamă. Cum motorul făcea un 
zgomot infernal, nu-l auzi din prima pe domnul Malcolm. 

— Dickie, vino aici! urlă acesta. 

Tânărului i se opri căscatul în gât. Pesemne că bătrânul mai găsise 
să-i dea ceva de făcut. Motorul însă torcea ca un motan, și asta conta 
cel mai mult. 

— Dickie, mișcă-ţi fundul încoace, țărănoi de pe Tyne ce ești! 

Ucenicul sări ca ars. De câte ori stăpânul folosea apelativul ăsta, 
însemna că era pus pe hartă. Nu că ar fi fost ceva în neregulă să fii 
născut în Newcastle; Dickie Stokes era gata să pocnească zdravăn pe 
oricine ar fi susținut contrariul. 

Închise trusa de scule și ieși din baracă, uitând complet de cheia 
agăţată de mânerul supapei de siguranţă. 


După ce trăsura îl lăsă lângă intrarea în mină, Adam traversă 
terenul către șopronul dărăpănat pe care James Malcolm îl folosea 


drept birou. La cincizeci de metri se afla încă un șopron, la fel de 
dărăpănat, care adăpostea motorul cu aburi și care se hâțâna din 
temelii de fiecare dată când în el era pompată apa de la o mină veche 
și inundată. 

Lui Malcolm i se ceruse să scoată toată apa afară. Dacă ar fi reușit, 
mina ar fi putut să se redeschidă și să aducă profit, iar prestigiul lui ar 
fi crescut considerabil. 

Inginerul își văzu musafirul pe geam și dădu buzna afară. Era un 
om scund și musculos, cu braţele puternice ale unuia care pornise de 
Jos. 

— Domnule Yorke, e o plăcere să vă cunosc. Nu vă pot oferi nimic 
de băut chiar acum, dar ucenicul meu a dat o fugă să cumpere niște 
ceai. 

— Nu trebuie să vă deranjati, zise Adam întinzându-i mâna 
prietenos. Aflase că Malcolm era un inventator foarte talentat și avea 
toată disponibilitatea să-l ajute. Pe mine mă interesează motorul 
dumneavoastră, nu ceaiul. 

Cei doi intrară în birou, iar în câteva minute fiecare colţișor din 
încăpere fu acoperit de desenele detaliate ale lui Malcolm. Se 
înțelegeau de minune și vorbeau aceeași limbă - aducţii, arbori cotiţi 
și pistoane. Examinarea prototipului fu amânată pentru mai târziu, 
întrucât simțeau nevoia să prelungească acea discuţie fascinantă. 

În coliba de lângă ei, pompa urla în continuare. Având supapa de 
siguranţă strânsă bine, presiunea din interior începu să crească, iar 
turatia motorului crescu tot mai mult. 


Aflat la hanul George, Ian Kinlock se fâţâia întruna în așteptarea 
trăsurii. Terminase de citit tot ziarul și nu mai avea nimic de făcut, așa 
că își pierduse răbdarea. Doctor și chirurg pe deasupra, nu era deloc 
obișnuit să stea locului. Pe deasupra, vizita la vărul lui îndepărtat din 
Macclesfield se dovedise teribil de plicticoasă. Era om în toată firea, ar 
fi trebuit să știe că sugestiile de petrecere a timpului liber făcute de 
mama sa nu meritau luate în considerare. 

Din nefericire pentru el însă, Lady Kinlock aflase că urma să 
viziteze regiunea și nu văzuse nici un motiv pentru care să nu treacă și 
pe la vărul Euan. Avusese totuși inspirația să găsească niște scuze 
meșteșugite pentru a-și scurta vizita după doar două zile. 

Kinlock își scoase ceasul cu lanţ. Tot mai avea un sfert de oră. Se 


strâmbă enervat și se așeză din nou pe scaunul din salon. S-ar fi zis că 
dacă rezistase eroic la atâtea conferinţe medicale interminabile ar fi 
putut sta liniștit măcar cincisprezece minute. 


Macclesfield era un centru de prelucrare a mătăsii, așa că 
magazinele erau pline de produse locale. Antonia ochi niște baloţi de 
material într-o vitrină, însă entuziasmul îi lipsea cu desăvârșire. 

— N-ai chef de cumpărături? o întrebă Judith, privind-o atent. 

— Nu prea, recunoscu Antonia. 

Însoţitoarea ei se dovedise a fi un model de tact și empatie în 
ultimul timp. Fără a fi prea insistentă, îi fusese mereu alături, 
sprijinind-o moral. Avea mare noroc cu prieteni ca Judith și Adam, așa 
că trebuia să facă eforturi să se comporte agreabil. 

— Mai degrabă sunt curioasă în privinţa motorului aceluia faimos, 
zise ea forțându-se să surâdă. Mătase am mai văzut. N-ai vrea să ne 
întoarcem unde l-am lăsat pe Adam? Orice mașinărie zgomotoasă ar 
trebui să fie foarte interesantă. 

Judith îi răspunse imediat cu un zâmbet care îi lumină faţa. 

— Da, și mie mi se părea mai interesant, dar am crezut că ai 
prefera să mergi la cumpărături. 

— Asta nu dovedește nimic altceva decât că n-ar trebui să facem 
presupuneri despre preferinţele oamenilor, se strâmbă Antonia. Hai, 
mergem să vedem minunăţia domnului Malcolm? 

Se îndepărtară din zona magazinelor și o luară spre străzile în 
pantă de la marginea orașului. În douăzeci de minute ajunseseră în 
dreptul ultimului deal. 

În faţa lor se așterneau clădirile minei și, un pic mai în spate, hanul 
numit George. 

— Ce auzim acum sunt chiar motoarele în funcţiune, remarcă 
Judith. Când l-am lăsat pe Adam nu mi-am dat seama ce gălăgie fac. 

Antonia încuviinţă din cap. 

— Acum înţeleg de ce zicea Adam că nu se pot instala motoarele 
pe trăsuri — pentru că ar speria foarte tare caii. 

— Şi mie mi-ar fi frică, nu mi-e rușine să recunosc, replică vesel 
Judith. 

Apoi coborâră colina. 


Adam studia cu atenţie desenele lui Malcolm. 
— Chiar credeţi că puteţi face motorul să funcţioneze la o presiune 


de 10 atmosfere? 

Inginerul aprobă, sigur pe el. 

— Sigur. Am putea și mai mult dacă am găsi o soluţie de 
etanșeizare mai bună a racordurilor cazanului, zise el scoțând o altă 
schiţă. Uite, poate vă interesează și asta. 

Adam își aruncă un ochi experimentat asupra desenului. 

— Văd că aţi atașat axul direct de piston. Astfel, motorul este mai 
compact și cred că și mai ieftin de produs. N-a făcut și Trevithickt ceva 
asemănător? 

— Mda, mormăi celălalt clătinând compătimitor din cap. Omu” e 
genial, dar nu rezistă să-și ducă nici un proiect până la capăt. În toată 
Anglia sunt oameni ca mine care își construiesc mașinăriile pe baza 
ideilor lui. 

Adam zâmbi, admirând subtilitatea cu care Malcolm îi sugerase că 
era competent și destoinic. Îi plăceau asocierile cu oameni destoinici. 

Desfăcu schiţa să se uite mai bine la ea și realiză că zgomotul de 
fond se schimbase. 

— Turaţiile motorului s-au întețit de când am ajuns eu. Chiar așa, 
poate rezista la viteza asta? 

Până atunci Malcolm fusese complet absorbit de discuţia cu 
potenţialul lui investitor, dar acum se opri să asculte. 

— Fir-ar a dracului de treabă să fie! înjură el, apoi se năpusti spre 
ușă. 

Era tardiv. Chiar în clipa în care puse mâna pe clanţă, motorul cu 
aburi, a cărui valvă de siguranţă fusese acoperită neglijent, explodă. 


Antonia și Judith erau la câteva sute de metri de șopronul în care 
se afla motorul. Explozia se produse cu un zgomot asurzitor ce răsună 
în tot orașul. Suflul detonării le izbi în forță pe amândouă. Antonia 
începu să se clatine, iar micuța Judith aproape fu aruncată la pământ. 

Șopronul se dezintegră chiar acolo, în faţa lor. Prin aer pluteau 
nori de aburi fierbinți și mii de așchii de lemn. Din angrenajul 
motorului se rupseseră bucăţi uriașe de fier, care după ce zburaseră în 
toate direcţiile se prăbușiseră și la o sută de metri depărtare. 

Una dintre acele bucăţi imense trecu la milimetru pe lângă un 
tânăr care venea înspre atelier și care acum zăcea inert pe pământ, 
exact unde era norul de praf mai gros. Suflul deflagraţiei și schijele 
metalice pătrunseseră și prin scândurile vechi ale biroului adăpostit în 


șopron, care se nărui într-un morman de lemne. 

Asurzită, Antonia rămase pe loc, privind cu groază la nenorocirea 
la care tocmai fusese martoră. 

— Adam! ţipă ea disperată, apoi o luă la fugă către dărâmături, 
urmată îndeaproape de Judith. 


Diligenţa avea o întârziere de zece minute, chestiune care nu-i 
convenea deloc lui Ian Kinlock. Dornic să recupereze timpul pierdut, 
surugiul oprise doar cât să-și schimbe caii și să ia pasagerii. 

În momentul exploziei, doctorul tocmai îi înmâna bagajul 
vizitiului. Chiar dacă se aflau la câteva sute de metri, intensitatea 
deflagraţiei fu uimitoare, iar caii începură să tropăie nervoși în două 
picioare și să necheze speriați. 

— La naiba, bombăni Kinlock, încercând să se prindă de o margine 
a diligenţei pentru a-și recăpăta echilibrul. 

Dealurile fură zguduite de ecourile exploziei. 

— Doamne apără și păzește, icni surugiul, ce-a mai fost și asta? 

— Nu știu, răspunse sumbru Kinlock, dar dă-mi geanta înapoi. 
Cred că cineva are nevoie de un doctor. 


Antonia nu putea rememora nimic coerent din filmul exploziei, ci 
doar frânturi de imagini. Își aducea aminte de oamenii care dăduseră 
buzna afară din han în mijlocul străzii, de cum se repezise să ridice 
bucăţi de lemn încins și își rănise mâinile, de lacrimile fierbinţi care îi 
curseseră pe obraji. 

La un moment dat, un bărbat o prinsese în braţe și încercase să o 
ia de acolo. Antonia îl lovise cu pumnii, urlând că verișorul ei era sub 
dărâmături și că trebuia să îl salveze. 

— Dacă era acolo, zisese bărbatul acela solid, aruncându-i o privire 
plină de compasiune, nu mai este nimic de făcut. 

Judith făcuse și ea eforturi supraomenești s-o tragă la adăpost. Era 
la fel de palidă și îngrozită ca prietena ei, însă reușise să-i sugereze pe 
un ton calm că era posibil ca Adam să nu fi fost lângă motor, ci în 
birou, așa încât să fi scăpat nevătămat. 

Oamenii care se îmbulziseră să dea o mână de ajutor înlăturară 
treptat fragmentele carbonizate. Antoniei îi venea să tipe la ei să se 
grăbească, dar chiar așa, cu toată panica, putea înţelege că orice 
mișcare bruscă ar fi riscat să-i ucidă pe cei prinși dedesubt. 

Tânărul care se îndreptase spre șopron zăcea încă inconștient la 


pământ. Un bărbat cu părul alb îngenunche lângă el și îi verifică cu 
atenţie starea. La un moment dat, la urechile Antoniei ajunse zvonul 
că în clădirea cu motorul nu se aflase nimeni, deci erau șanse mari ca 
Adam să se fi aflat în birou. 

Prima victimă era un bărbat solid între două vârste, inconștient, 
dar fără răni grave. Antonia îl ignoră, mutându-și privirea înapoi spre 
centrul acţiunii. În cele din urmă, după lungi și chinuitoare minute, de 
sub ruine fu scos trupul plin de sânge al lui Adam. 

Antonia se zbătu să treacă printre bărbaţii care se strânseseră în 
jur și îngenunche lângă el. Era inert... 

— Chemaţi imediat un chirurg! îi imploră ea pe cei din preajmă. 

Părul șaten al lui Adam era năclăit de sânge și îi ascundea parţial 
chipul, iar trupul lui puternic era complet lipsit de vigoare. Îl strânse 
de mână, refuzând să creadă că ar fi putut fi mort. 

— Eu sunt chirurg, se auzi o voce cu un accent scoţian pronunţat. 

Antonia își ridică privirea și îl văzu pe bărbatul care le examinase 
și pe celelalte două victime. Se miră de cât de tânăr era chipul acela 
încadrat de păr alb, dar acum o preocupa un singur lucru. 

— Este...? Se opri, neputând rosti propoziţia până la capăt. 

Chirurgul îngenunche și el lângă Adam și îi puse degetul pe 
jugulară. 

— E încă în viaţă. 

Judith o trase repede pe Antonia de acolo și rămaseră în picioare, 
așteptând ca medicul să examineze rănitul. Sângele se scurgea dintr-o 
despicătură din partea dreaptă a craniului. Era greu de crezut că un 
om cu o hemoragie atât de mare putea supravieţui. 

Peste tot numai sânge... 

Antonia își înfipse unghiile în braţul lui Judith, străduindu-se să nu 
leșine. 

Doctorul improviză un bandaj, apoi se ridică și făcu semn să i se 
aducă o targă, de asemenea confecţionată ad-hoc. Din mulțime se 
desprinseră doi bărbaţi vânjoși care îl suiră și îl cărară pe Adam pe 
acea targă până la han. 

— O să se facă bine? îl întrebă Antonia pe doctor. 

— Îmi pare rău, drăguță, dar n-am de unde să știu, îi răspunse el cu 
blândeţe. Uneori și rănile minore de la cap pot sângera abundent, sper 
că așa se întâmplă și în cazul nostru. În calitate de chirurg, nu pot face 
mai mult decât să-i cos rana și să mă rog pentru el. 


Se gândi să-i dea vestea bună că fractura nu ajunsese până la 
membrana craniană, dar se temu că detaliul nu ar fi făcut altceva 
decât să o îngrozească și mai tare pe tânăra și așa speriată de moarte. 

— Domnul este soţul dumitale? o iscodi el. 

— Nu, este vărul meu, răspunse Antonia scuturând cu vehemență 
din cap. De fapt, îmi e mai mult decât un văr. 

— Ce pot să vă mai spun este că mi se pare un individ rezistent. E 
posibil ca într-o oră să se trezească și să întrebe ce s-a petrecut. 

În ciuda cuvintelor liniștitoare, Antonia era convinsă că nici 
doctorul nu credea ce spusese. 


Judith știuse de la început că Antonia și Adam erau apropiaţi, dar 
acum, când el era atât de aproape de moarte, putea vedea limpede 
legătura de oţel care-i unea. Atenţia Antoniei se îndrepta în totalitate 
asupra lui, de parcă doar concentrarea ei l-ar mai fi putut ţine în viaţă. 
Nici măcar nu remarcase că își rănise grav mâinile când sărise printre 
dărâmături să dea lemnele la o parte. 

Ca de obicei, lui Judith îi revenea sarcina să se ocupe de lucrurile 
banale, întrucât era o fiinţă extrem de responsabilă și cu sânge-rece. 

După ce victimele fură pansate, Judith îl rugă pe doctor să o 
îngrijească și pe prietena ei, apoi trimise vorbă la Thornleigh să li se 
aducă haine curate și ordonă ca slujnica Antoniei să vină de îndată. Se 
ocupă să găsească locuri de cazare și ceva de mâncat. Toate în 
zăpăceala aceea generală. 

Trimise un bilet și la Londra, gândindu-se că se impunea ca lordul 
Launceston să afle despre accidentul prietenului său. 

Tot ea stătu de vorbă și cu James Malcolm, neputând să nu se 
întrebe dacă îngrijorarea acestuia avea ca obiect persoana lui Adam 
sau eventuala pierdere a unui potenţial investitor. Malcolm se alesese 
doar cu un braț rupt, iar ucenicul lui, cel care se părea că provocase 
accidentul dintr-o neglijenţă crasă, numai cu o pierdere temporară a 
cunoștinței. 

I se părea necinstit ca ei să fi scăpat teferi în timp ce viața lui Adam 
atârna de un fir de păr. Antonia nu se urni de la căpătâiul lui Adam și 
nu reacţionă la ce se întâmpla în jurul ei decât de două ori: prima dată 
când o rugă pe Judith să le promită o recompensă oamenilor care 
participaseră la salvarea victimelor și a doua oară când apelă la toată 
puterea ei de persuasiune pentru a-l convinge pe chirurg, Ian Kinlock, 


să rămână și să se ocupe de Adam. Apariţia lui la fața locului fusese 
providenţială, și reușise să câștige cu repeziciune încrederea tuturor 
pentru modul în care se îngrijise întâi de cei accidentaţi grav, iar apoi 
de cei cu răni superficiale. 

Medicul rămase o bună bucată de vreme lângă Adam și-i curăţă 
rana, i-o cusu, apoi verifică dacă nu cumva mai existau și alte leziuni. 
Iniţial dorise să plece a doua zi de dimineaţă către Scoţia, dar cedase la 
stăruințele Antoniei și promisese că va rămâne cel puţin încă vreo 
câteva zile. 

Lui Judith i se părea că doctorului nu-i prea păsa defel de 
rugăminţile femeilor, dar iată că nu putuse rămâne de piatră în faţa 
Antoniei. Altele s-ar fi agitat în stânga și-n dreapta cu privirile rătăcite 
și n-ar fi dormit cu nopţile dacă ar fi trecut prin ce trecea stăpâna ei. 
Antonia însă rămăsese la fel de frumoasă, iar ochii îi ardeau ca unei 
sfinte dintr-o pictură renascentistă. 

Antonia se lăsă cu greu convinsă să se odihnească puţin și cedă 
doar când Judith îi promise că avea să-l vegheze ea pe Adam în acel 
interval. 

În cea mai mare parte a timpului rămaseră amândouă lângă 
Adam, care zăcea la fel de palid ca o efigie de marmură, mișcarea 
ritmică a pieptului fiind singurul semn că mai era în viaţă. 

Judith se gândi o clipă dacă să-i spună sau nu Antoniei că se 
logodise cu Adam, dar ideea i se păru de-a dreptul respingătoare acum, 
când poate viaţa lui se mai măsura în minute sau ore. Mai avea un 
motiv — voia să-și ţină durerea doar pentru ea. 

Doar când se retrăgea să se odihnească și o lăsa pe Antonia lângă el 
își permitea luxul de a plânge. Plânse pentru Adam, un bărbat plin de 
bunătate și inteligenţă, care acum era la un pas de moarte. Plânse și 
pentru ea, pentru faptul că cea mai mare fericire pe care o avusese 
părea să se termine înainte de a fi început cu adevărat. 


În a treia noapte de la explozie, Antonia se afla lângă Adam. În 
ultimele douăsprezece ore el începuse să se zvârcolească, progres 
lăudat de doctorul Kinlock, dar încă nu-și recăpătase cunoștința. 

Una dintre perspectivele terifiante pe care i le menţionase medicul 
fusese că era posibil ca Adam să supravieţuiască, dar cu leziuni grave 
ale creierului. Cu cât stătea mai mult în comă, cu atât risca mai mult. 

Antonia nu voia să se gândească la așa ceva. Nu se gândea la așa 


ceva. Ştia că atât doctorul, cât și Judith se așteptau la ce era mai rău, 
dar ea refuza să creadă că Adam nu avea să se refacă pe deplin. Ea, 
care evitase întotdeauna oamenii bolnavi și spitalele, petrecuse acum 
ore întregi picurând supa cu pipeta în gura vărului ei. O scotea din 
minţi faptul că era singura dată când Adam avea nevoie de ajutorul ei, 
iar ea nu putea face mai nimic pentru el. I se părea de-a dreptul 
monstruos, în condiţiile în care o salvase de atâtea ori din 
încurcăturile pe care le provocase chiar ea. 

Îl cunoștea pe Adam de când avea patru ani, dar numai acum 
putea înțelege ce gol imens i-ar fi lăsat în suflet moartea lui. Pe când 
era în Asia, îi fusese de ajuns să-l știe bine sănătos și nutrise 
convingerea că într-o bună zi avea să-l revadă. Acum însă, Adam era 
periculos de aproape să plece într-o călătorie din care nimeni nu se 
întorsese vreodată. 

În ultimele două zile, Antonia mai înţelesese ceva: Adam o ceruse 
în căsătorie în deplină cunoștință de cauză. Este adevărat că nu fusese 
foarte convingător, de parcă aruncase acea propunere pentru a-i testa 
reacţia; ea preferase să o trateze ca pe o glumă, căci un refuz ar fi creat 
o situaţie jenantă între ei. 

Fusese o lașă. Era în continuare supărată pe el pentru că o părăsise 
atât de brusc atunci când plecase în Asia. Poate că voise să-l 
pedepsească; poate că voise să-l facă să se simtă cum se simţise și ea de 
mult. 

Iar Adam, nevrând să pară un om slab, până la urmă îi acceptase 
refuzul fără comentarii. Poate că nu o iubea în modul acela pe care ea 
îl considera romantic, dar intensitatea sentimentelor lui era mai 
presus de orice îndoială. 

Prin egoismul și dorința ei de a evita orice neplăcere îl rănise 
enorm, dar el nu-i reproșase absolut nimic. Nici nu era de mirare că 
putuse să-i vorbească despre dragostea generoasă. 

Acum se ruga nu numai ca Adam să supravieţuiască, ci și pentru 
un prilej de a se revanșa pentru lipsa ei de sensibilitate din trecut. I se 
părea ironic faptul că de la producerea tragediei se gândise foarte rar 
la lordul Launceston. Deși se crezuse îndrăgostită de Simon, iată că 
sentimentele ei pentru Adam erau mult mai adânci. 

Îl mângâie ușor pe obraz. Valetul lui îl bărbierise cu o zi înainte, 
dar deja îi simțea pielea aspră. 

Copleșită de tandreţe și roasă de remușcări, își făcu o promisiune 


solemnă. Dacă Adam se însănătoșea și încă o mai voia, avea să se 
mărite cu el. Nu se considera nici pe departe marea răsplată pe care o 
merita Adam, dar dacă i s-ar mai fi dat o șansă, și-ar fi petrecut tot 
restul vieţii încercând să facă uitată indiferența cu care îi tratase 
iubirea. 

Îl mângâie din nou. Tenul lui bronzat era moale și cald. Îi studie cu 
atenţie chipul la lumina palidă a lumânării, încercând să-l vadă cu alţi 
ochi. Maxilarul lui puternic trăda hotărâre și încăpățânare, trăsături pe 
care nu și le etalase niciodată în faţa ei, iar ridurile acelea subţiri le 
făcuse pentru că zâmbea mai tot timpul. 

Nu ar fi putut să mai privească pe nimeni cu ochii cu care îl privise 
pe Lord Launceston, dar chipul lui Adam i se părea mult mai familiar 
și mai aproape de inima ei. Se aplecă și îl sărută ușor pe buze. 

Își ridică încet capul și constată cu stupoare că Adam deschisese 
ochii și se holba la ea. Era atât de aproape de el, încât putea vedea 
firișoarele maronii care îi brăzdau irisurile cenușii, precum și confuzia 
din adâncul lor. 

— Adam? șopii ea cu răsuflarea tăiată. 

— A-dam? repetă el cu greu. Cuvintele răsunaseră artificial, ca și 
cum ar fi vorbit pentru prima oară. 

Antonia luă paharul cu apă de pe tăblia patului și îi dădu să soarbă 
din el. Vru să-i trezească pe Judith sau pe doctor, dar era deja ora trei 
dimineaţa, așa că n-avea rost să-i deranjeze. 

Adam se încumetă să vorbească din nou, de data asta mai tare, dar 
tot nesigur. 

— Un-de mă a-flu? 

— La un han din Macclesfield, aproape de locul unde s-a petrecut 
explozia. 

Chipul lui se schimonosi sub bandaj. 

— Ex-plo-zi-a? 

Doctorul Kinlock o prevenise că era posibil să nu-și mai aducă 
aminte nimic. 

— Te-ai dus în vizită la domnul Malcolm, inginerul, să vorbești cu 
el despre un motor cu aburi. Motorul a explodat și tu ai fost rănit. 
Când Adam își duse mâna la cap și constată că era bandajat, Antonia îi 
explică: Ţi-ai spart capul destul de rău și te-ai ales și cu ceva vânătăi, 
dar nu ţi-ai rupt nici un os. 

Adam își mută privirea în gol. După toate aparențele, încerca să 


pună cap la cap toate aceste informaţii. În cele din urmă își ridică din 
nou ochii spre ea. 

— Tu cine ești? 

Întrebarea o lovi ca un fulger. Singura explicaţie pentru faptul că 
nu o mai recunoștea era prezenţa unei leziuni la nivelul creierului. Se 
agăţă de speranţa că era doar o stare posttraumatică trecătoare. 

— Eu sunt Antonia, rosti ea clar. 

Nu, nu putea fi atât de grav. Ochii lui serioși exprimau inteligenţă. 
Adam își ridică încet o mână și îi atinse șuvița de păr auriu care îi 
acoperea umărul. 

— Frumos. 

— Întotdeauna mi-ai lăudat părul, zâmbi ea. 

— Eu cine sunt? 

Întrebarea era și mai înspăimântătoare decât prima, dar măcar nu 
o mai luase pe nepregătite. 

— Te numești Adam Yorke, iar eu sunt verișoara ta. Ai douăzeci și 
nouă de ani. Am crescut împreună și o bună parte din viaţă ţi-ai 
petrecut-o într-un loc numit Thornleigh. 

— Suntem ca frate și soră? 

— Nu chiar. Apoi, dintr-un impuls de tandreţe și vrând să-și 
respecte promisiunea pe care și-o făcuse, Antonia adăugă: De fapt, 
urmează să ne căsătorim. 

Afirmația aceasta îi captă atenţia. 

— Cum de te-am convins? o întrebă el, făcând ochii mari. 

Tonul lui încă păstra nota aceea de bășcălie care-i era 
caracteristică. Antonia se simţi cumva ușurată. N-ar fi putut vorbi așa 
dacă ar fi suferit o traumă mult mai severă. Era doar dezorientat. 

— Nici n-a trebuit să mă convingi, că ne-am și logodit, îl tachină ea. 
A fost ideea amândurora. 

Dintr-odată, un gând nu-i mai dădu pace. Când avea să-și revină, 
Adam urma să-și aducă aminte că nu fuseseră logodiţi. Era adevărat că 
o ceruse în căsătorie, iar ea acceptase. Cele două acţiuni se petrecuseră 
însă în momente diferite, iar ea nu apucase să-și exprime 
încuviințarea. 

Dar când ar fi putut, de vreme ce doar acum se ivise ocazia? 
Antonia își dădu seama că putea fi acuzată ușor de minciună. 

Doctorul Kinlock îi atrăsese atenţia că pacienţii cu traume serioase 
ale craniului pot suferi de amnezie, așa că se hotări să-i explice: 

— Ne cunoaștem dintotdeauna, și atunci decizia de a ne logodi a 
venit ca o urmare firească. Dar ţin să te avertizez că nimeni altcineva 
nu e la curent cu planul nostru. „Nici măcar tu“, își zise. O privea cu un 
interes și o intensitate aparte, așa că hotări să continue cu prudenţă: 
De fapt n-a fost o logodnă oficială, ci doar o înţelegere de comun acord. 
Dacă vrei, poţi să te răzgândești. 

Adam făcu o mutră caraghioasă, așa cum numai el putea face. 

— Ce faci, Antonia, deja încerci să te sustragi? zise el, luând-o de 
mână. 

Chiar dacă nu o recunoștea, era evident că se simţea în largul lui. 

— Nu, să știi că nu încerc deloc să mă sustrag, răspunse ea, 
bucuroasă că începea să-și revină. Dar cel mai important este să te 
înzdrăvenești. Mai vedem după aceea dacă ne căsătorim sau nu. 

— Pentru mine cel mai important este să aflu dacă o să ne 
căsătorim sau nu, replică Adam confuz. 

Antonia, brusc atentă, îi aruncă o ocheadă bănuitoare. 

— Adam, îţi aduci aminte exact ce s-a petrecut, sau râzi de mine? 

Imediat însă îi văzu privirea goală. 

— Aș vrea eu... să pot să râd. 

Doamne Dumnezeule, nici nu-și revenise bine din comă și ea deja 


îl suspecta și-l lua peste picior. Amintirile i se șterseseră complet, 
chestiune cel puţin enervantă. Antonia îl strânse ușor de mână. 

— Nu-ţi face griji, dragule. Doctorul Kinlock a spus că după ce te 
vei trezi mintea îţi va juca feste. O să-ţi revii în câteva zile. 

Afecţiunea pe care i-o purta era într-adevăr specială. 


Când se trezi din nou, știu dinainte să deschidă ochii că afară era 
ziuă. Probabil că asta se datora unui instinct primordial care îl făcea să 
se teamă de necunoscut, același care îi ordona creierului să facă 
eforturi de a-și aduce aminte. 

Singurele amintiri păstrate erau legate de o conversaţie scurtă cu o 
femeie atât de frumoasă, încât nu-i venea să creadă că ar fi putut-o 
uita. Ciudat că își pierduse memoria, dar încă știa să vorbească. 

Prin minte îi treceau tot felul de cuvinte pe care le recunoștea. Cal. 
Știa cum arată un cal. Dar imaginea era oare a unui cal anume, poate a 
calului său, sau era pur și simplu reprezentarea generală a 
patrupedului? Deocamdată nu-și putea răspunde deloc la această 
întrebare, așa că trecu la următoarea problemă. 

Avea o minte logică, limpede, care îl ajuta să înţeleagă concepte și 
să-și ridice întrebări. Totuși, cum era posibil să știe că există dar să nu 
știe cine e? Altă chestiune rămasă momentan fără răspuns. 

Corpul i se încordase în timp ce făcuse aceste exerciţii mentale. Se 
forță să se relaxeze. Din punct de vedere fizic nu era în nici un pericol. 

Dar din punct de vedere psihic? Minunata Antonia îi dăduse 
asigurări că în câteva zile avea să-și revină complet, indiferent ce 
presupunea asta. Ar fi vrut s-o creadă, dar bănuia că voise doar să-l 
încurajeze. 

Gata, petrecuse prea mult timp în întuneric. Deschise ochii, 
sperând să o vadă lângă el. Nu era acolo, așa că se bosumflă un pic. 
Lângă pat se afla o altă femeie, care stătea aplecată deasupra unui 
gherghef și cosea. Era minionă și drăguță, dar nu era Antonia. 

Sesizându-i mișcările, necunoscuta își ridică încet privirea și îi 
zâm bi, iar ochii ei albaștri-cenușii se luminară brusc. 

— Slavă cerului că te-ai trezit! Cum te simţi astăzi, Adam? 

— De vreme ce amândouă îmi ziceţi așa, înseamnă că așa mă 
cheamă, bombăni el. Nu mai am ce să comentez. 

Răspunsul lui o descumpăni puţin, astfel că lăsă cadrul de lemn 
deoparte. 


— Tot nu-ţi aduci aminte cine ești? 

— Nu. Văzându-i dezamăgirea, simţi nevoia să continue: Îmi pare 
rău, nu știu nici cine ești tu. Ești cumva vreo altă verișoară de care nu- 
mi aduc aminte? 

— Nu, mă numesc Judith Winslow și sunt doamna de companie a 
Antoniei. Noi doi, începu ea șovăitor, neștiind cât de mult să-i spună, 
ne-am întâlnit acum câteva săptămâni, chiar după ce te-ai întors din 
India. 

— India? Numele îi stârni instantaneu mai multe imagini: o hartă, 
un vapor, un bazar plin de lume, un amestec de mirosuri, sunete și 
culori. Cred că mai am mult până să-mi revin de-a binelea, constată el. 
Ar fi vrut să pară degajat, dar în realitate simţea frica pătrunzându-i în 
oase. Era treaz, se simţea destul de bine, putea să vorbească, însă viaţa 
și trecutul lui rămâneau o mare enigmă. Încercând să se controleze, 
mărturisi: Nu mi-am adus aminte nici măcar de Antonia, ceea ce cred 
că este destul de grav, având în vedere că urmează să ne căsătorim. 

Judith Winslow încremeni; doar zvâcnirea fină a pulsului o 
deosebea de o statuie. 

— Eşti logodit cu Lady Antonia? Credeam că nu-ţi mai amintești 
nimic. 

— Observ că vestea te-a surprins. Antonia m-a prevenit că nu mai 
știe nimeni. Se încruntă și încercă să-și aducă aminte discuţia cu 
Antonia și reacţia pe care o avusese el la aflarea acestei informaţii. Nu 
mi-am adus aminte nici de logodnă, cum nu mi-am adus aminte de 
nimic, dar când mi-a spus am avut un sentiment extrem de agreabil. 
Nici pe ea n-am recunoscut-o, deși chipul ei mi se pare familiar. 

Judith vru să spună ceva, dar se opri și rămase cu privirea în gol. 

— Înţeleg. Da, mă miră această veste, zise în cele din urmă cu 
vocea tremurată, apoi se ridică în picioare. Mă duc să-l caut pe 
doctorul Kinlock. A cerut să-i dăm de știre când te trezești. 

Adam căzu pe gânduri. Reacţia ei vădise mai mult decât o 
surprindere oarecare. Oftă și își propuse să mediteze la asta ulterior, 
pentru că deocamdată nu pricepea nimic. 

După ce Judith ieși din cameră, se ridică în fund. Capul începu să-i 
vâjâie și simţi tot felul de junghiuri, dar în linii mari trupul asculta de 
comenzi. Pe când își aranja pernele la spate, în cameră intră un bărbat 
robust cu tenul arămiu și trăsături tinerești, dar cu un păr 
extraordinar de alb. Emanând un aer degajat și plin de energie, acesta 


trebuia să fie chiar doctorul Kinlock. 

— Vă cunosc? se interesă Adam sec. 

— Nu, dar aveţi o scuză, replică voios medicul. Mă numesc Ian 
Kinlock. Mă aflam întâmplător în apropiere când motorul domnului 
Malcolm a găsit de cuviinţă să explodeze. Trebuia să fiu în Scoţia deja, 
dar fermecătoarea dumitale verișoară m-a convins să mai rămân 
câteva zile. 

Kinlock îl examină cu atenţie, iar la final îi puse o serie de 
întrebări. La cele despre trecutul pacientului nu primi nici un răspuns; 
la cele despre lucruri, locuri și idei, Adam știu în mare parte să 
răspundă, deși uneori trebuia să se concentreze mai mult. 

După terminarea interogatoriului, doctorul îi întinse un creion și o 
foaie de hârtie și îi ceru să-și scrie numele. Adam luă creionul și 
constată că știa cum se ţine, dar nu avea habar cum se folosește, ceea 
ce-l înfurie la culme. 

Kinlock i-l luă din mână și scrise mare „Adam Yorke“. 

— Ce ziceţi, acum puteţi? se interesă el, dându-i foaia și creionul 
înapoi. 

Adam avu nevoie doar de o fracțiune de secundă pentru a 
recunoaște cuvintele. Le copie cu exactitate și fără a sta pe gânduri, iar 
apoi se semnă. 

Rămase cu privirea aţintită la semnătură, dându-și seama că o mai 
scrisese de mii de ori înainte. 

— Mâna are memorie, dar creierul meu nu. 

— N-o să vă zic să nu vă îngrijoraţi, pentru că este un sfat stupid și 
inutil, spuse Kinlock, așezându-se pe scaunul de lângă pat. Să nu-ţi poţi 
aminti trecutul constituie un motiv serios de îngrijorare. Pe de altă 
parte, consider că sunteţi o persoană cu o cultură vastă și multe 
cunoștințe. Așadar, chiar dacă unele lucruri vi se par ciudate la 
început, cum a fost scrisul, sunt șanse mari să vă readuceţi aminte 
despre ce e vorba. 

— Vreţi cumva să mă pregătiţi sufletește pentru cazul în care nu 
îmi voi aminti deloc cine sunt? 

— Nu, spuse scoţianul cu un rictus. Nu am de unde să știu ce-o să 
se întâmple. Suferiţi de ceva ce poartă numele de amnezie, adică de 
pierderea memoriei. Adevărul este că noi, medicii, habar n-avem ce-i 
cu ea, dar măcar ne-am priceput să-i găsim un nume. Sunt șanse mari 
ca memoria să vă revină brusc în următoarele săptămâni. Oricum, 


nici după aceea nu vă veţi aminti evenimentele petrecute în jurul 
accidentului și este posibil să uitaţi de perioada aceasta de 
convalescenţă. 

— Dar există și varianta să nu-mi mai aduc aminte nimic? 

— Se poate, oftă Kinlock. Știm prea puţine despre corpul omenesc 
și încă și mai puţine despre cum funcţionează creierul. Cazuri ca 
acesta sunt extrem de rare și de aceea nici nu au fost studiate 
temeinic. Să știți că sunteţi norocos — abilităţile mentale nu v-au fost 
deteriorate. Puteţi scrie, puteţi vorbi clar și gândi limpede. Eu, 
personal, sunt de părere că vă veţi reveni. 

— Dar dacă nu...? 

— Dacă nu, atunci puteţi considera că aceasta este prima zi a noii 
dumneavoastră vieţi, îi răspunse medicul pe șleau. Chiar dacă nu vă 
veți aminti viața de dinainte, aveţi o bază solidă de informaţii, sunteţi 
inteligent și aveţi prieteni dornici să vă ajute. 

— Acum îmi spuneti că situaţia mi s-ar putea deteriora. 

— Da. Încercaţi să vă aduceţi aminte de vorbele mele în 
momentele în care vă veţi simți copleșit de situaţie, zise Kinlock 
ridicându-se în picioare. Plec în jurul prânzului. Nu mi-am mai văzut 
familia de cinci ani, așa că sper să mă iertaţi pentru că-i dau zor. Nu 
cred că mai aveţi nevoie de îngrijire medicală. Soarta dumneavoastră 
nu mai depinde de mâna omului. 

— Vă mulțumesc pentru tot, domnule doctor. Sfatul pe care i-l 
dăduse era într-adevăr preţios, dar greu de urmat. Îi întinse mâna și 
nu se putu abține să nu-l întrebe cu amărăciune: Suntem suma 
experienţelor, alegerilor și amintirilor noastre. Ce este un om fără 
trecut? 

Medicul îl strânse ferm de mână și îi aruncă o privire plină de 
compasiune. 

— Este tot om, domnule Yorke, rosti el, apoi dădu scurt din cap, se 
întoarse pe călcâie și ieși din cameră. 


X 


Judith reușise să-și păstreze cumpătul, ieșise din camera lui Adam 
și îl chemase pe doctor, dar acele vorbe îi ricoșau necontenit prin 
minte: „Urmează să ne căsătorim“. 

În ultimele zile se resemnase cumva la gândul că putea să-l piardă 
pe Adam sau că avea să rămână infirm pe viaţă, dar nici nu-i trecuse 


prin minte posibilitatea de a-l pierde în favoarea Antoniei. Chiar și 
după ce se despărţise de Lord Launceston, Adam se comportase ca un 
frate cu Antonia, fără să facă nici cel mai mic gest dubios. Lui Judith i 
se confesase, pe Judith o sărutase. 

Își reaminti cât de tandru fusese cu ea. De durere, își înfipse dinţii 
în buza de jos până aproape îi dădu sângele. Intră în salonașul privat. 
Din fericire nu mai era nimeni acolo. Traversă încet camera, ca o 
făptură din porțelan care se temea să nu se spargă, și se așeză în 
scaunul Windsor din colț. Putuse oare Adam să o ceară pe Antonia în 
căsătorie, fără a rupe mai întâi logodna lor? Adam cel pe care îl știa ea 
— cel pe care credea că-l știe — era prea cinstit ca să se poarte atât de 
mârșav. 

N-ar fi fost însă primul bărbat din lume care să facă asemenea 
grozăvie în numele dragostei. În plus, oricum o iubise dintotdeauna pe 
verișoara lui. Poate că Antonia, cu inima frântă de pierderea lui Simon, 
îi dăduse unele semne că ar fi fost dispusă la o legătură, iar Adam nu 
putuse rezista în faţa femeii pe care o dorea atât de tare. 

Judith încercă să-și facă ordine în sentimente. Cât din supărarea ei 
se datora doar egoismului și posesivităţii ei, cât era furie din cauza 
pierderii siguranţei pe care o reprezenta Adam și cât regreta de fapt că 
îl pierduse pe el ca om? 

Constată fără nici o tragere de inimă că o afectau toate trei 
aspectele. Tinea foarte mult la Adam, dar în același timp se simţise 
bine știind că avea să fie protejată și susținută de el. I se părea destul 
de nedrept ca Antonia să se bucure de dragostea ambilor bărbați. 

Chiar în acea clipă, ușa se deschise și în salon își făcu apariţia 
Antonia, urmată de o servitoare care ducea o tavă cu gustări și ceai. 
Probabil că de abia se trezise. Arăta și mai tânără ca de obicei, cu părul 
curgându-i liber pe umeri și chipul radios. 

Apucaseră să schimbe două vorbe și în zori, când Antonia se 
dusese să se culce și o lăsase pe Judith în locul ei. Antonia îi 
împărtășise bucuria produsă de faptul că vărul ei se trezise și fusese 
coerent, precum și vestea mai puţin îmbucurătoare că nu-și aducea 
aminte nimic. Nu pomenise nimic despre căsătorie. 

Spre deosebire de doamna ei de companie, Antonia deborda de 
fericire. 

— Presupun că Adam s-a trezit de dimineaţă și l-ai trimis pe 
doctorul Kinlock să-l vadă. Se așeză pe un scaun și îi zise slujnicei să 


toarne ceai pentru ea și pentru Judith. După ce rămaseră singure, își 
unse o brioșă cu unt. Și-a mai amintit câte ceva? vru ea să știe. 

— Mă tem că nu, răspunse Judith sorbind din ceaiul fierbinte. Nu 
m-a recunoscut, și nici după ce i-am zis cum mă cheamă și cine sunt n- 
a avut vreo revelaţie. Oricum, mi-a spus în treacăt că voi sunteţi 
logodiţi. 

Antonia se înecă dintr-odată cu mâncarea. După ce se potoli din 
tușit, zise cu o voce vinovată: 

— Te gândești probabil că e prea curând după despărţirea de lordul 
Launceston și că oi fi vreun monstru de infidelitate. 

Lui Judith îi venea să urle. „Habar n-ai ce gândesc!“ Se limită însă 
la un comentariu ușor caustic: 

— Da, mi se pare cam din pripă. 

Antonia era concentrată să întindă marmeladă pe cealaltă 
jumătate a brioșei. 

— Nu-i chiar așa, să știi. Am ţinut întotdeauna la Adam și el la 
mine. După logodna eșuată cu Simon, mi-am dat seama cât de tare am 
putut să mă amăgesc singură, crezând că sunt îndrăgostită de un 
bărbat superb pe care nici nu-l cunoșteam. Mi-am dat seama că de fapt 
pe Adam îl voiam. 

Vorbele ei erau dezgustător de adevărate. 

— Ce noroc pe capul tău, replică Judith cu o răutate 
neintenționată. Și pe Adam nu l-a deranjat că e folosit ca plasă de 
siguranţă? 

— Nu mă folosesc de Adam, i-o tăie Antonia scurt, aruncându-i o 
privire fulgerătoare. De aceea cred că ar fi bine ca pentru o perioadă să 
nu spunem nimănui despre logodna noastră. Eram convinsă că ceilalți 
nu vor înțelege. Nici măcar tu nu înţelegi. 

Judith avea un gust amar în gură. 

— Şi când v-aţi logodit? Trebuie să fi fost ceva foarte intens și pe 
furiș, de vreme ce n-am fost în stare să vă ghicesc idila ce se petrecea 
chiar sub nasul meu. 

— Acum... câteva zile, chiar înainte de accident, răspunse Antonia 
vag. 

Judith intui că nu îi spunea tot. Stăpâna ei nu se pricepea deloc să 
mintă. 

Antonia insistă pe acest subiect, de parcă ar fi avut nevoie de 
încuviințarea prietenei sale. 


— Serios, aș da orice ca să-l fac fericit pe Adam. Merită tot ce-i mai 
bun. 

Nimeni n-ar fi putut să-i tăgăduiască sinceritatea. Indiferent de 
motive, tinea cu adevărat la Adam și chiar își dorea să se mărite cu el. 

Orice altă femeie să fi fost în locul Antoniei, Judith s-ar fi luptat 
pentru Adam și ar fi spus adevărul. Dar era taman Antonia, cea care se 
arătase mai mult decât generoasă cu o văduvă tânără și neajutorată, 
cea care îi oferise încredere și dragoste și respect, cerându-i în schimb 
doar prietenia ei. 

Ce fel de prietenă ar fi atacat-o acum, când era atât de vulnerabilă? 
Și cum ar fi putut Judith să ridice pretenţii în momentul în care când 
bărbatul acela nici măcar nu o recunoscuse, ba acceptase deja varianta 
de adevăr a Antoniei? 

Singura ei șansă era ca Adam să-și revină și să-și aducă aminte că 
era logodit cu ea. Rămânea însă un risc imposibil de neglijat: dacă 
după aceea, în deplină cunoștință de cauză, o alegea pe Antonia? 

Gândurile îi fură întrerupte de doctorul Kinlock, care intră în 
cameră în acel moment, scutind-o de răspunsul pe care-l aștepta 
Antonia. Medicul avea geanta în mână și era îmbrăcat de drum. 

— Voiam să discutăm înainte de a pleca, zise el, apoi le explică pe 
scurt starea pacientului și faptul că nu avea de unde ști dacă avea să-și 
revină sau nu. 

— Putem să-l scoatem din cameră? se interesă Antonia. 

— Da, răspunse acesta cu zâmbetul agăţat în colțul gurii. Dacă stau 
să mă gândesc mai bine, cred că vă va fi imposibil să-l mai reţineţi în 
pat pe domnul Yorke. Încercaţi să-l convingeţi să nu se încumete să 
facă nimic nesăbuit, cel puţin o perioadă. 

— Și noi cum putem să-l ajutăm? 

— Puteţi să-i povestiți sau să-l puneţi în contact direct cu lucruri 
semnificative din trecutul lui. Asta ar putea să-i declanșeze brusc un 
declic și să înceapă să-și amintească. Să nu-l trataţi însă ca pe un ciudat 
și nu îl forțați, le preveni Kinlock. Cu cât încearcă mai tare să-și 
amintească ceva, cu atât se va recupera mai greu. Aveţi răbdare cu el 
când îl veţi vedea frustrat și furios. Se opri câteva clipe, apoi adăugă: Și 
să nu vă mire prea tare dacă o să vi se pară schimbat faţă de cum era 
înainte. 

— Cum adică? întrebă Antonia bănuitoare. E posibil ca o lovitură la 
cap să provoace nebunie? 


— Da, este posibil, dar nu și în cazul vărului dumitale, răspunse 
încruntat Kinlock; voia să le explice mai amănunțit și își găsea greu 
cuvintele. Cu toţii alegem să ne expunem doar faţetele pe care vrem 
să ni le vadă ceilalţi. Având în vedere că domnul Yorke nu știe cine era 
și ce făcea în trecut, este posibil să-i vedeţi unele fațete noi. 

— Dar eu îl cunosc bine! 

— Cât de bine ajungem să cunoaștem pe cineva? întrebă medicul 
filozofic. Câteodată, tocmai oamenii pe care îi cunoaștem de-o veșnicie 
sunt cei pe care nu putem să-i vedem cu adevărat. Iar în cazul vostru, 
oricum nu v-aţi văzut câţiva ani. 

— Poate, replică sec Antonia, fără a fi deloc convinsă de spusele lui, 
apoi se ridică în picioare. Vă mulțumim pentru tot ce aţi făcut pentru 
noi, domnule doctor. Nu pot exprima prin cuvinte cât de mult a 
însemnat pentru mine șederea dumneavoastră aici. 

— Am făcut câteva vizite și la spitalul local, unde am operat 
benevol câțiva pacienţi fără posibilități materiale, așa că n-am irosit 
nici o clipă. Kinlock scoase o bucată de hârtie din buzunarul hainei. 
Aceasta este adresa familiei mele din Scoţia. În următoarele săptămâni 
mă găsiţi aici, apoi va trebui să plec la Londra, la spitalul Sfântul 
Bartolomeu. V-aș fi recunoscător dacă m-ati ţine la curent cu 
progresele domnului Yorke. Este un caz interesant pentru mine. 

— Sigur că da. Antonia împături cu grijă hârtia, deși în sinea ei 
găsea mai degrabă morbidă această curiozitate. Dacă reveniţi în sud în 
următoarele săptămâni, poate ne mai faceţi o vizită, ce ziceţi? 

— Sunt convins că în Derbyshire mai există și alţi doctori, replică 
el amuzat. 

— Da, dar eu vă prefer pe dumneavoastră, spuse Antonia, 
aruncându-i unul dintre zâmbetele ei irezistibile. Sunteţi cel mai puţin 
arogant doctor pe care l-am cunoscut vreodată. 

— O iau ca pe un compliment, chicoti Kinlock, apoi îi sărută mâna. 
Prea bine atunci, dacă doriţi, pot să trec pe aici în drum spre Londra. 

Cum de afară se auzeau tropot de copite și huruit de roţi, se grăbi 
să-și ia rămas-bun și să plece. 

— Vrei să ne întoarcem astăzi la Thornleigh? întrebă Judith când 
rămaseră singure. 

Antonia își alungă pe de chip expresia de îngrijorare pe care i-o 
indusese doctorul. 

— Da. Cred că Adam își va reveni mai repede dacă îl ducem în 


mediul lui familiar. 
Judith încuviinţă tăcută. Avea și ea destule motive pentru care să-i 
grăbească însănătoșirea. 


La hotelul său din Londra, lordul Launceston, care tocmai se 
întorsese de la Observatorul Regal din Greenwich, găsi scrisoarea de la 
Judith Winslow. Adam îi era mai apropiat ca un frate, iar gândul că 
acum putea fi morti se părea de neconceput. 

Avusese intenția să mai aștepte câteva zile până să plece în 
Derbyshire să vadă dacă mai exista vreo cale de împăcare cu Antonia. 
Acum însă uită de toate planurile și îi ordonă de îndată servitorului să- 
i rezerve bilet la diligenţa către nordul ţării. 

Doctorul Kinlock avusese dreptate, se gândi Antonia. Adam se 
comporta altfel, dar poate nu era nimic deosebit pentru cineva care își 
pierduse complet memoria. Ajunseseră la Thornleigh și îl rugase să se 
ducă să se odihnească, dar el o refuzase politicos, după care ceruse 
permisiunea să viziteze conacul. 

Nedorind să-l lase singur, mai ales că orice nou-venit se putea 
pierde cu ușurință, se oferi să-l însoţească. Îi venea foarte greu să-l 
trateze ca pe un necunoscut. 

În afară de bandajul care îi acoperea parţial capul, Adam arăta la 
fel. Acum însă aducea mai mult a felină în căutarea prăzii, așa se 
strecura printre holurile și coridoarele casei, cu privirea ageră și 
mereu la pândă. Deși era o persoană destul de solidă, pășea încet și cu 
vigilență, ca și cum se aștepta să-i răsară ceva de după colţ. Dacă ar fi 
avut mustăți de pisică, sigur ar fi amușinat cu ele. 

Antonia spera ca el să găsească un detaliu care să-i descătușeze 
amintirile, dar degeaba. Ajunseră în aripa de vest, vizitară sala de bal și 
galeria de tablouri, apoi îi sugeră să meargă și în camera de studiu, 
aflată la ultimul etaj, alături de dormitoarele copiilor. Mansarda avea 
tavane joase și o priveliște splendidă spre dealurile din jur. 

— Petreceam o groază de vreme aici când eram mici, îi spuse ea în 
timp ce pășeau în cameră. 

Adam se opri în dreptul unui birou vechi și își plimbă degetele 
peste suprafața în care generaţii de copii plictisiţi își scrijeliseră 
numele. 

— Uite un A.Y., comentă el. Probabil că eu am făcut asta. 

Antonia încuviinţă din cap. 

— Da. Sunt cele mai elegante iniţiale. Te-ai priceput întotdeauna la 
cioplit în lemn. Mai târziu o să-ţi arăt niște figurine pe care le-ai 
sculptat când erai un pic mai mare. 

Adam se concentră câteva secunde, încercând să asocieze această 
informaţie cu o imagine din minte, dar nu reuși. Se duse spre rafturile 
pline de cărți și jucării ponosite și se opri să se uite la un puzzle gata 
făcut ce reprezenta harta lumii. 

— Așa învăţam geografie? 

— La primele lecţii, spuse ea. Erai tot timpul interesat de locuri 
îndepărtate. Uite, globul acela pământesc ţi l-am făcut eu cadou când 


ai împlinit unsprezece ani. 

Adam ridică piesa de puzzle pe care se afla Franţa și începu să 
recite: 

— Împărat Napoleon, Sistemul Continental, blocada. Capitala la 
Paris, printre produsele importante se numără mătasea și filozofii. 
Așeză fragmentul la loc, apoi se duse spre globul pământesc. Sf. Elena, 
Capul Bunei Speranţe, Madagascar, Oceanul Indian. Aș putea să mă 
îmbarce chiar azi spre Bombay, deși propriul meu nume îmi sună mai 
necunoscut decât numele unei ţări străine. 

Dădu un bobârnac globului și rămase cu privirea aţintită spre el. 

— Spui că globul ăsta a fost al meu, iar mie nu-mi sugerează 
absolut nimic. Bizar, nu crezi? Parcă aș avea în cap un perete de sticlă 
care îmi separă informaţiile personale de cele impersonale. Vru să-și 
plimbe degetele prin păr, dar descoperi cu surprindere prezenţa 
bandajului. Cum de am ajuns să locuim în aceeași casă? 

— Ai rămas orfan la șapte ani. 

Antonia nu știa cât de mult să-i dezvăluie despre copilăria lui. 

— Cine au fost părinţii mei? o întrebă el. 

— Tatăl tău era văr cu tatăl meu. Îl chema James Thornton. 

Îi zări o străfulgerare în priviri și știu că înţelesese. 

— Aha. Deci pe mama mea o chema Yorke, zise el pe un ton 
indiferent. Și cu ce se ocupa, era cameristă sau actriță? 

— Nici una, nici alta. Antonia înghiţi în sec, dorindu-și ca el să nu fi 
vrut să discute un subiect atât de delicat. Nu putea nici să-l mintă, ar fi 
însemnat să-l saboteze. S-a născut într-o familie respectabilă, iar tatăl 
ei era un preot nonconformist foarte strict. Tatăl tău a fost un 
politician radical cu un suflet boem, care nu credea în ceva atât de 
superficial precum căsătoria. Mama ta a fugit cu el, iar ambele familii 
i-au renegat. Au trăit împreună până la moartea lui. Ai rămas în 
continuare cu mama ta, care începuse să lucreze ca croitoreasă pentru 
a vă putea întreține. A murit și ea, iar după aceea a trebuit să fii ajutor 
de coşar câteva luni, până când tatăl meu a reușit să-ţi dea de urmă. 

Mișcată de expresia încordată de pe chipul lui, Antonia își dădu 
seama că Adam înțelesese toate substraturile; cu toate acestea, 
întrebarea lui o debusolă. 

— Tatăl meu a fost un poet bun? 

— Nu știu, dar cred că putem afla. 

— Nu cred că este nevoie. Putem presupune că nu excela. Se duse 


spre cea mai apropiată fereastră și se uită înspre dealuri, cu chipul 
lipsit de orice expresie. Ce părere aveam despre acest episod din 
trecutul meu? 

— Nu știu. Nu ai spus prea multe, zise ea, apoi încercă să-și aleagă 
extrem de atent cuvintele. Cred că ai impresia că fiind un copil ilegitim 
vei purta stigmatul tot restul vieții. 

— Păi și nu e așa? întrebă el sec. Neștiind cum să-i răspundă, 
Antonia preferă să tacă. Dar ce-mi poţi spune despre relația mea cu 
contele de Spenston? urmă Adam. 

— Te plăcea și considera că ai o influență pozitivă asupra mea, 
zâmbi Antonia, bucuroasă de întrebarea aceasta mult mai ușoară. Aici 
avea dreptate. M-ai scăpat de multe ori din tot felul de belele. Tata mai 
credea și că îmi prinde bine că am un prieten de joacă, pentru că fără 
tine aș fi rămas mai mult singură. 

Adam se întoarse cu faţa spre ea și se sprijini de tocul ferestrei, 
apoi își încrucișă braţele. 

— Erai singură aici? 

— O, nu chiar singură, se grăbi ea să-l liniștească. Aveam și eu casa 
mea, mai ceva ca o prințesă din dinastia Tudorilor. Principala 
reședință a familiei, Spensford, nu-mi putea reveni de drept, așa că 
tata a decis încă de la nașterea mea ca eu să primesc casa Thornleigh, 
care ne aparține de generații întregi. Să știi că eu, fată fiind, am fost o 
dezamăgire pentru părinţii mei. Și-ar fi dorit un moștenitor, dar nu m- 
au putut avea decât pe mine. 

— Cine-ar fi zis că o să fie mândri de eforturile lor, murmură 
Adam. 

Antonia îl privi cu suspiciune, nefiind sigură dacă îi făcuse un 
compliment sau nu. Acum stătea iar cu faţa spre geam, iar lumina îi 
masca bine emoțiile. 

— Ca lider al reformatorilor din partidul Whig, tata era de părere 
că stăpânii trebuie să se înţeleagă bine cu ţăranii și angajaţii lor, îi 
explică ea. Acesta a fost și motivul pentru care a aranjat ca eu să-mi 
petrec aproape tot timpul aici. A vrut să-i cunosc bine pe toţi cei care 
lucrau pentru el și să fiu instruită ca într-o zi să pot prelua frâiele 
întregii moșii. Avea niște idei foarte moderne despre atribuţiile femeii 
în societate. 

— Părinţii tăi veneau vreodată să te viziteze? se interesă el. 

— Sigur că veneau, se grăbi ea să le ia apărarea. Iar noi doi 


petreceam întotdeauna Crăciunul la Spensford. 

— Ce generos din partea contelui și a contesei, comentă el pe 
același ton circumspect. 

— Nu m-au neglijat niciodată, sau chiar dacă au făcut-o, n-a fost 
din vina lor, sări ea, deranjată de critica lui subtilă. Aveau treburi 
importante în Londra. Mama mea era o gazdă perfectă și era la fel de 
implicată în politică ca și tata. Eforturile lor comune au dus la 
îmbunătăţirea condiţiilor de trai pentru populaţia întregii țări. Iar tata 
avea și alte responsabilități la Spensford. 

— Şi tu ce părere aveai? 

— Am înţeles, ce era să fac altceva? Tatăl meu a fost un mare om, 
zise ea, constatând că se juca nervos cu o șuviță de păr. Se încruntă, își 
aranjă părul la loc și își semeţi bărbia. Credea în puterea educaţiei și s- 
a asigurat că am la dispoziţie cei mai buni profesori și servitori. 

— Dar cum de s-a lăsat convins să primească în casă bastardul 
unui radical și al unei femei cu o reputaţie știrbită? 

Deși întrebarea cursese lin și tonul fusese la fel de monoton ca și 
până atunci, Antonia sesiză imediat că Adam era încordat la 
maximum. Oare cum era să asculți pentru prima oară asemenea 
lucruri care ţineau de trecutul tău? 

— După ce ţi s-a dat de urmă la Londra, ai fost dus la Spenston 
House pentru a fi spălat și aranjat. Tata intenţiona să-ţi găsească o 
familie decentă care să te adopte sau poate un atelier unde puteai intra 
ucenic, dar mie îmi plăcuse de tine și când și-a trimis oamenii să te ia 
am început să plâng. Așa că n-a avut de ales și a trebuit să te lase să 
rămâi și să fii educat odată cu mine. 

— Deci am fost ca o jucărie făcută cadou ca să nu mai plângă 
fetita? 

— Nu a fost așa! protestă ea cu vehementă; simţi o durere mare în 
piept și îi veni să plângă. Părinții mei au avut grijă de mine. Și de tine 
au avut grijă. Doar că mai aveau și alte responsabilități și lucruri 
importante de făcut. 

Adam dădu să se miște, apoi se răzgândi și își reluă poziţia, 
bombănind ceva în barbă. 

— Îmi cer scuze, Antonia. N-am vrut să te supăr, doar că mi se pare 
un aranjament cam ciudat. Este drept că n-ar trebui să mă arăt atât de 
surprins că am crescut împreună. 

Antonia luă o jucărie la întâmplare - o sfârlează de lemn frumos 


pictată - și o examină cu mare interes, nevrând să-și intersecteze 
privirea cu Adam. Chiar și în familiile de aristocrați era ceva destul de 
neobișnuit să-ți crești copila de cinci ani într-o altă casă. Dar asta nu 
însemna că părinţii ei nu o iubiseră! Fuseseră niște oameni speciali, nu 
puteau fi judecaţi după standardele englezilor de rând. 

— Poate că ai crezut mereu că aranjamentul era bizar, însă nu ai 
spus-o niciodată cu voce tare, probabil pentru a nu da impresia de 
nerecunoștinţă, rosti ea cu asprime. 

Adam se întoarse iar spre fereastră. 

— Te enervez? 

Încă o întrebare care o surprinse. 

— Putin, recunoscu ea. Nu știu la ce să mă aştept din partea ta. Eu 
te cunosc ca în palmă și îmi este foarte greu să mă gândesc că pentru 
tine sunt doar o necunoscută. 

— Și pe mine mă enervez, oftă el. 

Observându-i încordarea, Antonia veni mai aproape de el. 

— Știu că trebuie să-ţi fie foarte greu, murmură ea cu blândeţe, 
atingându-i braţul. Nu e plăcut să fii înconjurat de oameni care-ţi spun 
ce fel de om ești și ce ar trebui și ce nu să-ţi aduci aminte. 

Privirea lui căzu pe degetele ei care i se odihneau pe braţ. Își 
mușcă buzele. Îl atinsese cu afecţiune, așa cum o fac cei dragi din 
familie, dar expresia ochilor verzi-cenușii nu se potrivea deloc 
gestului. 

Memoria era ca o lamă cu două tăișuri. Atâta vreme cât Adam nu- 
și amintea trecutul lor comun, imaginea pe care și-o făcuseră unul 
despre celălalt nu mai putea exista. Nu înţelegea de ce femeia aceasta, 
o străină pentru el, se comporta cu o familiaritate atât de 
provocatoare. 

Între ei se lăsă o liniște grea. Era pentru prima dată când Antonia îl 
privea pe Adam strict ca pe un bărbat matur ce era. De-a lungul 
timpului se gândise la el cu prietenie, generozitate, încredere; acum 
însă avea în faţă un străin impredictibil, nu doar versiunea adultă a 
vărului cu care crescuse. Clipele acestea de tăcere o convinseră că 
erau într-adevăr ca doi străini. 

Își retrase mâna cu mare atenţie, încercând să pară nepăsătoare și 
să nu-și trădeze noile sentimente. 

— Vreau să te ajut cum pot, Adam, dar nu prea știu cum. Spune-mi 
cum ai vrea să mă port cu tine. Spune-mi dacă ai nevoie de companie, 


de ghid, de cineva care să-ţi răspundă la întrebări, și voi încerca să dau 
tot ce am mai bun din mine. Dacă simţi că-ţi stau prea mult pe cap, 
gonește-mă. Îţi promit că voi înţelege orice. 

— Mulţumesc. O să am nevoie de călăuzirea ta. Cred că și ţie îţi 
este la fel de greu ca și mie. 

— Nici nu se compară cu situația mult mai rea în care ai fi murit, 
replică Antonia, apoi continuă pe un ton șovăitor: Să știi că nu m-am 
simţit niciodată mai singură ca atunci când am crezut că ai fost ucis în 
explozie. 

— Poate că acel Adam pe care îl știai tu chiar a murit, zise el pe un 
ton sumbru. Eu, unul, n-am habar cine sau unde e tipul ăsta. 

Antonia căută să-l privească în ochi. 

— Îmi vine greu să cred că personalitatea ta se va schimba radical, 
spuse ea încet, încercând parcă să-l convingă și pe el. Ai în continuare 
umor, ești tot deștept și bun. Iar dacă n-o să-ţi recuperezi amintirile, va 
trebui să creăm unele noi împreună. 

Adam încercă să zâmbească. 

— Indiferent de cum o fi fost familia mea în general, este cert că 
am avut mare noroc cu tine. Îţi mulţumesc, Antonia. 

Lui Adam îi trecu prin cap că putea fi comparat cu un străin care-și 
moștenise sau poate furase propria viață. Dar oare ce făcuse un 
bastard, care nu era din cale-afară de special sau norocos, să câștige 
inima unei asemenea femei? Se simţea ispitit de frumuseţea ei 
ațâţătoare, dar cel mai mult era atras de căldura și sinceritatea ochilor 
ei de culoarea scorțișoarei. 

Singura amintire pe care o păstrase și după explozie era un 
instantaneu - Antonia care îi râdea în braţe fericită. Imaginea aceea îi 
revenise atunci când ea îi spusese că sunt logodiţi și continua să-l 
bântuie. Îl ajutase să se încredinţeze că se iubeau, dar în rest nu mai 
avea nici o altă informaţie și de aceea nu știa cum să se poarte cu ea. 
Ultimul lucru pe care și l-ar fi dorit era să o îndepărteze printr-un 
comportament neadecvat. 

Ar fi vrut să și-o aducă aminte mai bine ca să o poată lua în braţe; 
acum însă nici nu îndrăznea să o atingă, de frică să nu spulbere vraja 
aceea miraculoasă prin care Adam Yorke cel original o făcuse ca s-o 
convingă pe Lady Antonia Thornton să se mărite cu el. Chiar și cu cea 
mai optimistă estimare tot ar fi fost nevoie de mult timp pentru a-și 
reclădi relația. Era ca un orb care bâjbâie încolo și-ncoace într-un 


magazin de bibelouri, riscând în orice secundă să dărâme ceva. 
Cuprins de o senzaţie de sfârșeală, începu să-și maseze tâmplele. 

— Poate ar fi bine să-ţi urmez sfatul și să mă duc să mă odihnesc. 
Deocamdată am suficiente teme de gândire. 

Adam era mai mult decât obosit. Era sfârșit din punct de vedere 
emoțional și fizic. Fusese o prostie din partea lui să insiste să viziteze 
casa chiar după ce se întorseseră din Macclesfield, dar sperase că își va 
putea umple măcar o parte dintre goluri. 

Nădăjduise că va vedea sau auzi ceva care să-i trezească memoria, 
dar în zadar. Singura imagine care-i spusese cât de cât ceva fusese 
priveliștea dealurilor din jurul conacului. 

Pe drumul spre dormitorul care i se spusese că era al lui, încercă să 
se gândească la o strategie prin care să afle mai multe. Avea un 
servitor, valet și rândaș totodată, pe nume Bradley, cu care trebuia să 
se reacomodeze. Până acum schimbaseră doar câteva vorbe. Poate că 
și Bradley deţinea unele informaţii alarmante despre așa-zisul lui 
trecut. 

Antonia apucase să-i spună că fusese implicat în mai multe acțiuni 
comerciale și că avea niște hârtii care îl așteptau să se uite peste ele. 
Iar inginerul a cărui inventie îl adusese în starea asta ar fi vrut și el să 
stea de vorbă, evident când s-ar fi simţit în stare. 

Momentan, singurul lucru de care mai era în stare era să doarmă. 
După ce se odihnea, era o șansă să se trezească de tot din toată 
nebunia asta care părea un coșmar. 


Se culcă după-amiază și se trezi de abia a doua zi de dimineaţă. Dar 
vai! Mintea lui era la fel de înceţoșată ca în ajun. 

Începu să se foiască prin cameră. Deodată, pe ușă apăru ca prin 
minune Bradley, cărând un urcior cu apă fierbinte. Valetul avea părul 
grizonant, un ochi acoperit cu un petic negru și o cicatrice 
înfricoșătoare pe obraz —- nu părea deloc genul de servitor discret. 

După ce se spălă și se mai învioră puţin, Adam îl luă la întrebări. 

— Eşti la curent cu vestea că mintea mea este la fel ca cea a unui 
nou-născut? 

— Da. Doamna Winslow mi-a explicat situaţia, răspunse 
imperturbabil Bradley. 

— De cât timp lucrezi pentru mine? 

— De cinci ani. Am fost în armata indiană, iar după ce mi-am 


terminat stagiul, am dat de necaz în Calcutta, zise el, schimonosindu-se 
la amintirea acelor întâmplări. lar dumneavoastră m-aţi scos din 
închisoarea locală. 

— Păi ce căutai acolo? Sau mai bine lasă, nu-mi răspunde. Cred că-i 
mai bine să nu știu. 

— Așa aţi zis și atunci, răspunse Bradley, cu o sclipire de 
amuzament în singurul lui ochi. 

Adam zâmbi și el, vădit mai relaxat. 

— Și ce ar trebui să mai aflu despre mine? 

— Întotdeauna vă place să vă bărbieriţi și să vă îmbrăcaţi singur, 
afirmă valetul după un moment de gândire. 

— Așa e, replică Adam, simțindu-se puţin ușurat că nu se 
schimbase chiar complet. Acum, spune-mi: Îmi știi toate secretele 
murdare? 

— Nu aveţi nici un secret murdar, răspunse Bradley stingherii. 

— Pare că sunt un bărbat plicticos, murmură Adam. 

— Ba din contră, domnule. Doar că sunteţi discret. Întotdeauna v- 
ați purtat ca un adevărat gentleman cu oricine, indiferent de clasa 
socială. După părerea mea, uneori aţi și exagerat, își permise valetul să 
spună într-un moment de candoare. 

Adam rânji, începând să înţeleagă de ce-l păstrase pe netrebnic 
timp de cinci ani. 

— Cred că pentru moment îmi ajung informaţiile despre persoana 
mea. Unde-mi sunt hainele? 

Se gândise să-și examineze și lucrurile personale pentru a putea 
stabili ce fel de om era. Aparent, prefera hainele de calitate și bine 
croite, simple și fără detalii ostentative. Da, îi plăcea acest stil. Era 
important să se simtă confortabil; iată că găsise un punct de plecare în 
încercarea de a se autodefini. 

După ce îmbrăcă ţinuta aleasă de Bradley ca fiind potrivită zonei, 
anotimpului și aşa mai departe, Adam se duse la parter. Se opri în 
capul scărilor, încercând să-și dea seama dacă știa să ajungă în salonul 
unde se servea micul dejun. 

În liniștea dimineţii auzi însă niște acorduri de harpă. Curios, porni 
în direcția muzicii și ajunse în sala de muzică. Acolo o găsi pe Judith 
Winslow, aplecată deasupra unei harpe aurii și complet absorbită de 
piesa melancolică pe care o interpreta. 

Își drese ușor glasul pentru a-și face simțită prezenţa, iar ea tresări, 


apoi îi zâmbi într-o doară. Îi zâmbi și el. Deși nu era înzestrată cu o 
frumuseţe atât de răpitoare ca Antonia, doamna Winslow era și ea o 
femeie extrem de atractivă. 

— Bună dimineaţa. N-am vrut să te întrerup. 

— Nu face nimic. E cam devreme să cânt la ora aceasta, dar muzică 
mă alină. 

— Ai nevoie să fii alinată, doamnă Winslow? 

Judith îl urmări cu privirea cum se plimbă prin salon, trecând în 
revistă toate obiectele. Înainte nu avea tendinţa să iscodească și să 
pună întrebări atât de personale, dar nici nu mai trecuse vreodată 
printr-o asemenea traumă. 

— Păi... ultimele zile au fost cam... istovitoare. 

Adam se strâmbă. 

— Cred că a fost greu pentru amândouă, chiar dacă aţi făcut cu 
rândul la căpătâiul meu. 

— Așa am vrut. Dacă n-am fi vrut, Antonia ar fi putut angaja pe 
cineva să stea să te vegheze. 

Adam, terminându-și inspecția, se proţăpi în faţa ei. 

— Apreciez și îți sunt recunoscător pentru tot ce ai făcut pentru 
mine, doamnă Winslow, mai ales că nici nu ne leagă vreo relaţie de 
rudenie. Îţi multumesc din suflet. 

Se oprise chiar în același loc în care stătuse și când o ceruse de 
soție, dar acum clipa aceea, încă vie în memoria lui Judith, nu mai 
exista pentru el. Tinerei femei îi venea să plângă de ciudă. 

— Înainte îmi spuneai pe nume. 

— Eram prieteni? 

O privea atât de intens, încât simţi că trebuia să-i povestească tot. 
Voia să-i spună că fuseseră mai mult decât prieteni, că reușise să o facă 
să se simtă specială, așa cum nu mai reușise nimeni. Dar cel mai mult 
ar fi vrut să-i spună că pe ea o voia, nu pe Antonia. 

Însă viaţa lui Adam era deja complicată și confuză. Dacă ţinea cu 
adevărat la el, nu trebuia să-i mai provoace nici o traumă în plus. 
Încercă din răsputeri să se controleze. 

— Nu ne cunoaștem de mult timp, dar da, suntem prieteni. 

— Pot să-ţi spun pe nume? 

— Te rog. 

Îi zâmbi la fel cum îi mai zâmbise și înainte, lucru care aproape îi 
sfârtecă sufletul. Era la un pas să cedeze nervos. Din fericire pentru ea, 


Adam se întoarse cu spatele și își reluă plimbarea agitată prin cameră. 

— De cât timp lucrezi pentru Lady Antonia? 

— De doi ani și un pic. Tatăl ei și soțul meu au murit cam în aceeași 
perioadă. Eu aveam nevoie de un loc de muncă, Antonia de o prietenă, 
iar una dintre mătușile ei, fioroasa Lady Forrester, ne-a făcut 
cunoștință, zâmbi Judith. Antonia și cu mine suntem ca merele cu 
perele, normal era să nu ne înțelegem deloc, dar uite că ne-am 
potrivit. 

Adam o privi stăruitor. 

— Ar mai trebui să știu și altceva despre tine ca să nu risc să te 
ofensez în vreun fel? 

Judith se crispă. Aceasta era ocazia perfectă, dar nici acum nu putu 
să sufle o vorbă. Adevărul putea să-i distrugă pe Adam și Antonia, iar 
ei nu putea să-i aducă mare lucru în schimb. Se gândi totuși să-i 
răspundă cumva la întrebare. 

— Da, ar fi ceva. Prefer să nu mi se spună că sunt mică. Mie-mi 
place să cred că am o înălțime medie. Singura chestie e că toţi ceilalți 
sunt mai înalți. 

— Mi-am notat, Judith, râse el. Mai am o întrebare. Sunt lucruri pe 
care mi le-ai putea spune despre mine? 

Cu siguranţă era cea mai ciudată conversaţie pe care o purtase ea 
vreodată. 

— Aș prefera să nu-ți răspund, zise pe un ton cât mai calm cu 
putinţă. 

— Atât de rău e? 

— Nu rău. Complicat. 

— În acest caz, îţi accept răspunsul și sunt perfect de acord că e 
mai bine să nu aflu. Poţi să-mi spui cum ajung în salonul în care se 
servește masa? întrebă el, îndulcindu-și glasul. Îmi e greu să fac faţă 
acestei situaţii nebunești pe stomacul gol. 

— Da, și mie la fel. Dacă n-ai nimic împotrivă, te pot conduce eu. 

Porniră pe coridorul care ducea în aripa cealaltă a casei. 

— Crezi că Lady Antonia e acolo? se interesă Adam. 

— Nu, la ora asta și-a scos precis calul din grajd și a plecat să se 
plimbe. De obicei te duceai și tu cu ea. 

Îl privi pe furiș și observă pe chipul lui o urmă de mulțumire. 

I se strânse inima; Adam-cel-de-acum se îndrăgostea din nou de 
verișoara lui. N-avea însă nici cea mai mică idee cum ar fi putut să-l 


oprească. 


În după-amiaza aceleași zile, Adam hotărî să se uite peste teancul 
acela intimidant de acte comerciale. După ce îl preveni că nu știa 
nimic despre afacerile lui, Antonia se oferi să-i ţină companie, chiar 
dacă nu îi putea fi de nici un ajutor. 

Adam acceptase bucuros. Se simţea mai bine cu ea în preajmă. 

Se așezară de-o parte și de alta a biroului dublu din bibliotecă, 
despărțiți de un vraf de hârtii. Adam luă un document și începu să se 
holbeze la el, indiscutabil crispat. 

— Nu cred că mai sunt în stare să citesc așa ceva, zise el cu vocea 
gâtuită. Parcă-i păsărească. 

Antonia, îngrijorată, veni lângă el și-i luă hârtia din mână. 

— Nu-i nici o problemă. Și pentru mine e tot păsărească, se 
încruntă ea. Nici măcar nu știu în ce limbă sunt scrise. Vreun dialect 
asiatic, poate hindi, dar n-am idee, spuse, punându-i o mână pe umăr. 
Încearcă altceva. 

Adam deschise un dosar gros și citi cu răbdare prima pagină, apoi 
răsuflă ușurat. 

— Asta înţeleg, se bucură el. M-am speriat o clipă, am crezut că nu 
mai știu să citesc. 

— Știu perfect ce vrei să spui. Puţine lucruri pe lumea asta sunt 
mai groaznice decât să nu știi să citești. 

Îl bătu ușor pe umăr pentru a-l încuraja, apoi se întoarse la locul ei 
și începu să răsfoiască actele. 

În cameră se așternu liniștea, întreruptă din când în când de 
foșnetul hârtiei. Antonia găsi înregistrări contabile pentru o gamă 
extrem de bogată de tranzacţii și se abținu să scoată orice sunet până 
când dădu de extrasele de cont. 

Adam o privi întrebător, așa că ea se apucă să-i explice, cu vocea 
sugrumată de emoție: 

— Aici scrie că ai în cont aproape cincizeci de mii de lire sterline în 
trei bănci diferite. Hoare, Baton și Hammond, Mortlock și Fiii, ca să fiu 
mai precisă. 

Adam fu luat prin surprindere. 

— Am aproape cincizeci de mii de lire depuse la bancă? 

— Nu, ai câte cincizeci de mii în trei conturi diferite, îngăimă ea. În 
total aproape o sută cincizeci de mii de lire sterline. 


— O grămadă de bănet, așa-i? 

— Da, așa s-ar zice, se miră ea. Îmi imaginez că i-ai depus la trei 
bănci diferite ca o măsură suplimentară de precauţie împotriva 
falimentului. Vru să-i zică în treacăt și că auzise de la Simon că vărul ei 
era un fel de legendă în India, dar se opri la timp. Nu avea nici un chef 
să-i explice cine era Simon. Ştiam că te-ai descurcat mulțumitor, dar 
nu chiar așa de mulțumitor. 

Adam schiţă un zâmbet. 

— Stai așa, că se îngroașă treaba. Se pare că sunt proprietarul unei 
companii și dețin douăsprezece nave comerciale, spuse el, apoi ridică 
o altă foaie. Dacă am înțeles bine, sunt și coproprietar al câtorva 
plantaţii din Ceylon, Indonezia și India. 

Antonia clătină din cap. 

— Mi-ai zis cum că ai fi vreun nabab, dar am crezut că îţi baţi joc 
de mine. Zău că nu mă așteptam la așa ceva, zise, gesticulând spre 
maldărul de documente. 

Adam o privi fix. 

— Îţi schimbă cu ceva părerea despre mine? 

— Nu. Ba da, se corectă ea, apoi se opri. Da și nu. Nu mă surprindea 
să aflu că ai avut succes în tot ce-ai întreprins, dar constat că nu e 
vorba de un succes oarecare. Ai reușit să strângi o avere considerabilă 
în doar opt ani. Mi se pare uluitor că ai reușit. 

— Oricine poate spera că va reuși, zise el monoton. 

— E foarte adevărat, replică Antonia. Întotdeauna ai fost îngrozitor 
de cinstit și sincer. N-am reușit niciodată să te conving să spui nici cea 
mai mică minciună pentru a scăpa dintr-o încurcătură. Își sprijini 
bărbia în palmă și îl privi cu insistenţă. Încep să cred că te-am 
cunoscut extrem de puţin. 

Adam îi întoarse întristat privirea. 

— Perfect atunci, nici unul din noi doi nu știe cine sunt. Împinse 
furios scaunul și începu să dea nervos ture prin cameră, dând 
impresia că mai avea puţin și exploda. Antonia, mai semăn măcar cât 
de cât cu cel care eram înainte, sau sunt complet schimbat? o interogă 
el cu disperare în voce. Poate că m-am scrântit de la lovitura aia la cap. 

— Termină cu prostiile, nu te-ai scrântit deloc, îl asigură ea, 
încercând să-i mai stăvilească iritarea. Era prima dată când părea la un 
pas să cedeze nervos, iar ea îi simți și îi înţelese frica. Să fii înstrăinat 
de tine însuți e într-adevăr ceva cumplit. Să te întrebi dacă gândurile și 


emoțiile îți sunt complet deformate și rupte de realitate e de mii de ori 
mai rău. Nu uita că nu te-am văzut timp de opt ani. Ne e mai ușor să-i 
privim pe cei pe care îi cunoaștem cu aceeași ochi cu care i-am privit 
întotdeauna, decât să-i privim așa cum sunt în prezent, găsi Antonia o 
explicaţie plauzibilă și pertinentă pentru amândoi. Faptul că tu ai 
crescut și te-ai schimbat mai mult decât mi-am dat eu seama nu 
înseamnă decât că mie îmi lipsește simțul de observaţie, și nici pe 
departe că ar fi ceva în neregulă cu tine. 

Adam se oprise în fața șemineului și își privea reflexia în oglinda 
care atârna deasupra lui. Soarele după-amiezii îi dezmierda părul, 
făcându-l să strălucească precum un lemn de stejar lăcuit. Antonia 
încremenise de mirare că îl putea percepe în același timp atât ca pe un 
necunoscut, cât și ca pe un prieten apropiat. 

El, pe de altă parte, avea în faţa ochilor imaginea unui străin. 

— N-ar fi normal ca măcar propriul chip să ţi se pară familiar? 
întrebă într-un târziu. Poate nici nu sunt vărul tău, ci un imbecil ajuns 
nu se știe cum în corpul lui. 

— Doctorul Kinlock ne-a avertizat că s-ar putea să te comporti 
diferit, spuse Antonia, alegându-și cu grijă cuvintele. Ne schimbăm 
comportamentul în funcţie de persoana de lângă noi. Cei care suferă 
de amnezie nu mai au habar cum se purtau înainte. Pentru mine este 
o ocazie unică în care îți pot vedea și alte fațete, pot să aflu cum să te 
cunosc și mai bine, pentru că tu ai fost foarte modest în legătură cu 
realizările tale. 

Adam se mai domoli puţin, iar când se întoarse spre ea deja își 
recăpătase zâmbetul. 

— Da, recunosc, e o explicaţie mai bună decât nebunia, zise el, 
apoi trecu la o chestiune mult mai pragmatică: Am constatat că am la 
Londra un agent care controlează amănunţit toate investiţiile. Din 
fericire, mi se pare că este un om extrem de competent și sper să-mi 
poată ţină locul cât timp eu nu o să fiu în stare să mă ocup personal. 

— După ce agentul din Londra va afla de accident va trebui să se 
ocupe de operațiunile de rutină fără a apela deloc la tine, câteva zile 
sau săptămâni. Sunt sigură că nu l-ai fi angajat dacă nu ar fi fost un om 
cinstit și cu o experienţă bogată. 

— Probabil, admise el trecându-și mâna prin păr. Dar tot nu pot să 
pricep de ce am vrut să muncesc atât de mult ca să adun toate astea. 

Deși cu glas tare încerca să-l liniștească, în sinea ei Antonia era 


perplexă. Adam, cel cu care crescuse, nu fusese niciodată interesat în 
mod deosebit de bani. Își dorise să aibă o carieră militară care i-ar fi 
putut aduce sau nu glorie, dar cu siguranţă i-ar fi adus un sentiment de 
împlinire. 

Era totuși la mintea cocoșului că muncise ca un sclav în toţi acei 
opt ani pentru a strânge ditamai averea. Dar când se decisese vărul ei 
că voia să fie bogat? Și de ce? 


În următoarele zile, Judith apucă să-l mai vadă pe Adam doar la 
masă. El își petrecea aproape tot timpul în compania Antoniei și se 
apropiaseră din ce în ce mai tare. Deși nu putea observa nici un gest 
efectiv de tandrete, de fiecare dată când era și Antonia prezentă, Adam 
își îndrepta toată atenţia spre ea, cu toate că nu comitea nici un gest de 
impoliteţe la adresa lui Judith. 

Antonia, la rândul ei, îi arăta aceeași atenţie. Judith se tortura 
singură încercând să-și dea seama dacă se purta așa dintr-un 
sentiment matern sau din pură prietenie, ori era chiar afecțiunea pe 
care o afișa o femeie faţă de viitorul ei soţ. În orice caz, cu fiecare 
minut care trecea, Judith era tot mai nefericită, simţindu-l cum se 
îndepărta din ce în ce mai mult de ea. 

Într-o bună zi, primi un ajutor nesperat sub forma unui bilet trimis 
de lordul Launceston. O anunţa că sosise la Buxton și o ruga să-i dea 
de știre cât mai repede cu putință dacă era sau nu bine-venit la 
Thornleigh. Judith reciti misiva de câteva ori, năpădită de un val 
extraordinar de recunoștință. Avea nevoie urgentă de un aliat, și nu 
exista pe lumea asta o persoană mai potrivită ca Simon Launceston. 


capitolul 9 


De îndată ce i se transmise că Judith Winslow îl aștepta în salonul 
de primire, Simon se năpusti pe scări. Judith abia intrase și apucase să- 
și scoată haina leoarcă de ploaie. Apucă să constate în treacăt că tenul 
ei neted și palid era tipic femeilor englezoaice, nu că ar fi avut vreo 
relevanţă. 

— Slavă Domnului că ai ajuns atât de repede. Ce-i cu Adam...? 

— Trăiește și este într-o stare destul de bună, zise ea repede. 

— Slavă cerului, suspină Simon, ca și cum scăpase de o mare grijă. 
N-am putut să aflu mai nimic de la hangiu. Mi-a zis doar că domnul 
Yorke a fost rănit și că viaţa lui atârnă de un fir de păr. Vai, dar ce 
nepoliticos sunt! își luă el seama. Ce mai faci, Judith? Mă bucur să te 
revăd. 

— Destul de bine, răspunse ea, în acord total cu mimica feţei. Nu 
apucă să mai spună ceva, că în cameră năvăli o servitoare care așeză 
pe masă o tavă cu ceai. Viaţa lui Adam nu mai este în pericol, reluă 
Judith după plecarea slujnicei, dar încă suferă în urma accidentului. 
Nu-și mai aduce aminte de nimic de dinainte de explozie. 

— Doamne, Dumnezeule, se minună Simon, privind în gol spre 
Judith, așezată vizavi de el pe o banchetă de stejar. Nimic, nimic? 

— Absolut nimic. Nici cum îl cheamă, nici de Antonia, nici de mine. 
Nimic, repetă ea cu vocea tremurată, apoi își cobori privirea spre 
ceainic, îl luă și își turnă în ceașcă de parcă ar fi fost cea mai 
importantă sarcină din lume. 

Simon avu nevoie de ceva timp ca să digere veștile. 

— Amnezie totală, zise el într-un final. Așadar, nici pe mine nu mă 
mai știe. La confirmarea ei tacită, întrebă: Aţi discutat presupun și cu 
un medic despre un prognostic de recuperare? 

— Da, chiar am avut mare noroc ca în zonă să se afle un chirurg 
excelent; el s-a îngrijit de Adam în perioada critică. După ce ne-am 
întors de la Macclesfield, Antonia a chemat și cel mai bun doctor din 
Buxton, zise Judith, făcând un gest de neputinţă. Amândoi au spus că 
amnezia a fost cauzată de lovitura la cap, că de obicei memoria revine 
în câteva zile sau săptămâni, dar nimeni nu știe exact când și cum. E la 
fel de posibil să nu-și mai amintească niciodată. 

— Traumatismul i-a mai produs și alte afecţiuni neurologice? 
întrebă el direct. Gândul că prietenul lui, un bărbat cu o inteligență 


atât de remarcabilă, se putuse transforma într-o legumă i se părea la 
fel de dureros ca moartea. 

— Nu, poate citi, vorbi și scrie normal și suspectez că înţelege 
noțiuni abstracte. Unele chestii le-a uitat, dar le învaţă imediat din nou. 
În schimb, tot ce ţine de viaţa lui personală e un mister complet în 
ceea ce-l privește. 

După ce se lămuri care era starea actuală a lui Adam și răsuflă 
ușurat că nu se întâmplase o nenorocire și mai mare, Simon trecu la 
alt subiect, la fel de important pentru el. 

— A întrebat Antonia de mine? se interesă el pe un ton șovăitor. 
Crezi că mă va primi dacă mă duc acum? 

— Dacă te-ai fi întors la Thornleigh înainte de accident, ti-ar fi căzut 
direct în braţe. A fost cumplit de nefericită după plecarea ta. 

Of, deci amândoi fuseseră îngrozitor de nefericiti. De ce oare 
crezuse că Antonia va avea nevoie de câteva săptămâni să se 
liniștească? De ce plecase taman până la Londra pentru niște cărți? 

— Nu trebuia să plec niciodată din Derbyshire, răbufni el. Trebuia 
să rămân acolo și s-o ajut pe Antonia. Chiar dacă i-ai fost mereu alături, 
sunt convins că a suferit teribil. 

— Da, foarte tare și din mult mai multe motive decât îţi poţi 
imagina, confirmă Judith cu durere în glas. Accidentul lui Adam a 
schimbat tot — se opri ca și cum ar fi vrut să-și măsoare cuvintele, apoi 
mărturisi direct: Antonia mi-a adus la cunoștință că ea și Adam aveau 
o înțelegere. Cum Simon o fixa cu privirea, refuzând să priceapă 
sensul evident al acestei propoziţii simple, trebui să-i explice ca unui 
copil: Mi-a spus că au decis să se căsătorească. 

Mâna lui Simon începu să tremure atât de tare, încât își vărsă 
ceașca cu ceai fierbinte în poală. 

— Dar cum de a putut să uite atât de repede tot ce fusese între noi 
și să se îndrăgostească de Adam? întrebă el, palid la faţă, în timp ce 
așeza ceașca pe masă. Abia au trecut două săptămâni de când am 
plecat. Doamne, Dumnezeule, întotdeauna l-a privit ca pe fratele ei. 
Cum a putut să facă așa ceva? Cum a putut el să facă așa ceva? 

— Aici se petrece ceva necurat, spuse Judith pe șleau. Până la 
accident nu aveam habar de nici o logodnă. Cred că Antonia a inventat 
totul. 

— Dar n-ar putea să mintă în legătură cu un subiect atât de 
important! Mintea rațională a lui Simon făcea eforturi disperate să 


priceapă ce se întâmplase. Știu că Adam a cerut-o de soţie mai demult. 
Poate că și-a reînnoit propunerea, iar ea a acceptat într-un moment în 
care se simţea singură. 

— Nu. Îmi pun viaţa și tot ce am chezășie că nu i-a cerut din nou 
mâna. Simon o privi intrigat, neînțelegând de unde atâta vehemenţă. 
Apoi îi zări ochii înecaţi în lacrimi. Știu, bolborosi ea cu vocea înecată 
de plâns, pentru că înainte de accident Adam era logodit cu mine. 

Lordul Launceston văzu pe chipul ei o reflexie a propriei lui 
suferinţe. 

— Of, Doamne, îngăimă disperat. 

Se ridică încet și se duse la ea. O îmbrăţișă și o lăsă să-și descarce 
toată supărarea la pieptul lui. Biata de ea, suferise pentru Adam nu 
doar ca o prietenă, ci ca o femeie îndrăgostită. Iar Adam nu numai că 
nu-și mai amintea de ea, dar, printr-un mister neelucidat încă, fusese 
revendicat de Antonia. 

După un timp se mai potoli din plâns și se desprinse din braţele lui. 

— Îmi pare rău că m-am comportat ca o smiorcăită, zise ea cu o 
tentativă de surâs, dar n-am mai rezistat după o săptămână de chin în 
care n-am putut să mă destăinui nimănui. Se întrerupse să-și caute 
batista în poșetă, se șterse cu grijă la ochi, apoi își drese vocea. Eu și cu 
Adam ne-am logodit chiar înainte ca voi doi să vă despărțiți. Antonia 
era atât de nefericită, încât ne-am decis să păstrăm secretul. Și chiar 
dacă nu mai știa nimeni de logodna noastră, continuă ea clătinând din 
cap, tot refuz să cred că între timp Adam o ceruse și pe Antonia de 
soţie. 

— Da, nu se poate, Adam nu s-ar purta niciodată atât de josnic, se 
încruntă Simon. Am remarcat că eraţi aproape tot timpul împreună, tu 
și Adam, și chiar îmi aduc aminte că m-am gândit că vă potriviti foarte 
bine. Eram atât de fericit, încât voiam ca toţi prietenii mei să fie la fel 
de fericiţi, se confesă el, înghițind în sec. Dar de ce să pretindă Antonia 
că ar fi fost logodiţi? Iar tu de ce n-ai sărit să spui adevărul? 

— Cred că la prima întrebare știu răspunsul, zise Judith în timp ce 
își mai turnă niște ceai din care sorbi cu poftă. Știi și tu cât de mult ţin 
ei unul la celălalt, întotdeauna s-au iubit așa. Ea s-a gândit probabil că 
dacă nu te poate avea pe tine, atunci se poate mulțumi cu Adam, care 
oricum îi dăduse de știre de când se întorsese în Anglia că s-ar căsători 
oricând cu ea. 

— Dar asta s-a petrecut înainte să te cunoască pe tine, o întrerupse 


Simon. 

Judith îi aruncă o privire plină de recunoștință. Îi făcea bine să 
poată discuta cu cineva care o lua în serios. 

— Exact. Oricum n-a fost o cerere oficială, ci mai mult în glumă. 
Poate că după accident, când era înnebunită de spaimă, și-a promis că 
dacă scăpa cu viaţă avea să se mărite cu el. 

— Iar dacă tot a supravieţuit, nu era să lase un amănunt precum 
amnezia să-i stea în cale, replică ironic Simon. lisuse, de ce a trebuit să 
mă îndrăgostesc de o femeie atât de încăpăţânată? se întrebă el 
retoric; printre răspunsuri se numărau faptul că era extraordinar de 
frumoasă și seducătoare. Dar de ce nu i-ai spus adevărul Antoniei? 

— Cum aș fi putut? Adam nu și-a amintit de mine și părea foarte 
dornic să creadă tot ce-i spunea Antonia. În plus, indiferent de cât de 
ciudate ar fi motivele pentru care dorește să se mărite cu Adam, nu m- 
am îndoit nici o clipă că n-ar fi sincere, spuse Judith, jucându-se 
absentă cu rochia de in. Iar în afară de asta, Antonia e cea mai bună 
prietenă pe care am avut-o vreodată. Nu aș fi îndrăznit să o fac 
mincinoasă în față după toate câte a trebuit să îndure. 

Simon își așeză în treacăt palma grea peste mâna ei. 

— Sentimentele tale sunt dintre cele mai alese. Se ridică și începu 
să se plimbe în sus și-n jos prin cameră, continuând: E o situaţie al 
naibii de complicată, dar în momentul în care Adam își va recăpăta 
memoria și își va aduce aminte de sentimentele pentru tine, se va 
rezolva cu ușurință. Eu sunt convins că nu și-ar călca niciodată 
cuvântul față de tine și, de asemenea, nici Antonia nu cred că ar 
încerca să-l corupă. 

— Dar dacă nu-și recapătă memoria? întrebă Judith, care avusese 
mai mult timp la dispoziţie pentru a se gândi la toate scenariile. Dacă 
lucrurile evoluează atât de mult încât să se căsătorească oricum? 

Simon se scutură cuprins de un fior, respingând automat această 
ipoteză. 

— Atunci trebuie să ne gândim ce putem face pentru a pune cât 
mai repede capăt acestei logodne. 

— Dar cum? întrebă ea. Ti-am spus că nu mă simt în stare să o 
înfrunt direct pe Antonia, nu pot să-i dau în vileag minciuna, iar altă 
strategie nu am. 

Îl urmări cum se plimba agitat prin cameră, evitând cu graţie toate 
piesele de mobilier. Constată cu surprindere că necazul îl făcea și mai 


arătos, oasele frumoase ale feţei lui ieșeau și mai estetic în evidenţă 
prin obrajii supti de griji. În ce o privea, arăta îngrozitor când o 
năpădeau problemele. 

— Ideal ar fi, murmură lordul Launceston mai mult pentru el, ca 
Antonia să anuleze din proprie iniţiativă logodna, spunându-i că s-a 
grăbit și că de fapt nu erau logodiţi. Întrebarea este cum am putea s-o 
convingem sau ce s-ar putea întâmpla ca ea să acţioneze astfel. 

Judith știa răspunsul. 

— Este foarte simplu. Singurul motiv pentru care ar renunţa la 
Adam ești tu. Antonia s-a îndrăgostit de tine din prima clipă și dacă n- 
ar fi crezut că ai părăsit-o definitiv, nici nu i-ar fi trecut prin cap să se 
uite măcar la altul. 

Simon se întoarse contrariat spre ea. 

— Eşti convinsă? Eu m-am întrebat de multe ori dacă nu cumva ce 
a simţit pentru mine n-a fost decât o pasiune trecătoare. 

Era prea modest ca să conceapă măcar că nici o femeie nu i-ar fi 
putut rezista. 

— Da, sunt sigură. Din nefericire, în calea împăcării voastre se află 
Adam. Dacă te-ai duce la Thornleigh să-i spui că o iubești și că vrei să 
vă reînnoiţi jurămintele, Antonia s-ar simţi obligată să rămână cu 
Adam, pentru că e în starea în care e, ca să nu mai spun că el oricum 
știe că sunt deja logodiţi. Judith se încruntă, îngrijorată sincer de toată 
situația. Aș vrea să știu ce simte de fapt Adam pentru Antonia. Poate că 
are o asemenea senzaţie de confort în prezenţa ei deoarece pe undeva 
în subconștient mai știe că au crescut împreună. 

Altă posibilitate era ca Adam să se îndrăgostească din nou de 
verișoara lui, ea să rupă logodna, iar el să sufere foarte mult — Judith 
însă nu voia nici măcar s-o ia în considerare. 

Simon reflectă puţin la spusele ei, apoi dădu din umeri. 

— Trebuie să abordăm problemele pe rând. Întâi de toate, oare m- 
ar primi Antonia la Thornleigh să îl văd pe Adam, sau sunt încă 
persona non grata? 

— Sigur te-ar primi să-l vizitezi pe Adam, dar ne trebuie un motiv 
ca să poţi să rămâi mai mult pe la Thornleigh. Cu cât te-ar vedea mai 
des, cu atât mai repede ar renunţa la gestul ei mărinimos faţă de vărul 
ei, zâmbi Judith cu amărăciune. Dar nu-mi vine nici o idee. Dacă ai 
încerca să-i faci curte fără nici o jenă, te-ar da imediat pe ușă afară din 
loialitate faţă de Adam. 


Simon rămăsese cu privirea în gol. 

— Ce-ar fi dacă merg acolo, o întreb despre Adam, îi spun că a avut 
dreptate că noi doi nu ne potrivim, apoi îi urez casă de piatră, fericire 
și așa mai departe? Poate dacă o conving că nu am venit acolo ca să o 
presez în vreun fel, nici n-o să se simtă amenințată de prezenţa mea 
acolo. 

— Nu-i rău, dar tot trebuie să găsim un motiv serios pentru a putea 
să treci cât mai des pe acolo. Nu ajunge să vii doar de câteva ori pe 
săptămână la Adam. 

Chipul lui Simon se transformă radical. Îi venise o idee 
machiavelică. 

— Simplu, știu. O să vin la tine. 

— Poftim? icni Judith. Simon, ţi-ai ieșit din minţi? De ce să vii la 
mine? 

— Cum de ce, din motive foarte lesne de înţeles, o tachină el. Ești o 
femeie atrăgătoare. De ce să nu vreau să-mi petrec cât mai mult timp 
în compania ta? Cum crezi că ar putea Antonia să comenteze fără să 
pară fără inimă? 

— Nu e o idee bună, protestă Judith. 

Simon se pleoști. Se lăsă într-un genunchi în faţa ei și începu să o 
implore. 

— Știu că ne agățăm cu disperare de un pai, sperând că ceilalți vor 
acționa exact cum vrem noi. Nu e nici semn de înțelepciune, nici de 
onoare să încerci să te joci de-a Dumnezeu. Dar nu trebuie să uităm că 
altfel vom asista neputincioși cum relația dintre Antonia și Adam 
evoluează din inerție atât de mult, că nu va mai putea fi oprită. 

— Ce-i aia „inerție“? întrebă ea distrată. 

— Tendinţa corpurilor în mișcare de a se deplasa în continuare și a 
celor în repaus de a rămâne pe loc, atâta timp cât asupra lor nu se 
exercită o forţă exterioară. Nefiind sigur că fusese înțeles, Simon 
încercă să traducă: Cu alte cuvinte, dacă nu încercăm să-i oprim, 
logodna își va urma traiectoria și în cele din urmă se vor căsători, 
chiar dacă asta va însemna o mare greșeală pentru amândoi. Asta vrei 
să se întâmple? 

— Nu, sigur că nu, ripostă Judith. Dar în joc sunt niște sentimente 
foarte puternice. S-ar putea să ne ardem cu toții rău de tot. 

— Există și riscul ăsta, recunoscu el cu jumătate de gură, după care 
nu mai zise nimic, ci se mulţumi să o contemple cu ochii lui mari și 


albaștri. 

Pe cât era de sigură că soarele răsare întotdeauna dinspre est, pe 
atât de bine știa și că urmările unei asemenea șarade puteau fi 
dezastruoase. Acceptase cererea în căsătorie a lui Adam, fusese de 
acord să-i poarte în pântece copiii și să-și petreacă toată zilele și nopţile 
împreună până în clipa morţii. Cu toate astea, într-un colţișor din 
inima ei idealul de frumuseţe era reprezentat de Simon, chintesenţa 
visurilor ei romantice. 

Putea să trăiască în liniștită într-o lume în care fantezia ei era 
inocentă și secretă, dar ce s-ar fi întâmplat dacă Simon îi făcea curte 
asiduu? Dacă avea să-i vadă în permanenţă zâmbetul acela devastator, 
adresat special ei, cât ar fi rezistat înainte ca fantezia să prindă viaţă și 
să interfereze cu sentimentele reale și palpabile pentru Adam? Închise 
ochii. Ar fi trebuit să se interzică prin lege ca un bărbat să fie atât de 
frumos. Nici nu mai putea gândi limpede din pricina lui. 

Se ridică și plecă de lângă el, încercând să se mute la o distanţă 
sigură. Voia să-i evalueze corect propunerea. Culmea era că ideea lui 
ar fi putut da roade, deși Judith se îndoia că el pricepea modul de 
gândire al unei femei atât de bine încât să-și dea seama ce plan 
ambițios propusese de fapt. 

Dacă creau aparenţa că Simon Launceston o curta pe Judith, 
atunci nu doar că Antonia l-ar fi văzut în permanenţă, dar în suflet i-ar 
fi încolţit gelozia și i-ar mai fi tăiat din elanul care o mâna spre nunta 
cu Adam. Oare ar fi în stare să nu reacționeze când bărbatul pe care îl 
dorea cu adevărat alerga după o altă femeie, mai ales când respectiva 
nu era nici la fel de frumoasă, nici la fel de fermecătoare și nici la fel 
de bogată? 

Judith se îndoia. La cât de mândră era, Antonia ar fi simțit curând 
dorinţa să și-l revendice pe Simon, așa că l-ar fi lăsat pe Adam pentru 
prietena ei. 

Norocul ei era că poliandria nu era permisă în Anglia, pentru că 
altfel Antonia s-ar fi măritat cu amândoi. 

Judith își îndreptă din nou atenţia către Simon și îl întrebă cu 
tristeţe: 

— Tu-ţi dai seama că riscăm să le stârnim o ură cumplită? Antonia 
se poate supăra atât de tare, încât să mă dea afară din casă și să nu mai 
vorbească niciodată nici cu mine, nici cu tine. Adam te poate provoca 
la duel. Nimeni nu știe ce catastrofă poate cădea pe capul nostru. 


Lordul Launceston interpretă aceste vorbe ca pe un acord tacit și 
zâmbi ușurat. 

— E posibil, dar mă îndoiesc. Cel mai probabil este ca Adam să-și 
recapete memoria înainte ca micul nostru complot să ajungă prea 
departe. Poate că și-a revenit chiar acum, după ce ai venit tu la Buxton. 

— N-avem noi norocul ăsta, oftă ea cu dezamăgire în glas. 

— Probabil că nu, fu de acord Simon, apoi se lumină la chip. Dar 
am și vești foarte bune pentru tine. Prietenul meu, editorul, arde de 
nerăbdare să-ţi publice albumul cu flori sălbatice. I-au plăcut tare mult 
desenele, a zis că sunt ceva între artă și științele naturii. Și speră ca 
Florile din regiunea muntoasă să fie prima dintr-o serie care să prezinte 
florile de pe tot cuprinsul ţării. 

— Da? Judith uitase complet că îi trimisese desenele la Londra, iar 
acum fusese luată prin surprindere. Dar este grozav! zâmbi ea 
încântată. Nu am crezut că o să fie interesat, cu tot sprijinul tău. Îţi 
mulțumesc mult, Simon, pentru că ai avut încredere în mine și le-ai 
trimis. 

Avea pentru ce să-i mulțumească. Și poate că era un semn că, în 
sfârșit, norocul începea să i se schimbe și toată încurcătura aceasta 
avea să se descâlcească până la urmă. 

Și-o dorea din tot sufletul. 


Cele două femei de la Thornleigh stăteau în salonaș când 
majordomul apăru cu o tavă de argint pe care se afla o carte de vizită. 
Antonia se arătă surprinsă. Mulţi moșieri din vecinătate își lăsaseră 
cărțile de vizită în semn de îngrijorare pentru vărul ei, dar le dăduse 
tuturor de înţeles că deocamdată nu primea musafiri. Cine oare fusese 
îndrăzneţul care insistase să i se trimită personal cartea de vizită? 

Aruncă o privire spre tavă și înţelese. 

Judith cosea ceva; o văzu tresărind cu coada ochiului. 

— S-a întâmplat ceva? 

— A venit Simon. 

— Probabil că a auzit despre accidentul lui Adam, sugeră cu un aer 
nevinovat doamna de companie. 

— Probabil, murmură Antonia făcând eforturi să se adune. Ar fi 
trebuit să mă gândesc să-i scriu, dar nu mi-a stat mintea la asta. 
Poftește-l înăuntru. 

Judith se ridică și își strânse uneltele de cusut în coș. 


— Presupun că vrei să vă las singuri. 

Antonia nu era deloc la fel de sigură că voia să rămână singură cu 
el, dar nu făcu nici un gest să o oprească. Începu să se agite, să-și 
aranjeze părul, să se întrebe cum arată, după care își dădu seama că se 
comporta ca o gâsculiță. Acum era logodită cu Adam și trebuia să uite 
de momentul acela de nebunie cu Simon. 

Teoretic așa trebuia să facă, dar atunci cum se explica junghiul pe 
care-l simţise în piept când îl văzuse intrând? Se oprise chiar lângă ușă, 
brunet și elegant, frumos precum un zeu. Părea reținut și stăpân pe 
sine; nu era câtuși de puţin nervos și nici nu dădea semne că n-ar fi 
venit de bunăvoie. 

— Știu că vizita mea nu se cade, Lady Antonia, dar am auzit despre 
Adam și am fost foarte îngrijorat. Sper să mă ierţi pentru această 
îndrăzneală. 

Antonia se miră puţin că încă îi mai bătea inima și mai putea să 
respire. 

— Firește. Eşti prietenul lui Adam și este foarte normal să fii 
îngrijorat. Dacă aș fi avut mintea limpede, ţi-aș fi scris chiar eu, spuse 
ea făcându-i semn să se așeze. Cât de mult ai aflat despre ce s-a 
petrecut? întrebă cu o ușoară ezitare. 

— Foarte puţin, răspunse el în timp ce se așeza. Azi-noapte am 
ajuns la Buxton. Evenimentele de la Thornleigh sunt discutate peste 
tot în ţinut. 

Antonia încuviință din cap; nu era nimic neobișnuit. Majoritatea 
servitorilor ei locuiau în zonă, așa că secrete nu prea existau în casă. 

— Atunci înseamnă că ai auzit și despre amnezia lui? 

Simon clătină grav din cap. 

— Da. Și despre logodna ta. Antonia se pregăti să audă o mică 
predică, dar fostul ei pretendent nu o mustră deloc. Recunosc, vestea 
m-a șocat, dar apoi m-am gândit mai bine și am înţeles. Aţi fost 
întotdeauna foarte apropiaţi, aveţi multe interese comune, zâmbi el 
amar. Să știi că ai avut dreptate. Mă doare s-o afirm, dar nu ne-am fi 
potrivit. Îmi îngădui să vă urez toate cele bune? 

Antoniei îi veni să plângă. Simon era un om incredibil de bun. 

— Sigur că da, zise cu vocea gâtuită de emotie. Eşti foarte drăguţ. 
Ar fi corect să precizez, continuă ea pe un ton normal de data aceasta, 
că între mine și Adam există o înţelegere, nu o logodnă oficială. Nu 
putem lua nici o hotărâre majoră până când nu se va simţi mai bine. 


— Dar în prezent cum se simte? 

— Fizic, bine, deși are dureri de cap și doarme mai mult decât 
înainte. De fapt și acum se odihnește. Doctorul spune că este normal și 
că în scurt timp vor dispărea aceste neplăceri. 

— Dar din punct de vedere mental și emoţional? 

— Nu se plânge, însă nu-i convine deloc ce se întâmplă cu el. Are 
impresia că înnebunește. 

— Are și motive, îl compătimi sincer Simon. De când am auzit ce s- 
a întâmplat cu el, am încercat și eu să mă gândesc la ce poate simți 
cineva care se trezește că nu mai știe cine e și vede că este înconjurat 
doar de străini. Aș vrea să-l văd și eu, dar numai în cazul în care nu ai 
nimic împotrivă. 

— Sigur. O să constaţi că face faţă cu brio. Pune o grămadă de 
întrebări pentru că vrea să se lămurească pe deplin ce fel de viaţă 
ducea înainte. Voi v-aţi cunoscut în India, iar acolo a petrecut o bună 
perioadă din viață, despre care eu nu am habar, zise ea cu ochii la 
unghiile ei perfecte. Am descoperit că știu mult mai puţin decât 
credeam că știu despre el. 

— Cred că este o situaţie foarte dificilă, își exprimă Simon empatia. 

— Prefer să o consider un proiect educaţional, zâmbi Antonia, care 
se hotărâse dintr-odată să fie mai indulgentă cu Lord Launceston. E 
frivol să considerăm că-i cunoaștem ca-n palmă pe cei dragi nouă. 
Adam și cu mine avem șansa unică de a ne redescoperi. 

Tăcu, remarcând cu coada ochiului o crispare ușoară pe chipul lui. 
Adevărul era că nu-și găsise cea mai potrivită temă de discuţie. Nu era 
prea frumos din partea ei să discute despre bărbatul cu care urma să 
se mărite tocmai cu cel care ocupase înaintea lui această poziţie. 

— Când crezi că aș putea să-l văd pe Adam? se interesă el 
ridicându-se. 

— Ar trebui să se trezească în curând, răspunse ea aruncând o 
privire spre ceas, apoi își mușcă fără să vrea buzele. Unde stai? 

— La hotelul White Hart din Buxton. 

— Mi se pare caraghios din partea ta că te-ai cazat acolo, încercă ea 
să-l provoace, deși nu știa ce răspuns ar fi vrut să audă din partea lui. 

— Păi nu mă aşteptam să mă primeşti în casă, găsi el o replică 
acceptabilă. 

Era un gentleman desăvârșit... 

— Ei, hai lasă-mă cu toate regulile astea de bună-cuviinţă, se răsti 


ea exasperată. Este o situaţie absurdă. De vreme ce am stabilit de 
comun acord că nu ne potrivim și că logodna noastră a fost o greșeală, 
putem rămâne prieteni. Ca prieten al meu și al lui Adam, ești oricând 
bine venit la Thornleigh. Ti-ar fi mult mai simplu să stai aici de câte ori 
vii prin zonă. Iar lui Adam i-ar prinde bine să aibă prin preajmă și un 
prieten bărbat, nu doar femei. Există riscul ca în curând să moară de 
plictiseală de cât îl cocoloșim eu și cu Judith. 

Simon râse cu poftă. 

— Eşti absolut unică, Antonia. Dacă ești încredințată că mă poţi 
suporta, m-aș bucura să mă cazez aici. Chiar așa, întrebă el cu o nuanţă 
suspectă în glas pe care Antonia o remarcă imediat, Judith ce mai 
face? 

— Foarte bine. A fost de mare ajutor când cu accidentul. Aș fi luat- 
o razna dacă nu era ea. S-a evaporat subtil când a auzit că ești aici. Spre 
deosebire de mine, Judith este întotdeauna plină de tact. 

Pe Simon îl pufni râsul. 

— Bine atunci, dacă ești convinsă că nu te deranjează prezența 
mea, mă duc la Buxton să-mi iau lucrurile. 

Antonia îi întinse mâna, iar el se aplecă să o sărute cu o întârziere 
abia perceptibilă. Se descurcaseră amândoi foarte bine. Bineînţeles că 
simţise fluturi în stomac când îl văzuse - Simon ar fi putut face și 
statuia Madonei să întoarcă capul după el- dar nu se făcuse de râs. Era 
o dovadă în plus că nu mai era îndrăgostită de el. 

Era atât de sigură de acest lucru, încât i se păruse de-a dreptul 
copilăresc să nu-l invite să stea acolo. Trebuia să fie o gazdă ospitalieră. 
Dar firește că aspectul cel mai important al șederii lui era potenţialul 
efect benefic asupra lui Adam. 

Firește. 


Pe drumul spre trăsură, Lord Launceston se mai relaxă; trecuse cu 
brio de primul obstacol. Antonia era într-adevăr o femeie superbă. 
Poate că avea ea o fire mai năvalnică, dar era deschisă și sinceră și nici 
nu ţinea la supărare. 

Calităţi care îi îngreunau misiunea. Trebuia să fie convins că 
acţiunile pe care avea de gând să le întreprindă aveau să aducă foloase 
tuturor celor patru persoane implicate, altfel n-ar fi avut nici o scuză. 
Nu-i plăcea deloc că la treizeci și unu de ani își descoperise „talentul“ 
de a fi duplicitar. I se păruse floare la ureche să joace rolul 


pretendentului suferind, dar totodată nobil. Spera ca Judith să nu se fi 
înșelat și Antonia să fie în continuare îndrăgostită de el. El, unul, nu 
era așa convins. Nu-i făcuse nici un fel de aluzie și vorbise foarte 
frumos despre Adam. Îi analiză atitudinea și ajunse la concluzia că îi 
vorbise ca o persoană implicată deja într-o relaţie, chestiune care nu 
se potrivea nicidecum cu așteptările lui. 

Se scutură și-și alungă aceste gânduri, apoi pocni biciul pe spinarea 
cailor. Timpul avea să le rezolve pe toate. Era de datoria lui să facă tot 
ce-i stătea în putinţă pentru ca lucrurile să se sfârșească bine pentru 
toată lumea. 


capitolul 10 


Adam se uita peste niște documente în bibliotecă când fu anunţat 
că lordul Launceston dorea să îl vadă. Antonia îl pregătise sufletește 
pentru vizita unui prieten vechi, dar tot era stresat. Îi era greu să se 
simtă în largul lui lângă oameni care știau mai multe lucruri despre el 
decât el însuși. 

Lordul Launceston se purtă cu tact. Intră încet în cameră și îi 
întinse mâna. 

— Salut. Întotdeauna mi-ai spus Simon. Te superi dacă-mi permit 
să-ți spun Adam? 

— Nu, deloc. 

Îi strânse mâna și îi făcu semn să ia loc, impresionat de atitudinea 
calmă a vizitatorului. 

— Din ce mi-a zis Antonia, am înţeles că ne-am cunoscut în India. 

Simon încuviinţă din cap. 

— Ai intrat într-o noapte în Observatorul din Bombay și ai vrut să 
te uiţi prin telescop. 

Privirea lui Adam se adânci printre frânturile de amintiri. 

— Da, parcă îmi aduc aminte că am zărit suprafaţa Lunii printr-un 
telescop și am încercat să-i identific mările. Marea Imbrium, Marea 
Crisium. 

— Chiar ţi-aduci aminte? se înflăcără Simon. 

— Da. La fel păţesc cu toate. Îmi aduc aminte concluzii și ce am 
învăţat despre astronomie, dar nu cu cine sau în ce împrejurări. E ca și 
cum toate informaţiile personale mi-au fost extirpate din minte. 

— A trecut doar o săptămână de când ţi-a căzut acoperișul în cap, 
sublinie oaspetele. Nu te poate învinovăţi nimeni că memoria ţi-a 
plecat în vacanţă. 

Adam rânji și se așeză la birou, bucurându-se în sinea lui că știuse 
să-și aleagă prietenii. 

— Ar fi bine dacă mi-ai putea povesti despre viața pe care o 
duceam în India. Antoniei nu i-am oferit detalii în scrisori, așa că nu 
prea are ce să-mi spună despre acea perioadă. 

— Nici eu nu știu foarte bine, pentru că nu prea discutam despre 
afacerile tale, dar o să încerc, îi promise Simon. Ce-ai vrea să știi? 

Adam gesticulă spre actele și documentele întinse pe tot biroul. 

— Am constatat că am o avere măricică. Cu ce mă ocupam, pentru 


că nu înțeleg cum am reușit să strâng așa mult bănet fără să fac ceva 
necurat, se strâmbă el. De fapt, nu sunt sigur că vreau să aflu. 

— N-ai de ce să-ţi faci griji. N-am auzit pe nimeni niciodată să se 
plângă de faptul că l-ai fi înșelat. Având în vedere că în India există o 
comunitate europeană bine înrădăcinată și mereu la curent cu ce se 
întâmplă, n-ar fi fost greu deloc să ţi se ducă buhul de om necinstit. 
Deși, vezi tu, adăugă Simon precaut, ai reușit să-ţi atragi atât admiraţia, 
cât și blamul. 

— Cum așa? zâmbi Adam. 

— Ai muncit din greu și cu perseverenţă, nu ţi-a fost frică să-ți 
asumi riscuri. Mi-ai povestit odată că primii bani câștigați au fost la un 
joc de hazard:?, în timpul unei călătorii. 

— Serios? se miră Adam. N-aș fi ghicit că mă pasionau jocurile de 
noroc. 

— Păi norocul nici nu juca un rol atât de important. Mi-ai explicat 
cum stătea treaba. Simon își încrucișă picioarele, minunându-se cât de 
ușor se lega conversaţia, chiar dacă trecutul lor comun nu mai exista 
pentru unul din ei. Mi-ai spus că un adevărat jucător este dependent 
de emotiile puternice, așa că are nevoie și de înfrângeri pentru a 
savura cu adevărat jocul. Tu jucai cu sânge-rece și dintr-un singur 
motiv: să câștigi. Nu jucai niciodată decât dacă aveai șanse mari la 
câștig, și pentru că te pricepeai la calculul probabilităților știai să-ți 
alegi momentul. De când ne-am cunoscut nu te-am văzut jucând 
niciodată; în schimb, ţi-ai asumat niște riscuri enorme în afaceri. Din 
ce mi-am dat eu seama, ai avut de câștigat în aproape toate cazurile. 

— Ce fel de riscuri? 

Simon se gândi puţin înainte să-i răspundă. 

— După cum ţi-am mai zis, nu am fost niciodată la curent cu 
afacerile tale, dar îmi aduc aminte de o tranzacţie anume. Era un 
căpitan metis care-și pierduse corabia în împrejurări dubioase, iar 
acum nu-i mai rămăsese nimic de făcut decât să-și bea minţile într-o 
baracă din portul din Bombay. Tu i-ai dat o corabie nouă, i-ai asigurat 
jumătate din profit, iar el trebuia să navigheze printr-o zonă din Indiile 
de Est cunoscută pentru atacurile piraţilor. 

Toată lumea te-a arătat cu degetul ca pe un nebun că i-ai dat o 
corabie pe mână, dar riscul pe care ţi l-ai asumat ţi-a adus numai 
beneficii. Eu știu de povestea asta pentru că mi-ai sugerat să investesc 
în cursele lui taman când eram la buza prăpastiei din punct de vedere 


financiar. Pot spune că am avut un profit enorm. 

— Așadar, am lăsat alți oameni să-și riște vieţile în timp ce eu 
stăteam și încasam beneficiile? ridică Adam din sprâncene. Într- 
adevăr, nu făceam chestii ilegale, dar nici morale. Eram un parazit. 

— Nu erai deloc un parazit. I-ai oferit unui om o a doua șansă. În 
cele din urmă căpitanul a câștigat suficienţi bani cât să-și permită să 
cumpere corabia de la tine. Dar în afară de asta, rânji Simon, dacă te 
gândești că erai un laș, află că în prima călătorie întreprinsă de el ai 
fost și tu. Nu cumva ai o cicatrice de sabie pe antebraţul stâng? 

— De acolo e? întrebă prietenul său, uitându-se automat la mână. 

— A trebuit să vă croiţi cu greu drumul prin Strâmtoarea Malacca. 

Adam oftă și își trecu degetele prin păr. 

— M-am mai liniștit; mă speriasem că îi lăsam doar pe ceilalți să-și 
asume riscurile în locul meu. Dar mă întreb uneori cine e Adam 
Yorke. Individul mi se pare complet necunoscut. 

— Frai — ești - un om complicat, Adam. Probabil că eu ţi-am fost cel 
mai apropiat cât ai stat în India, dar tot nu pot să afirm cu certitudine 
că te-am cunoscut pe deplin. 

— Și atunci ce părere aveai despre mine? îl iscodi Adam, fixându-l 
cu privirea. 

— Eşti un om cu o inteligenţă și o curiozitate aparte, rosti Simon 
după ce reflectă câteva secunde. Te-ai străduit din greu să faci avere, 
dar nu ești lacom din fire. O mare parte a succesului tău s-a datorat 
faptului că te pricepi la oameni, exact cum e exemplul acelui căpitan. 
Le-ai oferit o șansă tuturor celor care o meritau, iar în schimb ai 
câștigat loialitate și muncă asiduă din partea angajaţilor. Întotdeauna 
am crezut, urmă Simon, încercând o nuanţă mai subtilă, că ai fost 
mânat de o pasiune secretă, dar n-am știut niciodată care era aceasta. 

Adam căzu pe gânduri și își masă bandajul de la cap, acum redus 
mult ca dimensiuni. Cu cât afla mai multe despre el însuși, cu atât 
înţelegea mai puţin. Oare chiar purta Adam Yorke un secret întunecat 
în sufletul lui? Normal ar fi fost să-l știe, chiar și în starea amnezică în 
care era. Gândurile acestea îl conduseră spre o altă întrebare. 

— Dar viaţă personală aveam în India, sau doar munceam? 

— Evitai să participi la multe dintre evenimentele sociale. Odată 
mi-ai spus că nu-ți făcea nici o plăcere să știi că averea dobândită îţi 
asigura acceptul unor familii care te-ar fi batjocorit pentru originea ta 
cu câțiva ani mai devreme. Dintr-odată, Simon își aduse aminte un 


detaliu relevant: Aveai o metresă. O chinezoaică tânără pe care o 
cumpăraseși de la un negustor de sclavi. Ai cumpărat-o doar ca să o 
eliberezi, dar ea n-a vrut să plece de lângă tine. 

— Dumnezeule, se sperie Adam. Ce s-o fi ales de ea când am plecat 
din India? Nu am luat-o cu mine, așa-i? întrebă el panicat. 

— Nu te teme, nu stă să te aștepte prin Londra pe undeva, îl 
asigură prietenul lui. I-ai dat o sumă frumușică de bani cu care plănuia 
să se ducă în Macao să-și găsească un soț după plecarea ta. Chinezii 
sunt oameni practici. 

— La cum evoluează lucrurile în lume, ar putea să fie și mai rău, 
oftă Adam. 

Schimbară subiectul și discutară despre chestiuni mult mai banale, 
dar nu se putu abtine să nu se întrebe ce evenimente surprinzătoare 
avea să mai afle despre trecutul lui. 


Lordul Launceston adusese un plus de energie pozitivă în casă, iar 
următoarele zile trecură mai repede. Adam era mulțumit că ceilalţi îl 
tratau normal, ca și cum amnezia ar fi fost o simplă răceală care trecea 
repede. 

Toţi erau dispuși să discute cu el ori de câte ori se arăta interesat și 
punea întrebări, dar atmosfera era întotdeauna destinsă. I-ar fi fost 
mult mai greu dacă l-ar fi copleșit cu temerile sau așteptările lor. 

Cea mai mare parte a timpului o petrecea în compania verișoarei 
lui și îi fu din ce în ce mai evident că aveau aceleași gusturi și mod de 
gândire, ceea ce îi explica perfect de ce hotărâseră să se căsătorească. 
Cu toate acestea, percepea o oarecare reținere din partea Antoniei ori 
de câte ori circumstanţele erau de așa natură încât ajungeau la 
intimitate fizică. 

Nu prea pricepea. Antonia era spontană și plină de afecţiune, dar 
stabilise un fel de barieră între ei, care îl avertiza că nu putea să se 
comporte cum se comportă bărbaţii cu viitoarele lor soţii în general. 

O admira în tăcere și se întreba dacă părul ei cu luciri aurii-roșcate 
chiar se simțea mătăsos la atingere, însă nu îndrăznea să facă vreun 
gest. Erau o mulțime de lucruri pe care nu le știa despre trecutul lor 
comun. Poate că Antonia era mai rezervată acum pentru că fusese el 
prea obraznic în trecut. Nu cuteza să deschidă acest subiect, preferând 
să aștepte momentul potrivit. 

La o săptămână după mutarea lordului Launceston la Thornleigh, 


acesta începu să-și petreacă timpul mai ales în compania lui Judith. 
Plecau în căutarea fosilelor și a florilor, admirau mările și craterele 
lunare, comentau cărți pe care le citiseră amândoi și în general orice 
făceau, făceau împreună. Asta îi plăcea foarte mult lui Judith, chiar 
periculos de mult. 

Din nefericire însă, apropierea dintre ei părea să nu o afecteze în 
nici un fel pe Antonia, care nu simţea nici cea mai mică urmă de 
gelozie, ba chiar îi ignora de-a dreptul, pentru că toată atenţia îi era 
acaparată de Adam. 

Pe de altă parte, lui Judith îi era din ce în ce mai greu să se uite la 
celălalt cuplu, așa că se lăsă atrasă tot mai mult de Simon. 

Vara era extrem de toridă, astfel că într-o seară, după o cină târzie, 
deciseră să se plimbe cu toţii prin grădină, în speranţa de a se mai 
răcori puţin. Antonia îl luă de braţ pe Adam, Simon îi oferi braţul lui 
Judith, apoi porniră cu toţii în amurg. 

La un moment dar, Judith se opri să-și desfete simţurile cu mirosul 
îmbătător al trandafirilor. În ultima săptămână fusese încordată mai 
ceva ca strunele harpei. Acum voia doar să se bucure de acea clipă și 
de prezenţa bărbatului de lângă ea. 

La câțiva metri în faţa lor, Adam rupse un trandafir galben, după 
care făcu o reverență în faţa Antoniei și i-l dărui în timp ce comenta 
ceva ce o făcu să râdă cu zgomot. Antonia luă trandafirul și și-l puse pe 
după ureche, apoi îl apucă iar de braţ, încă râzând. 

Privindu-i de la distanţă, Simon se posomori. 

— N-am făcut cine știe ce progrese cu planul nostru de a-i separa, 
nu? 

— Ne-ar fi fost mai simplu dacă eram niște oameni răi. Văzând că 
Simon o privea întrebător, Judith îi explică: pe când trăiam ca o 
nomadă, mutându-mă de la o familie la alta, am învăţat că cei mai 
buni intriganţi sunt cei cărora le place să le facă rău celorlalți. 

— Însemnă că avem o problemă. Noi nu vrem să le facem rău. 
Vrem doar ca toată lumea să trăiască fericită până la adânci bătrâneți, 
însă cu partenerul potrivit. 

Nu prea aveau ce să mai adauge după o așa concluzie, prin urmare 
se plimbară încă o jumătate de oră în tăcere. Lui Judith îi plăcuseră 
dintotdeauna grădinile de la Thornleigh, dar parcă niciodată așa de 
mult ca acum. Nu se întunecase complet, dar deasupra orizontului 
apăruse deja o stea. 


— Este cumva Luceafărul-de-Seară, Venus? 

— Da, răspunse Simon, încântat de cunoștințele ei. Venus este cel 
mai luminos astru de pe cer, după Soare și Lună, și cel mai frumos 
dintre toate. Știai că în greacă planetes înseamnă „peregrin“? De aceea 
au numit oamenii „planete“ aștrii care călătoresc pe boltă. 

— Dar dacă nu e o stea adevărată, înseamnă că nu ne mai putem 
pune dorinţe când ne uităm la ea? 

— Ba da, sigur că putem. Dorinţele și visele sunt mai presus de 
astronomie. Nici nu există o stea mai potrivită ca Venus, planeta 
dragostei, ca să-ţi pui dorinţe. 

Judith rămase cu privirea pierdută spre punctul acela luminos de 
pe cer, apoi scutură din cap. Dorinţa ei era irealizabilă, întrecea orice 
vis și speranţă. Ar fi făcut mai bine s-o dea uitării sau să recunoască 
faptul că nu avea nici o șansă de a se îndeplini. 

În cele din urmă ajunseră lângă pârâu. Se opriră și ascultară în 
liniște sunetul apei. Tocmai atunci auziră și pașii celuilalt cuplu, 
venind înspre ei pe aceeași potecă. 

Chiar înainte ca Adam și Antonia să-și facă apariţia de după colţ, 
Simon se întoarse brusc spre partenera sa de plimbare. 

— A sosit momentul să-i dăm Antoniei o temă mai serioasă de 
gândire. 

Judith mai apucă să vadă un zâmbet ștrengar, după care se trezi 
prinsă în braţele lui și sărutată. Scoase un icnet; era cea mai mare 
greșeală pe care o puteau face. În același timp însă, mâinile ei se 
încolăciră în jurul gâtului lui și nu se putu abţine să nu se lipească de 
el și să-i răspundă la sărut cu toată pasiunea pe care o acumulase și 
reprimase până atunci. 

Auzea ca prin vis pașii celorlalți; își dădu seama că se opriseră 
brusc și că amuţiseră la fel de brusc, apoi simţi cum se îndepărtau tiptil 
de ei. Toate acestea însă parcă se întâmplau pe o altă planetă. 
Îmbrăţișarea lui Simon, ardoarea lui și căldura buzelor erau singura 
realitate pe care o mai percepea acum. 

Știuse ea ce știuse când se temuse de consecinţele planului prin 
care Simon se prefăcea că o curtează. Pentru el era un subiterfugiu, 
pentru ea era ceva cât se poate de palpabil. Judith, care nu-și 
permisese niciodată să viseze, se descoperi brusc prinsă într-un vârtej 
de dorinţe. Habar n-avea cât stătuseră îmbrăţișaţi — prea puţin. 

Își dădu seama că dacă mai continuau așa avea să-i fie din ce în ce 


mai greu să facă faţă consecinţelor, așa că desprinse de lângă el. Se 
întunecase, dar încă îi putea zări chipul; tremura la fel de tare ca ea. 

Sigur că era nervos. Trebuise să simuleze o îmbrăţișare pătimașă 
pentru a stârni o reacţie din partea Antoniei. Probabil că se și șocase 
când ființa liniștită pe care o strânsese la piept cu tandreţe se 
transformase brusc într-o fiară care îl sărutase de parcă ar fi fost 
singura ei speranţă... sau singurul ei blestem. 

După ce bătăile inimii îi reveniră la normal, Judith își recăpătă și 
vocea și spuse ca și cum și-ar fi jucat perfect rolul: 

— Ar trebui să-i pună pe gânduri un pic. Să sperăm că va avea un 
efect pozitiv asupra deznodământului micii noastre conspirații. 

Urmă o pauză extrem de lungă. Chipul lui Simon se încrâncenă, 
apoi se destinse. Acum arăta iar ca o sculptură rece din marmură, iar 
gropiţa aceea din bărbie îi ieșea și mai mult în evidenţă. 

— Să sperăm. 

Se întoarseră spre casă, fiind amândoi foarte atenţi ca nu cumva să 
se atingă din greșeală. 


Antonia îi povestea lui Adam o întâmplare amuzantă de când erau 
copii și se bălăceau în gârlă, spre exasperarea supraveghetorilor. În 
momentul în care cotiră după un pâlc de arbori, dădură nas în nas cu 
Simon și Judith, îmbrăţișaţi de parcă venise sfârșitul lumii. 

Antonia scoase un șuierat, întocmai ca un balon care se dezumflă. 
Dacă nu o apuca Adam de o mână s-o tragă de acolo, ar fi rămas pe loc 
cu gura căscată. Îl urmă nesigură pe picioare, până se îndepărtară. Dar 
de ce să nu se sărute Simon cu altă femeie? Ea singură îl alungase și îi 
dăduse implicit permisiunea să-și vadă de viaţa lui. Ar fi vrut să stea să 
bocească după ea? 

Da! Era vrednică de dispreţ, se purta ca o femeie geloasă, o specie 
pe care o condamnase altădată. Ar fi trebuit să se bucure când doi 
oameni la care ţinea se arătau interesaţi unul de celălalt. Dar dacă se 
gândea mai bine, felul de a fi al lui Judith, liniștită, înţelegătoare și 
pasionată de știință, o făcea mult mai potrivită pentru Simon. 

Așa era. Dar atunci de ce îi venea să rămână în mijlocul drumului 
și să urle la lună? 

Vocea baritonală a lui Adam îi întrerupse gândurile. 

— De ce ești așa de surprinsă? întrebă el amuzat. Era evident că se 
petrece ceva între ei. Te deranjează că însoţitoarea ta are un curtezan? 


Antonia își dădu seama că-și înfipsese unghiile în braţul lui. Se 
strădui să se stăpânească. Cine se credea să-și permită să protesteze 
dacă Simon își căuta consolarea în altă parte? Doar ea decisese în doar 
câteva zile să se mărite cu Adam. 

„Dar nu este același lucru!“ bombăni cu ciudă în sinea ei. 

— După cum ţi-am mai spus, nu sunt tot timpul pe fază și nu 
pricep imediat ce se întâmplă în jur. Mi-am concentrat atenţia doar 
asupra ta. 

— Ar trebui să mă simt flatat, murmură el, oprindu-se în mijlocul 
cărării cu faţa spre ea. 

Privirea lui se ascuţise în amurg, iar ochii lui mai mult verzi decât 
cenușii penetrau mult mai adânc în căutarea liniștii interioare. 

Își ridică o mână și o mângâie cu o gingășie extraordinară, 
coborând de la sprâncene spre obraz, apoi de-a lungul maxilarului și 
pe gât. Atingerea lui era foarte senzuală, iar Antonia simţi un fior 
amestecat de plăcere și teamă. Tânjea după el, dar nu i se părea firesc 
să-și dorească vărul așa. 

— Şi de ce ţi-ai îndreptat toată atenţia asupra mea, verișorico? 
întrebă el cu blândeţe. Pentru că sunt un nefericit în suferință și 
trebuie să ai grijă de mine, sau pentru că sunt viitorul tău soţ? 

Acum, mâna lui o mângâia și o masa ușor pe ceafă. 

— Câte puţin din amândouă, zise ea, fără să clipească măcar. 

— Păcat, replică el sec, retrăgându-și mâna. 

Antonia se simţi cuprinsă de deznădejde. Era perfect conștientă că 
nu știa ce voia de fapt de la Adam. Mai grav, și el era conștient de asta. 


Adam se retrase în dormitor, iar de nicăieri apăru Bradley, care se 
interesă dacă stăpânul lui avea nevoie de ceva. Sub înfățișarea aceea 
de pirat fioros, valetul avea un suflet de mamă-cloșcă. 

— Vorbeam des despre verișoara mea? îl chestionă Adam în timp 
ce-și desfăcea eșarfa de la gât. 

— Despre Lady Antonia? Foarte rar, îi răspunse cinstit Brandley. 
Vă vedeam încântat când primeaţi câte o scrisoare de la ea, parcă eraţi 
o pisicuţă la oala cu smântână, dar n-o pomeneaţi niciodată. După o 
clipă de reflecţie, continuă: Știaţi că sub capacul ceasului aveţi un 
portret al ei? 

— Nu, nu știam, spuse Adam, scoţându-l repede din buzunar. 

Îl avusese tot timpul la el, dar nu-i acordase vreo atenţie specială. 


Îl studie cu grijă și găsi un sistem mic prin care reuși să desfacă 
capacul. Înăuntru era un portret al Antoniei, cu părul de culoarea 
caiselor și cu zâmbetul ei plin de viaţă. Probabil că avea în jur de 
șaisprezece-șaptesprezece ani la momentul respectiv. 

Adam îl mai privi o vreme, așa cum mai făcuse de foarte multe ori 
când se aflase în celălalt colț al lumii. Inima i se strânse; își dădu 
seama că aceasta trebuie să fi fost „pasiunea lui secretă“ care îi purtase 
pașii spre India. 

Din păcate, nici între timp nu aflase ce avea de făcut pentru a o 
cuceri definitiv. 


X 


Antonia avusese un somn agitat și se hotărî să renunţe la 
plimbarea zilnică de dimineață. Thornleigh putea să se descurce 
câteva ore și fără atenta ei supraveghere. Rămase mai mult ca de 
obicei în pat, fără să reușească să se odihnească. În cele din urmă 
cobori în salonaș, unde o găsi pe Judith bând ceai, în timp ce rupea de 
zor pâinea prăjită în mii de bucățele. Tresări când o auzi pe Antonia 
intrând, apoi îi aruncă o privire demoralizată. Era foarte neobișnuit ca 
stăpâna să fie acasă la acea oră. 

— În legătură cu aseară... îngăimă ea după ce-și adună tot curajul, 
dar Antonia îi făcu semn să se oprească. 

— Nu trebuie să-mi dai nici o explicaţie. 

Știa că vorbele îi sunaseră reci și insensibile, dar nu se simţea în 
stare să găsească altele. 

— Dacă te-ai supărat, atunci sunt multe de spus, replică sumbru 
Judith. 

De data asta Antonia reuși să răspundă mult mai natural. 

— Mai degrabă am fost... surprinsă, recunoscu ea. Nu-mi dădusem 
seama în ce relaţie ești cu Lord Launceston. Mă tem că din păcate nu 
am știut nimic până aseară. 

— Nu vreau să crezi că ne-am furișat să nu ne vezi tu, spuse Judith 
și își mușcă buza, arătând mai nefericită ca oricând. 

— Nici nu se pune problema să vă furișaţi, pufni Antonia în râs. 
Sunteţi doi adulti liberi ca pasărea cerului. Nu cred că e genul care să 
ia în derâdere sentimentele unei femei. Chiar dacă ar fi fost, nu mi-aș fi 
permis să intervin și să-l vorbesc de rău. Tu ești însoţitoarea mea și nu 
viceversa. 


— Antonia, nu înţeleg absolut nimic din ce vorbești acolo, ripostă 
Judith ofensată. Aș fi preferat să te enervezi. Este supărător să vezi pe 
cineva de care te-ai despărțit de curând îmbrăţișându-se cu altă 
persoană. Aseară a fost mai degrabă un accident. Te rog să mă crezi că 
aș prefera să nu-l mai văd niciodată pe Simon decât să risc să te pierd 
ca prietenă. 

Reacţia ei promptă o trezi la realitate pe Antonia, care se prăbuși 
pe un scaun. 

— Dumnezeule, Judith, mă port ca o proastă, și știu foarte bine, 
zise ea cu ciudă. Am fost șocată să vă văd împreună, când de abia au 
trecut câteva săptămâni de când am rupt logodna cu el, dar cum îmi 
pot permite să vă judec? Eu l-am acceptat pe Adam de două ori mai 
repede. Iar apoi m-am gândit la voi, continuă ea cu toată onestitatea, și 
mi-am dat seama că vă potriviți mult mai bine decât mă potriveam eu 
cu el! Tu ești mult mai cultă, ești mult mai tolerantă decât mine și nu l- 
ai chinui niciodată pe săracul om așa cum am făcut-o eu. Dacă vă 
iubiți într-adevăr, atunci o să fiu prima care o să vă dorească să fiţi 
fericiți împreună. 

Judith se făcuse mică, gata să se evapore de rușine. Teoriile despre 
gelozie și mândrie meritau să fie aruncate la coș. Antonia se arătase 
atât de înţelegătoare, încât o copleșise. Era evident că strategia ei și a 
lui Simon nu ducea nicăieri. Părea din ce în ce mai puţin probabil ca 
Antonia și Adam să se despartă, iar conspirația se dovedea a fi 
dezastruoasă și cu efecte neașteptate pentru tânăra văduvă. 

— Nu știu ce-o să fie mai încolo, zise cu precauţie, așa că este prea 
devreme să ne urezi orice. Ce-ai văzut tu a fost doar o... o aberatie de 
moment fără nici o însemnătate. 

Antonia nu părea convinsă de explicaţia ei, dar nici nu insistă, fapt 
pentru care Judith îi mulțumi în gând. Avea din ce în ce mai des 
senzaţia că toţi patru trăiau într-o comedie din perioada Restauraţiei, 
cu răsturnări bruște de situaţie și schim buri de parteneri. 


Adam și Antonia își priponiră caii în vâlceaua îngustă, apoi urcară 
panta abruptă până în vârful dealului. El căra un coș cu merinde, iar 
ea se lupta cu faldurile rochiei de călărie. Nu mai fuseseră la Cuib de 
când Antonia se retrăsese pentru a plânge după Simon. 

Locul avea însă o semnificaţie importantă pentru trecutul lor 
comun. Venise timpul să-l aducă pe Adam și acolo. 


Se strecurară prin despicătura dintre stânci și ieșiră direct pe 
platou, de unde se vedea o mare de dealuri ce se pierdeau spre 
orizont. Lui Adam i se tăie respiraţia în faţa peisajului atât de 
impresionant. Antonia îl supraveghea cu coada ochiului, sperând că 
avea să recunoască locul, dar nu vru să-l întrebe nimic. 

Parcă ghicindu-i întrebarea, el spuse: 

— Nu-mi aduc aminte când anume am mai fost aici, dar sunt sigur 
că am venit de multe ori. 

— Da. Am botezat acest loc Cuibul și în copilărie era ascunzătoarea 
noastră preferată. 

Adam studie peticul de iarbă presărat cu flori de pe buza 
prăpastiei, apoi se duse chiar pe margine. 

— De aici, de sus, putem pretinde că suntem păsări. 

— Stăteai cu orele aici să te uiţi după ulii și să te întrebi cum ar fi să 
zbori. 

— Și tu ce făceai între timp? o întrebă el zâmbind. 

— Eu n-aveam așa de multă răbdare ca tine, așa că stăteam și 
citeam. Dacă se întâmpla să termin ce aveam de citit, rânji ea, 
începeam să te sâcâi până cedai și preferai să plecăm decât să mă mai 
suporti. 

— Ce obrăznicătură! râse el. 

— Da, dar întotdeauna erai foarte răbdător. Arătând înspre coșul 
de nuiele, Antonia îl înștiință: De obicei, primul lucru pe care îl facem 
este să scoatem mâncarea. 

— Ferească Dumnezeu să facem altfel! exclamă Adam, apoi scoase 
pătura din coș și o întinse pe iarbă. 

Plăcintele cu carne erau întotdeauna delicioase, dar parcă mâncate 
la un picnic erau și mai bune. Mai aveau ceapă murată și bere de casă. 
Cea mai bună trataţie din lume. 

Își scoaseră hainele și și le aranjară sub cap ca pe perne, apoi se 
întinseră, dornici să profite de soare și de ziua călduroasă. 
Împărtășeau aceeași bucurie lipsită de griji care îi unise și când erau 
copii. 

Antonia moţăia când Adam rupse tăcerea pe un ton aparent 
liniștit. 

— Dintre toate lucrurile de care nu-mi amintesc, cel mai rău mă 
enervează că nu mai știu ce fel de relaţie exista între noi doi înainte. 
Mi-ai spus că ne știm dintotdeauna și că am stabilit să ne căsătorim, 


dar simt că între noi există un fel de rezervă ce nu mi se pare normală 
pentru un cuplu deja logodit. 

Antoniei îi pieri brusc tot somnul și se întrebă dacă nu cumva 
vărul ei atent la toate își dăduse seama că era ceva în neregulă cu 
logodna lor. Se ridică într-un cot, se uită atentă înspre Adam, care 
stătea la jumătate de metru de ea, și constată că o privea cu o 
intensitate fascinantă. 

Umerii lui lati și puternici erau scoși în relief de pielea albă și chiar 
și așa, culcat pe iarbă, tot radia forță și energie. 

— Am uitat ceva important care are legătură cu tine, Antonia? vru 
el să știe. Te-am rănit, speriat sau ţi-am făcut ceva atât de rău încât să 
te temi de mine? 

Perfect conștientă de forţa lui, trebuia să recunoască faptul că un 
pic tot se temea de el. Verișorul cu care crescuse reprezentase în 
primul rând siguranţă. Mereu se bazase pe el să o protejeze. 

Dar Adam nu era nici fratele ei, nici vreun eunuc care să se 
mulțumească doar să o admire. Ea îl alesese să-i fie iubit și soţ. Dacă 
voiau să aibă un mariaj adevărat, atunci trebuia să înveţe să se supună 
acestei masculinități care o înspăimânta deocamdată și să aibă 
încredere în el că nu-i va face rău. 

Dacă nu putea avea încredere în Adam, totul se ducea pe apa 
sâmbetei. 

— Nu mi-ai făcut nici cel mai mic rău niciodată. Eu sunt cea care 
am încercat să mă rețin, dar în mare parte din cauza amneziei tale. Nu 
am vrut să am pretenţii de la tine sau să te copleșesc atunci când 
vedeam că ești deja într-o altă lume, necunoscută. Inima începu să-i 
bată mai repede și se trase puţin mai aproape de el. Nu vreau să există 
nici un fel de barieră între noi, mai spuse ea. 

Adam o cuprinse de talie și o strânse la piept. 

Sărutul ei fusese gingaș, dar sărutul lui nu avea nimic inocent. Tot 
corpul îi ardea. Îi desfăcu părul și își înfipse adânc degetele în el. 

— Mi-am dorit să fac asta din prima clipă când te-am văzut, îi șopti. 

Antonia se agăţă de el, cutremurată de un fior. Nu era nimic 
frățesc în îmbrăţișarea lui, iar ea nu îl sărutase nicidecum ca o soră. 
Natura relaţiei lor se schimbase radical într-o secundă și nu avea să 
mai fie niciodată aceeași. 

Îl iubise întotdeauna pe Adam, iar acum această dragoste trecuse 
într-o dimensiune diferită, complet nouă. Se întinse pe pătură, îl 


cuprinse înfrigurată în braţe și se lăsă pătrunsă de senzația minunată 
de a se simți mică și fragilă sub greutatea lui. 

Toate grijile pe care și le făcuse mai devreme se evaporară la fel de 
brusc precum ceața când apare soarele. Când îl sărutase pe Simon 
fusese ca într-un vis romantic, dulce și plin de farmec, dar acum cu 
Adam era pământ și foc, pasiune și realitate. 

Când îi puse mâna pe sâni, gemu de plăcere și se arcui toată. Îi 
venea să-și smulgă hainele de pe ea. Voia să-l posede și să se lase 
posedată de el. Preţ de câteva minute de beatitudine uitară de tot, iar 
întrebările  Antoniei despre sentimentele lor căpătară brusc 
răspunsuri. Între ei rămăsese doar dorinţă. Adam o dorea atât de mult, 
încât îi ardea carnea, și știa că ea s-ar fi lăsat total în voia pasiunii lui. 

Dar golurile din mintea lui nu-i dădeau pace. Cu ultima brumă de 
stăpânire de sine se trase de lângă ea. 

— Bănuiesc că noi doi nu am...? 

Antonia deschise ochii și îl privi intens în timp ce pieptul i se ridica 
și cobora într-un ritm alert. Înţelese la ce se referea. 

— Nu. Nu suntem amanți. 

Dacă ar fi fost deja, nu l-ar mai fi oprit nimic. Dar nu erau. Asta 
conta enorm. 

Adam se răsuci pe spate și o strânse cu putere de mână. 

— Nu cred că aș fi uitat dacă s-ar fi întâmplat, se forţă el să spună. 
Din cauză că m-am purtat ca un gentleman, sau din cauză că m-am 
mișcat prea încet? 

Antonia scoase un chicot jumătate râs, jumătate frustrare. 

— Întotdeauna ai fost un bărbat onorabil. 

— Mare păcat, zâmbi el, apoi îi sărută mâna și și-o lipi de obraz. Alt 
mare păcat este că am uitat multe chestii care mi-ar fi fost utile, dar în 
schimb n-am uitat că oamenii ne-ar fi arătat cu degetul dacă am fi 
făcut lucrul acela atât de firesc. 

— Niciodată nu mi-a păsat de ce cred ceilalţi, îl asigură Antonia. În 
privirea ei era același amestec de dorinţă și îndoială. 

— Mie nu-mi pasă în mod cert, în ceea ce mă privește. Dar mă 
gândesc la tine și îmi doresc ca totul să se petreacă așa cum trebuie. 

Antonia își depărtă ușor buzele; părul ei strălucitor îi încadra 
minunat chipul și umerii. Adam își plimbă palma de-a lungul formelor 
ei, coborând de pe umăr spre șold, apoi îi prinse sânii în palme. 

— Mi se pare... așa cum trebuie, murmură ea suspinând de 


plăcere. 

— Şi mie. Cu un exerciţiu de voinţă supraomenesc, Adam se ridică 
în picioare. Dacă nu mă opresc acum, toate intenţiile mele bune o să 
ajungă împrăștiate prin iarbă, laolaltă cu bucăţi din foarte complicata 
ta vestimentaţie pentru călărie. 

Antonia se ridică la rândul ei și începu să-și aranjeze părul ciufulii. 

— Prudenţa e mama înţelepciunii, cugetă ea cu voce tare. Ai 
dreptate. Ai dreptate de fiecare dată. Când eram copii credeam că ăsta 
e cel mai mare defect al tău. 

Lui Adam îi făcea mare plăcere că puteau râde împreună despre 
cele petrecute sau mai bine zis despre ce nu se petrecuse. Nu se 
simţise niciodată mai apropiat de Antonia ca acum. 

— Mă simt incomplet, spuse el având impresia că-i era dator cu o 
explicaţie. Din mine lipsește o mare parte și trebuie să fiu foarte atent 
să nu fac vreun gest care ar avea consecințe uriașe pentru oricine 
altcineva. Simti brusc nevoia să o atingă, așa că îi luă mâna. Ai spus că 
nu te-am rănit niciodată. N-aș vrea să încep acum. 

Antonia se crispă. 

— Încerci cumva să-mi spui că n-ar trebui să fim logodiţi? 

— Nu! strigă el, strângând-o cu putere. Doar că n-ar fi bine să 
fixăm încă data. Mai am nevoie de câteva săptămâni sau luni. Fie îmi 
voi aminti tot, fie deja mă voi fi obișnuit cu noua mea viaţă. Iar atunci 
sper să te căsătorești în cea mai mare viteză cu mine. 

Antonia răsuflă ușurată, apoi se apropie de el și îl cuprinse de 
mijloc, punându-și capul pe umărul lui. 

— Bine. Mi-ai dat emotii, murmură ea și-și ridică chipul spre el în 
așteptarea unui sărut. Am așteptat mult. Putem să mai așteptăm un 
pic. 

Sărutul fu plin de tandreţe, deși pasiunea încă mocnea puternic în 
amândoi. Aveau tot timpul din lume. Deocamdată însă, un sărut le era 
mai mult decât suficient. 


£ Hazard - joc complicat cu două zaruri, menţionat prima dată în secolul al XIV-lea, în 
cartea Povestirile din Canterbury a lui Geoffrey Chaucer (n.tr.) 


capitolul 11 


Ceva se schimbase între Adam și Antonia. Judith o știa; remarcase 
modul în care se priveau, felul în care căutau tot felul de pretexte să se 
atingă. Nu era nimic vulgar, dar erau gesturi care nu puteau însemna 
decât un lucru. 

Nu avea de unde să știe dacă făcuseră dragoste, dar legătura 
emoţională dintre ei era atât de puternică încât părea palpabilă. Chiar 
dacă această legătură ar fi putut fi sfărâmată, Judith nu mai credea 
câtuși de puţin că ea sau Simon ar fi avut vreun drept să facă așa ceva. 

Se resemnase cu pierderea lui Adam și probabil așa era cel mai 
bine. Ajunsese într-un stadiu în care, în nopţile cele mai triste, 
recunoștea că acum îl iubea pe Simon Launceston. 

La început pretinsese că este atrasă doar așa, superficial, că simţea 
doar o atracţie normală faţă de el pentru că era atât de frumos. Dar 
după ce se sărutaseră nu mai putuse să se amăgească. Fra îndrăgostită 
de strălucirea lui visătoare, de bunătatea lui înnăscută, până și de 
zâmbetul acela ștrengar pe care îl afișa înainte să facă o trăsnaie. 

În sufletul ei, Judith era convinsă că i-ar fi putut fi o soție mult mai 
bună decât Antonia. Dacă Simon ar fi recucerit-o pe Antonia, în viaţa 
lui ar fi rămas mai puţin loc pentru lucrurile care îi preocupau și 
provocau mintea. Dar cine ar fi putut să-l învinovăţească pentru că o 
dorea? 

Din seara aceea din grădină, toată dezinvoltura dintre el și Judith 
dispăruse. Se retrăsese sub masca aceea de politețe perfect 
convenţională. Îl supărase și îl pusese într-o situaţie jenantă, iar uneori 
simţea cum o privește confuz. 

La fel o privea și pe Antonia, iar Judith suspecta că își dădea seama 
și el în sfârșit că nu prea mai avea la ce să spere. Când avea să se 
convingă definitiv avea să plece de la Thornleigh, iar Judith n-avea să-l 
mai vadă niciodată. 

Judith încerca să profite cât mai mult de prezent pentru a-și 
întipări unele momente adânc în memorie. Când avea să fie bătrână și 
cine știe pe unde, voia să și-l mai aducă încă aminte pe Simon, să aibă 
încă vie în faţa ochilor imaginea frumuseţii lui abstracte când cădea pe 
gânduri, mișcările lui incredibil de graţioase, mâinile lui pricepute cu 
degete lungi. 

În ciuda durerii provocate de dragostea neîmpărtășită, era 


recunoscătoare pentru tot ce se întâmplase. Fără ca măcar să știe, în 
câteva momente de pasiune unilaterală Simon reușise să-i redea 
speranța că mai poate visa. 


Adam îi scrisese agentului lui, Whittlesey, despre amnezia de care 
suferea, iar acesta îi trimisese un alt rând de documente care 
conţineau câte o descriere succintă a fiecărei tranzacţii, estimări și 
recomandări. Presupunând că Whittlesey nu văzuse această 
întâmplare ca pe o șansă de a-și jefui pe faţă șeful, sistemul era foarte 
bun. Dacă Adam era măcar pe jumătate la fel de priceput în a judeca 
oamenii, atunci agentul lui era om cinstit. 

Tocmai sosise un nou snop de hârtii de la Londra, iar Adam le 
răsfoia în bibliotecă. Printre ele era și o scrisoare din Manchester, pe 
care o deschise și începu să o citească, chicotind din când în când. 

Antonia stătea ghemuită într-un fotoliu și citea. Își ridică privirea 
spre el. 

— E ceva amuzant? 

— Cam da. James Malcolm, inginerul care a creat motorul acela 
diabolic, mi-a scris că explozia l-a făcut să-și dea seama că modelul 
avea niște defecte de proiectare pe care acum le-a corectat. De acum 
încolo, zice el, orice motor marca Malcolm va avea nici mai mult, nici 
mai puţin de trei sisteme de siguranţă. 

— Fra și timpul, pufni acră Antonia. Ce sunt dispozitivele astea? 

Adam spicui din scrisoare. 

— Vor fi două supape de siguranţă, una din ele dublă, un tub cu 
mercur care va exploda dacă supapele sunt stricate și un dop de 
plumb care se va topi și va elibera presiunea în cazul în care nivelul 
apei scade foarte mult. Domnul Malcolm vrea să-mi dedice mie acest 
model, vrea să-l boteze „Motorul sigur Yorke“, ca o comemorare a 
unuia dintre cele mai regretabile incidente. 

Antonia trânti cartea și sări ca arsă din fotoliu. 

— Incident regretabil! Motorul omului ăsta aproape te-a ucis, și 
acum se dă pe lângă tine să mai și investești în afacerea lui! 

— Ai dreptate cumva, dar să știi că asta dovedește că e un bun om 
de afaceri, râse Adam. Cele mai multe progrese sunt rezultatul 
modificărilor după ce un anume aspect n-a mers bine. Iar în cazul 
nostru n-a fost nimeni ucis ca să se demonstreze că motorul avea 
nevoie de îmbunătăţiri. 


— Poate pe tine te distrează mica ta escapadă cu Sfântul Petru, dar 
pe mine nu, se încruntă ea. 

— Bine. Soarele cădea perfect pe părul Antoniei, luminându-l ca pe 
o aureolă de foc, iar Simon se desfătă câteva secunde cu această 
imagine. Ti-am spus cumva în ultimul timp că ești incredibil de 
frumoasă? 

— Acum te dai tu bine pe lângă mine! se răsti ea, incapabilă să-și 
reprime un hohot de râs. 

— Exact asta fac. Adam se ridică de la birou și se duse spre ea, o 
apucă de bărbie și o sărută. Și ești și foarte dulce. 

Antonia îl prinse bine pe după gât să nu-i scape, apoi îl sărută și ea 
cu poftă. Se sărutau și se îmbrăţișau de multe ori așa, iar de fiecare 
dată focul lăuntric, îndeobște mocnit, se apropia să dea în clocot. 

Amândoi simțeau un fel de plăcere sadică pentru că se abțineau, 
dar Antonia știa că undeva în viitorul apropiat, când aveau să fie 
căsătoriţi, cu posibilitatea să facă dragoste ori de câte ori ar fi vrut, 
avea să-și aducă aminte de vremurile aceastea cu nostalgie. Acum era 
perioada unui preludiu destul de lung, în urma căruia prima 
experienţă împreună avea să fie cu atât mai plăcută. 

Se desprinseră din îmbrăţișare doar pentru că rămăseseră fără aer, 
dar Adam tot o mai sărută o dată pe nas. 

— Am terminat cu treaba pe ziua de azi. Vrei să mergem în 
pavilionul din grădină să mai citim acolo? 

— O idee bună, zise Antonia recuperându-și cartea care căzuse pe 
Jos. 

— Ai să-mi dai și mie ceva de citit? 

— Simon mi-a recomandat volumul acesta despre flora și fauna 
din regiunile muntoase. Mi-a spus că are niște teorii interesante. 

Vremea era în continuare foarte călduroasă, dar sub pavilion se 
păstrase o răcoare plăcută. Acoperișul era făcut dintr-un grilaj peste 
care creștea viță-de-vie, iar înăuntru era o banchetă de-a lungul 
peretelui pe care te puteai întinde cu ușurință să citeşti. 

Antonia tocmai se așezase când Adam rosti mirat: 

— Lordul Launceston are niște semne de carte foarte interesante. 

Își înălţă curioasă privirea spre el și văzu că se uita peste o foaie de 
hârtie găsită în carte. 

— Potrivit celor scrise aici, s-a adus la cunoștință întregii omeniri 
că Antonia Thornton, Lady Fairbourne de Thornleigh, i-a făcut lui 


Simon Launceston, Lord Launceston de Abbotsden, onoarea de a 
consimţi să fie soţia lui, spuse el, apoi o privi lung. Asta visa el să se 
întâmple, sau e unul dintre lucrurile acelea pe care ar fi trebuit să mi 
le aduc aminte ori să le aflu de la cineva? 

Naiba să-l ia pe Simon cu mintea lui aeriană cu tot! Probabil că 
acesta era anunţul pe care uitase să-l trimită ziarelor din Londra. 
Antonia ar fi dat orice să nu trebuiască să explice așa ceva, dar nu avea 
încotro. 

— Da, eram ca și căsătoriţi, recunoscu ea, dar am decis foarte 
repede că n-am fi fericiţi împreună. Așa că ne-am despărțit și el a 
plecat de la Thornleigh. 

— Cred că totul s-a întâmplat cu viteza luminii, comentă Adam 
ironic. Voi mi-aţi spus că de abia ne-am întors cu vaporul, eu și Lord 
Launceston, acum vreo două luni din India. Memoria mea actuală se 
rezumă la ultimele trei săptămâni câte au trecut de la Macclesfield, de 
unde trag concluzia că între timp l-ai întâlnit pe Simon, v-aţi 
îndrăgostit, v-aţi despărțit, apoi te-am cerut eu de soţie și ai acceptat — 
totul în mai puţin de cinci săptămâni. 

— Așa cum ai înșirat acum lucrurile, sună într-adevăr îngrozitor, 
bâigui Antonia, înroșindu-se ca racul, dar... lucrurile s-au întâmplat 
cam în felul ăsta. 

— Eu ce făceam când se petrecea toată povestea asta siropoasă? o 
iscodi el în continuare pe un ton care nu prevestea nimic bun. 

— Frai chiar aici, răspunse ea pe un ton nesigur, mă linișteai și mă 
sfătuiai de câte ori eram supărată. 

— Dumnezeule, ce persoană plicticoasă, dar plină de virtute mai 
eram, zise el pe un ton aparent liniștit, dar Antonia percepu o nuanţă 
care o sperie. Știi ceva, mă resemnasem atât de tare cu gândul că sunt 
amnezic, încât am uitat cât de puţine știu și cât de prost am fost 
informat despre cele mai importante evenimente din viaţa mea. Mi-ai 
acceptat cererea în căsătorie pentru că îţi eram la îndemână în vreun 
plan de a-l face gelos pe Lordul Launceston? Sau ca să dovedești că nu 
boceai după el? Oricum, nu-mi convine deloc să fiu singurul de la 
Thornleigh care nu știe ce știe toată lumea că s-a petrecut. Își lăsă 
cartea deoparte, se ridică și se duse în partea cealaltă a pavilionului, 
fără să-i mai arunce vreo privire. Acum nu mă mai mir de ce ne 
feream să ne atingem. Pentru că relaţia noastră nu a avut timp să 
crească. Se întoarse spre ea, iar privirea lui furioasă era o mărturie a 


faptului că oamenii slabi nu pot face averi în câţiva ani. Ţi-a fost greu 
să te prefaci că-ţi place să te atingă un bărbat, când de fapt tu erai cu 
mintea la celălalt? Antonia scoase un țipăt, dar Adam continuă 
nestingherit: Și mă întreb oare câte nu știu despre ce se întâmplă de 
fapt sub toată pojghiţa asta. Ignoranţa este într-adevăr periculoasă. 
Suntem împreună toată ziua, dar habar n-am cum îţi petreci noptile. 
De aceea s-a întors Lord Launceston la Thornleigh, ca să te convingă să 
vă împăcaţi? Dacă da, îmi spui și mie ce argumente are și cât de mult 
îti fac plăcere? 

Antonia îl privea cu ochii aproape scoși din orbite, iar după ce 
termină de vorbit sări de pe bancă și se înfipse bine pe picioare în faţa 
lui, cu inima cât un purice. 

— Adam, nu așa s-au petrecut lucrurile, rosti ea cu hotărâre. De 
când aveam patru ani ai fost singura persoană din viaţa mea pe care 
m-am putut baza. De abia când m-am îndrăgostit de Simon mi-am dat 
seama cât ţin la tine de fapt. Nu am vrut să mă mărit cu tine ca să mă 
răzbun pe Simon. El plecase deja din viaţa mea. S-a întors aici doar din 
cauza accidentului tău și deoarece era într-adevăr îngrijorat pentru 
tine. Simon nu mi-a adresat nici măcar un singur cuvânt prin care să- 
mi dea de înțeles că mă mai vrea. L-ai văzut cu Judith. Ţi se părea că 
arată ca un bărbat care jelește după altă femeie? În dorinţa ei aprigă 
de a-l convinge, își pusese palmele pe pieptul lui și îi simțea toată forta. 
Ar fi trebuit să-ți povestesc totul, urmă ea. Nu era însă ceva de laudă 
pentru mine și cu cât trecea timpul și ne apropiam mai tare unul de 
celălalt, cu atât mi se părea mai puţin relevant. 

Gheaţa din privirea lui Adam începu să se topească; știa și ea cât de 
mult își dorea să o creadă. Își rezemă fruntea de umărul lui și își 
strecură degetele pe sub reverele hainei. 

— Am vrut să mă mărit cu tine, șopti ea, pentru că am nevoie de 
tine. 

Îi simţi bătăile ritmice ale inimii. Adam oftă și o luă în braţe. 

— Biata verișoară, se înmuie el, câte probleme și câtă suferință! 

Spre groaza ei, începu să plângă fără să știe măcar de ce. 

— Ai fost tot timpul așa de bun cu mine... 

— Păi asta a fost problema, așa-i? zise el trist. Tot timpul mi-ai spus 
câtă nevoie ai avut de mine, dar o dată n-ai fi zis și tu ceva de dragoste. 

Înţelegând în sfârșit ce îl supăra, își înălţă capul și îl privi drept în 
ochi. 


— Lui Simon i-am spus prea repede că îl iubesc. Dacă ţi-aș fi spus și 
ție același lucru, atunci... cuvintele și-ar fi pierdut semnificaţia. Pe 
lângă asta, întotdeauna te-am iubit ca pe un frate. Mi s-a părut de-a 
dreptul incestuos să te doresc. Dar totul s-a schimbat în ziua aceea 
când am fost la Cuib. Acolo am descoperit că te iubesc un pic altfel, așa 
cum fiecare femeie își iubește bărbatul, continuă Antonia, ridicându-se 
pe vârfuri ca să-l sărute. Te iubesc, Adam, fără nici o rezervă și fără 
limite. Și îmi doresc cu disperare să mă mărit cu tine. Îţi jur că acesta 
este purul adevăr. 

Adam o strânse cât putu de tare în braţe. 

— Dumnezeule, Antonia, mi-am dorit atât de mult să te aud 
spunându-mi-o! Cel mai hidos coșmar al meu a fost că nu-mi puteam 
aduce aminte de sentimentele tale pentru mine și îmi era atât de 
teamă să te întreb, mărturisi el, apoi o sărută cu patimă, iar ea îi 
răspunse cu aceeași intensitate. Am bănuit că era ceva foarte cald și 
real între noi. Am avut un șoc când am citit anunţul acela de căsătorie. 
M-a făcut să mă îndoiesc de tot. 

— Trebuia să-ţi spun totul mai demult, dar nu am știut cum, surâse 
ea. Pe de altă parte, n-am fost singura care s-a ferit să vorbească despre 
dragoste. 

Adam zâmbi cu amărăciune. 

— Chiar și amnezic, tot am știut că te iubesc dintotdeauna. Este ca 
respiratul. E ceva ce nu se uită nicicum. 

Antonia suspină fericită, bucurându-se de moment. 

— E ca și cu motorul cu aburi. 

— Ce anume? o privi el intrigat. 

Zâm.bi și se așeză pe bancă, apoi îl trase și pe el. 

— Până n-a explodat, Malcolm n-a știut că motorul are nevoie de 
îmbunătăţiri. La fel și cu noi doi. Credeam că eram fericiţi, dar apoi 
ceva a mers rău, am făcut niște îmbunătăţiri și acum sunt mai fericită 
ca oricând. 

Adam râse din tot sufletul. 

— Ești foarte talentată la analogii. 

Fără să vrea, dădu peste cicatricea de la cap. Nu mai purta bandaj, 
iar zona cusută era aproape perfect acoperită de păr. 

— Te doare capul? întrebă Antonia. 

— Putin, recunoscu el. Mă întreb dacă o să am toată viaţa dureri de 
cap de fiecare dată când mă agit. 


— N-am știut niciodată că te aprinzi așa de repede. De acum 
înainte o să mă străduiesc să nu te mai provoc. Antonia clătină din cap, 
privindu-l gânditor. N-ai idee cât de tare mă bucur că m-ai provocat la 
discuţie când te-am supărat, în loc să te prefaci într-o stană de piatră în 
care clocotește mânia. Simon se închidea în el ca o stridie și ăsta a fost 
principalul motiv pentru care m-am convins că nu ne-am înțelege. 

— Da, îți dau dreptate. Pentru cineva care preferă lupta deschisă 
nu e deloc plăcut să n-ai cu cine să te cerţi, se amuză el. Cred că avem 
chiar stiluri compatibile de făcut scandal, deși aș aprecia dacă nu le-am 
folosi prea des. 

Deși situația nu mai era tensionată, Adam arăta tras la faţă și se 
vedea că îl doare capul. Antonia era la curent cu stările lui de 
moleșeală. 

— Nu vrei să te întinzi puţin pe bancă să te relaxezi? Sunt destul de 
bună pe post de pernă. 

— Mmm, o ofertă irezistibilă, murmură el. Își urcă picioarele pe 
banchetă și-și puse capul în poala ei, după care aţipi instantaneu. 

Antonia era în culmea fericirii. Altercaţia fusese destul de violentă, 
dar acum se simţea mai apropiată de el ca oricând. Se iubeau și 
presimțea că în viitor aveau să se apropie și mai mult. Apoi aveau să se 
căsătorească și să facă dragoste, apoi avea să vină pe lume un copil... 

Își sprijini capul de perete și aţipi și ea. Când se trezi, soarele își 
schimbase radical poziţia. Adam dormea adânc, așa că se mulțumi să-i 
privească chipul, care avea încă trăsături de băiețaș neastâmpărat. 

Deși nu era la fel de răpitor ca Simon, ei i se părea irezistibil. Se 
aplecă și-l sărută pe frunte. 

Adam o simţi imediat și deschise ochii. Privirea i se opri pe chipul 
ei, iar expresia lui fu întâi de confuzie, apoi de șoc. 

— Tony? întrebă, extrem de nesigur pe el. 

Antonia avu nevoie de câteva secunde să priceapă ce însemna 
asta, după care simţi un fior prin tot corpul. După accident, se 
prezentase ca „Antonia“, iar el o chemase doar cu numele acesta. Dar 
înainte de accident, fusese aproape întotdeauna „Tony“ pentru vărul 
ei. 

— Adam, întrebă ea cu vocea tremurată de emotie, îți aduci 
aminte ce s-a întâmplat? 

Adam părea năucit în continuare; se ridică, se îndepărtă la o 
distanță considerabilă de ea, apoi își duse mâna la cap. 


— Ce naiba... făcu el când își atinse cicatricea. Se uită în jur, apoi se 
uită lung la ea. Cum adică dacă știu ce s-a întâmplat? 

— Adică dacă mai știi de explozie și de rana de la cap. Văzând că 
nu pricepea mai nimic, Antonia insistă: Care-i ultimul lucru pe care ţi-l 
amintești? 

El se ridică și începu să se plimbe încruntat. 

— Eram în drum spre Macclesfield să mă întâlnesc cu un inginer, 
Malcolm, zise, frecându-și din nou cicatricea. Îmi aduc aminte că v-am 
întrebat de dimineață dacă vreţi să mergeţi cu mine, iar Judith a 
acceptat pentru amândouă. Dădu din cap dezorientat. Asta s-a 
întâmplat în dimineaţa asta? Nu mi-e clar. Nu știu dacă am mai plecat 
la Macclesfield. Nu că mi-aș aminti cum am ajuns aici, zâmbi el cu 
jumătate de gură, sau cum am aterizat în poala ta, deși asta mi-a făcut 
mare plăcere. 

— Am fost la Macclesfield, motorul cu aburi al lui Malcolm a 
explodat, iar tu ai fost inconștient două zile și jumătate. Când te-ai 
trezit, toate amintirile personale fuseseră șterse cu buretele, dar 
aparent încă puteai să înţelegi noţiunile abstracte, îi făcu ea rezumatul. 
Asta a fost acum trei săptămâni. Nu mai știi ce s-a petrecut? 

— Nu pot să cred! Am pierdut trei săptămâni din viață? se miră el 
din cale afară. Ce bizar. 

— Doctorul care te-a îngrijit, Kinlock îl cheamă, a spus că este 
aproape sigur că memoria îţi va reveni total și brusc. Dacă stau bine să 
mă gândesc, parcă a menţionat că s-ar putea ca declicul să aibă loc în 
somn. A mai spus și că este posibil să nu-ţi aduci aminte intervalul 
dintre accident și revenirea memoriei. 

Cât timp Adam digeră aceste informații, Antonia începu să se 
frământe. Prima ei reacţie fusese să se bucure, însă acum își dădu 
seama că săptămânile în care fuseseră îndrăgostiţi se șterseseră din 
memoria lui. 

Se vedea limpede că își schimbase subtil comportamentul; 
nuanțele acelea de intimitate dispăruseră. Săruturile și toate acele 
promisiuni nu mai existau pentru el. 

Începu să mediteze la ce era de făcut. Trebuia să o ia de la capăt, 
însă era posibil ca el să nu-și mai aducă aminte nici măcar momentele 
de tandrete din ultimele trei săptămâni. 

Dar tot era mai bine acum, când își recuperase trecutul. În aceste 
condiţii, misiunea de a-l readuce aproape de ea era mult mai plăcută. 


— Deși îmi este greu să cred că mi-a dispărut o parte însemnată 
din viaţă, dovada mi-a rămas inscripționată în creștet, spuse Adam, 
pipăindu-și din nou cicatricea. Am ratat ceva important? întrebă el, 
citind mulţumirea de pe chipul Antoniei. Mi se pare că ești mai fericită 
decât înainte. S-a întors Simon și te-a convins să vă reînnoiţi 
jurămintele fierbinți? Altă idee despre ce-ar putea să te înveselească n- 
am. 

— Of, o să fie mai complicat decât am crezut, replică ea cu tristeţe. 
Sunt așa veselă pentru că noi doi am fost logodiţi în ultimele trei 
săptămâni și asta mi-a priit de minune. 

Adam îngheţă. 

— Nu se poate. Păi și Judith? 

Antonia se holbă la el. 

— Ce legătură are Judith? 

— Nu puteam să te cer de nevastă, zise Adam cu asprime, pentru 
că eu sunt logodit cu Judith. 

Tânăra femeie simţi un junghi în inimă. 

— Cum să fiţi logodiţi? N-aţi zis nici unul nimic. 

— Așa am convenit, chiar înainte ca tu și Simon să rupeţi logodna. 
După aceea, când am văzut cât de nefericită erai, am decis să nu-ţi 
spunem, explică el, remarcându-i și acum tristeţea și confuzia. 

— Dar dacă așa conveniserăţi, ea de ce nu a pomenit niciodată 
nimic? replică ea, cu mintea la perioada în care avusese loc accidentul. 

Simţea că se sufocă de supărare. Cum de putuse Judith să facă așa 
ceva? Probabil că se temuse la rândul ei pentru soarta lui Adam, dar ea 
oricum nu își exprima sentimentele în public. Într-adevăr, îl îngrijise 
cu o devoțiune aparte. 

Deodată își aduse aminte de mutra pe care o făcuse Judith când îi 
spusese că s-a logodit cu Adam. Fusese mai mult decât surprinsă și 
consternată de logodna aceea în pripă. Se îngălbenise la față. Nici nu 
era de mirare, de vreme ce îl iubea pe Adam! Iar de vorbit nu vorbise 
pentru că probabil i se păruse că n-ar mai fi avut nici un rost. 

Își îngropă faţa în palme, cutremurată de această turnură a 
evenimentelor. 

— Dumnezeu să ne aibă în pază! bolborosi ea. 

Îl simţi pe Adam așezându-i-se alături. O luă de umeri, dar nu ca 
un iubit, ci ca un frate. 

— Tony, trebuie să-mi spui tot ce s-a întâmplat. 


Doar crudul adevăr mai putea să-i izbăvească. 

— Am fost tare supărată când ai avut accidentul, începu ea cu 
vocea tremurândă. Nu-mi venea să cred că aș putea să te pierd. Simon 
mă părăsise definitiv, iar tu spuseseși odată, destul de serios, că te-ai 
însura oricând cu mine. Așa că m-am hotărât să accept. Își îndreptă 
spatele, dar rămase cu privirea în pământ. Când ţi-ai revenit din comă, 
ţi-am spus că eram logodiţi. N-ai comentat nimic, poate pentru că ţi se 
părea ceva vag cunoscut. Îți dai seama că dacă m-ai fi respins nu aș fi 
insistat, dar păreai... foarte mulțumit, spuse Antonia cu privirea fixată 
asupra mâinilor împreunate din poală. Așa că în ultimele trei 
săptămâni am fost logodiţi, adăugă în timp ce-și făcu în sfârșit curaj să- 
l privească în ochi. Adam, nu te uita așa la mine! strigă ea. 

Adam se ridică și începu să se plimbe nervos. 

— Ce încurcătura naibii! bombăni el. Biata Judith... 

Da, săraca Judith. Antonia remarcă imediat că primul lui gând 
fusese la Judith, cu care voia să se însoare. Dacă nu ar fi iubit-o pe 
Judith, cu siguranţă l-ar fi convins să se îndrăgostească de ea. Acum nu 
se mai putea face nimic; îi era devotat lui Judith. 

Judith, prietena ei cea mai bună, pe care o torturase fără nici cea 
mai mică intenţie. Își aduse aminte în treacăt de faptul că o văzuse în 
braţele lui Simon, dar acum bănuia că lucrurile nu stăteau cum își 
imaginase atunci. De fapt, Judith chiar îi confirmase că nu fusese 
nimic. 

— Adam, te rog să nu te superi pe mine, îl imploră ea. Nu aș face 
niciodată nimic să vă rănesc, pe tine sau pe Judith. 

Chipul i se mai destinse puţin, dar era tot încordat. 

— Nu sunt supărat pe tine. Sunt multe lucruri pe care pot da vina. 
Poate nu trebuia să ţinem secret că ne-am logodit, poate că ar fi trebuit 
să spună ceva după ce am fost rănit. Atunci nu s-ar mai fi ajuns în 
situaţia asta, oftă el. Ar fi chiar amuzant dacă nu ne-ar fi afectat pe toţi. 
Știi cumva unde o pot găsi pe Judith? Trebuie să stau de vorbă cu ea. 

— Sigur, răspunse automat Antonia, încă marcată de ultimele 
vești. Legătura dintre ea și Adam nu avea să se rupă indiferent de 
evoluția lucrurilor, dar de acum încolo Judith avea să fie pe primul loc 
în inima lui. Pe Judith avea el s-o prețuiască, s-o protejeze și să o 
iubească. Cred că e în casă, îl informă ea; mai era un lucru pe care 
trebuia să-l afle acum Adam. Și Simon este la Thornleigh. A venit din 
Londra imediat cum a aflat de accident. 


— Am înţeles, replică el foarte scurt, apoi plecă spre conac. 

Antonia îl urmări cu privirea până când silueta lui robustă dispăru 
după niște tufe. Parcă avea un cutit înfipt drept în inimă. Dumnezeu o 
pedepsea pentru toate faptele premeditate și egoiste pe care le 
comisese vreodată. Oare dragostea chiar putea să dispară odată cu 
memoria unui om? 

Da, era adevărat că pentru câteva zile Adam o iubise. Dacă ar fi 
avut înțelepciunea să-l iubească și ea mai de mult, acum ar fi fost alei. 
Știa acest lucru la fel de bine cum cunoștea toate dealurile și văile de la 
Thornleigh. Acum însă, dragostea lui nu mai exista. Într-un fel, nici nu 
existase vreodată. Din nefericire, dragostea ei pentru el era cât se 
poate de reală și vie. Briza plăcută începu să-i mângâie chipul și 
închise ochii, încercând în zadar să-și stăvilească lacrimile. 


Lord Launceston era un om organizat, așa că dedicase niște ore 
bune pentru a întocmi o listă. Pentru el era cea mai bună metodă prin 
care putea să-și facă ordine în minte. După ce le înșirase pe toate pe 
hârtie, îi dădu foc; nu era genul de listă pe care cineva ar lăsa-o în 
văzul tuturor. 

Rămase cu privirea pierdută spre cenușa din șemineu, 
rememorând încă o dată toate punctele pro și contra care nu făcuseră 
decât să-i confirme ceea ce deja știa. Era îndrăgostit de Judith Winslow. 
Nu crezuse niciodată că ar putea fi nestatornic, dar uite că era. Sau 
poate frumuseţea uluitoare a Antoniei fusese momentan umbrită de 
calitățile mai subtile ale lui Judith, la fel cum Soarele pune în evidenţă 
Luna. 

O plăcuse încă de la început pe Judith, îi admirase inteligenţa și 
perspicacitatea. După momentul acela plin de pasiune de lângă pârâu 
își dăduse seama că de fapt era mai mult de atât. Era ciudat cum un 
instinct animalic putea avea o influență atât de mare asupra 
sentimentelor unui om. 

Zâmbi ironic în sinea lui; tare îi mai plăcea să facă pe filozoful. 
Dragostea era un mister pe care numai poeţii se puteau încumeta să-l 
explice. 

Poate că Judith nu fusese la fel de impresionată de acel sărut, dar 
compania lui părea să-i facă plăcere. Aveau minţi asemănătoare, 
emoții pe care le percepeau la fel. Poate acum, când Adam și Antonia 
erau deja în drum spre altar, ar fi fost momentul ca Judith să se 


gândească și ea la măritiș. 

Averea lui Simon nu era la fel de mare ca a lui Adam și era 
conștient că avea multe defecte de caracter, dar ar fi putut să-i ofere 
un trai confortabil, precum și statutul de femeie măritată, ca să nu mai 
vorbim de dragoste. Poate că în timp ar fi început să-l iubească. Poate 
nu chiar la fel de mult cât o iubea el, dar măcar puţin. 

Gata, se decisese. Acum mai trebuia să o găsească și să-i spună. 

Judith se afla în salonaș cu un ziar în faţă, interesată de rubrica 
„Sosiri-plecări vapoare“. Nu mai dura mult și trebuia să părăsească 
Thornleigh, așa că era timpul să-și facă un plan. 

Auzi niște pași grăbiţi. Își ridică privirea și îl zări pe Adam. Expresia 
de pe chipul lui spunea tot. În săptămânile care urmaseră exploziei 
fusese întotdeauna politicos și prietenos cu ea, dar niciodată nu o 
privise așa ca acum. Acum o recunoștea. 

— Ţi-ai revenit! exclamă ea. 

— Da, am aţipit în pavilionul din grădină, iar când m-am trezit mi- 
am amintit tot, mai puţin ce s-a întâmplat cu puţin înaintea exploziei. 
Și nimic din ce s-a întâmplat după. Antonia era cu mine și mi-a 
povestit tot. Absolut tot, spuse el privind-o fix. Cred că ţi-a fost 
îngrozitor de greu să mă vezi cu ea. De ce nu i-ai spus despre noi? 

— Cum aș fi putut să-i spun, când tu nici nu mai știai cine sunt? 
gesticulă ea neputincioasă. În afară de cuvântul meu, nu mai exista 
nici o dovadă a logodnei noastre. 

— Da, și ar fi fost cuvântul tău împotriva cuvântului Antoniei, 
zâmbi strâmb Adam. Absurd. Repezita mea verișoară mi-a spus că a 
decis să-mi accepte oferta, fără să știe că nu mai era de actualitate. 
Făcu o mică pauză, apoi îi aruncă o privire iscoditoare. S-a întâmplat 
ceva în ultimele trei săptămâni care să te facă să vrei rupem logodna? 

Nu, absolut nimic. A, exceptând faptul că se îndrăgostise de un 
bărbat pe care nu-l putea avea. 

Îi cercetă cu aviditate chipul, observându-i imediat bunătatea pe 
care o remarcase atunci când îl întâlnise prima oară la Londra, când el 
adusese un cadou pentru o femeie pe care nici măcar nu o cunoștea. 
Adam i-ar fi un soţ tare bun. Judith încă își dorea copii, voia să se 
bucure de siguranţa și tovărășia pe care le implica un mariaj, de tot ce 
putea el să-i ofere. 

— Nu, nu s-a întâmplat nimic, răspunse ea cu vocea stinsă, 
apucându-l de mână ca pe un colac de salvare. Gândul că trebuia să 
plece de la Thornleigh să dea piept cu lumea de una singură o 
îngrozea. Își dorea viaţa pe care putea el să i-o ofere. Îl dorea și pe el, 
pentru bunătatea și grija lui protectoare. Sper să mă mai vrei. 

Adam îi luă palma și i-o sărută. 

— Atunci continuăm de unde am rămas? 


— Așa facem, da, spuse ea răspicat. Tandreţea gestului lui îi 
prindea tare bine. Avusese nevoie disperată de puţină căldură 
sufletească. Nu trebuia să afle niciodată de pasiunea ei stupidă pentru 
un alt bărbat. Dar Antonia ce părere are? se interesă cu jumătate de 
gură. 

— Este destul de supărată, răspunse Adam coborându-și privirea 
spre palmele lor îngemănate. Când i-am spus că eram deja logodit cu 
tine, s-a albit la faţă și au început să o roadă mustrările de conștiință. 

Judith o înţelegea pe prietena și stăpâna ei. Când iubea, Antonia se 
dăruia complet. Indiferent de motive, la fel făcuse și cu Adam. 

Avea de luat o decizie grea. Trebuia să-l fi întrebat și ea pe Adam 
dacă voia să continue logodna. Îi văzuse împreună pe Adam și 
Antonia, văzuse legătura aceea intensă și autentică dintre ei. Dar poate 
că și legătura aceea dispăruse, laolaltă cu celelalte amintiri din 
perioada de după accident. 

În acel moment, în încăpere își făcu apariţia Lord Launceston. Îi 
văzu imediat pe Judith și Adam ţinându-se de mână și tresări violent. 
Își dăduse seama ce se întâmplase. 

Imediat, chipul i se închistă. 

— Ţi-a revenit memoria, Adam? întrebă el pe un ton rece. 

— Da, acum câteva minute. Nu-mi mai aduc aminte ce s-a 
întâmplat de la explozie încoace, dar Antonia mi-a relatat tot, oricât de 
improbabil mi s-ar părea. Dădu drumul palmei lui Judith și își fixă 
prietenul cu privirea. Sper că nu ţi-am pricinuit o suferinţă prea mare 
cu logodna aceea absurdă dintre Antonia și mine. A fost o nebunie de 
moment, acum s-a sfârșit. N-am vrut să mă amestec între voi. 

— Ştiu, zise Simon, aruncând o privire către fosta lui complice. De 
vreme ce așa-zisa logodnă a fost un șoc pentru mine și Judith, am tras 
de comun acord concluzia că Antonia a acţionat impulsiv, pe baza 
afecțiunii care exista între voi. Deși aparent calm, simţea în sinea lui 
că o lua razna. Toate gândurile și emoţiile se băteau cap în cap. De 
când pusese piciorul în cameră își dăduse seama că Adam și Judith 
erau iarăși împreună. Ar fi trebuit să se bucure. Nu asta își dorise 
Judith, nu pentru asta complotaseră ei în taină? Se forță să se convingă 
de faptul că era un prilej de bucurie și reuși să schițeze un zâmbet. Cel 
mai important este că ţi-ai revenit complet, zise el punându-și o mână 
pe umărul lui Adam. A fost o perioadă interesantă, deși n-aș spune că 
aș vrea s-o retrăiesc. 


Judith se grăbi să intervină. Pe chipul ei nu se putea citi nici o 
emoție. 

— S-ar putea ca Antonia să fie încă în pavilion. Poate ar fi bine să te 
duci la ea. 

Da, era firesc ca Judith să vrea să rămână singură cu Adam. Simon 
se felicită în gând că nu venise mai repede. Dacă Adam l-ar fi surprins 
pe el în timp ce îi cerea logodnica de soţie, atunci într-adevăr situaţia 
ar fi depășit orice limită a penibilului. 

— Când am întrebat-o pe Antonia de ce mi-a acceptat cererea în 
căsătorie, mi-a mărturisit că era convinsă că ai părăsit-o definitiv, se 
simţi Adam obligat să adauge. În nici un caz nu i-ar fi trecut prin cap să 
se mărite cu altul dacă ar fi știut că te vei întoarce la ea. 

Aparent, Adam și Judith erau convinși că locul lui era lângă 
Antonia. El, unul, era prea stupefiat ca să mai poată emite vreo părere. 

Încercă să se adune. Măcar atât putea face pentru prietenii lui — să 
se retragă. Trebuia să găsească un motiv civilizat să părăsească 
biblioteca, deși sincer nu avea nici un chef. 

Se simțea ca o epavă, nu mai știa nici unde să se ducă sau pentru 
ce să se mai deranjeze să se miște. O cunoștea pe Judith Winslow doar 
de câteva săptămâni. Cum era posibil ca dintr-odată să-i fie așa de dor, 
când nici măcar nu știuse vreodată că are nevoie de ea? 

Se îndreptă complet buimăcit spre pavilion. O găsi pe Antonia 
chircită pe banchetă ca un copil, cu genunchii la gură și fața scăldată 
de lacrimi. De fapt, arăta exact așa cum se simțea el. 

Antonia îi aruncă o privire încruntată, suspectându-l că venise să-i 
țină o predică. 

— A fost greu? se interesă el așezându-se pe locul de alături. 

Îi zâmbi strâmb. 

— Îngrozitor. Am încurcat teribil lucrurile. Ca să se pună capac, ar 
mai trebui ca Judith să nu-mi mai vorbească niciodată. 

— Da, ea a picat cel mai prost din toată loteria asta a inimilor, dar 
nu mi s-a părut deloc furioasă. L-a recăpătat pe Adam și nu e 
răzbunătoare din fire. Se opri, de teamă să nu spună prea multe 
despre Judith și să se dea de gol. Ea se simte bine, dar tu...? 

Antonia își ascunse faţa între genunchi. 

— Mă simt ca o proastă. Am crezut că pot ascunde doar o 
minusculă parte de adevăr, și uite ce repercusiuni dezastruoase am 
produs. 


Simon se înmuie când o văzu atât de deprimată. 

— Nu trebuie să fii așa de dură cu tine. Nici viaţa, nici reputaţia 
nimănui nu au fost iremediabil afectate. În afară de Adam, nici unul 
dintre noi nu a jucat cinstit. 

Antonia tresări și își ridică iar capul. 

— Ce vrei să spui? 

— După accidentul lui Adam, am vorbit cu Judith înainte de a veni 
la Thornleigh. Mi-a mărturisit că se logodise cu Adam și că între timp 
susțineai și tu că ești logodită cu el. Am încercat să găsim o explicaţie, 
iar apoi ne-am hotărât de comun acord să facem ceva pentru a te 
convinge să te răzgândești. Dacă tot începuse, acum avea să-i spună tot 
adevărul pentru a se descătușa. Când am venit aici și ţi-am spus că 
acceptasem faptul că nu ne potrivim, am mintit, spuse el. 

— Ai fost foarte convingător, observă ea contrariată. 

— Da, și eu am fost surprins de cât de bine pot să mă prefac. 
Intenționasem să mă întorc oricum la Thornleigh după o perioadă pe 
care o consideram eu suficientă să te calmezi. Întâmplarea, sau mai 
bine zis accidentul lui Adam a făcut să sosesc mai devreme. 

Explicaţia lordului Launceston clarifica unele lucruri; de pildă, 
sărutul acela nu fusese decât un efort disperat de a o face pe Antonia 
geloasă. În alte circumstanţe chiar ar fi funcţionat. 

— Am impresia că strategia asta subtilă a fost ideea lui Judith, zise 
Antonia. Un asemenea scenariu aiuritor nu poate fi produs de o minte 
de bărbat. 

— Poate că femeile cunosc mai bine natura umană și pot prezice 
mai bine reacţia celorlalţi, zâmbi Simon. 

— Să știi că nu ești departe de adevăr. Sunt sigură că Judith mă 
cunoaște suficient de bine cât să știe dinainte cum o să mă comport 
într-o anumită situaţie, replică Antonia, în timp ce-i admira trăsăturile 
armonioase ale chipului. Venirea lui Simon la Thornleigh ar fi pus 
capăt logodnei ei cu Adam, exact așa cum bănuise Judith, doar că în 
ecuaţie mai intervenise un fapt minor - se îndrăgostise de vărul ei. Nu, 
era prea deprimant să se mai gândească la toate acestea. Întotdeauna 
m-am întrebat, spuse ea schimbând cu brutalitate subiectul, cum de ai 
o ținută perfectă tot timpul, când este evident că nu ai nici o legătura 
cu moda. 

Simon tresări și o privi contrariat, iar Antonia se înroși brusc la 
faţă. 


— Iartă-mă. Sunt plecată puțin cu sorcova acum. 

— Una dintre calităţile tale excepţionale este spontaneitatea, 
remarcă el pe un ton amuzat. 

Antonia pufni nemulțumită. 

— Da, totodată și cel mai mare defect al meu. 

— Nu pot să te contrazic. 

Tânăra femeie îi zâmbi cu sinceritate. În urmă cu câteva minute n- 
ar fi crezut că mai putea s-o facă. Adevărul era că Simon ocupa locul al 
doilea în preferinţele ei, evident după Adam. 

— Ca să-ţi răspund la întrebarea legată de stilul meu vestimentar, 
reveni el la subiect, lucrurile stau în felul următor: Atunci când m-am 
întors în Anglia, sora mea mai mare mi-a mărturisit că s-a resemnat cu 
gândul că n-o să învăţ niciodată să fiu în pas cu moda. Apoi a ţinut să- 
mi spună că nu poate permite capului familiei să umble îmbrăcat ca 
un vicar prost plătit de la ţară, după care m-a informat că mi-a găsit 
valetul perfect, asta în cazul în care Stinson putea fi convins să lucreze 
pentru mine. 

— Dar ce anume îl face așa deosebit? se interesă Antonia. 

Conversaţia cu Simon începuse să aibă un efect benefic asupra 
stării ei sufletești. 

— Faptul că este un artist autentic. Majoritatea valeţilor de prim 
rang își doresc ca stăpânii lor să fie văzuți și admirati, pentru că asta îi 
scoate și pe ei în evidenţă. Sora mea știa că sunt slabe șanse să-mi 
petrec timpul în cercurile mondene, așa că majoritatea valeţilor buni 
n-ar fi catadicsit să-și piardă timpul cu mine. Dar Stinson crede în artă 
pur și simplu. 

— Deci atâta vreme cât tu arăţi perfect, își dădu Antonia cu 
presupusul, satisfacția lui personală e atât de mare, încât nu mai are 
nevoie și de admiraţia și recunoașterea celor din jur? 

— Exact. Mai întâi m-a intervievat el pe mine, zâmbi Simon. Sora 
mea a venit împreună cu el la hotelul unde stăteam în Londra. M-a 
pus să stau în mijlocul camerei în picioare și a dat vreo două-trei ture 
în jurul meu, bombănind ceva în barbă. După aceea s-a dus direct la 
dulap și a început să tragă de haine cu vârful degetelor, de parcă 
tocmai fuseseră pescuite din Tamisa, râzând și pufnind dispreţuitor 
încontinuu. 

— Dumnezeule! chicoti Antonia. Aș fi vrut să fiu și eu acolo. Și i-ai 
permis să facă așa ceva? 


— N-o cunoști pe soră-mea. Dar oricum, și eu mă distram copios. 
După ce m-a pus să jur că n-o să-mi mai cumpăr haine decât de la 
magazinele aprobate de el, că n-o să mai port în viaţa mea ceva decât 
după ce-și dă el acordul și în general că n-am să ies din vorba lui, a 
acceptat în sfârșit să lucreze pentru mine. În nici două ore aveam 
comandată la Weston o garderobă complet nouă. 

— Dar să știi că eforturile i-au fost răsplătite, zise ea admirativ, în 
timp ce îl studia din cap până în picioare - zvelt, elegant, formă 
perfectă a capului, pulpe perfect conturate. 

— Da, bine, replică Simon cu indiferenţă. Deci pun pe mine hainele 
pe care mi le dă el. Pare că e fericit, iar eu nu trebuie să-mi bat capul 
niciodată cu ce să mă îmbrac. Aranjamentul perfect. 

— Îţi mulțumesc că m-ai înveselit, nu mă mai simt așa execrabil 
acum, spuse ea cu afecţiune. 

Își dădu seama în sfârșit că stătea într-o poziţie deloc feminină, așa 
că își cobori picioarele de pe banchetă și începu să-și îndrepte rochia 
șifonată. 

— Nu mi se pare că arăţi execrabil. Eşti chiar foarte drăguță. 

Antonia îi aruncă o privire timidă și nesigură. 

— Simon, cumva îmi faci curte? 

— Nu prea știu ce fac, bolborosi el luat pe nepregătite. După o 
tăcere destul de lungă, observă: Mi s-a părut că erai foarte fericită cu 
Adam. 

— Eram. Acel Adam nu mai există. Probabil a intrat în acţiune 
justiţia divină, spuse ea în timp ce-și aranja leneș părul. Crezi că noi doi 
am putea să ne înțelegem bine până la urmă? N-ar trebui să te întreb 
așa ceva. Dacă sunt probleme, atunci sigur vina îmi aparţine. Tu ești 
mult mai împăciuitor. 

— Eşti mult prea critică față de tine însăţi, replică el cu blândeţe. 

I se părea atât de fragilă și drăgălașă, că îi venea s-o ia în braţe. Mai 
ezită o secundă, apoi trecu la fapte. 

Antonia se cuibări cu plăcere la pieptul lui. O consola gândul că 
Simon nu plecase de la Thornleigh pentru că o dispreţuia. Fusese doar 
o altă exemplificare a modului complet diferit în care abordau aceeași 
problemă. 

— Am învăţat multe în ultimele săptămâni, spuse ea cu vocea 
stinsă. De acum înainte nu o să te mai deranjez cu aceleași greșeli. 

— Mi-ai făcut o declaraţie foarte neromantică, dacă pot s-o numesc 


așa, constată el râzând. 

— Am renunţat la romantism, declară ea, dându-și capul pe spate 
și țintuindu-l cu ochii aceia de culoarea scorţișoarei. 

Poate că Adam și Simon se deosebeau din multe puncte de vedere, 
dar neîndoielnic amândoi aveau suflete curate și bune. 

Antonia își dorea tare mult să fie iubită, dar avea nevoie și de 
bunătate în viaţa ei. 

— Ai vrea să o luăm de la capăt, profitând că suntem mai maturi și 
mai înţelepţi acum? 

De ce nu? Ajunseseră în același punct. Simon nu mai era orbit de 
pasiune, dar simţea un amestec foarte puternic de tandreţe și dorință. 
În vreme ce nici o altă femeie în afară de Judith nu se mai putea ridica 
la nivelul spiritual pe care și l-ar fi dorit, Antonia era singura care ar fi 
reușit să i se strecoare în suflet atât de adânc. În afară de asta, oricum 
ținea la ea, chestiune care atârna greu în balanţă. 

— Încă mai am telescopul și nu mai cunosc pe nimeni care s-ar 
bucura de el în afară de tine. 

Pe chipul perfect al Antoniei se putea citi atât îndoiala, cât și 
dorinţa. 

Simon râse din nou. 

— Ce astronom ar putea rezista în faţa unei femei cu așa o zestre? 
zise el sărutând-o pe creștet. Cred că n-am ce-i face și trebuie să ne 
căsătorim. 

— Îţi mulțumesc, Simon, spuse ea, rezemându-și capul pe umărul 
lui. 

Fusese o cerere în căsătorie cam neobișnuită, dar la urma urmei 
toată ziua fusese astfel. 


După ce termină de vorbit și clarifică lucrurile cu Judith, Adam se 
duse să călărească pe dealuri. Trebuia să-și limpezească mintea și să se 
destindă. Se simțea gata să cedeze nervos, de parcă l-ar fi pocnit ceva 
mare și greu drept în moalele capului. 

După ce goni până se simţi sleit de puteri, încetini la o viteză 
acceptabilă. I se părea cea mai mare ironie să reușească să obţină 
singurul lucru pe care îl dorise cu adevărat vreodată, dar să nu-și mai 
aducă aminte absolut nimic. 

Căsătoria cu Antonia era mai mult decât un vis pentru el. Fusese 
obsesia lui, deși știuse că șansele lui erau aproape egale cu zero. Iar 


apoi, printr-un concurs de împrejurări teribil de complicat, Antonia 
decisese să facă acest pas. 

Mai mult, fusese fericită. Păstrase o singură amintire de atunci — se 
trezise în pavilionul din grădină, iar ea era aplecată peste el și îi 
zâmbea. Apoi îl sărutase pe frunte, iar trupul ei vibrase. 

El însă era confuz și dezorientat, și până să se dezmeticească 
momentul trecuse. Învăţase din propria experienţă cât de periculos 
era să se afle în preajma verișoarei lui. Dacă ar fi înţeles pe moment, n- 
ar fi sărit ca ars să fugă de lângă ea. 

I-ar fi fost atât de simplu să o tragă puţin mai aproape și să o 
sărute, și totul ar fi decurs normal... Îl durea stomacul de supărare că 
ratase singura ocazie pe care o avusese vreodată. 

În mod inevitabil se duse drept la Cuib. Nu avea nici un chef și nici 
răbdare să stea să admire cerul, așa că începu să se fâţâie încolo și- 
ncoace, cu mintea la dăţile când venise acolo cu Antonia. Ultima dată 
vizitaseră acel loc când o consolase după cearta cu Simon. 

Fusese extrem de supărată. Rămase gânditor cu privirea spre 
peticul de iarbă, dar gândul nu-i fugi la imaginea ei devastată de 
atunci, ci la cum ar fi fost să facă dragoste cu ea chiar acolo. Și-o 
închipui foarte limpede râzând fericită, privindu-l în culmea extazului, 
cu minunatul ei păr auriu strălucind. Imaginea era atât de reală, încât 
îi simţea buzele și pielea catifelată. 

Își mută privirea. Nu mai putea suporta. Era același vis pe care îl 
avusese de mii de ori în anii în care preferase să plece în exil. Îl 
avusese și când zăcuse cu febră sau când nu putuse să doarmă din 
cauza caniculei în vreo gaură împuţită de la Tropice. Asta visase — 
Anglia și Antonia. 

Îi era mai bine dacă se mișca, așa că se întoarse la cal și o porni din 
nou pe cărările înguste pe care le știa de când era copil. Acum, fără 
putinţă de tăgadă, îi era devotat lui Judith, o femeie pe care o stima și 
la care ţinea. N-ar fi putut niciodată să o trădeze. 

Probabil că Antonia se împăcase deja cu Simon, cu bărbatul care 
avea de o mie de ori mai multe de oferit decât el: onoare, un titlu 
nobiliar, plus o frumuseţe dumnezeiască, inteligenţă și personalitate. 

Pentru el conta mai mult ca Antonia să fie fericită. Dacă Simon era 
cel care putea să-i asigure asta, ar fi fost primul care să-i felicite. 

Dar putea spera, ca o răsplată pentru toate momentele dificile prin 
care trecuse și pentru comportamentul lui ireproșabil, măcar la câteva 


clipe în care Antonia să se uite la el ca și cum l-ar fi iubit? 


Adam se întoarse la casă abia la lăsarea serii. Intră în hol chiar 
când majordomul se saluta cu un musafir, un bărbat plin de energie 
cu părul albit înainte de vreme și cu accent scoţian. 

Străinul îl recunoscu, dar Adam habar nu avea cine era. După un 
schimb scurt de replici află circumstanţele în care se întâlniseră și 
faptul că doctorul Kinlock se oprise la Thornleigh în drum spre Londra 
la invitaţia Antoniei. Peste alte câteva minute se aflau în salon, iar 
medicul se apucase deja să-l consulte pe fostul lui pacient. 

Examinarea se limită la o privire fugitivă la cicatricea de la cap (,„S- 
a vindecat frumos. Aveţi un cap de elefant, domnule Yorke“), după 
care urmase un interogatoriu amănunțit despre perioada în care 
fusese amnezic și despre cum își recăpătase memoria. În momentul în 
care îl văzu că începea să-și ia și notițe, Adam nu mai suportă. 

— Pot să vă pun și eu niște întrebări acum? 

— Sigur, răspunse Kinlock cu un zâmbet dezarmant. Îmi cer scuze 
că mă arăt atât de bucuros că pot afla așa multe lucruri utile dintr-o 
experienţă pe care dumneavoastră personal o consideraţi groaznic de 
traumatizantă, dar amnezia este o afecțiune rar întâlnită, care pe mine 
mă fascinează. Ridică foarte multe întrebări despre rolul memoriei 
vizavi de personalitatea și identitatea individului, zise el, lăsându-și 
caietul deoparte. Vă rog întrebaţi-mă, o să încerc să vă răspund cât mai 
bine. 

— Există efecte pe termen lung cauzate de o rană la cap? O să-mi 
aduc aminte vreodată cele trei săptămâni scurse între accident și 
momentul în care mi-am revenit? 

— Având în vedere amploarea recuperării, înclin să cred că nu veţi 
avea probleme fizice deosebite în viitor. În cel mai rău caz preconizez 
niște dureri de cap, spuse medicul, apoi se opri să ia o gură de ceai, 
pentru că deja i se uscase gâtul de cât vorbise. Cât despre cele trei 
săptămâni pierdute, există șanse mari să vă reamintiţi măcar o parte. 
Este posibil să vă aduceţi aminte absolut tot, mai puţin perioada chiar 
de dinainte și de după accident, dar nu vă pot garanta acest lucru. 

Adam dădu din cap, mulțumit de răspuns. După ce îl convinseră pe 
doctorul Kinlock că orele erau prea înaintate pentru a-și continua 
călătoria și că Lady Antonia ar fi interpretat plecarea lui ca pe o ofensă, 
Adam și majordomul îl conduseră pe musafir către camera de oaspeţi. 


Apoi se duse în camera lui. Măcar putea să spere că la un moment 
dat avea să-și amintească o mică parte din ceea ce pierduse deja. 


Judith se dusese în camera ei când Adam plecase să călărească, așa 
că nu avu ocazia să se vadă deloc cu Antonia decât înainte de cină. 
Tocmai își dădea cu puţină pudră pe obrajii palizi, când auzi o 
ciocănitură în ușă. 

Stăpâna ei era îmbrăcată cu sariul pe care i-l adusese Adam din 
India, iar părul auriu și-l prinsese într-un coc în creștet și îl înfășurase 
apoi cu un ornament asortat. Era uluitor de frumoasă. 

Antonia făcu doar un pas în cameră. Era vizibil încordată, iar pe 
chip i se citea incertitudinea. 

— Judith, îţi datorez cele mai fierbinţi scuze. O să mă poţi ierta? 

Judith își strânse în pumn amuleta de la gât. Cu o lună înainte ar fi 
fost bucuroasă la gândul că urma să se mărite cu Adam Yorke. Mai 
mult decât bucuroasă, ar fi fost șocată de norocul care dăduse peste ea. 

Explozia și apoi acţiunile necugetate ale Antoniei reușiseră să-i 
risipească însă toată fericirea. De acum încolo avea să regrete toată 
viața acele trei săptămâni. 

Fără Antonia nu i-ar fi cunoscut nici pe Adam, nici pe Simon. Ar fi 
rămas o simplă guvernantă, închistată într-o existenţă searbădă într-o 
casă oarecare. Camera elegantă în care stătea acum, rochia cu care era 
îmbrăcată - toate acestea se datorau Antoniei. I le dăruise pur și 
simplu, cerându-i în schimb doar prietenia. 

— Culegem ce semănăm, așa scrie în Biblie. Tu ai semănat iubire și 
generozitate. Cum aș putea să te răsplătesc altfel? spuse ea încet. Nu ai 
pentru ce să-ți ceri iertare. 

— Mulţumesc mult, șopti Antonia, cu vocea ușor tremurată. 

— Te-ai împăcat cu Simon? întrebă Judith, luându-se fără să vrea 
singură în braţe, în așteptarea răspunsului pe care îl intuise deja. 

Antonia încuviinţă din cap. 

— Este cel mai incredibil om pe care îl cunosc. Oricât de ciudat ar 
părea, a trecut cu vederea toate prostiile pe care le-am făcut și vrea să 
o luăm de la capăt. Încă n-am priceput exact de ce. 

Judith vedea limpede motivul. Antonia era atât de plină de viaţă și 
drăgălașă, încât ce bărbat ar fi putut rezista acestei combinaţii fatale? 

Aruncă o privire spre ceasul de pe bufet. 

— Cred că ar trebui să mergem jos. Ar trebui să sărbătorim, adăugă 


ea cu o strângere de inimă. Nu e minunat că amândouă ne-am găsit 
bărbatul ideal? 

Antonia îngheţă pentru o fracțiune de secundă. 

— Da, îngăimă ea în timp ce se întorsese să iasă pe ușă, amândouă 
am obținut exact ce am vrut. 


La masă se servi șampanie și se discutară planurile de nuntă. 
Invitatul de onoare, doctorul Ian Kinlock, petrecu o seară memorabilă, 
deși în sinea lui se miră un pic de felul în care se aleseseră cuplurile. 

Cum de îl părăsise frumoasa Lady Antonia pe vărul ei în favoarea 
celui care o egala în frumuseţe, lordul Launceston? Avusese oare rana 
de la cap un rol în decizia luată de Adam Yorke de a o alege pe micuța 
și drăguţa însoţitoare a tinerei aristocrate? 

Deși tactul nu se numărase niciodată printre calităţile lui, doctorul 
nu avu curajul să-i întrebe. Avea tot timpul să mediteze la discrepanța 
dintre cele văzute și cele ascunse în drum spre Londra. 

La Thornleigh cunoscuse patru oameni minunati, care ţineau mult 
unii la alții. Asta văzuse. Atunci oare de ce era convins până în măduva 
oaselor că toţi patru erau extrem de nefericiţi? 

Viaţa la Thornleigh intră pe un nou făgaș. Simon era ocupat cu 
transformarea căsuţei într-un observator. Judith și Adam vizitaseră o 
proprietate de vânzare la Buxton, iar acum discutau întruna de 
avantajele și dezavantajele mutării acolo. 

Planurile de nuntă fuseseră finalizate. Ambele cupluri urmau să se 
căsătorească la Thornleigh - Adam și Judith peste patru săptămâni, 
Simon și Antonia în câteva zile. 

Deoarece accesul britanicilor pe Continent era interzis, nimeni nu- 
și planificase o lună de miere exotică. După nunta celor doi 
Launceston, Adam și soţia lui aveau să plece în Ținutul Lacurilor, iar 
Simon urma să-și ducă mireasa în vizită la familia lui, în Kent. 

Aparent totul mergea ca pe roate. Sub această pojghiţă însă, Judith 
avea din ce în ce mai tare sentimentul că era pe cale să facă o greșeală 
imensă. Încercase să se amăgească spunându-și că nu era așa, dar 
sentimentul o copleși atât de vertiginos, încât nu se mai putea gândi la 
nimic altceva, nu mai putea nici să doarmă. Nervii ei se întinseră la 
maximum, iar cu două săptămâni înainte de nuntă cedară. 

Antonia și Simon plecaseră pentru o zi la mătușa ei, Lady 
Forrester, iar Judith și Adam rămăseseră singuri la Thornleigh. 
Contextul ar fi fost problematic pentru reputaţia tinerei femei, dar 
Judith era văduvă, nu mai era chiar o fetișcană și oricum mai aveau 
atât de puţin timp până la nuntă, încât și cel mai îndârjit cârcotaș n-ar 
fi avut prea multe de comentat. 

După o cină tihnită se retraseră în sala de muzică, iar Adam o rugă 
să-i cânte la harpă. Melodiile curgeau lin sub degetele ei fermecate; 
toate emoţiile i se descătușaseră și ieșeau la suprafaţă pe ritmuri pline 
de dor. În momentul în care se opri din cântat, Judith avea lacrimi în 
ochi și se simţea mai vulnerabilă ca oricând. 

După ce ultima notă se stinse, Adam se ridică și se duse lângă ea, 
apoi scoase o cutiuţă din buzunar. 

— Pentru tine, Judith. Am apucat să trimit piatra la Londra înainte 
de accident. Am vrut să ţi-l ofer cu ocazia logodnei, dar după aceea mi- 
a ieșit din minte și am uitat complet de el până astăzi, când a sosit cu 
poșta. În cutie se afla un inel cu o piatră prețioasă albastră fixată pe o 
montură simplă din argint. Judith ridică bijuteria, care începu să 
strălucească la lumina lumânării, și scoase un suspin de admiraţie. 


Este un safir stelat, explică el. L-am cumpărat din Ceylon, laolaltă cu 
alte nestemate neșlefuite. M-am gândit că o să-ţi placă. 

Judith îi privi cu atenţie chipul bronzat și simpatic, admirându-i în 
tăcere ţinuta elegantă. Își mai spuse încă o dată în gând cât de 
norocoasă era. De când își recăpătase memoria parcă totul fusese 
superficial între ei, dar spera ca în timp să ajungă din nou la 
sentimentele pe care le nutrise pentru el înainte de accident. 

Speranţa aceea muri însă subit în momentul când surprinse 
privirea lui Adam, în care desluși fără putinţă de tăgadă adevărul atât 
de dureros. Deși dorinţa lui de a o face fericită fusese sinceră, în 
adâncul ochilor verzi-cenușii mocnea suferința. O recunoscu imediat, 
pentru că o împărtășea și ea. 

Șarada pe care o trăia de trei săptămâni se destrămă brusc, 
îndoielile, temerile și toată logica greșită se dezintegrară instantaneu. 
Acum știa ce are de făcut. Îi întinse inelul înapoi. 

— Îmi pare rău, zise ea pe un ton stins. Nu mă pot mărita cu tine. 
Am greșit de prima oară când ţi-am acceptat propunerea. 

Îl văzu ca prin ceaţă cum tresări puternic când simţi inelul rece în 
palmă. 

— De ce, Judith? Am greșit eu cu ceva? 

Dintr-odată, văzându-l atât de consternat, nu mai fu atât de sigură. 
Încă putea să se răzgândească, încă putea să accepte căldura și 
tandreţea calmă dintre ei, încă putea să se mărite cu un om bogat. 
Singurul preţ pe care-l avea de plătit era să se urască pe sine toată 
viaţa. 

Se trase într-o parte; avea nevoie de spaţiu. Dacă i-ar fi simţit 
atingerea, s-ar fi răzgândit iar. 

— Nu ai greșit cu nimic, spuse ea de la o distanţă sigură, în timp ce- 
și frământa mâinile. Avusese o viaţă dură și învățase să dea piept cu 
cele mai neplăcute situații, dar aceasta le întrecea pe toate. Tu nu simți 
cât de bizar este totul aici, la Thornleigh? Suntem atât de grijulii unii 
cu alții, de parcă ar fi murit cineva. Nimeni nu vorbește, nimeni nu-l 
ascultă cu adevărat pe celălalt când vorbește. Antonia și Simon își aleg 
fiecare cuvânt de frică să nu se ia iar la hartă, iar tu și ea nici nu vă mai 
priviţi măcar. Simon nu mi se adresează niciodată, iar tu ești atât de 
bun cu mine încât nu mai suport, gemu ea, implorându-l parcă din 
priviri să o înţeleagă. Toată lumea e drăguță și se poartă ireproșabil, 
nimeni nu e sincer. Nu este normal! 


Adam puse inelul la loc în cutiuţă și îl lăsă pe masă cu mișcări de 
robot. 

— Îmi cer scuze, probabil sunt prea bătut în cap, dar tot nu înţeleg 
ce vrei să spui, rosti el pe un ton la fel de grav ca gesturile lui și cu o 
expresie de totală consternare. 

Judith își acoperi fața în palme, încercând să-și limpezească 
mintea. 

— Adam, noi doi am convenit să ne căsătorim, am făcut planuri de 
viitor, fără să fi menţionat măcar o singură dată cuvântul „dragoste“. 
Știu că între noi există prietenie, respect și un interes sincer. Însă 
adevăratul motiv pentru care am convenit să ne căsătorim, continuă 
ea, privindu-l direct în ochi, a fost că am decis, fiecare în sinea lui, să 
ne mulțumim cu ce putem, nu cu ce am dori de fapt. Adam avuo 
tentativă involuntară să se apropie de ea, dar Judith îi făcu semn să se 
oprească. Te rog, lasă-mă să termin. Ai iubit-o pe Antonia și ai crezut că 
nu o poţi avea. Te-am înţeles și ţi-am oferit un umăr pe care să-ți verși 
tot năduful, iar drept mulțumire te-ai decis să-mi propui o viaţă la care 
nici nu îndrăzneam să visez. Nu sunt nici frumoasă, nici tânără, nici 
bogată, așa că nu am nimic de oferit unui bărbat. Prin urmare m-am 
simţit foarte onorată și recunoscătoare că cineva ca tine m-ar dori. 

Nu susțin că motivele noastre au fost greșite. Deși nici unul din noi 
nu era îndrăgostit de celălalt, la început măcar eram sinceri. Acum nici 
măcar sinceri nu mai suntem, iar fără dragoste și onestitate, chiar că 
ar fi un lucru absolut oribil să ne căsătorim. Se frecă ușor cu dosul 
palmei la ochi, apoi continuă pe un ton de ar fi mutat și pietrele din 
loc: M-am mai măritat o dată pentru că am crezut că oricum nu pot 
spera la mai mult, iar acum era să fac aproape aceeași greșeală. Eşti un 
om mult mai bun și mai onest decât a fost Edwin Winslow, și ţin mult 
mai mult la tine decât am ţinut la el. Poate că chiar te iubesc, dar nu 
suficient. Nu așa cum ar trebui. 

Adam se lăsă greu în fotoliu, masându-și absent cicatricea. Judith îl 
privi cu coada ochiului și inima i se mai frânse o dată. 

— E un lucru atât de rău să te mulțumești cu ceva ce este posibil? 
întrebă el în cele din urmă. Este mai bine să visezi la luna de pe cer? 
Eu mi-am pierdut jumătate de viaţă tânjind după ceva ce nu pot avea. 
Gata, nu mai vreau. Poate că nu sunt în stare să-ți ofer dragostea aceea 
romantică după care se dau în vânt femeile, dar îţi jur că ţi-aș putea 
oferi orice altceva. 


La auzul acestor vorbe, Judith se prăbuși pe scaunul din fața 
clavecinului și izbucni în hohote de plâns. Nu crezuse că avea să-i fie 
atât de greu, dar simţea până în măduva oaselor că nu se înșela. 

— Adam, de ce să nu visezi la mai mult? spuse, vrând cu tot 
dinadinsul să-l convingă. Dacă o iubești pe Antonia, du-te și luptă 
pentru ea! Te înjosești dacă renunti fără să încerci. 

— De ce crezi că s-ar mărita Antonia cu verișorul ei bastard? E 
drept că sunt un bastard bogat, însă asta este cam tot ce am de spus în 
apărarea mea, iar Antonia nu are nevoie de cineva bogat, oftă el 
mutându-și privirea în altă parte. Sunt ca un frate pentru ea, și mă 
simt recunoscător pentru asta. 

Lui Judith îi venea să înjure. 

— Adam, cea mai mare barieră între tine și Antonia e gândirea ta. 
Ai încercat vreodată — din tot sufletul, cu toată ființa, cât ai putut tu -să 
o cucerești? Din punctul meu de vedere, te-ai predat din start. Și 
pentru că te-ai purtat ca un laş, cred că nu numai tu ai avut de suferit, 
ci și ea. 

Adam încremeni, făcând-o să se întrebe dacă nu cumva întrecuse 
măsura. 

— Mi se pare că ai uitat că Antonia îl iubește foarte mult pe Simon, 
replică el acid. Până și Apollo ar avea oarece probleme să iasă victorios 
dintr-o asemenea confruntare. 

Judith clătină din cap în semn că nu. 

— La început a fost îndrăgostită de Simon. Orice femeie se 
îndrăgostește de el când îl vede prima oară. Amintindu-și de chipeșul 
lord tăcu puţin, apoi continuă cu înverșunare: Sunt sigură că acum 
ține suficient de mult la el cât să-l ia de soţ, dar am mari îndoieli că îl 
iubește la fel de mult cum te iubește pe tine. Tu nu-ţi aduci aminte cele 
trei săptămâni în care aţi fost logodiţi, dar eu da. Și îţi jur, Antonia nu 
se purta deloc ca și cum ai fi fost fratele ei. 

Adam se încordă și se aplecă spre ea. 

— Cum era? Mi-am scotocit mintea, dar nici nu mai știu dacă erau 
amintiri sau vise. 

— Eu, una, nu am mai văzut-o pe Antonia mai fericită ca atunci, 
murmură Judith, încercând să definească acel „ceva“ pe care îl 
detectase întotdeauna între ei. Iar tu nu-ţi căutai scuze și nici nu te 
comportai atât de umil. Ţi-a spus că urmează să vă căsătoriți imediat 
cum te-ai trezit din comă. Ţi-a fost suficient să știi acest lucru ca să 


devii mult mai încrezător în tine și să te porţi foarte relaxat cu ea; 
lucrul acesta eu nu l-am văzut între voi decât atunci. Poate că amnezia 
te-a eliberat de convingerea că dacă ai fost un copil ilegitim înseamnă 
că ești o persoană inferioară. 

Adam se ridică și începu să se plimbe prin cameră, încordat de 
lupta care se dădea în sufletul lui. Judith îl urmări în tăcere, știind cât 
de greu și dureros era pentru el. 

— Chiar și un bastard trebuie să aibă onoare, iar Simon este 
prietenul meu cel mai bun. N-aș face decât să distrug această prietenie, 
fie că reușesc să o cuceresc, fie că nu. 

Judith se simţi datoare să răspundă, chiar dacă replica lui fusese 
mai mult o constatare. 

— Tragedia unui triunghi amoros este că nu poate fi rezolvat decât 
cu preţul suferinţei unuia. În cel mai rău caz suferă toţi. Dacă Antonia 
te iubește pe tine, dar se mărită cu Simon, atunci doar el va fi fericit, 
dar numai la început, pentru că în timp se va simti din ce în ce mai rău 
văzând că dragostea nu îi este împărtășită. În cel mai bun caz, când 
Antonia te iubește și se mărită cu tine, doi oameni din trei sunt fericiţi 
cu siguranţă. 

Adam rămăsese în penumbră într-unul dintre colțurile camerei, 
dar încă îi putea zări zâmbetul amar. 

— Prin urmare onoarea se poate reduce la o chestiune de cifre? 
Dacă de un lucru beneficiază mai mulţi oameni, asta înseamnă că 
acțiunea este corectă? 

Judith scutură din cap; era epuizată. Deja nu mai depindea decât 
de el să acţioneze. 

— Onoarea poate fi definită în multe feluri. Mai știi ce spunea 
Shakespeare? „Iar mai presus de-orice: nu te minţi pe tine însuți./Și de- 
aci urmează, ca noaptea după zi,/că nimănui nu vei putea să-i fii de 
rea-credințţă./ Drum bun. Și binecuvântarea mea rodească-n tine 
sfaturile-acestea“1, recită Judith, apoi se îndreptă către ușă. Te rog să 
nu te minţi, Adam. Te rog. 

Puse mâna pe clanţă să deschidă ușa, dar în acel moment el începu 
să vorbească. 

— Îmi spui că încerc să mă mint singur și că nu am curajul de a 
lupta pentru ce îmi doresc. La fel faci și tu când sustii că nu ai nimic de 
oferit unui bărbat. 

Judith se întoarse spre el, iar privirile li se intersectară preţ de o 


clipă, în care se concentrară toată afecțiunea și tot respectul care 
existau între ei. 

— Aș vrea ca lucrurile să fi stat altfel, mai șopti ea timorată, apoi 
plecă, înainte ca hotărârea ei să se clatine din temelii. 

Sosise vremea să plece de la Thornleigh. Judith nu mai avea nici 
un motiv să rămână. Până la urmă aveau să-și rezolve triunghiul 
amoros, dar ea nu se simţea în stare să asiste la desfășurarea 
evenimentelor. 

Era convinsă că dacă Adam ar fi făcut măcar o tentativă de a o 
cuceri, Antonia s-ar fi întors la el și ar fi renunţat la Simon. Dacă așa s- 
ar fi petrecut lucrurile, atunci Simon, adică cel pe care îl iubea Judith, 
ar fi fost singurul care ar fi avut de suferit. Nu putea rămâne să-l vadă 
în starea aceea. Singura motivaţie pentru care își permisese să 
intervină în relaţia lor era faptul că ţinea cu adevărat la Antonia și 
Adam. 

Se ruga din tot sufletul ca Simon să-și poată găsi pe altcineva care 
să-l facă fericit, chiar dacă el n-ar mai fi putut să iubească o femeie la 
fel de mult cum o iubise pe Antonia. 

Cutremurată, Judith făcu un efort supraomenesc să uite de toate 
acestea și să se concentreze la ce avea de făcut. Mai întâi comandă ca 
trăsura să fie pregătită pentru a doua zi dimineaţă la ora cinci. 
Majordomul o privi surprins, dar nu comentă; ordinul îi fu ascultat la 
fel de repede ca și cum ar fi fost dat de Antonia. 

Apoi se apucă de împachetat. Camerista care se ocupa de ea și de 
Antonia își luase liber, dar nu conta. Pentru această călătorie, Judith 
era singura care putea decide ce lua cu ea și ce lăsa în urmă. Constată 
cu mirare că acumulase o grămadă de lucruri în doar doi ani. Îi era 
greu să aleagă dintre atâtea obiecte, dar nu imposibil. Avea de gând să 
închirieze o diligenţă din Macclesfield care să o ducă la Liverpool, deci 
avea loc destul pentru bagaje. 

Încercă să se grăbească. Trebuia să-și ia o mare parte din cărţi, dar 
nu avea nevoie de prea multe rochii sofisticate dacă ajungea în vreo 
colonie. Își aminti că voia să se ducă în Statele Unite și n-ar fi vrut să-i 
ofenseze pe nativi. 

Pentru că de câteva luni se gândise să plece, avusese suficient timp 
să strângă ceva bani. Restul agoniselii avea să și-l transfere după ce se 
stabilea într-un loc. Antonia îi oferise un salariu foarte generos, așa că 
putuse să economisească mult, cât să-i ajungă o bună bucată de vreme 


fără să mai aibă un alt venit. 

Cel mai greu îi era să scrie biletul de rămas-bun. Lui Adam deja îi 
spusese destul. Ar fi vrut să-i scrie ceva lui Simon, dar ce să-i fi spus 
lui? Că se simţea privilegiată că îl cunoscuse, că zilele acelea în care 
puseseră la cale micul complot fuseseră cele mai fericite din viaţa ei și 
că avea să-l iubească până închidea ochii? Imposibil. Mai rău, jalnic. 

Până la urmă îi scrise doar Antoniei, spunându-i că rupsese 
logodna cu Adam și că trebuia să plece imediat pentru a evita o 
situaţie jenantă. Era timpul să-și îndeplinească visul de a vizita Lumea 
Nouă. Începu prin a-i mulțumi din suflet pentru tot ce făcuse pentru 
ea și urându-i casă de piatră. 

Nu îi spuse cu care bărbat ar fi trebuit să se mărite, deoarece nici 
ea nu era sigură. 


Adam rămase singur în sala de muzică, meditând la vorbele lui 
Judith. În cele din urmă se mută în bibliotecă, unde putea să-și toarne 
un pahar de brandy care să-l mai calmeze. 

În ultimele două săptămâni fusese absorbit de gânduri sumbre, 
așa că nu prea băgase de seamă ce făceau ceilalți. Singura lui grijă 
fusese să-i evite pe Antonia și Simon când erau împreună. Judith 
avusese dreptate. Toţi se purtaseră cu mănuși, nici unul nu fusese 
sincer. 

Acum își dădea seama că de când își recăpătase memoria nu 
purtase nici măcar o singură discuţie interesantă. Nici cu Antonia, vara 
lui. Nici cu Simon, prietenul lui. Nici măcar cu Judith, logodnica lui. 
Toţi evitaseră să interacționeze cu ceilalți și toți se comportaseră ca un 
grup de fantome politicoase. 

Acuzaţia lui Judith cum că era un laş îl durea, dar nu o putea 
combate. Într-adevăr, de frică nu se dusese la Antonia să-și declare 
dragostea. Înainte să plece din Anglia îi fusese imposibil, iar după ce se 
întorsese nu-și putuse face curaj. 

La început se gândise că poate era prea devreme, că aveau nevoie 
de timp să se reacomodeze unul cu celălalt. Iar apoi, bum, deja se 
făcuse prea târziu. 

Dar dacă era să-i dea crezare lui Judith, vreme de câteva 
săptămâni fusese diferit, complet eliberat de lanţurile care îl ţineau 
legat de trecut. Își aduse vag aminte că Antonia îi povestise despre 
faptul că era un copil ilegitim. Într-adevăr, să afle pur și simplu că era 


un bastard nu se compara cu toate amintirile acelea din copilărie, când 
suferise enorm din cauza asta. 

Îi era ușor să priceapă de ce se comportase atât de diferit, fără a fi 
marcat de cicatricea aceea imensă din sufletul lui. La fel de ușor de 
înţeles îi era și faptul că după ce își recăpătase memoria revenise la 
vechea mentalitate și se purtase de fiecare dată ca un bastard nesigur 
pe el, și nu ca omul de afaceri de succes ce devenise între timp. 

Încercă din răsputeri să invoce imaginile cu Antonia care îl tot 
pântuiau de când îi revenise memoria. Alungă toate visele recurente 
pe care le avusese de-a lungul anilor și se concentră asupra a ceea ce 
mai rămânea, vrând să înţeleagă dacă erau amintiri autentice. Oare 
chiar fusese cu Antonia la Cuib și trăise o pasiune la fel de intensă ca 
aceea din visele lui? Oare în pavilion chiar îi jurase că îl iubește fără 
nici o rezervă și fără limite și că cel mai mult își dorea să se mărite cu 
el? 

Nu era sigur. Dar dacă lucrurile acestea chiar se petrecuseră și nu 
erau doar plăsmuiri ale imaginaţiei sau halucinaţii date de lovitura la 
cap, atunci poate că Antonia chiar îl iubea mai mult decât ca pe un 
frate. Poate chiar mai mult decât îl iubea pe Simon. Dacă minunea se 
petrecuse, atunci era dator să treacă la acţiune, nu să stea cu mâinile 
în sân în timp ce ea se mărita cu bărbatul greșit. Erau însă foarte multe 
lucruri care puteau merge prost, iar consecinţele unui eșec ar fi putut 
fi devastatoare. 

Chiar dacă îl iubea, avea și ea o onoare de apărat și nu-și putea 
permite să rupă pentru a doua oară logodna cu Simon. Cel mai bun 
lucru la care putea spera Adam era să o cucerească pe Antonia cu 
prețul trădării celui mai bun prieten. 

Cel mai rău lucru care se putea întâmpla era să o piardă definitiv. 
Nu l-ar mai fi putut privi ca pe fratele și prietenul ei și nici Simon nu ar 
mai fi avut ochi să-l vadă. Nici nu putea concepe că ar fi putut ajunge 
să se dueleze cu Simon, dar și acest lucru era la fel de probabil să se 
întâmple. 

Lui Adam nu-i plăcea să riște. Când fusese în Asia se văzuse nevoit 
să o facă, pentru că altfel nu ar fi avut nici o șansă să obțină ce își 
dorea. Nu îi venise greu să-și riște viaţa pentru a aduna averea, când 
știuse că premiul pus în joc era câștigarea inimii Antoniei. 

Fusese un laș când se gândise mai mult la ea decât la viaţa și la 
averea lui. Dar acum trebuia să riște absolut totul pe o singură mână. 


Avea o singură șansă, iar dacă pierdea... Dumnezeu să-l aibă în pază! 
Rămase toată noaptea gândindu-se la Judith, la el. Dar cel mai mult 
se gândi la Antonia. 


Antonia păși ușurată în sanctuarul ei. Întotdeauna îi plăcuseră și o 
liniștiseră mirosurile și culorile din cămară, și de aceea se ascunsese 
aici de îndată ce se întorseseră la Thornleigh. Vizitele la Lady Forrester 
o epuizau psihic de fiecare dată, darămite acum, când fusese să-și 
prezinte viitorul soţ. 

Nu se întâmplase mare lucru. Mătușa Lettie se arătase bucuroasă 
că în sfârșit capricioasa ei nepoţică se mărita și fusese de-a dreptul 
fermecată de Lord Launceston. Ce mai încolo și-ncoace, bătrâna 
vrăjitoare chiar flirtase cu el. 

Din fericire, Simon nu se dădea în vânt după asemenea „trataţii“. 
Și-așa nu-i convenea să le vadă pe toate femeile cum leșinau când își 
făcea el apariţia, ce-ar mai fi fost dacă le-ar mai fi și încurajat... 

Antonia nu se simţise deloc în largul ei, știind că trebuia să se 
comporte ca o viitoare mireasă în culmea fericirii. Nu i se părea 
normal să se bucure, când de fapt ea și-l dorea pe Adam. 

Măcar se înţelegea bine cu Simon. De când își reînnoiseră logodna, 
nu se mai ciondăniseră absolut deloc. 

Din păcate însă, nici nu se mai relaxa și nici nu se mai simţea atât 
de bine în prezenţa lui. Totuși, existau speranţe că lucrurile aveau să 
se amelioreze. 

Cămara se afla în cel mai îndepărtat colţ al bucătăriei. În după- 
amiezile de vară era absolut divin să stai acolo și să nu te deranjeze 
nimeni. Când era mică, își închipuia că se afla într-o cavernă orientală 
plină de culori, mirosuri și gusturi bogate. Aceasta era cea mai veche 
parte a casei, cu dale de piatră pe jos, un tavan din grinzi și cu 
ferestruici mici și drăguţe. 

Încăperea era plină de bufete și rafturi pe care se aflau murături, 
fructe macerate în brandy, tot felul de băuturi alcoolice preparate în 
casă și multe alte alimente conservate. În centru se afla o masă mare 
din lemn masiv, iar într-un colț trona un uscător mare de fructe. De 
grinzi erau agăţate ierburi frumos mirositoare, iar într-un cufăr 
încuiat cu cheia se aflau borcănașe cu mirodenii scumpe. 

Într-adevăr, plăcerea de a te putea bucura de roadele bucății tale 
de pământ era mare. Antonia și menajera petrecuseră multe ore 


fericite în care discutaseră despre rețete, gusturi și despre ce își mai 
doreau să încerce în bucătărie pe viitor. Era singura activitate 
gospodărească pentru care arătase un real interes. 

Își găsi un pretext să mai rămână acolo. Se apucă să facă 
inventarul să vadă dacă nu cumva lipsea ceva. Se opri în dreptul unui 
raft și luă o sticlă de oţet de zmeură. Dacă mai ţinea bine minte, era 
bun pentru tuse și dureri în gât, dar și pentru gătit. 

Antonia contempla culoarea bogată a oţetului roșu când auzi niște 
pași care se apropiau. Recunoscu mersul și se crispă. 

Încercă să se relaxeze. Până acum se descurcase de minune să îl 
evite pe Adam, dar era sigură că nu va putea să îl ignore o viaţă 
întreagă. 

— Ai venit să furi niște piersici confiate, Adam? îl întâmpină ea, 
toată un zâmbet. În copilărie se furișau tot timpul să atenteze la 
comorile ascunse acolo. Fructele confiate erau preferatele lui. 

— Azi nu, zise el închizând ușa în urma lui. De data asta pe tine te 
căutam, iar doamna Heaver mi-a zis că te-a zărit venind tiptil încoace. 

I se părea că Adam este un pic altfel. Era ușor stânjenită de 
prezenţa lui extrem de masculină. 

— Cum să vin tiptil când e casa mea? protestă ea în glumă, vrând 
să menţină discuţia la un nivel neserios. 

— Tiptil se cheamă când te străduiești să nu fii văzut, îi explică 
Adam. Că veni vorba de străduinţă, ce mai face Lady Forrester? 

— Se străduiește ca de obicei, zise mâhnită Antonia. 

Haina pe care o purta Adam îi scotea în evidenţă umerii laţi, iar 
soarele după-amiezii i se juca prin părul care acum părea aproape 
blond. Tânăra femeie se răsuci pe călcâie, dorindu-și să nu fi remarcat 
aceste lucruri, apoi schiță un zâmbet politicos: 

— I-a plăcut de Simon, dar voia să știe când mai dai pe acolo. Zicea 
că se aștepta la mai multă recunoștință din partea ta. 

— Ia te uită! Nici nu mi-ar trecut prin cap că Lady Forrester își 
dorește s-o mai caut. Și eu care credeam că nu mă înghite. De fapt, 
dacă stau mai bine să mă gândesc, ea nu înghite pe nimeni. Într-un fel 
e un democrat perfect, spuse el, fixând-o intens cu privirea. Știi cumva 
unde e Simon? 

Antonia răsuflă ușurată. Asta însemna că Adam avea să plece 
repede. 

— S-a dus la căsuţă să verifice stadiul lucrărilor de amenajare a 


observatorului. Speră ca mâine sau poimâine să înceapă să-și 
asambleze telescopul. 

— Bun așa. Asta o să-l ţină ocupat ceva vreme. Trebuie să stăm de 
vorbă și nu vreau să fim întrerupţi, zise el pe când traversa cămara ca 
un leu în căutarea cinei. Dar înainte să încep să zic ce am de zis, vreau 
să fac un lucru care să mă ajute să-mi reîmprospătez memoria. 

Îi luă sticla de oţet din mâinile tremurânde și o puse pe un raft, 
apoi o trase în braţele lui. Surprinsă și indignată, își semeţi capul spre 
el, dar până să apuce să protesteze, Adam îi și acoperise gura cu a sa. 

Antonia scoase un icnet. Sărutul lui nu era deloc inocent sau 
frăţesc. Era pasional și senzual și revendicativ. Era profund revoltată 
de purtarea lui, dar propriul trup parcă n-o mai asculta pe ea, ci 
trecuse brusc în subordinea lui. 

De când Adam devenise iar cel de dinainte, îl ţinuse cât de departe 
putuse de ea. Încercase în zadar să uite pasiunea și momentele de 
intimitate dintre ei. Acum însă își simţea fiecare terminaţie nervoasă 
pulsând în ritmul acela plin de ardoare și erotism care părea că în 
curând avea să explodeze. 

Deși mintea îi spunea că joacă un joc greșit și periculos, îl sărută și 
ea. Își puse mâinile pe după grumazul lui și se lipi de el, tânjind să-i 
simtă căldura corpului. Îi venea să se prelingă pe lespezile reci și să-l 
tragă și pe el după ea. Ar fi vrut să meargă mai departe, să finalizeze 
acum acea idilă pasageră de la Cuib, când crezuseră că îi aștepta o 
viață plină de vise realizabile. 

Își dădu vag seama că mai avea extrem de puţin până să 
depășească acel punct fără întoarcere. Trebui să se concentreze și să se 
supună la un efort imens pentru a se desprinde de el. 

Speriată, se dădu în spate până când se lipi de bufet. 

— Adam, ai înnebunit? întrebă ea, cu pieptul încă tresăltându-i de 
agitaţie, dar și de dorinţă. 

— Nu. Am vrut doar să mă conving de faptul că nu m-a înșelat 
memoria și că s-a mai întâmplat și când eram amnezic, zise el. 

Nu încercă să se ţină după ea sau să o convingă, iar Antonia îi fu 
profund îndatorată pentru asta. Îl aţinti cu privirea. 

— Și care era ipoteza pe care voiai s-o verifici? 

— Că s-ar putea să fii îndrăgostită de mine, zise el sprijinindu-se de 
masă, de parcă s-ar fi pregătit de un discurs. Judith te suspecta că ești, 
dar trebuia să mă asigur. 


— Eşti nebun, se răsti ea. De ce ar fi spus Judith așa o trăsnaie? 

Adam zâmbi fără veselie. 

— Acesta a fost unul dintre principalele motive pentru care a pus 
capăt logodnei noastre. 

— Judith a rupt logodna? Simţurile Antoniei erau încă afectate de 
distanța mică dintre ei, așa că îi trebuiră mai multe clipe să-i înțeleagă 
spusele. Adam, îmi pare tare rău. Dar serios, râse ea fortat, nu cred că 
Simon s-ar bucura să afle că vrei să te consolezi în braţele viitoarei lui 
mirese. 

— Nici nu intenţionam să fac așa ceva, spuse el ridicând din 
sprâncene. Voiam doar să mă lămuresc înainte de a te cere de soţie. 

— Dacă nu ești nebun, atunci sigur ești beat, gemu Antonia, care 
mai avea putin și izbucnea în plâns. Sau vrei să mă necăjești, ceea ce 
reușești cu brio. 

Spre groaza ei, vocea i se spărsese. Voia să se însoare cu ea. El chiar 
voia să se însoare cu ea! Dar de ce o cerea tocmai acum, când era prea 
târziu? 

— N-am fost mai serios în viaţa mea, declară Adam solemn. Tony, 
uită-te la mine. Își ridică privirea spre el, aproape fără să vrea. O scruta 
atât de intens, încât se simţea hipnotizată. Te iubesc, spuse el încet. Te 
iubesc de când aveam șapte ani, iar iubirea pentru tine mi-a modelat 
întreaga viaţă. Am tăcut prea mult, dar acum am decis să-ți vorbesc. 
Mă rog să nu fie prea târziu. 

Vorbele lui sunau ca un ecou îndepărtat al propriilor ei gânduri; 
simţi un nod în capul pieptului. I se păruse ei că arăta altfel, și nu se 
înșelase. Ce doi Adam se contopiseră într-unul singur astăzi - vărul 
prietenos și străinul acela dinamic și imprevizibil erau unul și aceeași 
persoană. 

— Nu știu ce să spun, murmură cu vocea stinsă. 

Adam schiţă o grimasă amuzată. 

— Cred că în astfel de situaţii se spune „totul s-a întâmplat atât de 
repede“. Poate că așa e, deși n-ar trebui. Deci mi-am adus aminte bine 
de ce s-a petrecut atunci la Cuib? o iscodi, foarte atent la reacţia ei. 
Antonia se înroși, aducându-și aminte de prima lor zvâcnire de 
pasiune. Iar atunci, la pavilionul din grădină, continuă el, cred că s-a 
întâmplat chiar înainte să-mi revină memoria. Cred că mi-ai zis ceva 
despre cum m-ai iubi tu orice-ar fi și cât de mult ai vrea să te măriţi cu 
mine. S-a întâmplat așa sau mi-am imaginat? 


Antonia se simţea ca în fața unei prăpăstii, gata să cadă de acolo. 

— Nu a fost o închipuire, șopti ea, ferindu-și ochii. 

— Și ai vorbit serios? o întrebă el pe un ton mai blând, dar tot 
insistent. Sau vorbele acelea erau doar pentru Adam amnezicul? 

— Eu... am vorbit serios. Gata, i se dărâmase și ultimul zid de 
apărare, stătea în faţa lui complet demascată — toată durerea și furia pe 
care le îngropase atât de adânc în suflet cu opt ani înainte ieșiseră la 
suprafaţă. Își ridică iar privirea spre el. Dar dacă m-ai iubit 
întotdeauna, cum de ai plecat așa cum ai plecat în India, fără să-mi 
sufli o vorbă, fără să-ţi iei rămas-bun? se răsti ea furioasă. Nu așa te 
porți cu un prieten sau cu sora ta. Dacă mă iubeai, așa cum pretinzi 
acum, nu ai nici o scuză. 

Chipul lui Adam se schimonosi de durere. 

— Nu am avut de ales, iar motivul pentru care am plecat a fost 
tocmai acela că te iubeam. 

— Dar de ce nu m-ai cerut atunci de nevastă, în loc să pleci în 
India? ţipă ea. Eu am crezut întotdeauna, de când eram copii, că într-o 
zi ne vom căsători. Nu mi s-a părut necesar să și vorbesc despre asta, 
pentru că era de la sine înţeles și absolut inevitabil că așa se va 
întâmpla, mai spuse, după care se opri să se reculeagă. Dar apoi ai 
fugit din ţară mâncând pământul. Atunci mi-am dat seama cât te tare 
mă înșelasem asupra sentimentelor pe care le aveai pentru mine. 

— Tu credeai că o să ne căsătorim într-o zi? o privi el mirat, cu 
ochii sticlind. Așa credeam și eu când eram mici. De abia mai târziu, 
când am crescut, am înţeles diferenţele sociale dintre noi și am 
început să cred că mariajul era imposibil și că tot timpul mă 
consideraseși fratele tău. 

— După ce ai plecat a trebuit să mă gândesc la tine ca la un frate, 
pentru că altfel nu aș mai fi putut să-mi văd de viaţa mea, izbucni 
Antonia. Credeai că o să stau să te aştept răbdătoare ca Penelopa? Ea 
măcar era deja măritată cu Ulise, dar tu nu mi-ai făcut niciodată nici o 
declaraţie, nu mi-ai pomenit măcar o dată, așa, în treacăt, nimic despre 
iubire, nici faţă în faţă, nici în scrisori după ce ai plecat. Proastă să fi 
fost să stau și să sper! M-ai tratat ca pe o soră, iar eu te-am tratat ca pe 
un frate! 

— Dar nu se putea vorbi despre așa ceva, zise el sec, încercând să 
se adune. Ar fi vrut să-i sărute lacrimile din ochii aceia atât de frumoși, 
dar mai erau multe de spus. Avea deja confirmarea pasiunii care 


existase între ei. Acum trebuia să-i convingă și mintea, înainte de a-i 
cuceri inima. Se cocoţă pe masă și se prinse cu palmele de margine. 
Mai ţii minte că tatăl tău voia să-mi cumpere un loc în armată? La 
încuviințarea ei tăcută, urmă: Chiar înainte să termin școala la 
Cambridge, o rudă băgăcioasă și enervantă i-a spus lui Spenston că noi 
doi ne comportăm mai mult decât indecent. Că te purtai prea libertin 
și că îți micșorai vădit șansele de a-ţi găsi pe cineva de rangul tău, în 
timp ce eu aveam pretenţii mult prea mari faţă de nivelul meu. Așa că 
Spenston m-a chemat să discute cu mine, să vadă dacă zvonul era 
adevărat sau nu. 

Antonia îl privea șocată. 

— De ce nu i-ai mărturisit atunci ce simţeai pentru mine și de ce 
nu i-ai cerut permisiunea să mă curtezi? 

— Ba exact asta am făcut, răspunse el cu asprime. Știam o metodă 
mai sigură decât să-i cer direct voie să ne căsătorim. Tu aveai doar 
șaptesprezece ani și trebuia să cunoști cât de cât lumea înainte de a lua 
o decizie, iar eu trebuia să fac ceva să-mi dovedesc că te merit. Ăsta a 
fost unul dintre motivele pentru care credeam că armata este 
răspunsul. Era calea cea mai sigură pentru un tânăr fără bani. Dacă aș 
fi reușit cumva să mă remarc fără să fiu și omorât între timp, atunci 
diferenţele dintre noi s-ar mai fi împuţinai. 

— Tata nu mi-a spus niciodată că m-ai cerut de nevastă, zise 
Antonia contrariată. Dar sunt sigură că a fost de acord. Voi doi vă 
întelegeati tot timpul de minune. Erai ca un fiu pentru el. 

— Nu! strigă Adam, simțind încă gustul amar de atunci. Spenston 
m-a adunat de pe străzi în amintirea legăturii pe care o avea cu tatăl 
meu și pentru a-și consolida imaginea publică de persoană caritabilă și 
generoasă. M-a lăsat să trăiesc în casa ta doar de dragul tău și probabil 
pentru a-și mai diminua din mustrările de conștiință pentru modul 
oribil în care te neglija. Însă nu am fost niciodată ca un fiu pentru el, 
iar el nu mi-a fost niciodată ca un tată. Deși trecuseră atâţia ani, Adam 
încă suferea când își amintea de discuţia aceea cu tatăl Antoniei. 
Contele m-a întrebat dacă era vreo urmă de adevăr în zvonul că 
aspiram la mâna ta. Când i-am spus că da, m-a muștruluit cu o 
severitate fără pereche. Era șocat și îngrozit de tupeul pe care îl 
avusesem să-mi doresc pe cineva cu un rang atât de înalt, eu care 
eram un biet copil ilegitim. 

Antonia sări în apărarea tatălui ei. 


— Ba să știi că tata era ultimul om de pe pământ care să te 
condamne pentru că te-ai născut așa! El credea cu toată tăria că toţi 
suntem egali în faţa lui Dumnezeu și și-a petrecut întreaga viaţă 
luptând pentru oamenii de rând. 

— Poate că Spenston muncea pentru oamenii de rând, dar cu 
siguranță nu s-a considerat niciodată ca făcând parte dintre «ei, 
răspunse ironic Adam. Ba din contră, marele liberal din partidul Whig 
mi-a explicat extrem de clar cât de scandalizat era de nerecunoștința 
pe care i-o arătam și de cât de jalnice erau aspiraţiile mele. Mi-a 
aruncat direct în faţă că nu va permite ca singura copilă a celui de-al 
nouălea conte de Spenston să se coboare la nivelul unui bastard sărac 
lipit pământului, bun de nimic. 

— Nu, nu cred că a fost atât de crud cu tine, nu cred, icni ea 
oripilată. 

— Ba exact așa a zis, ba chiar mai rău. Să nu crezi că l-am 
învinovăţit pentru asta, oftă Adam după ce-și mai domoli indignarea. E 
normal ca un tată să-și dorească o căsătorie bună pentru fiica lui, iar tu 
nu erai orice fiică. Erai una dintre cele mai bogate și mai frumoase 
moștenitoare din Anglia. Nici măcar un duce de sânge regal n-ar fi fost 
suficient de bun pentru tine. 

Antonia avea ochii în lacrimi. 

— Cred că ţi-a fost îngrozitor de greu, șopti ea. De ce nu mi-ai spus? 

— Cum aș fi putut să-ți spun? replică el contrariat. Spenston avea 
dreptate. Aspiraţiile mele erau jalnice, dar fusesem prea naiv și prea 
îndrăgostit să-mi dau seama că eram și prost. Te-am adorat din clipa în 
care te-am cunoscut, iar tu m-ai primit ca pe un văr de preţ, chiar dacă 
eram un coate-goale, negru tot de funingine. După discuţia cu tatăl tău 
mi-am dat seama în sfârșit cât de nevrednic eram să-ţi cer mâna. 

— Eşti mai vrednic decât mine din foarte multe puncte de vedere, 
spuse ea, strângând din pumni. Eşti cel mai înțelept și bun și generos 
om pe care îl cunosc. 

— Erai singura care gândea așa, o înștiinţă el fără menajamente. 
Toţi ceilalți știau foarte clar unde mi-e locul pe scara socială. Aici, la 
Thornleigh, la reuniunile familiei Thornton, la Rugby și Cambridge, 
întotdeauna avusesem parte de mici înțepături, mai mult sau mai 
puţin subtile, prin care mi se reamintea permanent că sunt doar 
tolerat. Iar ţie nu ţi-am spus pentru că știam că vei încerca să-mi iei 
apărarea, și al naibii să fiu dacă voiam să te las pe tine să te lupti în 


locul meu. Pe deasupra, oricum n-ai fi putut să intervii ca să schimbi 
ce eram. 

— Încetează să mai vorbeşti despre tine ca și cum ai fi vreun 
lepros! ţipă Antonia. Nu mai suport! Abia acum își dădea sema cât de 
nesimţitoare fusese și cât de mult trebuie să fi suferit el. 

O durea la fel de tare să descopere că tatăl pe care îl idolatrizase 
putuse fi atât de crud. Vărul ei era tolerant, însă ea nu putea să-l ierte. 
Cum de îndrăznise tatăl ei, care nu avea niciodată timp pentru fiica lui, 
să o gonească de lângă ea pe singura persoană care îi era alături! 

Adam tocmai schițase o nouă imagine asupra trecutului care o 
ajuta să înţeleagă totul mai bine. 

— Te-a forțat tata să pleci din Anglia ca să nu mai fii în preajma 
mea? 

— Într-un fel. Nu m-a răpit și dus pe corabie, dar m-a pus să jur că 
nu voi mai încerca să te văd sau să te contactez vreodată. Amuzant, nu 
crezi? În ciuda caracterului meu meschin, îi era de ajuns cuvântul 
meu, zâmbi el amar. I-am propus un târg. Am refuzat să-i promit că nu 
te voi mai contacta, dar i-am spus că dacă îmi poate găsi un post la 
Compania Indiilor de Est și îmi dă banii cu care intenţiona să-mi 
cumpere locul acela în armată, o să plec în India, iar de acolo nu o să-ţi 
scriu nimic care să te împiedice să-ți găsești un soţ potrivit. 

— Înţeleg, zise ea, înghițind cu greu. De aceea erau scrisorile tale 
atât de neutre? 

Adam încuviinţă din cap. 

— Aș fi putut să-l sfidez, dar rămân la părerea că avea dreptate. 
Indiferent de motivele pentru care mă luase sub aripa lui ocrotitoare, 
îi datoram foarte mult. Ar fi fost foarte urât din partea mea să îi curtez 
singura fiică în ciuda dorinţei lui. Oftă și își trecu mâna prin păr, 
ciufulindu-se bine. Înțelegerea noastră mai conţinea o clauză. În 
privința obârșiei mele ilegitime nu aveam ce să fac, dar aveam ce să 
fac pentru a nu mai fi un sărăntoc. I-am spus tatălui tău că nu te-aș 
cere în căsătorie decât dacă aș avea o avere egală cu a ta. Spenston s-a 
distrat un pic când m-a auzit, știind că șansele să-mi ating scopul 
înainte să te măriţi tu cu altul erau infinitezimale. A mai presupus că 
dacă mă apuc de comerț o să-ţi înăbuș din start orice atracţie 
romantică pentru mine. I s-a părut un târg foarte rezonabil din 
punctul lui de vedere, așa că a acceptat. 

— De aceea ai muncit atât de mult în India? întrebă ea în șoaptă. 


— Era singura mea speranţă. Era mai bine să fiu un comerciant 
bogat născut din flori decât un soldat sărac născut din flori. Am 
profitat de orice ocazie ca să strâng suma cu care am început. Mi-am 
asumat riscuri, întotdeauna am mers pe varianta cu cele mai puţine 
șanse, tocmai pentru a avea un câștig substanţial în cazul în care nu 
mă înșelase intuiţia. Iar de câte ori primeam câte o scrisoare de la tine, 
se crispă el, mă întrebam dacă nu cumva îmi vei menţiona în treacăt și 
că urmează să te măriţi. 

Chinurile îndurate de el depășeau puterea de înţelegere a Antoniei. 
Probabil că trecuse prin focul iadului, mai ales când mersese la 
primele ei baluri, unde se bucurase de o mare atenţie. Îi trimisese des 
vești, mici scrisorele amuzante despre ce mai făcea și cine o mai curta, 
mai ales din dorinţa de a se lăuda cu faptul că ceilalți bărbaţi o doreau, 
iar el nu. 

— Așadar, când ţi-am scris că m-am logodit cu Lord Ramsay...? 

— Spuneai că vreţi să faceţi nunta repede, așa că în momentul în 
care a ajuns scrisoarea la mine credeam că sunteți deja căsătoriţi. Am 
ieșit în oraș în noaptea aia și am băut ca porcul până n-am mai știut de 
mine. 

Antonia își mușcă buza; își imagina ce fusese în sufletul lui. 

— Adam, îmi pare atât de rău! Nu am știut că te fac să suferi, 
murmură ea. Mi-a luat și mie destul de mult să mă deprind cu gândul 
că n-o să avem nicicând o relaţie romantică altfel decât în visele mele. 
Cred că ţi-am trimis de abia după un an scrisoarea în care te anuntam 
că m-am hotărât să anulez nunta. 

— Zece luni, două săptămâni și trei zile, preciză el. Nu a fost vina 
ta, Tony. De unde să fi știut? Eu încercam să-mi respect promisiunea. 
Am reușit să supraviețuiesc privind filozofic toată treaba. În cazul în 
care, după cum încercam eu să cred, eram meniţi să fim împreună, 
atunci sigur aș fi reușit dacă munceam suficient. Cu cât rămâneai tu 
nemăritată mai mult și cu cât mă îmbogăţeam eu mai tare, cu atât mă 
simțeam mai aproape de obiectiv. Când mi-am atins telul cu averea, 
am venit acasă, surâse el glacial. Mi s-a părut de rău augur să constat 
că acum erai baroneasă. Distanţa dintre noi era la fel de mare. Apoi a 
apărut Simon și toate eforturile mele s-au dus pe apa sâmbetei. 

Antonia icni. În vâltoarea depănării amintirilor, uitase complet de 
existenţa lordului Launceston. 

— Adam, nu trebuia să-mi spui nimic din toate astea. Sunt logodită 


cu Simon. 

— Îl iubești pe el sau pe mine? o iscodi săgetând-o cu privirea. 

Antonia se lipi iar de bufet, prinsă ca într-o capcană. Povestea lui 
Adam îi readusese la viaţă toate visurile romantice din adolescenţă, ba 
mai mult chiar, și pasiunea pe care o descoperise recent. 

Își dăduse însă cuvântul faţă de Simon, lui trebuia să-i fie loială; în 
plus ţinea mult la el. 

— Te iubesc, zise ea cu inima sfâșiată, dar nu pot să fiu atât de 
crudă încât să rup a doua oară logodna. 

— Mie mi se pare că ai fi mai crudă dacă te-ai mărita cu el și m-ai 
iubi pe mine, rosti el implacabil. Judith a rupt logodna cu mine 
spunându-mi că pe termen lung e mai bine să fii onest decât nobil. 
Simon este prietenul meu și aș face aproape orice pentru el, dar nu pot 
să stau deoparte și să-l las să se însoare cu tine, nu fără să mă lupt cu 
el. Decizia este a ta, Tony. Pe care din noi doi îl vrei? 

Antonia își îngropă faţa în mâini. 

— Nu știu! Mi se pare un act de egoism să mă mărit cu tine. 

— Pentru că e mai virtuos să suferi decât să faci ce vrei? Nu uita, 
virtutea ta mă condamnă pe mine la suferinţă, îi atrase el atenţia. Dacă 
ai iubi pe altcineva ar mai fi cum ar mai fi, dar nu asta spui. 

Lacrimile începură să-i curgă șiroaie, dar nu scoase nici un sunet. 
Prea multe se întâmplaseră. Aflase de dragostea pe care i-o purta 
Adam și cât de multe îndurase pentru a fi cu ea, descoperise că tatăl ei 
perfect avea și el partea lui de ipocrizie, iar acum trebuia să ia o 
hotărâre care ar fi frânt inima unuia din bărbaţii la care ţinea cel mai 
mult. 

Adam avea dreptate. Din pricina vinovăţiei care îi apăsa pe suflet 
înclina să ia hotărârea prin care să se pedepsească, dar uita că în felul 
acesta l-ar fi pedepsit și pe el. 

Vocea lui baritonală și catifelată îi scurtă suferinţa. 

— Poate că tu nu știi ce vrei, dar eu știu. Uită-te la mine, Tony. 

Antonia își înălță capul și îl privi drept în ochii lui verzi. 

— Vrei un soț pentru care să fii centrul universului. Nu-ţi dorești 
un bărbat care să fie mai preocupat de politică, jocuri de noroc, 
societate sau orice altceva. Nu neg că Simon te iubește, dar în același 
timp el iubește și ideile și provocările. Nu vei fi niciodată pe primul loc 
pentru el, așa cum ai fi pentru mine. Te iubesc și în fiecare clipă din 
viață m-am străduit să ţi-o demonstrez, spuse Adam, apoi întinse 


mâna spre ea. Vino. 

Simţindu-se atrasă ca de un magnet, făcu un pas înainte. Decizia 
era a ei, dar Adam își încorda toată forța fizică, mentală și emoţională 
pentru a o convinge că el era alegerea potrivită. 

Îl voia — of, Dumnezeule, cât de mult îl voia! Adam, bărbatul care o 
cunoștea cel mai bine, avea dreptate. Își dorea un soţ pentru care să 
însemne totul, nu care să o dea jos de pe piedestalul pe care merita să 
stea, așa cum făcuseră părinţii ei. 

La Simon ura talentul de a se închide în sine și de a o exclude 
automat în momentele acelea. Nu voia să se întrebe cu disperare în 
fiecare zi dacă îi greșise cu ceva și să-și irosească fiecare minut din 
viață încercând să-i intre în grațţii. 

Universul se restrânse în jurul gândurilor Antoniei și gestului lui 
Adam. Degetele lui erau delicate și puternice în același timp. 

Antonia rămase cu privirea pironită asupra mâinii lui puternice. 
Își dădu seama că adevăratul motiv pentru care nu se măritase până 
acum era că își dorise un bărbat care să o iubească mereu, chiar și 
când erau în toiul unei gâlcevi. Chiar și când timpul își va fi pus 
amprenta pe chipul ei, furându-i frumuseţea. 

Știa, mai presus de orice îndoială, că Adam îi oferea acest tip de 
dragoste. 

lar ea era centrul vieţii lui și el era centrul vieţii ei. Fusese 
întotdeauna vărul în care avusese încredere și la care apelase de 
fiecare dată, omul care fusese ca o piatră de temelie în viaţa ei, chiar 
când fusese în celălalt capăt al lumii. Dacă ar fi știut că și el o iubea, 
atunci nu s-ar fi despărțit niciodată. Și-ar fi sfidat tatăl, l-ar fi urmat 
bucuroasă în India. 

Motivele onorabile pentru a rămâne logodită cu Simon era 
mărunte și irelevante. Adam era singurul care conta, care îi oferea 
dragoste, căldură și protecţie. Adam, cel pe care îl iubea. 

Pe când în sufletul ei se dădea o luptă între ce voia și ce credea că o 
să facă, mai făcu un pas spre Adam, apoi încă unul, după care se 
aruncă în braţele lui, atrasă de el așa cum busola caută nordul. 

Îl prinse pe după gât și se întinse să îl sărute. În momentul în care 
buzele li se atinseră, orice urmă de îndoială dispăru. Era făcuţi unul 
pentru celălalt, erau unul jumătatea celuilalt. Fusese oarbă că nu 
văzuse asta mai devreme. 

— Dumnezeule, Tony, te iubesc atât de mult, îi șopti el strângând-o 


cu fervoare. M-am temut îngrozitor că n-o să te pot face să te 
răzgândești. 

Rămaseră o vreme pierduţi în amintiri, promisiuni și vorbe de 
iubire, tesute ca o vrajă în jurul lor. În cele din urmă mintea Antoniei 
fugi spre ce urma să se întâmple. 

— Mă duc să-l caut pe Simon, spuse ea cu un zâmbet forțat. Nu 
prea știu cum să-i spun că-i dau papucii a doua oară. 

— Hai că acum ai experienţă, o tachină el. Ai fost logodită cu Lord 
Ramsay, cu Simon, cu mine în perioada amnezică și ai rupt-o cu toți. 

— Adică acum o să fiu logodită a cincea oară? râse Antonia. 

— Nu, răspunse el cu hotărâre, prinzând-o de talie. Gata cu 
logodnele. O să ne căsătorim și gata, cât mai repede cu putinţă. 

Își așeză capul pe pieptul lui și îi ascultă inima bătând, vrând să 
mai amâne puţin momentul când trebuia să plece. Îi era groază de 
confruntarea cu Simon. 

În afară de asta, urma să aibă de înfruntat privirile dezaprobatoare 
ale rudelor și persoanelor din înalta societate. Lady Antonia Thornton, 
baroneasă de Fairbourne cu drepturi depline, avea să fie considerată 
de gura lumii drept o idioată capricioasă. 

Dar nu-i păsa. Ştia că nici o bârfă și blamul unanim nu ar fi făcut-o 
să-și regrete decizia. 

Dintr-odată însă, ateriză cu picioarele pe pământ. Ușa cămării se 
deschise. Antonia aruncă o privire peste umărul lui Adam și se opri 
asupra expresiei mirate de pe chipul lui Simon Launceston. 


£ “To thine own self be true. And it must follow, as the night the day, Thou canst not then be false 
to any man. — Polonius către fiul lui, Laertes. Hamlet, actul I, scena 3 (n.tr.) 

Suspinul Antoniei îl alertă și pe Adam. Se întoarse și îl zări pe 
lordul Launceston stând în ușă, cu chipul împietrit. Tocmai își văzuse 
viitoarea mireasă în braţele prietenului său cel mai bun. 

— Pot să întreb ce se întâmplă? întrebă el pe același ton inexpresiv. 

Adam o prinse protector pe Antonia de talie. 

— Până acum jumătate de oră nu se întâmpla nimic pe la spatele 
tău, zise el cu fermitate. Poţi să dai toată vina pe mine. Eu sunt cel care 
am făcut-o să se răzgândească, și nu mi-a fost deloc ușor să o conving. 
Tony tocmai venea să te caute să-ţi spună. Îmi pare rău că a trebuit să 
afli așa. 

Privirea lui Simon se îndreptă spre Antonia. 

— Vrei să te căsătorești cu Adam? 

Ea încuviinţă, mușcându-și buzele. 

— Da. Știu că purtarea mea este josnică, dar... eu și cu Adam 
suntem făcuţi unul pentru celălalt. 

— Judith știe? se interesă Simon, pe un ton și mai ameninţător. 

Adam îi aruncă o privire bănuitoare. Lord Launceston fusese 
surprins să-i găsească așa, dar nu dădea nici un semn că ar fi fost 
furios sau că ar fi suferit. Mai degrabă părea interesat de efectul asupra 
lui Judith. 

— A rupt logodna cu mine aseară, spunându-mi că toţi patru ne- 
am pierdut într-o mlaștină a confuziei și a minciunii. Vorbele ei m-au 
făcut să-mi dau seama că trebuia să-mi mărturisesc iubirea pentru 
Tony. 

— Asta explică multe, murmură Simon, cu gândurile abătute în 
altă parte; apoi zâmbi cu ironie. Știu că acum ar trebui să fac o scenă, 
dar eu chiar am venit să vă spun ceva important. Acum câteva minute 
am căutat-o pe Judith, gândindu-mă că ar vrea să vadă cum se 
asamblează un telescop. Majordomul mi-a spus că a plecat la ora cinci 
dimineaţa cu trăsura, având un număr impresionant de bagaje. Am 
rugat o servitoare să se ducă în camera ei și s-a întors cu acest plic, 
spuse el, înmânându-i-l Antoniei. Doamna Heaver a zis că te găsesc 
aici, așa că ţi l-am adus, pentru că ţie îţi este destinat. 

Mirată, Antonia rupse plicul. Citi la repezeală conţinutul, apoi zise 
cu răsuflarea tăiată: 

— Judith a plecat de la Thornleigh și se îndreaptă spre America. 


— Poftim? exclamă Simon și, uitând de orice maniere, îi smulse 
biletul din mână. Își ridică privirea buimacă spre prietenul său, care 
observă imediat că se albise la faţă. Ce s-a întâmplat? De ce a plecat 
atât de brusc și de ce vrea să se ducă atât de departe? 

— Nu sunt sigur. Judith nu mi-a spus nimic de asta, zise Adam, 
încercând să-și aducă aminte exact ce vorbiseră. A spus că motivul 
pentru care ne-am decis să ne căsătorim a fost că amândoi voiam să 
ne mulțumim cu ce aveam la îndemână în loc să ne străduim să 
obținem ce voiam cu adevărat. A ghicit că o iubeam pe Antonia. În 
mod indirect, cred că mi-a sugerat că și ea era îndrăgostită de 
altcineva. Ar trebui să știi mai multe decât mine, încheie el 
strâmbându-se. 

În ochii albaștri ai lui Simon se zări o străfulgerare, apoi se 
întoarse și porni spre ușă fără să mai spună nimic. 

— Unde pleci? îl întrebă Antonia, mai mult decât debusolată. 

— După Judith, unde altundeva, îi replică Simon peste umăr. 

— Așteaptă! rosti Adam pe un ton poruncitor. O iubești? 

— Da, dar nu am vrut niciodată să recunosc pentru că era logodită 
cu tine, explică lordul aruncându-i o privire tristă Antoniei. Nu pot să 
te acuz de nestatornicie când și eu am făcut același lucru. 

— Slavă cerului! exclamă ea, apoi traversă camera și îl îmbrăţișă. 
Ai făcut minuni pentru conștiința mea încărcată. De multe ori m-am 
gândit că te-ai potrivi mult mai bine cu Judith. Dar ea te iubește? 

Simon își pironi ochii asupra scrisorii pe care o ţinea în mână. 

— Nu știu. Judith nu mi-a dat niciodată de înţeles că ar simţi ceva 
deosebit pentru mine. Nu e un gând prea încurajator... 

— Cred că te înșeli, interveni Adam. Judith era convinsă că și tu, și 
eu eram îndrăgostiţi de Tony. Poate că de aceea a și plecat, n-a putut să 
rămână în continuare atât de aproape de tine. 

— Sper să ai dreptate, zise Lord Launceston posomorât. Vreau să o 
cer de soţie, chiar dacă va trebui să mă duc până în America după ea. 

— Să nu pleci așa, aiurea! îl sfătui Antonia. Trebuie să ne gândim 
unde s-ar fi putut duce, așa o să o găsești mai repede. 

— Ai dreptate, recunoscu Simon, scuturând din cap. Nu... nu 
gândesc prea limpede acum. Adam și Antonia făcură schimb de priviri. 
Probabil că era îndrăgostit până peste cap, din moment ce nu mai 
putea asimila informaţiile ca de obicei. Adam, tu știi programul 
vapoarelor, reluă el. Unde putea să se ducă? 


— Liverpool, răspunse Adam instantaneu. Este mai aproape decât 
Bristol, iar de acolo pleacă majoritatea vapoarelor spre Atlanticul de 
Nord. Dar ar trebui să ne grăbim. 

— Noi? întrebă amuzat Simon. 

— Păi da. O să te ajutăm să o cauţi, răspunse Adam, iar Antonia 
confirmă din priviri. Nici eu, nici Antonia nu o să ne putem gândi la 
viitor în tihnă decât după ce situaţia se clarifică pentru toată lumea. 
Nimic nu ne-ar putea face mai fericiți decât să vă vedem pe tine și pe 
Judith împreună. 

— Dar dacă mă refuză? întrebă Simon pierdut, din nou cu ochii 
spre scrisoare. 

— N-o să te refuze, răspunse cu fermitate Antonia. Îţi promit. Doar 
o femeie care a fost iubită de Adam Yorke a fost suficient de nebună 
să-l refuze pe Simon Launceston. 


Pânzele fură întinse și începură să zvâcnească sub bătaia vântului. 
Judith se întrebă dacă avea să-și mai vadă vreodată pământul natal. Își 
încleștă degetele în balustradă până când încheieturile i se albiră. 

Poate că nu trebuia să fugă atât de departe. Nu se simţise niciodată 
mai legată de ţara ei ca acum, când voia să lase în urmă tot ce 
cunoscuse de-o viaţă. 

Se înfioră și își aranjă șalul pe umeri, gândindu-se la vântul rece 
care bătea pe deasupra apei. Avusese noroc să mai găsească bilet la 
Lady Liberty. Următorul vas către Boston pleca abia săptămâna 
viitoare. Dacă ar fi trebuit să aștepte atât de mult, probabil că nu s-ar fi 
putut abţine și s-ar fi întors la Thornleigh. Ar fi vrut să știe cum se 
rezolvase situaţia dintre Antonia și peţitorii săi și care dintre ei stătea și 
suferea acum. 

— În sfârșit plecăm, auzi dintr-odată o voce vioaie din apropiere. 
Mi-a ajuns cât am văzut din Lumea Veche. De abia aștept să ajung 
înapoi la Boston. 

Judith se uită la doamna Maxwell, pasagera cu care împărțea 
cabina. Era o americancă plinuţă și rumenă, văduvă, care se întorcea 
acasă după o vizită extrem de prelungită la rudele din Anglia. Era o 
făptură plăcută, chiar dacă ușor cam prea exuberantă. 

— Dar mai întâi va trebui să ne oprim la Belfast, remarcă Judith. 

— Doar pentru o zi, replică femeia binedispusă. Apoi ajung acasă. 
Mă întreb dacă nepotul meu cel mai mic mă mai ţine minte. Fiica mea 


și soțul ei au zis că trebuie să fiu nebună să călătoresc atât de departe 
singură. Dar după cum îmi place mie să spun, dacă vizitezi o ţară 
străină atunci o să ţi-o apreciezi pe a ta mai mult. 

Lui Judith îi trecu prin cap că doamna Maxwell avea multe citate 
din propriile-i texte. Era însă o femeie bună la suflet și cu siguranţă 
înstărită. Poate ar fi putut să o ajute să-și găsească o slujbă în Boston. 

— Nu o să regretaţi decizia de a emigra în America, doamnă 
Winslow. Este o ţară dedicată oamenilor care îndrăznesc să viseze, 
continuă cealaltă. Nu este ca în Anglia, unde există atât de multe reguli 
bătute în cuie că reușesc să te stoarcă de vlagă. Dându-și seama de 
gafă, adăugă spăsită: N-am vrut să vă jignesc. 

— Nu m-ati jignit, răspunse Judith amuzată. 

Era imposibil să te simţi ofensat de o asemenea critică inocentă. Se 
întrebă dacă oare toţi americanii erau la fel de prietenoși și de 
vorbăreţi. Dacă da, atunci Lumea Nouă avea să i se pară cam greu de 
suportat. 

zâmbetul îi pieri încetul cu încetul. Singurul vis pe care îl avusese 
vreodată fusese să se mărite cu Simon Launceston. Își întoarse 
privirea spre țărm, spre docurile care forfoteau de viață, dar totuși 
prea îndepărtate pentru a putea distinge ceva clar. Înghiţi cu greu. Nu 
aspirase să devină Lady Launceston, nu despre asta fusese vorba. Ea îl 
dorea pe Simon ca om, nu titlul sau averea lui. 

Visul acesta nu și-l putea împlini în America. 


Cei trei ajunseră foarte târziu la Liverpool și petrecură ce mai 
rămăsese din noapte la un han din apropierea portului. În zori, după 
ce Adam îl descusu pe hangiu despre orarele navelor, se repeziră către 
docurile înghesuite chiar când activitatea din port prindea viaţă. 

În faţa lor se ridica o pădure de catarge, iar în planul îndepărtat al 
portului se zăreau și alte ambarcaţiuni, care așteptau să se elibereze 
docul. Marinari și docheri strigau unii la alţii în toate limbile 
pământului, iar pe deasupra lor pescărușii ţipau după resturile de 
mâncare căzute pe jos. Aerul era înțepător, așa cum este peste tot 
unde pământul întâlnește marea. 

Antonia și însoțitorii ei se strecurară cu greu printre baloturile de 
mărfuri și platformele de încărcare și ajunseră în cele din urmă pe 
chei. Toţi muncitorii o priveau arogant, dar se simţea în siguranţă cu 
cele două escorte ale sale. 


Dacă nu ar fi fost într-o misiune urgentă, s-ar fi bucurat enorm de 
priveliștea inedită, însă anxietatea lui Simon era contagioasă. Ar fi fost 
mult mai simplu dacă o găseau pe Judith înainte să plece. O femeie 
minionă se putea face nevăzută foarte ușor într-o altă ţară; iar dacă se 
decidea să nu trimită nici o scrisoare nimănui, era posibil să n-o mai 
găsească niciodată. 

Adam nu mai fusese niciodată la Liverpool, dar trecuse prin 
numeroase alte porturi, deci știa ce e de făcut. Antonia era 
impresionată să-l vadă pe prințul comerțului în acţiune. Era o altă 
latură a bărbatului pe care îl iubea. 

Într-un timp record ajunseseră într-un birou, iar un funcţionar 
bătrân și plictisit primi un bacșiș substanţial să verifice listele cu 
pasageri. După cum înţelese Antonia, acesta era biroul de plecări-sosiri 
pentru navele străine. 

Funcţionarul parcurse lista cu nume cu o viteză înnebunitor de 
mică. Într-un final găsi o anume doamnă J. Winslow care cumpărase 
un bilet pe Lady Liberty, un vas american care se îndrepta spre Boston. 
Antonia răsuflă ușurată - până aici fusese ușor. Din fericire, Judith nu 
avusese nici un motiv să-și asume o identitate falsă. 

— Spune-mi, când pleacă în cursă? întrebă nerăbdător lordul 
Launceston. 

Funcţionarul clipi des, semănând perfect cu o reptilă. 

— A plecat ieri-seară, când era mareea înaltă. 

Simon începu să înjure ca un birjar. Antoniei nu-i venea să creadă 
că un savant calm ar putea să aibă o asemenea ieșire în faţa unei 
doamne, însă era o formă de manifestare a sentimentelor lui pentru 
Judith. 

Adam îl mai descusu pe funcţionar cu câteva întrebări scurte și la 
obiect, după care ieșiră toţi din birou. 

— Lady Liberty mai are o escală în Belfast. 

Simon se lumină la faţă. 

— Dar cât timp stă în port? Am timp să ajung? 

— Așa cum se prezintă situaţia acum, nu. O să rămână acolo cam 
douăzeci și patru de ore, dar între timp de aici nu mai pleacă nici un 
alt vas către Belfast. O să aștepte poșta din Port Patrick, zise Adam în 
timp ce scruta cu mare atenţie împrejurimile. 

— Am putea închiria un vas care să ne ducă acolo în timp util? se 
interesă Simon, încercând să găsească o soluție. 


— Nici unul dintre vasele mici pe care le-am putea închiria nu 
poate prinde din urmă o goeletă rapidă ca Lady Liberty, mai ales că are 
o zi avans, răspunse prietenul său, tot cu ochii în zare. 

— După ce te uiţi, Adam? vru Antonia să știe. 

— Când am venit încoace, mi s-a părut că recunosc... Se opricu un 
zâmbet larg pe faţă și o trase de braţ. Hai să mergem. Cred că norocul 
este de partea noastră. 

Se îndreptară nedumeriţi către un doc unde era ancorat un vas 
numit Star of India. Antonia habar nu avea ce fel de ambarcaţiune era. 
Se simţea foarte ignorantă. 

Recunoscu în schimb privirea prietenoasă pe care o arunca înspre 
ei bruneta grăsuţă de la proră. În timp ce urcau la bord, Antonia decise 
în sinea ei că nu era o femeie respectabilă. Ajunseră pe punte și de 
nicăieri apăru un marinar îmbrăcat îngrijit. 

— Căpitanul Langdon este la bord? se interesă Adam. Spune-i, 
continuă el după ce marinarul încuviințase din cap, că îl caută Adam 
Yorke. 

Marinarul tresări vizibil, apoi încuviinţă și dispăru sub punte. În 
mai puţin de un minut își făcu apariţia un bărbat înalt și autoritar, cu 
un zâmbet larg care-i dezvăluia dinţii albi, ce contrastau puternic cu 
tenul bronzat. Căpitanul Langdon era un bărbat atrăgător, dar părea 
totodată și machiavelic. Așa își imagina Antonia că trebuia să arate un 
pirat. 

— Adam, prietene, ce surpriză nemaipomenită! Bine ai venit la 
bord, zise el întinzându-i mâna. Corabia mea îţi aparţine. 

— Nu mai e a mea, rânji Adam, scuturându-i cu putere mâna. 

Râseră amândoi, în timp ce Antonia îi studia cu mare interes. 
Căpitanul arăta a străin, deși și numele și accentul erau britanice. Să fi 
fost din părinţi de rase diferite? Sigur nu avusese o viață ușoară într-o 
lume plină de bigoţi. 

După ce Adam făcu prezentările, căpitanul se aplecă și îi sărută 
mâna Antoniei. 

— Sunteţi logodită cu căpitanul Yorke? Ce păcat de frumuseţea 
dumneavoastră să o irosiţi așa, zise el afectat. 

— Ba din contră, chicoti ea. Este cel mai înţelept lucru pe care l-am 
făcut vreodată. 

Căpitanul reveni la Adam. 

— Hai, te invit pe tine și pe prietenii tăi să bem cafeaua de 


dimineaţă. Este o vizită de curtoazie? îl întrebă el peste umăr pe când 
coborau sub punte. 

— Nu, răspunse Adam, trecând de pe coridorul îngust într-o cabină 
spațioasă. Trebuie să ajungem cât mai repede cu putinţă la Belfast, 
pentru a găsi o prietenă care pleacă spre America la bordul altei nave. 
Poţi să ne duci acolo? A plecat din Liverpool azi-noapte și vasul va 
rămâne doar o zi în Belfast, după care pleacă spre Boston. 

— O să vă plătim cursa, indiferent cât ar costa, adăugă Simon, 
căruia nu-i mai păsa nici de bani. 

Căpitanul Langdon făcu un gest de largheţe. 

— Pentru un prieten ca Adam nu iau bani. De abia aștept să 
mergem, va fi o abatere interesantă de la curs. Am ajuns mai 
devreme, iar cargoul meu n-o să fie pregătit decât abia peste o 
săptămână. De fapt, chiar trebuia să părăsesc docul după ce am 
descărcat marfa. Să pornesc în căutarea unei doamne simpatice - e 
simpatică, sper — e mult mai interesant decât să mă duc să acostez în 
Mersey. 

— Slavă cerului, răsuflă Simon ușurat. Și cât de repede putem 
pleca la drum? 

— În cel mult o oră, dacă vrem să prindem mareea. Aveţi nevoie 
de bagaje sau servitori la bord? întrebă căpitanul. 

Camerista Antoniei și valetul-șef al lui Simon fură trimiși la han să 
aducă bagajul. Jumătate de oră mai târziu ridicaseră ancora. Din 
fericire, vasul avea la dispoziţie câteva cabine de pasageri libere, așa că 
toată lumea putea sta confortabil. 

Lord Launceston se plimba încontinuu pe puntea de la prora, iar 
Antonia își găsise un loc lângă balustradă la pupa, de unde putea 
admira nestingherită peisajul de la gura de vărsare a râului Mersey în 
Marea Irlandei. Spre ușurarea ei, nu avea rău de mare. 

— Îmi e cam jenă că mă simt atât de bine într-o misiune de 
salvare, i se confesă ea lui Adam, care i se alăturase între timp. 

— Facem și noi ce putem, nu ne-ar folosi la nimic dacă am sta să 
bocim, zise el, privind înspre Irlanda. E o senzaţie aparte când ești pe 
mare. 

— Crezi c-o s-ajungem la timp în Belfast? 

— Avem șanse destul de bune. Star of India e rapidă și suntem la 
mai puţin de o zi în urmă. 

Antonia observă că se simţea foarte în largul lui. Își dăduse pălăria 


jos de pe cap, iar vântul îi zburlea caraghios părul în timp ce mergea 
pe punte ca un adevărat lup de mare. 

— Arăţi tare bine, murmură ea, știind cât de nătâng îi sunaseră 
vorbele. Chiar ești căpitan de vas? 

— Am fost la comanda câtorva vase, recunoscu el, dar n-am nici 
priceperea, nici experienţa lui Ramesh Langdon. 

— Dar dacă i-ai cere să ne ducă până la Boston, ne-ar duce, nu? 
întrebă Antonia, intrigată de legătura specială care îi unea pe cei doi. 
Ar fi fost interesată să afle mai multe despre viaţa de comerciant a 
vărului ei. 

Adam își întoarse iar privirea către mare. 

— Cred că da. Are impresia că-mi datorează mai mult decât îmi 
datorează de fapt. 

— Care este povestea lui? 

— Nimic spectaculos, zise el ridicând din umeri. I-am oferit o 
corabie când nimeni altcineva n-ar fi făcut-o. Ca fapt divers, chiar 
corabia asta. S-a descurcat foarte bine, am făcut bani frumoși 
împreună, iar în cele din urmă a cumpărat Star of India de la mine. 
Amândoi am avut de câștigat. 

— Sunt sigură că este o variantă foarte simplificată a poveștii, dar 
știu că n-o să mai scot o vorbă de la tine. Ți-am mai spus de curând cât 
de mult te iubesc? 

— În ultimele douăsprezece ore nu, o mustră el, punându-și mâna 
peste mâna ei care se odihnea pe balustradă. Chiar așa, bine că mi-am 
amintit, înainte să plecăm mi-am trimis servitorul la Londra să aducă 
două autorizaţii de căsătorie de la arhiepiscop. Ar trebui să fie gata 
până ne întoarcem la Thornleigh. 

— Una pentru noi și cealaltă pentru Simon și Judith? întrebă 
Antonia încântată. Ţi-a prins bine viața de comerciant, ești foarte 
eficient. Nu mai vreau să aștept nici o zi mai mult, adăugă după o 
scurtă pauză. 

— Nici eu, dragostea mea, spuse el punându-i braţul pe după 
umeri. 

Antonia era fericită. Refuza să creadă că lucrurile nu s-ar fi putut 
sfârși la fel de bine și pentru Simon și Judith. 


Prima jumătate a călătoriei înaintară într-un ritm bun, dar apoi 
vântul slăbi în intensitate la vest de Insula Man; până și cel mai 


priceputi dintre marinari are nevoie de vânt. Când intrară în portul 
Belfast, Star of India avea o zi în urma lui Lady Liberty, dacă nu și mai 
mult. 

— Crezi că am ajuns la timp? întrebă crispat Simon de la prora. 

— Greu de spus, mormăi Adam, încercând să-i dea un răspuns 
diplomatic. Însă chiar dacă vasul ei a plecat deja, nu înseamnă că ai 
pierdut-o pentru totdeauna pe Judith. Precis e interesantă și geologia 
de pe cealaltă parte a Atlanticului, dacă te hotărăști să o urmezi. 

Simon zâm bi neîncrezător. 

— Da, dar nu pot să pretind că acum îmi stă mintea la geologie. 
Vezi cumva vasul? 

Adam scruta zecile de nave ancorate în portul destul de mare. 

— Sunt prea departe să le văd numele, dar lângă locul unde o să 
andocăm e o goeletă care ar putea fi chiar Lady Liberty. Totuși, nu-ţi 
face speranţe prea mari. Americanii construiesc multe goelete. 

Nu conta dacă Adam se înșela sau nu, căci goeleta se pregătea 
oricum de plecare. Nu avea rost să-i mai spună și asta, din moment ce 
nu putea să mai facă nimic pentru prietenul lui până nu andocau. 


Judith, care nu văzuse prea multe porturi la viaţa ei, decise că 
acesta era la fel ca oricare altul. Portul din Belfast era mai mic decât cel 
din Liverpool, accentul docherilor era diferit, dar impresia generală 
era aceeași. Ardea de nerăbdare să plece mai repede. Odată ce lăsa 
insulele britanice în spate, poate i-ar fi fost mai lesne să înceapă să se 
gândească la viitor în loc să stea să jelească după trecut. 

Doamna Maxwell își făcu din nou apariţia lângă ea și ambele 
urmăriră ultimele pregătiri înainte de a porni la drum. 

— Mai e puţin și o să scoată pasarela. Nu mai durează mult, zise 
americanca, cu ochii spre chei, după care încremeni. Ia te uită, 
continuă ea pe un ton reverențios, vine spre noi cel mai frumos bărbat 
pe care l-am văzut de când mă știu. 

Judith nici nu se obosi să-și întoarcă privirea. Vorbele acelea nu 
puteau avea vreun efect asupra unei femei care îl cunoscuse pe Simon 
Launceston. 

Doamna Maxwell îi trase un ghiont, extrem de surescitată. 

— Uitaţi-vă, vine chiar la bordul lui Lady Liberty! Jur că dacă 
merge la Boston, o să mă fac de râs acum, la bătrâneţe, pentru că o să 
mă ţin după el ca o căţelușă. Ce noroc am că nu-i fiică-mea aici să mă 


vadă ce prostii fac! 

— Femeile se fac întotdeauna de râs când vine vorba de bărbați. 
Așa e felul nostru, comentă Judith, aruncând curioasă o privire spre 
cel care o impresionase atât de mult pe vecina ei de cabină. 

Îngheţă. Nu, nu putea fi chiar Simon! Era imposibil! 

Ba era chiar el. Lordul Launceston alergă pe pasarelă chiar înainte 
să fie scoasă, apoi se opri să studieze puntea. 

Chiar dacă era aproape în celălalt capăt al vasului, Judith îi putu 
vedea strălucirea din ochii albaștri. Simon îi zâmbi atât de frumos, 
încât simţi că avea să se topească toată. 

Își înfipse degetele în balustradă ca să nu leșine de emotie, în timp 
ce fălcile i se încleștaseră. Nu mai era în stare să articuleze nici un 
sunet. 

— ÎL cunoașteţi? o iscodi doamna Maxwell. Se uită chiar la 
dumneavoastră. 

Judith dădu din cap buimacă. Îl văzu pe căpitanul navei 
îndreptându-se către Simon. Din crâmpeiele de discuţie pe care le 
prinse înțelese că primul declara cu asprime că vasul tocmai se 
pregătea de plecare și că vizitatorul nepofiit trebuia să se dea jos, asta 
dacă nu cumva voia să vadă Bostonul și să achite biletul până acolo. 

Singurele cuvinte ale lui Simon care ajunseră până la ea fură „zece 
minute“. 

Îi strecură căpitanului ceva în palmă, iar americanul deveni brusc 
foarte politicos. 

— Prea bine, aveţi zece minute. 

Simon deja se îndepărtase de el și se îndrepta cu pași mari către 
Judith, care rămăsese mută de uimire. 

Doamna Maxwell îi mai dădu un ghiont care o trezi la realitate. 

— Vreti, vă rog, să-mi faceţi și mie cunoștință cu el? o imploră 
femeia. 

Simon se opri chiar în faţa lui Judith. Înalt, elegant și frumos de ti 
se tăia respiraţia. Așa fusese întotdeauna. Avea totuși ceva schimbat — 
expresia ochilor cu care o privea, ca și cum ar fi fost cea mai frumoasă 
și dorită femeie din lume. 

— Doamna Maxwell, lordul Launceston, zise ea cu vocea stinsă. 
Simon, dânsa este doamna Maxwell, cea cu care împart cabina. 

Simon se întoarse spre doamna în vârstă și îi oferi unul dintre 
zâmbetele lui răvășitoare, apoi îi sărută mâna. 


— Încântat. Pot să vă rog să ne scuzaţi câteva clipe? Am ceva 
extrem de important de discutat cu doamna Winslow. 

Doamna Maxwell îi întoarse zâmbetul, apoi se îndepărtă ușor 
confuză până la o distanţă sigură. Aproape sigură. 

— Ce faci în Belfast? îl luă la rost Judith. Te-a rugat Antonia să vii 
după mine? Nu trebuia. Mă descurc și singură. 

Simon scutură din cap. 

— Am venit pentru că așa am vrut eu. Făcu o pauză, apoi îi spuse 
pe un ton mâhnit: Nu avem prea mult timp să stăm la discuții și 
oricum nu prea mă pricep la luat oamenii pe ocolite. Judith, te măriţi 
cu mine? 

Asta era marea problemă cu visele. Dacă nu erai atent se puteau 
transforma în halucinaţii. Lui Judith nu-i venea să creadă. Era 
imposibil. Sau dacă era posibil, sigur ceva era putred pe undeva. 

— Mă ceri de soţie pentru că Antonia a acceptat cererea lui Adam 
și eu sunt înlocuitoarea perfectă, fiind tot timpul în preajma ei? 
întrebă ea direct. 

— Nu. Antonia se va mărita cu Adam, dar eu te cer de soţie pentru 
că aș vrea foarte mult să te măriți cu mine, spuse el cu un zâmbet 
șovăitor. Nu prea mă descurc în materie de declaraţii de dragoste. Nici 
nu bănuiam că m-am îndrăgostit de tine până nu te-am sărutat atunci 
în grădină. Acum, când mă gândesc la ce-a fost, cred că în realitate 
căutam o scuză ca să pot să fac ceva ce îmi doream de mult timp. Dar 
chiar și după aceea mi-au mai trebuit câteva zile ca să mă lămuresc ce 
simt. Tocmai veneam să te cer de soţie atunci când i-a revenit 
memoria lui Adam; fiind convins că îl preferai pe el, am decis să tac. 

Părea prea frumos să fie adevărat. Judith îl privi adânc în ochi. 

— Dar cu Antonia cum rămâne? Erai foarte îndrăgostit de ea. 

Simon scutură din cap. 

— A fost o pasiune trecătoare care m-a orbit pe moment. Antonia 
este o femeie nemaipomenită și frumoasă și cred că am fost 
îndrăgostit de ea cam cum aș fi fost la nouăsprezece ani, dacă pe 
vremea aceea n-aş fi stat cu nasul în cărți. Și ea a simţit exact același 
lucru pentru mine, așadar amândoi am confundat iubirea cu pasiunea 
aceasta trecătoare. 

— Păreaţi atât de convinși amândoi, încât toată lumea și-a 
imaginat că nunta voastră este inevitabilă. Voi doi sunteţi cei mai 
frumoși oameni pe care i-am văzut vreodată. 


Simon se înroși. 

— Antonia are o frumuseţe teatrală care atrage instantaneu 
privirile când intră într-o încăpere. Tu ești la fel de minunată, dar 
frumuseţea ta nu este atât de ţipătoare, ci e mai bine savurată când e 
privită mai îndeaproape, spuse el, mângâindu-i un obraz. Vreau să-mi 
petrec restul zilelor cât mai aproape de tine, nu doar pentru că ești 
frumoasă, ci și pentru că împreună cu tine mă simt mai fericit și mai 
împlinit decât am fost vreodată în viaţă. 

Minutele se scurgeau cu repeziciune. Căpitanul se apropie de ei cu 
pași mărunți. 

Simon se grăbi se adauge: 

— Îţi mărturisesc că sunt tot timpul cu capul în nori și asta este o 
boală incurabilă, că o să te car toată viaţa după mine prin peșteri și 
observatoare astronomice, dar o să-ţi fiu un soţ bun. Vrei să te măriţi 
cu mine? 

Părea atât de serios, că era imposibil să-i pună vorbele la îndoială. 
Din niște motive absolut misterioase, Simon chiar o preferase pe ea. 

— Da. Da, da, da! ţipă Judith în culmea fericirii, apoi îi sări direct în 
braţe. 

Probabil că asta învățase de la Antonia, se gândi ea în timp ce 
Simon o strângea la piept bucuros peste poate. Un asemenea gest 
desfrânat nu îi stătea deloc în fire văduvei Winslow. 

Sau cine știe, poate că asemenea comportamente erau 
contagioase. Căpitanul dădea semne de nerăbdare, așa că Simon se 
aplecă puţin și o luă pe sus pe Judith, cu privirea aceea ștrengărească. 

— Vreţi să fiți primul care ne felicită? rânji el către căpitan. 
Doamna Winslow tocmai a fost de acord să mă facă cel mai norocos 
om din lume. 

Judith se înroși toată și își ascunse fața în umărul lui, iar căpitanul 
se opri pe loc. Fără să vrea, pe sub mustăţile stufoase răsări un zâmbet. 
Până și cei mai serioși oameni au o fărâmă de romantism îngropată pe 
undeva prin suflet. 

— Rămâneţi sau coborâţi, doamnă Winslow? se răsti el. 

— Cobor. 

— Foarte bine. Du-te jos și ia bagajul doamnei Winslow, i se adresă 
căpitanul celui mai apropiat marinar. Și grăbește-te. 

— Îi arăt eu ce trebuie să ia, sări și doamna Maxwell. Înainte să 
plece, se întoarse spre Judith. Îmi pare rău că nu mai am ocazia să-ţi 


arăt Bostonul, scumpo, dar ar fi trebuit să fii nebună să-l refuzi, șopti 
ea, apoi își dădu ochii peste cap, mimă un sărut în direcţia ei și porni 
după marinar. 

— Vă mulțumesc pentru timpul acordat, domnule căpitan, spuse 
Simon recunoscător. Drum bun. 

Apoi porni țanţoș cu Judith în braţe, străbătu toată puntea și cobori 
pasarela, de parcă ar fi fost cel mai firesc lucru pe care îl făcea în 
fiecare zi. 

Jos îi așteptau doi marinari cu tenul închis. Simon le făcu un semn, 
iar ei coborâră bagajele lui Judith de pe Lady Liberty. 

Toată lumea dă buzna la parade, așa că în scurt timp de-a lungul 
cheiului se strânseseră o grămadă de marinari, hamali, docheri și alte 
categorii de muncitori din port, la care se adăuga jumătate din 
populaţia Belfastului. Toţi zâmbeau, le făceau cu mâna și rosteau 
comentarii care ar fi făcut să roșească cel mai gros obraz. 

Judith era și ea roșie ca racul la faţă, atât de roșie că se temea că n- 
o să mai revină niciodată la culoarea normală. Ar fi trebuit să-i spună 
lui Simon s-o lase jos, dar îi plăcea acest final frumos de poveste. Se 
simţea copilărește, extraordinar și absurd de îndrăgostită. 

Când ajunseră la Star of India, iar Simon o urcă pe pasarelă, 
mulțimea de pe chei izbucni în aplauze și fluierături care probabil că 
se auziră până în Dublin. Pe punte, Simon o lăsă în sfârșit jos. Se 
întoarse și făcu cu mâna spre mulțime, apoi coborâră pe puntea 
inferioară. 

Judith râdea în hohote. 

— N-o să mai îndrăznesc niciodată să pun piciorul în Belfast! 

— Având în vedere că nu-s prea priceput la gesturi romantice, am 
vrut să fac ceva de să nu uiţi toată viaţa! zâmbi el ștrengărește. 

— Sunt sigură că n-o să uit așa ceva! 

O conduse către cabina mare în care așteptau Adam și Antonia. 
Adam își manifestă bucuria printr-un surâs, dar Antonia se repezi să-și 
îmbrăţișeze prietena. 

— Slavă Domnului că s-a rezolvat cu bine, zise ea fericită. Toţi ne- 
am purtat atât de moral și nobil, încât nu am fi reușit să fim niciodată 
fericiţi dacă nu erai tu. Nu știu cum am să te pot răsplăti vreodată 
pentru ce ai făcut pentru noi. 

Judith arătă spre proaspătul ei logodnic. 

— Mi-am primit răsplata deja, zise ea cu modestie, radiind toată de 


fericire. 

În timp ce Simon îi făcea cunoștință lui Judith cu căpitanul 
Lagdon, Antonia reveni la vărul ei și îl luă în braţe. 

— Adam, e adevărat că uneori căpitanii de vase pot oficia 
căsătorii? 

— Chiar nu știu. Vasul ar trebui să se afle în larg și mai sunt multe 
alte reguli care ar trebui respectate. Ar fi mai bine ca ceremonia să fie 
oficiată de un vicar, pentru a nu exista ulterior discuţii cu privire la 
legitimitatea ei. 

— Am putea să mai facem după aceea încă o ceremonie ca să fim 
siguri. La urma urmei, ne așteaptă deja autorizaţia la Thornleigh, 
spuse ea cu subînţeles. Dar dacă tot avem la dispoziţie o corabie și un 
căpitan, de ce să nu ne căsătorim în drum spre Liverpool? Avem 
destule cabine la dispoziţie. 

Privirile li se intersectară; în acel moment, universul era restrâns 
la un zâmbet și la dorința care mocnea între ei. 

— Ai dreptate, Tony, am așteptat destul, șopti el seducător, apoi se 
întoarse spre căpitanul Langdon. Nu plecăm? Cu cât ajungem mai 
repede în larg, cu atât mai bine. 

Fără să-i mai pese de spectatori, Adam se aplecă încet și își sărută 
mireasa. Antonia îl sărută și ea, gândindu-se ce ciudat era ca iubitul 
perfect pe care îl visase să fi fost tot timpul lângă ea, ba ca tovarăș de 
joacă, ba ca prieten, ba ca sprijin la nevoie. Dacă n-ar fi fost acel 
accident aproape fatal și dacă Adam n-ar fi fost amnezic o perioadă, ar 
fi putut risca să nu-l vadă niciodată ca pe bărbatul pasional și devotat 
pe care și-l dorise. 

Misterioase sunt căile Domnului. 


Căpitanului Langdon i se păru tare plictisitor drumul de întoarcere, 
dar se resemnă. Ce șanse erau să ai la bord două perechi de proaspăt 
însurăţei... 

La clubul White's, pariurile puse pe numele pretendențţilor cu care 
putea să se mărite fabuloasa și inaccesibila Lady Fairbourne fură 
anulate, pentru că nimeni nu pusese rămășag pe cel care reușise 
această performanţă. Se căzu de acord că tipul în cauză nu dăduse 
dovadă de fairplay. 

Vestea că Lord Launceston se căsătorise provocă un val de 
plânsete și vaiete în rândul tuturor femeilor care avuseseră norocul 


să-l întâlnească. Deși se recunoștea cu jumătate de gură că domeniile 
de interes ale Înălţimii sale erau cam excentrice, toată lumea era de 
acord că însuși lordul Byron era mai prejos decât el. 

James Malcolm avu un șoc când primi o scrisoare prin care i se 
aducea la cunoștință că Adam Yorke hotărâse să investească în 
compania lui. Inginerul nu se așteptase ca nababul să fie atât de 
tolerant, având în vedere că aproape fusese ucis de motorul lui cu 
aburi. Fără nici o îndoială, Yorke era un domn adevărat. 

Scrisoare de intenţie conținea un rând în care se preciza că 
accidentul îi adusese niște dividende nesperate - indiferent ce-o fi 
însemnat și asta. 

Ian Kinlock nu se dădea în vânt după știrile mondene, așa că zări 
absolut din întâmplare niște nume care îi sunau cunoscute în gazeta 
cu care soţia lui îi împachetase cina. 

Din ziarul mototolit și plin de grăsime află că Lady Fairbourne de 
Thornleigh se căsătorise de curând cu Adam Yorke. În căsuţa 
următoare era un alt anunţ, de această dată referitor la lordul 
Launceston de Abbotsden care se căsătorise cu doamna Judith 
Winslow, cuplul urmând să locuiască în Kent și la Londra. 

Vestea îl bucură nespus pe Kinlock, care-și petrecuse întreaga zi la 
spitalul Sfântul Bartolomeu. Își dădu capul pe spate și râse cu poftă; 
din păcate, n-avea să afle niciodată cum se petrecuseră lucrurile, dar 
simţise el că în cele din urmă fiecare avea să-și găsească fericirea lângă 
partenerul perfect. 

Mătușa Antoniei, Lady Forrester, fu mai întâi șocată să afle din ziar 
vestea, după care căzu pe gânduri. Se întrebase uneori de-a lungul 
anilor dacă făcuse bine când îi spusese lordului Spenston despre 
legătura dubioasă dintre fiica lui și vărul ei. 

Cu siguranţă că pe atunci nu formau un cuplu potrivit, dar Adam 
Yorke era un băiat de treabă, deși se născuse într-o familie fără pic de 
moralitate și săracă lipită pământului. Antonia se schimbase tare mult 
după plecarea lui în India. El se întorsese nabab și cu o poziție mult 
avansată pe scara socială, așa că tot răul spre bine. Lady Forrester se 
declară direct răspunzătoare de fericirea lor. 

Antonia le oferi telescopul lui Simon și Judith ca dar de nuntă, 
ținând să precizeze, cu logica ei invincibilă, că nu era genul de obiect 
pe care să-l poţi face cadou oricui. 


